
Etienne  van  Heerden 
Uys  Krige  — die  goue  seun 


Vooraf 

Uys  Krige  was  altyd  'n  ywerige  korrespondent.  Van  sy  briewe  is  deur  sy 
broer,  Bokkie  Krige,  bewaar,  getik,  gebind  en  as  gebaar  van  vriendskap  in 
Oktober  1962  aan  die  digter  oorhandig.  Met  Krige  se  dood  het  sy  dogter, 
Eulalia  Theunissen,  die  manuskripte  in  bewaring  geneem.  Ek  is  baie  dank 
aan  haar  verskuldig  dat  sy  dokumente  van  'n  private  aard  aan  my  beskik- 
baar  gestel  het.  Hierdie  briewe  skets  Krige  as  'n  talentvolle,  eerlike,  ener- 
gieke  persoonlikheid,  'n  ontluikende  skrywer  met  al  die  gebreke  wat  dikwels 
by  'n  besondér  talentvolle  persoon  aangetref  word.  Die  briewe  was  nie 
gemik  op  die  openbare  oog  nie;  die  ondersoeker  bly  skaamteloos  voyeur. 
Die  briewe  — dikwels  ook  in  Engels  geskryf  — is  telkens  selfbewus,  onder- 
soek  hul  eie  taalgebruik.  Ook  is  hulle  goeie  voorbeelde  van  Krige  se  prosa, 
wat  tot  in  die  jongste  tyd  erg  onderskat  is.  Krige  vertaal  sy  ervaring  dikwels 
moeiteloos,  en  die  taal  self  word  'n  streek  waardeur  die  briefskrywer  — en 
die  leser  met  hom  — moet  reis. 

Ek  had  nie  toegang  tot  die  handgeskrewe  briewe  nie,  en  kon  dus  nie  ver- 
skille  wat  tussen  die  hand-  en  tikskrif  mag  bestaan,  nagaan  nie.  Ook  het  ek 
my  bes  gedoen  om  die  korrekte  chronologie  te  handhaaf,  wat  nogal  moeilik 
was,  omdat  baie  briewe  nie  behoorlik  gedateer  is  nie. 

Hierdie  artikel  dek  Krige  se  jare  as  rondloper-digter  en  vryskut-joernalis  in 
Johannesburg  en  Europa  nadat  hy  die  beskutte  wêreld  van  sy  Bolandse 
jeugjare  verlaat  het.  Vanaf  vroeg  1931  tot  laat  1935  reis  hy  na  Johannes- 
burg,  Engeland,  Frankryk,  Italië,  Nederland  en  Spanje.  Omdat  ek  nie  binne 
klein  bestek  slegs  'n  voëlvlug  oor  dié  tydperk  wou  gee  nie,  het  ek  besluit  om 
my  veral  te  bepaal  by  die  begin  en  einde  van  hierdie  vormingsjare  — sy 
belangrike  periode  as  joernalis  in  Johannesburg,  en  sy  laaste  jare  in 
Frankryk  en  Spanje,  voor  sy  terugkeer  na  Suid-Afrika  in  1935. 

Inleiding 

'n  Mens  kan  skaars  anders  dan  om  bo  Uys  Krige  se  lewe  die  titel  Die  Goue 
Seun  te  skryf. 

Goud,  omdat  die  motief  van  lig  voortdurend  in  dié  blonde  skrywer  se  werk 
voorkom.  In  sy  poësie  is  die  bekendste  sonreëls  seker  die  gedig  "Sonne- 
blom": 

Na  die  bron 
van  alles,  die  son, 
één  beurende  drang, 
één  goue  verlang.“’ 

Ook  in  sy  prosa  is  daar  dié  "beheptheid  met  lig",  soos  Hennie  Aucamp  dit 
stel.'^’ 

Die  son,  lig,  helderheid,  vrolikheid  — dit  sou  altyd  met  Uys  Krige  saamleef. 
Maar  ook  goud  weens  die  "stralekrans"'^’  waarmee  hy  in  1935,  ná  sy  eerste 
swerwersjare  in  Europa,  na  Suid-Afrika  terugkeer.  Die  mite  van  die  goue 
trekvoël  van  Dertig'^’  is  toe  reeds  gevestig;  die  romantiek  van  'n  kom- 
mervrye,  rugbyspelende  skrywer  en  digter. 

Reeds  in  'n  heel  vroeë  brief  van  Krige,  geskryf  as  negejarige  seun  vanuit 
Tamboerskloof  aan  'n  vriendin  van  die  gesin,  is  die  bewustheid  van  lig 
opvallend.  Dit  is  Augustus  1919,  en  die  Kriges  woon  die  vredesvieringe  in 
Kaapstad  by.  Hy  skryf:  "We  went  to  see  the  'Peace  Celebration'  on  Mon- 
day  night.  Parliament  House  was  the  prettiest  of  all.  It  was  decorated  with 
lovely  coloured  red,  blue  and  orange.  The  Station  was  like  a big  yellow 
castle.  I saw  the  little  lights  on  the  ships,  and  I saw  the  rockets  going  up  in 
the  sky,  and  they  looked  like  big  snakes.  I was  sitting  on  one  of  those  blocks 
by  the  arch,  and  I saw  nothing  but  hats  bobbing  up  everywhere."'®’ 

Die  trekke  van  die  latere  Krige  is  reeds  hier:  die  fassinasie  met  lig,  die  toe- 
skouer,  die  beskrywer,  selfs  die  romantikus. 

Uit  dié  liefde  vir  die  son  spruit  Krige  se  liefde  vir  die  Latyns-Mediterreense 
wêreld,  veral  sonnige  Spanje,  en  — in  teenstelling  met  sy  mede-Dertigers 
— 'n  teleurstelling  met  veral  reënerige,  stug  Nederland,  en  sonlose  Enge- 
land. 

Maar  soos  Spanje,  volgens  Krige  tegelyk  die  sonnigste  maar  ook  somberste 
van  alle  Europese  lande'®’,  het  ook  die  goue  seun  sy  skadukant.  Son  kan  nie 
sonder  skadu  bestaan  nie.  Uit  goud  alleen  word  nie  poësie  gelouter  nie. 
Dus:  sol  y sombra.  Son  en  skaduwee.  Krige  word  in  sy  Europese  jare  tussen 
1932  tot  1935  voortdurend  deur  die  skaduwee  van  melankolie  en  depressie 
agtervolg  — 'n  eienskap  wat  hy  erf  by  sy  moeder,  Sannie  Uys,  bekend  vir 
haar  sensitiwiteit  en  teruggetrokkenheid.  Die  skadukant  in  sy  persoonlik- 
heid  maak  dit  ook  vir  hom  onmoontlik  om  gedissiplineerd,  bestendig  te 
werk  — 'n  eienskap  wat  tot  wroeging  en  neerslagtigheid  lei. 

Ook  sy  tekste  word  nie  genoeg  getugtig  nie  — die  digter  en  skrywer  wil 
jubelend  voort,  na  nuwe  beelde,  nuwe  ervaringe,  energiek,  geesdriftig. 
Hierdie  verwondering  met  die  lewe  sou  tot  op  sy  oudag  by  Krige  bly.  Die 
avontuurlus  van  'n  jongman,  die  vermoë  om  steeds  verras  te  word'^’,  sou 
hy  nooit  verloor  nie.  Hy  sou  altyd  seun  bly,  en  selfs  op  77-jarige  ouderdom 
was  die  mitiese  Krige  met  sy  dood  nog  die  goue  seun  van  die  Afrikaanse 
letterkunde. 

Vroeë  jeug 

Krige  bring  sy  vroeë  jeugjare  in  die  Boland  deur,  in  die  beskermende  atmos- 
feer  van  'n  gevestigde,  tradisieryke  familie.  Die  Kriges  is  veral  bekend  as 
wynboere  en  predikante'®’,  terwyl  sy  moeder  afstam  van  die  Voortrekker- 
leier  Piet  Uys. 

Uys  Krige  se  vader  is  Japie  Krige,  beroemd  as  senter  en  lid  van  Paul  Roos  se 
1906-Springbokspan.  Japie  Krige  is  ook  juris,  later  magistraat  op  verskeie 
plattelandse  dorpe.  Die  moeder  is  Sannie  Uys,  'n  kunssinnige  vrou  wat  later 
jare,  met  haar  digterseun  se  aanmoediging,  self  sal  publiseer'®’. 

Uys  Krige  is  baie  geheg  aan  sy  moeder,  en  oor  sy  eie  digkuns  skryf  hy  as 
skoolseun  aan  die  Hoër  Jongenskool  (die  latere  Paul  Roos-Gimnasium): 

My  moeder  sê  sy  lees  hul, 
vir  haar  is  hul  so  mooi; 

Dus  skrywe  ek  nie  vir  jul, 

Maar  net  vir  haar  en  my.““’ 

Maar  hy  bewonder  ook  sy  vader,  en  sal  later  jare  verklaar  dat  hy  eerder 
rugbyspeler  van  die  kaliber  van  Japie  Krige  sou  wou  wees  as  digter. 

Hy  gaan  skool  in  Tamboerskloof  en  op  Stellenbosch,  is  sportief  en  vaar 
goed  op  skool.  Maar  hy  dig  reeds  vroeg,  en  publiseer  as  skoolseun  in  onder 
meer  The  Cape,  The  Sunday  Times,  The  Cape  Argus  en  De  Goede  Hoop. 
Op  universiteit  volg  hy  'n  kursus  in  die  Regte,  maar  sy  belangstelling  in  die 
Franse  letterkunde,  veral,  is  groter.  Hy  staak  sy  studies,  want  die  jong  Krige 
wil  reis  en  verken.  Hy  besluit  om  te  vertrek  na  die  grootste  stad  wat  Suid- 
Afrika  hom  kan  bied,  Johannesburg. 

Oor  sy  vroeë  vormingsjare  in  die  Boland  skryf  Opperman  in  Digters  van  Der- 
tig,  en  ook  Christina  van  Heyningen  en  JA  Berthoud'“’  dek  hierdie  periode. 
Maar  oor  sy  eintlike  vorming  as  die  troebadoer  Krige,  in  Johannesburg,  is 
minder  bekend. 

Johannesburg 

As  Krige  die  beskermende  wêreld  van  sy  jeug  verlaat,  is  dit  nie  sonder  hart- 
seer  en  romantiese  avontuurlus  nie.  In  'n  ongedateerde  brief  uit  1930  skryf 
hy  aan  sy  ouers:  "Really  I left  Cathcart  with  a lump  in  my  throat.  When  Miz- 
zie  came  running  up  and  cried  a little  from  the  strain  and  stress  of  her  brave 
sprint  up  the  hill,  I came  very  near  to  tears  myself  ...  fortunately  I righted 
myself  soon  enough,  and  so,  like  a knight  of  old,  I went  forth  into  the 
strange  and  the  unknown  ...  with  nothing  but  the  sword  of  youth,  the  lance 
of  enthusiasm  and  the  helm  of  my  golden  locks 

In  dieselfde  brief,  geskryf  kort  ná  sy  aankoms  in  Johannesburg,  skryf  hy: 
"...  the  air  of  Joburg  takes  one  like  champagne  ..."  Die  goue  seun  is  nou 
skaars  twintig'^^’,  en  sy  vuurdoop  kan  begin.  Hierdie  jaar  in  Johannesburg 
is  belangrik,  want  dit  stel  hom  in  staat  om  weg  te  breek  van  sy  elitistiese 
Bolandse  jeugwêreld  en  plaas  hom  op  die  spoor  van  nuwe  ervaringe. 
Opgewonde  beskryf  hy  die  stad  aan  Japie  en  Sannie  Krige:  "This  city  has 
so  many  aspects.  Chinatown  where  I can  drink  opium,  Vrededorp,  the  Arab 
and  Portuguese  quarters."  Krige  se  aptyt  vir  die  vreemde,  die  eksotiese, 
word  nou  wakker.  Hy  vind  Johannesburg  vitaal,  en  voel  aangetrokke  tot 
wat  hy  noem  die  stad  se  "rustelose  energie". 

Op  1 Maart  begin  hy,  op  grond  van  'n  aanbevelingsbrief  van  Phil  Weber,  op 
The  Rand  Daily  Mai/  werk  as  junior  verslaggewer  vir  £15  per  maand.  Hy 
skryf  aan  sy  ouers:  "Ye  Gods,  I have  confounded  the  critics,  and  soon  I 
shall  be  paying  income  tax  and  municipal  rates  and  the  like!"  Sy  ouers  het 
gemeen  dat  hy  die  grootstad  een  kyk  sou  gee  en  sou  terugkeer  na  die 
Boland,  maar  vir  Krige  lê  jare  se  reis  voor. 

'n  Belangrike  faset  van  sy  werksopdrag  by  die  Maii  is  om  belangstelling 
onder  Engelssprekendes  in  die  Afrikaanse  literatuur  aan  te  wakker.  Maar  sy 
eerste  opdrag  as  joernalis,  op  'n  Saterdagoggend,  is  om  oor  'n  straatkol- 
lekte  te  skryf.  Daarna  word  hy  na  "funerals"  verwys,  en  reeds  skemer  'n 
mate  van  ontevredenheid  met  sy  werk  deur'^^’.  Hy  skryf  oor  'n  besoek  aan 
'n  begrafnisondernemer:  "I  had  to  ...  collect  the  cards  from  the  wreaths. 
For  half  an  hour  I scribbled  down  names  of  sympathetic  friends.  I got ...  an 
ache  in  the  stomach.  Why  on  earth  do  people  die?  I thought  if  there  are 
youthful  poets  who  have  to  report  their  funerals?"  En  in  dieselfde  brief  ver- 
tel  hy  van  sy  verslaggewing  van  'n  konsert  in  Joubert  Park,  waar  'n  Madam 
Santanera  'n  bekende  Tchaikovsky-klavierkonsert  sou  speel:  "I  do  not 
know  whether  she  did.  I sincerely  hope  so,  for  I wrote  quite  a full-sized 
paragraph  about  her  activities  and  the  sustained  applause  she  received, 
how  she  was  ably  assisted  by  the  City  Orchestra  ...  and  in  this  morning's 
edition  ...  the  letters  seem  to  ...  look  at  me  ...  a little  reproachfully." 
Maar  hy  geniet  die  wêreld  van  polisiekantore,  hospitale,  lykshuise,  en  is  so 
geprikkel  dat  hy  tot  die  vroeë  oggendure  wakkerbly,  met,  soos  hy  dit  stel, 
"a  modern  poem  jazzing  and  drumming  in  my  head."  En  hy  waarsku  sy 
ouers:  "I  shall  complete  it  in  the  week-end  and  you  will  be  shocked." 
Maar  in  Johannesburg  ontwikkel  Krige  ook  'n  skerp  kritiese  sintuig  vir  die 
praktyke  van  die  Afrikaner-establishment,  'n  houding  wat  hom  lewenslank 
sal  bybly.  Aan  sy  broer  Bokkie  Krige  skryf  hy  oor  die  aanstelling  van  JD 
Louw  as  Hoof-staatsvertaler:  "...  he  is  a clubbable  fellow,  maar  dit  lyk  my 
darem  of  ons  party  net  erg  daarop  uit  is  om  elke  ou  maer  skraal  boetie  binne 
die  kraal  te  bring." 

Krige,  op  die  redaksie  van  The  Rand  Dai/y  Mai/,  die  onderwêreld  van  kos- 
mopolitiese  Johannesburg  aan't  verken,  is  ver  van  dié  Afrikanerkraal. 
Krige  voel  in  dié  tyd  ook  negatief  oor  die  akademiese,  kerklike  en  politieke 
establishment'^^’.  Hy  is  van  plan  om  die  voorbokke  in  dié  instansies  "op  'n 
fyn  manier  af  te  ransel"  in  die  digbundel  waaraan  hy  skryf.  Hy  wil  wegbreek 
van  die  literêre  tradisie  en  sê  dat  sy  poësie  as  "'n  skreiende  skande,  'n  vies- 
like  vlek  op  ons  letterkunde"  beskou  sal  word,  'n  houding  wat  hy  kennelik 
sal  verwelkom.  En  oor  die  kritikus  EC  Pienaar  skryf  hy‘^®’:  "EC  Pienaar  is  die 
pragtigste  produk  wat  ons  Afrikaanse  nasie  nog  voortgebring  het  — so 
manhaftig  en  fier  in  sy  optrede  ...  Het  jy  sy  Dingaansdag  ontboeseming  in 
die  nuutste  Brandwag  gelees?  Ek  staan  verbaas  voor  so  'n  blokstuk  van 
retorika!  Ek  kan  net  ademloos  in  'n  vreemde  taal  uitroep:  'What  bloody  sen- 
timental  tripe!'  " 

Hy  werp  hom  nou,  met  byna  hedonistiese  plesier,  in  die  lewe  van  die,  in  sy 
woorde,  "interessante  onopgevoede  oppervlakkige  stad”.  Hy  skryf: 
"Vereers,  ken  ek  amper  elke  hoertjie  in  die  stad.  Tweetjies  is  met  my  goed 
bevrind.  Ek  loop  hul  in  die  howe  raak  'in  the  course  of  my  duties'  ...  Die  een 
se  naam  is  Spencer  en  die  ander  ...  Nightingale  — pragtig  nie  waar  nie?  ... 
Die  een  ...  het  lank  gelag  toe  ek  haar  vertel  dat  ek  nog  'n  'virgo  intacta'  is, 
en  toe  maak  sy  die  aanbod  om  my  te  help  om  van  my  maagdelikheid  ontslae 
te  raak  — en  dit  verniet  — bepaald  'n  Kristelike  bedoeling  as  jy  bedink  dat 
...  dit  jou  'n  £1  kos  om  'n  paar  oomblikkies  by  haar  deur  te  bring 
Krige  wys  dié  aanbod  egter  van  die  hand. 

Maar  dit  is  duidelik  dat  hy  die  skemerwêreld  geniet,  en  selfs  'n  bietjie  spog 
by  sy  broer  oor  sy  avonture:  "Ek  ken  al  die  Vrededorp  se  'crooks',  onwet- 
tige  drankverkopers,  dobbelaars  en  daggarokers  ...  Dus  moet  jou  nie  ver- 
ontrus  as  jy  hoor  dat  ek  êrens  opgetel  is  met  'n  blinkwit  mes  tussen  die 
skouerblaaie."  Hy  bely  dat  sy  jeugopvattinge  en  -norme  wegkrummel  "soos 
'n  sandhopie  voor  'n  rukwind"  en  hy  kom  tot  die  gevolgtrekking:  "Soge- 
naamde  sonde  en  misdaad  is  relatief.  Die  menslike  natuur  kan  jy  nie  vaspen 
soos  'n  skoenlapper  met  'n  speld  nie  ..." 

Dié  ervaringe  maak  die  troebadoerbloed  in  hom  wakker:  kosmopolitiese 
Johannesburg  word  te  klein,  bied  te  min  opwinding.  In  Augustus  1930  skryf 
hy  aan  Bokkie  Krige'^®’:  "Ek  kan  dit  langer  nie  meer  hou  nie.  Die  woord 
'Europa'  is  'n  sketter-klaroen  wat  roep  tot  onstuimige  bloed.  Een  van  die 
mooi  dae  breek  ek  los  soos  'n  jong  bul  wat  in  'n  hok  vasgepen  is  en  wat  die 
vars  geur  van  die  weilande  in  sy  trillende  neusvleuels  nie  langer  kan  duld 
nie." 

In  dié  tydperk  tree  ligte  spanning  met  sy  ouerhuis  in.  Skynbaar  voel  Japie 
en  Sannie  Krige  dat  hul  seun  van  sy  ouerhuis  vervreem  raak.  Maar  in  'n  brief 
aan  sy  vader'^®’  verseker  hy  hom  van  sy  lojaliteit  en  verlange  en  berig  dat  hy 
weer  poësie  skryf,  én  dit  baie  geniet;  en  dat  hy  weer  rugby  speel. 

Tussen  die  uiterstes  van  sport  en  poësie  is  daar  baie  speelruimte  vir  wat 
Krige  "die  rokkelui"  noem.  Sy  kennis  van  Johannesburgse  meisies,  skryf  hy 
aan  Bokkie'^”’,  is  "nie  slegs  tot  een  stand  beperk  nie",  maar  sluit  "kelnerin- 
netjies,  werkstertjies,  flinke  vlindertjies"  in.  Hy  verheug  hom  in  die  krag  van 
sy  liggaam  en  die  energie  van  sy  intellek. 

Maar,  skryf  hy,  "die  ou  melankolie  is  nie  dood  nie,  slegs  slapend  en 
somwyle  sluip  hy  die  vesting  weer  binne  — óf  soet  en  weemoedig  van  aard 
óf  swaar  en  skrynend."  Hierdie  melankolie  agtervolg  Krige  dwarsdeur 
Europa. 

Uit  Frankryk  sal  hy  later  teenoor  Bokkie  kla  oor  'n  verlammende  inertia;  hy 
verrig  bloedweinig  werk,  dié  "luiheid",  soos  hy  dit  self  noem,  laat  hom  nut- 
teloos  voel,  troebel  en  onrustig.  Om  te  skryf,  sal  Krige  Bokkie  meedeel, 
benodig  hy  "kalmte  en  'n  soort  innerlike  stil  bedaarde  opgewondenheid  en 
blydskap  om  die  lewe".  Hy  sal  kla  dat  hy  bitter  swaar  skep.  Die  legende  van 
inspirasie  is  'n  leuen.  Al  wat  hy  ervaar,  is  "bloed  en  trane",  en  hy  sal  twyfel. 

in  Frankryk,  of  hy  nog  die  nodige  dryfkrag,  energie  en  toewyding  het  om  sy 
drome  te  realiseer.  Die  sombra,  die  skaduwee,  sal  hom  telkens  vasgryp. 
Soms  dwaal  hy  dae  en  nagte  rond,  doen  niks  nie,  skel  op  homself,  verwyt 
homself 

Hierdie  skadukant  van  Krige  is  meer  as  'n  romantiese  verlange  — dit  is  'n 
ergerlikheid  met  homself  en  die  wêreld,  'n  terneergedruktheid  oor  sy  eie 
onvermoëns  en  gebrek  aan  dissipline. 

Teen  die  einde  van  1930  raak  Krige  kriewelrig  in  Johannesburg.  Hy  moet 
dringend  vry  wees:  "Ek  gaan  my  lewe  anders  inrig  — ek  wil  nooit  weer  'n 
baas  hê  nie,  wil  volkome  vry  wees  om  my  grille  en  luime  te  volg  — ek  gaan 
slaap,  swem  en  in  die  son  lê  wanneer  ek  wil,  ek  gaan  niks  doen  nie,  net 
skrywe  Hy  is  moeg  vir  die  skyn  en  materialisme  van  die  koerant- 

wêreld,  en  beplan  sy  vertrek  na  Europa.  Johannesburg  het  'n  reislus  in  hom 
wakker  gemaak  en  hy  skryf  aan  sy  ouers:  "Strange  that  I,  the  alien,  the  rus- 
tic,  should  have  come  to  love  Johannesburg  so  much."'^^’  En  as  sy  ouers 
bekommerd  is  oor  sy  voorgenome  verblyf  in  Engeland,  troos  hy  hulle.  As 
Londen  hom  finansieel  in  die  knyp  laat,  kan  hy  "laat  spat  na  Suid-Amerika. 
Rio  de  Janeiro,  Buenos  Aires,  Valparasio  — skoon-klinkende  name,  dis  om 
van  te  droom  ..."  Hierdie  klinkende  opnoem  van  eksotiese  plekname  sal 
tipies  word  van  Krige,  en  kom  ook  voor  in  sy  bekende  gedig, 
"Tram-ode".'^^’ 

En  die  romantiese  Krige  vra  dat  Sannie  Uys  sy  viool  moet  aanstuur,  want 
dalk  kan  hy  daarmee  "'n  oulappie  of  twee  op  die  boulevarde  van  Parys"  ver- 
dien. 

Op  30  Junie  1931  vertrek  hy  met  die  Dunbar  Castle  van  Kaapstad  na  South- 
hampton.  Hy  wil  'n  eie  identiteit  gaan  soek,  en  skryf  nog  in  'n  laaste  brief 
aan  sy  ouers:  "Ek  word  soms  moeg  om  as  'Japie  Krige  se  seun'  voorgestel 
te  word,  nes  of  ek  nie  self  'n  persoonlikheid  het  nie  — en  dit  is  interessant 
en  verfrissend  om  as  'Sannie  Uys  se  seun'  'n  vreemdeling  se  hand  te 
druk."'^^’ 

In  Suid-Afrika  kon  Krige  nie  die  rugbyhoogtes  van  sy  vader  bereik  nie;  hy 
keer  sy  rug  op  die  regswêreld,  waar  hy  aanvanklik  in  Japie  Krige  se  voet- 
spore  sou  volg.  Hy  vertrek  na  die  onbekende  horisonne  van  Europa.  Byna 
vyf  jaar  lê  voor,  jare  waarin  die  goue  seun  homself  sal  skool  in  die  swerwers- 
en  kultuurlewe  van  Latyns-Mediterreense  Europa.  Só  sal  hy  die  voorloper 
word  van  'n  groter  waardering  vir  die  leefwyse  en  literatuur  van  veral 
Frankryk  en  Spanje,  sal  hy  die  Afrikaanse  letterkunde  verruim  en  die  peet- 
vader  word,  uiteindelik,  van  die  belangrike  Sestigerbeweging  byna  drie 
dekades  later. 

Met  Krige  se  vertrek  uit  Johannesburg  word  die  eerste  periode  van  sy 
swerfjare  in  die  vroeë  dertigerjare  afgesluit.  Hierdie  tydperk  is  sy  inisiasie, 
ontnugter  hom  betreffende  'n  vaste  werksituasie,  laat  hom  sy  ideale  van 
vryheid  formuleer  en  gee  hom  'n  aptyt  vir  'n  breë  wêreld. 

Frankryk 

Ek  wil  nou  'n  sprong  maak  — óór  Krige  se  ervaringe  in  Engeland,  Sanary, 
Nice,  Marseille,  Italië,  en  sy  spore  volg  tydens  die  laaste  periode  van  sy 
Europese  verblyf,  nadat  hy  met  Roy  en  Mary  Campbell  kennis  gemaak  en 
by  hulle  in  Figuerolles  ingetrek  het. 

Agter  Krige  lê  nou  sy  avonture  as  lid  van  die  Rugbyklub  Toulon  — 
"Frankryk  se  pronkspan'^®’,  — waar  hy  as  die  "witkop  Engelsman"  met  sy 
"blonde  mane  of  hair"  die  liefling  van  die  Franse  sportpers  word;  sy  erva- 
ring  as  professor  in  Swem  in  Nice,  sy  besoeke  aan  Laurens  van  der  Post  en 
Aldous  Huxley,  sy  haat-liefde-verhouding  met  redakteurs  in  Suid-Afrika  aan 
wie  hy  sy  reissketse  voorlê,  die  stryd  met  sy  melankolie,  en  'n  rits  mooi 
Europese  meisies. 

'n  Nuwe  periode  begin  vir  Krige  as  hy  in  Februarie  1933  by  Roy  en  Mary 
Campbell  intrek.  Hy  is  gelukkig  in  die  Campbells  se  warm,  gesellige  huis: 
"Ek  werk  en  lees  dat  dit  kraak  deesdae.  Ek  is  heeltemal  'n  ander  mens 
geword.  Ek  is  gelukkig,  vol  hoop  en  vertroue  — wanhoop  en  melankolie  is 
skoonveld."'^^’  Die  Campbells  se  huis  beskryf  hy  in  'n  brief  aan  sy  suster 
Mizzie:  "Hul  het  'n  plaas  vlak  langs  'n  pragtige  wye  blou  meer.  'n  Ou  tiepies 
Provensaalse  huis  met  groen  vensterluike  en  'n  rooi  teëldak",  omring  deur 
denne  en  olywe  waarvan  die  "blare  skitter  tot  die  son"'^®’. 

Op  sy  verjaarsdag  op  4 Februarie  1933  hou  hy  saam  met  die  Campbells  piek- 
niek;  hy  lê  "vier  uur  lank  in  die  warm  koesterende  son"  en  hulle  stort  "rooi 
en  geel  wyn  op  die  aarde"  uit  "as  dankbetuiging  en  offer  aan  Phoebus,  die 
Son  god."'^®’  Daardie  aand  gesels  hy  en  Campbell  tot  die  son  die  volgende 
oggend  rooi  uitslaan. 

Hy  stuur  drie  gedigte  as  verjaarsdaggeskenk  aan  Bokkie:  "Nagreën",  wat  in 
sy  debuutbundel,  Kentering,  sal  verskyn,  "Ontmoeting",  wat  in  die  latere 
Rooidag  as  "My  dae"  opgeneem  sal  word,  en  "Treursang  vir  Van  der 
Merwe",  wat  eweneens  eers  in  Rooidag,  sewe  jaar  later,  sal  verskyn.  Krige 
sou  baie  verander  aan  dié  variante  voordat  hulle  uiteindelik  in  sy  bundels 
opgeneem  word.  In  die  geval  van  "Nagreën"  sal  die  basiese  versbeweging 
behoue  bly,  maar  Krige  sal  met  punktuasie,  strofe-indeling,  woordver- 
anderinge  en  weglatings  woeker  om  sy  gedig  te  verbeter.  Oor  die 
"Nacreën"-variant  wat  hy  aan  Bokkie  skenk,  skryf  hy:  "Dit  lyk  of  ek  al 
'Nagreën'  se  stil  musikale  eienskappies  met  die  swaar  rammelende 
trommelslag  van  herhaling  morsdood  gemoker  het ..."  Die  gedig,  skryf  hy, 
herinner  hom  aan  die  stringe  wors  wat  in  die  vensters  van  slagterye  hang. 
Ook  aan  die  ander  twee  gedigte  sal  Krige  nog  werk. 

Die  Europese  winter  vind  Krige  gelukkig  aan  huis  van  die  Campbells.  In 
Februarie  1933  skryf  hy  aan  sy  ouers:  "We  are  sitting  round  the  fire  ...  Out- 
side  the  wind  moer!s  and  howls,  shakes  and  tosses  the  trees  ...  yesterday 
the  Mistral  came  up  ...  cold  like  the  sharp  edge  of  a knife."  En  verder: 
"Towards  night  fall  Mary  and  I ventured  out.  The  wind  was  stinging,  exhile- 
rating,  making  the  blood  race.  Under  the  firs  the  pine-needles  were  crips 

and  frosty  underfoot  ...  In  the  warm  kitchen  of  the  French  peasant  we  were 
given  fresh  eggs  and  butter.  We  came  away  with  the  wind  in  our  teeth  and 
above  the  first  stars  ...  sparkling  as  if  the  wind  has  polished  them  clean."'^' 
Hy  leef  lekker  by  die  Campbells  — nege-uur  soggens  bring  die  bediende  'n 
warm  beker  koffie,  brood,  botter  en  marmelade.  Hy't  'n  groot,  aangename 
kamer  met  'n  gemaklike  bed  wat  reeds  die  vorm  van  sy  liggaam  aangeneem 
het.  As  hy  opstaan,  kap  hy  miskien  hout,  of  hulle  wandel  na  Martiques  om 
inkopies  te  doen,  koerante  in  'n  kafee  te  lees  en  wyn  te  drink.  Teen  aand  se 
kant  kom  hulle  tuis  na  'n  kaggelvuur. 

Campbell  moedig  die  jong  Krige  aan  om  meer  te  lees,  en  dié  aanhitsing  om 
die  wêreldliteratuur  te  verken,  is  een  van  die  belangrikste  invloede  wat 
Campbell  op  Krige  het. 

Op  7 Maart  1933  skryf  hy  aan  sy  ouers  dat  hy  nie  juis  met  die  skryf  van  arti- 
kels  — sy  enigste  bron  van  inkomste  — vorder  nie.  Hy  is  lui,  kla  hy,  maar  hy 
en  Mary  Campbell  is  darem  besig  om  Spaans  vinnig  onder  die  knie  te  kry. 
Hulle  bestudeer  elke  dag  twee  of  drie  Spaanse  gedigte  — ook  die  werk  van 
Suid-Amerikaanse  digters. 

In  hierdie  tyd  is  Roy  Campbell  baie  geïnteresseerd  in  die  Mithraisme,  die 
aanbidding  van  die  son.  Sy  sonnettereeks  'Mithraic  Emblems'  word  in  1933 
gedeeltelik  in  die  New  Statesman  gepubliseer‘^^>.  Dit  is  interessant  om  te 
bespiegel  in  watter  mate  Krige  se  eie  sonbewustheid  wat  uit  sy  briewe 
straal,  by  Campbell  se  belangstellingsveld  aansluit. 

Om  Krige  uit  sy  finansiële  verknorsing  te  help,  én  omdat  die  Campbells  se 
goewernante  moet  vertrek,  vra  hulle  hom  om  die  twee  dogters,  Teresa  en 
Anna,  elke  dag  twee  uur  lank  te  onderrig.  Hy  is  nou  nie  meer  "paying 
guest"  nie,  maar  "tutor",  sê  hy'^^’,  en  hy  kry  50f  'n  week  "op  die  koop  toe" 
vir  sigarette  en  ander  klein  uitgawes.  Nou  kan  hy  rustig  aan  sy  poësie  werk 
sonder  "om  myself  dood  te  moor  met  die  artiekelsskrywery." 

In  die  Provensaalse  lente,  met  amandel-  en  perskebome  in  bloei,  is  Krige 
uiteindelik  diep,  somtyds  jubelend  gelukkig'”’.  "Net  die  somme  haat  ons 
almal  soos  die  pes,"  skryf  die  tutor  aan  sy  broer. 

En  oor  die  Nat-Sap-koalisie  in  Suid-Afrika  is  hy  besonder  verras:  "Is  dit  nou 
eindelik  die  Milennium  wat  by  ons  aangebreek  het?  Al  die  rasse-heat  en 
stryery,  gaan  dit  nou  dood  en  begrawe  lê  tot  in  ewigheid 
Maar  die  Campbells  beland  in  finansiële  moeilikheid,  alhoewel  Campbell  pas 
sy  bundel  Flowering  reeds  die  lig  laat  sien  het.  Roy  Campbell  werk  nou 
naarstiglik  aan  'n  "pot-boiler",  Marine  Provence,  waarvoor  hy  vergoeding 
ontvang  maar  wat  nooit  sal  verskyn  nie.  Die  skuldeisers  staan  voor  die  deur. 
In  'n  ongedateerde,  haastige  brief  wat  op  'n  telegram  volg‘^^>,  verduidelik 
Krige  aan  Bokkie,  wat  steeds  op  Oxford  is,  die  benarde  posisie.  Hy  vra  of 
Bokkie  hulle  £6  kan  voorskiet,  en  hy  besef,  skryf  hy,  dat  dit  'n  groot  bedrag 
is  om  van  'n  student  te  leen,  maar  hy  voel  dis  sy  plig  om  sy  vriende  by  te 
staan.  In  hierdie  jare  sou  Bokkie  nie  alleen  sy  jonger  broer  herhaaldelik  uit 
die  finansiële  verknorsing  red  nie,  maar  ook  sy  biegvader  en  literêre  adviseur 

wees  en  uiteindelik  ook  — saam  met  Haarhof  en  Van  den  Heever  — as  eind- 
redakteur  van  Kentering  optree. 

Terselfdertyd  besluit  hy  in  'n  brief  aan  sy  ouers:  "I  shall  write  no  more  stu- 
pid  articles,  but  start  at  my  short  stories  in  all  seriousness.  The  first  one  — 
about  our  little  brother  who  died  — will  be  a long  one  and  I shall  . . . dedicate 
it  to  you."'^®’  Klaarblyklik  bedoel  Krige  dat  dit  sy  eerste  Engeise  kortverhaal 
sal  wees,  want  hy't  vroeër  in  Nice  reeds  sy  hand  aan  die  Afrikaanse  kortver- 
haal  gewaag  — vóórdat  hy  besluit  het  dat  hy  al  sy  prosa  in  Engels  sal  skryf 
maar  in  Afrikaans  sal  bly  dig.  Hierdie  eerste  Engelse  kortverhaal  sal  die 
bekende  verhaal  "The  dream"  word,  opgeneem  in  The  dream  and  the 
desert,  wat  eers  twintig  jaar  later  verskyn. 

Van  Sannie  Uys  — die  genetiese  moeder  van  sy  eie  melankolie  — ontvang 
hy  in  dié  tyd  'n  hartseerbrief  — só  hartseer  dat  Mary  Campbell,  wanneer  sy 
die  brief  lees,  halfpad  deur  in  trane  uitbars.  Aan  sy  moeder  skryf  Krige  dié 
mooi  woorde,  gedagtig  aan  haar  vasgekeerde  lewe  op  'n  plattelandse  dor- 
pie,  ver  van  die  prikkelende  stadslewe  waarna  sy  as  talentvolle  vrou  smag: 
"No  one  has  ever  had  ...  his  life  as  his  heart  desired  it.  A great  deal  of  the 
beauty  of  life  it  seems  is  in  its  very  incompleteness,  its  insufficiency,  its 
shortness."'^’’’ 

Maar  by  Krige  het  die  hoë  gedagte  altyd  'n  keerkant:  die  stryd  om  oor- 
lewing.  Op  23  April  versoek  hy  sy  broer  Bokkie  om  — weer  eens  — 'n  paar 
skeermeslemmetjies  in  'n  koevert  aan  te  stuur  en  vertel  hy  dat  hy  van  plan  is 
om  in  die  winter  uit  te  wyk  na  Spanje,  waarskynlik  Barcelona.  Hy  hoop  dat 
hy  daar  meer  son  sal  vind'^®’. 

In  Mei  1933  kan  hy  al  vlot  Spaans  lees.  Ook  lees  hy  Latynse  gedigte,  met  die 
Franse  vertaling  daarnaas  om  hom  te  lei.  Hy  wil  só  Frans  en  Latyn,  waar- 
mee  hy  as  regsstudent  kennis  gemaak  het,  gebruik  as  brug  tot  Italiaans.  Vir 
die  melodieuse  Italiaanse  taal  is  sy  aptyt  aangewakker  tydens  sy  kort  besoek 
aan  Italië  in  die  geselskap  van  sy  voormalige  professor  in  Frans  op  Stellen- 
bosch,  J Franken. 

Maar  die  lewe  in  Frankryk  word  al  duurder,  en  word  vererger  deur  'n  onsin- 
nige  insident.  Een  van  die  Campbells  se  troetelbokke  breek  deur  die  buur- 
man  se  heining  en  verwoes  een  nag  'n  aantal  waardevolle  perskebome.  Die 
buurman  eis  vergoeding,  dreig  met  dagvaarding,  en  Campbell  vrees  die 
skuldenaarstronk'^®’ . Die  Campbells  besluit  dat  'n  ontsnapping  na  Spanje 
al  uitweg  is.  "We  got  out  an  atlas,"  beskryf  Krige  aan  sy  ouers  dié  lukrake 
keuse  van  'n  volgende  woonplek,  "and  all  started  poring  over  the  map  of 
Spain."  Roy  Campbell  se  oog  val  op  Motril,  'n  klein  dorpie  binne  sig  van  die 
Sierra  Nevadas,  'n  bergketting  wat  dwarsdeur  die  jaar  met  sneeu  bedek  is. 
"It  was  the  presence  of  these  Sierras  that  decided  Roy,  and  made  him  all 
excited  ...  We  all  caught  the  fever."  Maar  eers  moet  hulle  spaar  vir  reisgeld. 
In  Junie  1933  besoek  Krige  sy  broer  Bokkie  op  Oxford,  en  doen  ook  aan  by 
Laurens  van  der  Post,  wat  aan  Krige  een  van  sy  pakke  klere,  'n  hemp  en 
twee  wit  broeke  skenk.  Krige  skryf:  "The  suit  was  too  big,  so  I gave  it  to 

Roy  and  the  shirt  and  pants  I lost  after  I had  lugged  it  all  the  way  from  Lon- 
don 

Terug  by  die  Campbells,  lees  hy  Catullus.  "Die  milde  Provensaalse  son  laat 
die  bloed  lui  en  loom,  soos  rooi  druiwesap  deur  die  are  vloei.  Selfs  die  skril- 
skrynende  lied  van  die  sonbesies  klink  soos  'n  ...  laudamus  vir  son  en 
somerweelde  Krige  lees  nou  ook  Vondel,  die  meester  van,  in  sy 

woorde,  "daardie  slingerende,  stygende  en  dalende,  heerlik  deinende  volsin 
— die  Alexandryn  ...  God,  wat  'n  digter!"  roep  Krige  uit.  "Nou  die  aand  het 
ek  vir  Roy  die  geveg  in  die  hemel  uit  /.íyc//e/- voorgelees.  Stadig,  tweesin  by 
tweesin,  en  stip  noukeurig  vertaal.  Ons  het  albei  so  opgewonde  geraak,  ek 
het  naderhand  begin  dink  die  dakbalke  gaan  instort  ..."  Hy  skryf:  "Roy  se 
entoesiasme  is  soos  'n  gletser  of  liewer  'n  krans-storting.  Niks  op  die  goeie 
aarde  is  daarteen  bestand  nie." 

En  dan,  aan  die  einde  van  Augustus  1933,  skryf  Krige  verheug  aan  Bokkie 
dat  die  Nederlandse  tydskrif  Helikon,  met  AAM  Stols  as  redakteur,  van  sy 
kwatryne  vir  publikasie  aanvaar  het.  Agtien  kwatryne  sal  in  die  Desember- 
uitgawe  verskyn.  Vroeër  het  Krige  aan  Bokkie  oor  die  kwatryn  geskryf  dat 
hy  dit  'n  baie  moeilike  versvorm  vind.  "As  my  kritiesi  my  eendag  onder  die 
miskoeke  steek  omdat  ek  vry  vers  skrywe  ...  dan  ...  prop  ...  ek  ...  my 
kwatryne  onder  hul  neus  Krige  meen  dat  sy  kwatryne  beter  is  as  dié 

van  die  "gevierde  ge-eerde  ou  rymelaars." 

Ook  oor  die  ouer  prosateurs  is  Krige  negatief:  die  "ou  trekosse"  — onder 
meer  Van  Bruggen,  Malherbe  en  Maré  — staan  "stokstil  (en)  herkou"  ... 
"in  plaas  van  teen  die  bult  op  te  beur ..."  Krige  reken  dat  'n  mens  siek  en  sat 
word  van  die  herkouendes  se  "eentonige  knersende  kakebeengeluid".'^^’ 
Oor  die  aanvaarding  van  sy  kwatryne  in  Helikon  is  Krige  verheug.  "Ek  het 
trane  van  blydskap  gestort,"  skryf  hy.  "Dit  het  in  my  hart  gejuig  soos  op  die 
Matie-pawiljoen  as  Stellenbosch  vir  die  Inter-Varsity  wen  ...  Ja  die  trane  het 
my  oor  die  wange  geloop."''*'**  Vir  Krige  is  dit  die  eerste  werklike  erkenning 
van  sy  digkuns,  en  hy  is  veral  opgewonde  oor  die  prestigewaarde  van  publi- 
kasie  in  Europa.  Hy  is  nou  drie-en-twintig  jaar  oud. 

Alhoewel  die  Campbells  dringend  na  Spanje  moet  gaan,  ontbreek  fondse 
vir  die  reis.  Aan  sy  ouers  skryf  Krige  dat  hulle  minder  eet,  rook  en  drink. 
Maar,  bely  hy:  "Naturally  I have  neglected  to  write  any  articles.  Somehow  I 
cannot  begin.  I shudder  before  it  like  a gulf."'^^*  Vir  Krige  is  dit  onmoontlik 
om  met  die  voor  die  hand  liggende  te  begin.  Hy  versoek  sy  ouers  om,  sou 
hulle  besluit  om  iets  vir  Kersfees  aan  hom  te  skenk,  'n  paar  sjielings  aan  te 
stuur. 

En  oor  die  verlange  na  die  huis,  wat  nou  in  sy  briewe  begin  opduik,  skryf  hy 
aan  Bokkie:  "Dan  sit  ek  vir  ure  en  dink  aan  jul  almal,  aan  my  land,  sy  pro- 
bleme,  my  taal,  sy  vooruitsigte,  sy  moontlikhede  ...  en  stel  ek  my  voor  die 
rol  wat  ek  wil  speel  in  sy  ontwikkeling  ...  dink  ek  veral  aan  Mammie,  en  die 
dor-eentonige  lewe  wat  sy  genoop  word  om  deur  te  bring  in  dorpies  soos 
Cathcart  — sonder  haar  vrinde,  sonder  boeke  — sonder  konserte  of  ... 

geselskap  wat  die  lewe  ...  laat  tintel 

Krige  hoop  dat  hulle  almal  — sy  ouers,  hy,  dalk  ook  Bokkie  en  sy  skilder- 
broer  Francois,  sou  hulle  ongetroud  bly  — eendag  saam  in  Kaapstad  sal 
woon  sodat  Sannie  Krige  die  lewenstyl  — uiteindelik  — kan  kry  wat  haar 
toekom. 

Maar  dit  sou  lank  wees  voor  Krige  hom  vir  'n  lang  periode  weer  rustig  in 
Kaapland  sal  kan  vestig.  Spanje  het  nog  voorgelê,  so  ook  die  eerste  beroe- 
ringe  van  die  Spaanse  burgeroorlog,  ook  die  Tweede  Wêreldoorlog, 
krygsgevangeneskap,  ontsnapping  ... 

In  November  1933  vertrek  Mary  en  Roy  Campbell  per  trein  na  Spanje.  'n 
Paar  dae  later  volg  Krige,  die  twee  kinders,  die  bediende,  'n  hond  en  'n  berg 
bagasie'^^’.  Die  Campbells  laat  baie  besittings  agter,  want  op  vlug  voor  hul 
skuldeisers  moet  hulle  stilweg  en  gou  padgee. 

Uit  Marseille,  op  pad  na  Barcelona,  skryf  Krige  aan  Bokkie  'n  brief  wat 
herinner  aan  sy  eerste  brief  wat  hy  uit  Johannesburg  aan  sy  ouers  geskryf 
het:  "Vanaand  weeg  die  swaarmoedigheid  swaar  op  my  gees  en  gedagtes. 
'n  Beklemming,  'n  heimlike  melankolie  ...  dieselfde  stemming  wat  ek  onder- 
vind't  amper  4 jaar  gelede  toe  ek  jul  op  Cathcart-stasie  vaarwel  gesê  het 

_ _"(48) 

Soos  met  sy  vertrek  na  Johannesburg,  voel  die  troebadoer  dat  hy  'n  tuiste 
agterlaat,  is  hy  vol  onsekerheid  en  melankolie.  Maar  die  brief  het  ook  'n  vro- 
like  noot,  want  Krige  roep  uit:  "Dus,  eindelik  in  Spanje!" 

Hy  is  nou  byna  vier-en-twintig  jaar  oud;  'n  lang  skof  lê  nog  voor,  waarvan 
sonnige  Spanje  maar  een  stasie  sal  wees. 

Spanje 

Spanje  sal  om  'n  hele  aantal  redes  'n  belangrike  afsluitingsperiode  vir  Krige 
se  eerste  Europese  reis  wees:  eerstens  die  vlamvat  van  sy  patriotisme  en 
Republikeinse  simpatieë;  die  baie  sterk  anti-Smuts  gevoelens;  sy  flirtasie 
met  die  kommunisme;  die  verskyning  van  sy  debuutbundel;  sy  teleurstelling 
met  Nederland;  en  les  bes:  sy  baie  ernstige  liefdesverhouding  met  'n  kreu- 
pel  Spaanse  meisie. 

In  Spanje  woon  die  Campbells  aanvanklik  in  die  prostituutbuurt  Calle  San 
Pablo.  Krige  woon,  ook  in  Barcelona,  op  sy  eie  nadat  hy  'n  klein  bedraggie 
by  Mary  Campbell  geleen  het.  Hy  moet  nog  finaal  besluit  of  hy  weer  by  die 
Campbells  wil  inwoon. 

Hy  werk  nou  weer  aan  die  lang  gedig,  "Wolke  van  die  storm"'^®’.  Aan  hier- 
die  gedig  bestee  Krige  oor  'n  lang  periode  baie  aandag,  maar  hy  sal  maande 
later  aan  Bokkie  skryf  oor  die  verlies  van  sy  manuskripte  op  'n  trein:  200 
reëls  van  "Wolke  van  die  storm"  sal  verlore  gaan,  só  ook  aantekeninge  vir 
die  dialoog  van  'n  toneelstuk,  ander  gedigte,  kortverhale  en  artikels'®*”  "Ek 
voel  of  ek  'n  been  of  'n  arm  verloor  het,"  sal  hy  skryf.  Maar  in  sy  naskrif  in 
Gedigte  ( 1927—  1940)^^^^  sê  hy  dat  dié  verlies  'n  hele  paar  probleme  vir  hom 
opgelos  het,  want  die  lang  epiese  gedig  was  te  uitgesponne,  had  'n  gebrek 

aan  eenheid  en  sou  nooit  tot  'n  einde  kom  nie.  Die  gedigte  "Die  rivier", 
"Die  swerwers"  en  "Die  sterre"  is  drie  grepe  uit  hierdie  gedig  wat  behoue 
gebly  het. 

Aanvanklik  voel  Krige  in  Spanje  "afgesterwe"  van  Suid-Afrika.  Hy  verlang 
huis  toe  en  sy  lang  verblyf  in  Europa  lei  tot  'n  probleem  met  die  skryf  van 
Afrikaans'®^’.  Hy  verwyt  homself  dat  sy  geesdriftige  lees  van  Nederlandse 
tekste  'n  slegte  invloed  op  sy  taalgebruik  het  en  sy  Afrikaans  "onnatuurlik 
swaar-op-die-hand"  maak.  Op  die  Afrikaanse  skrywer  rus  die  verpligting 
om  die  taal  "te  slyp  en  te  skerp",  skryf  Krige.  Deur  "tot  die  taal  by  te  voeg 
— uit  sy  eie  taalverbeelding  en  die  deftig  en  klankryke  Nederlands  . . . mag  'n 
Afrikaanse  ...  digter  pragtige  werk  verrig  ..."  Maar,  waarsku  hy  homself, 
Afrikaans  moet  "ras-eg"  bly,  Afrikaans  tot  in  murg  en  been,  nie  "'n  ontwor- 
telde  vlak  kosmopoliet"  nie.  Krige  voel  dat  al  die  tale  wat  hy  in  Europa  onder 
die  knie  gekry  het,  hom  "in  die  war  bring",  sy  "tong  verlam"  en  sy  "taal  laat 
hakkel."  Vondel  het  na  bandiete  geluister,  en  na  dokwerkers  en  boere,  skryf 
hy  aan  Bokkie,  en  hy,  Uys  Krige,  praat  reeds  meer  as  twee  jaar  nie  sy  eie 
taal  nie.  "Een  van  die  dae  moet  ek  terugkeer  na  S.A.  om  ...  my  ore  te  spits 
..."  Wanneer  hy  uiteindelik  die  manuskrip  waaruit  sy  eerste  bundel  saam- 
gestel  sal  word,  aan  Bokkie  stuur,  sal  hy  in  'n  begeleidende  brief  skryf:  "In 
my  doelbewuste  poging  om  my  taal  te  verryk,  dit  aan  te  vul  met  nuutge- 
munte  woorde,  of  Nederlandse  of  koppelwoorde  en  samestellings  ...  kom 
dit  stroef,  onnatuurlik  verwronge  voor  Krige  vrees  dat  hy  Afrikaans 

"geweld  aandoen",  "ontsenu",  of  "verkrag". 

Alhoewel  Krige  se  taalgebruik  in  Kentering  nader  aan  die  algemene  spreek- 
taal  as  dié  van  byvoorbeeld  die  Louws  sal  wees,  sal  daar  heelwat  "eienaar- 
dige  argaïsmes"'^"*’  wees  wat  aan  Nederlands  herinner. 

So  ver  van  huis  ontmoet  Krige  die  Italianer  Alberto  Collini  — digter,  drama- 
turg,  romansier,  joernalis  en  politieke  banneling;  gebore  uit  die  geheime 
huwelik  van  'n  markies  met  die  dogter  van  'n  arbeider.  Collini  is  kommunis, 
en  hartstogtelik  gekant  teen  die  Fascisme  in  sy  vaderland'®^’.  Collini  boei 
Krige,  veral  met  sy  opvattinge  oor  Italië,  sy  politieke  filosofie,  en  sy 
boheemsheid.  Die  pers  in  Italië,  vertel  Collini,  is  Mussolini  se  persoonlike 
reklamemasjien.  Die  Italiaanse  letterkunde  is  dood.  Mussolini  skryf  prysvrae 
uit  vir  gedigte  wat  handel  oor  die  voorspoed  van  Italië  sedert  die  Fascisme 
posgevat  het  ...  en  Mussolini  "speel  bioskoop,  is  die  lewende  parodie  van 
Caesar  of  Napoleon  ...  'n  tiran,  'n  egoïs  ..." 

Gevul  deur  heldeverering  vir  die  dapper  Collini,  op  wie  se  lewe  reeds  ses 
aanslae  gemaak  is,  word  Krige  se  politieke  bewussyn  wakker.  Op  Woens- 
dag  13  Desember  1933  skryf  Krige  aan  sy  ouers:  "Die  anargis-rewolusie  het 
losgebars,  en  omtrent  'n  20  tal  mense  . . . is  hier  in  Barcelona  met  die  geskie- 
tery  en  bomgegooi  gedood.  Die  bom  hier  is  'n  doodgewone  daaglikse 
verskynsel 

In  dié  atmosfeer  ontmoet  Krige  en  Campbell  — waarvan  nie  een  ooit 
bekend  sou  wees  as  polities  georiënteerde  persoonlikhede  nie  — gereeld  vir 

Collini.  Oor  een  so  'n  ontmoeting  skryf  Krige:  "Die  entoesiasme  het  soos  'n 
brandstapel  hoog  opgevlam  ...  'n  juigende  geloof  in  die  lewe  en  al  die 
skoonheid  ...  'n  weergalose  liefde  vir  die  letterkunde.  Dit  was  iets  ontsaglik, 
onvergeetlik.  Eers  met  dagbreek  het  ons  uitmekaar  gegaan."  Op  hierdie 
vlak  vind  die  drie  mekaar,  maar  later  sal  Roy  Campbell  en  Uys  Krige  se  poli- 
tieke  paadjies  skei:  Campbell  sou  na  regs  swaai,  en  generaal  Franco  onder- 
steun,  en  Krige,  die  Republikein,  sou  die  populêre  front  steun’^^’. 

Krige  ontmoet  nou  weer  Aldous  Huxley  en  sy  vrou.  Hulle  het  mekaar  vroeër 
leer  ken,  tydens  Krige  se  verblyf  in  Frankryk,  en  Krige  was  beïndruk  deur  die 
lang  skraal  kêrel  met  die  bos  swart  hare  en  stil  geselstrant.  Huxley  se  vrou  is 
'n  Vlaming,  en  sy  en  Krige  het  tydens  die  eerste  ontmoeting  ook  heerlik 
gesels,  onder  meer  in  Afrikaans'®®’.  Maar  nou  lyk  die  Engelse  romansier 
"sleg,  maer  en  geel  soos  ou  papier."'®®’ 

Maar  ook  Krige  het  dit  broekskeur:  "Die  woord  honger  het  vandag  vir  my  ... 
dieper  betekenis.  Honger\  ...  Die  smaak  van  'n  koppie  koffie  het  ek 
vergeet."'®®’  Depressie  het  Europa  nou  in  'n  wurggreep.  Werkloosheid 
neem  toe  en  in  Duitsland  snoer  Hitler  sy  kragte  saam.  Krige  moet  van  sy 
klere  ontslae  raak.  Sy  blou  pak,  "die  oue  van  Mostertsdrif",  sy  blou  paja- 
mas,  sy  suster  Mizzie  se  sysakdoek,  "'n  hemp  wat  nig  Sannie  my  gegee 
het",  pak  hy  sorgvuldig  in  'n  bruin  handsakkie  en  die  pandjieshouer  bied 
hom  twintig  pesetas  (10/-)  aan,  die  handsakkie  inkluis.  Krige  koop  dadelik 
'n  koppie  koffie  en  'n  sny  brood.  Hy  voel  "ryk  soos  'n  prins." 

Weer  eens  borrel  sy  bewondering  vir  Collini  na  bo:  Collini  herinner  hom  aan 
die  Baudelaire  wat  hy  van  portrette  ken,  skryf  hy  aan  Japie  en  Sannie  Krige, 
en  Collini  "besit  slegs  die  klere  wat  hy  aan  het",  alhoewel  hy  al  dertien 
boeke  gepubliseer  het  en  een  van  sy  romans  in  vervolgvorm  in  'n  Spaanse 
weekblad  verskyn. 

Oujaarsaand  en  Nuwejaarsdag  1934  bring  hy  saam  met  Collini  deur.  Hulle  is 
albei  platsak,  maar  Krige  se  bewondering  vir  die  Italiaanse  skrywer  styg 
steeds.  Hy  en  Collini  eet  soms  net  een  maaltyd  per  dag,  kuier  in  Barcelona 
se  onderwêreld:  "I  have  been  right  in  the  middle  of  this  terrible  poverty,  not 
as  a silly  tourist  looking  at  it  amused  from  a safe  distance,  but  right  in  the 
very  heart  of  it,  being  hungry  myself  Krige  bring  sy  tyd  deur  "hear- 

ing,  listening,  seeing,  understanding."  En  hy  maak  die  verrassende  verkla- 
ring  aan  Japie  en  Sannie  Krige:  "I  am  an  out-out  communist.  That  way  it 
seems,  lies  the  world's  only  hope  of  salvation."  Só  skryf  hy  op  2 Januarie 
1934. 

Krige  en  Collini  besoek  die  International  Bar  in  Barcelona,  gesels  tot  sog- 
gens  drie-uur,  en  smee  'n  stewige  kameraadskap.  Hoe  tydelik  Krige  se  flirta- 
sie  met  die  kommunisme  was,  blyk  nie  uit  die  briewe  nie,  ook  nie  of  dit  by  'n 
romantiese  infatuasie  gebly  het  nie.  Later  sal  hy  berig  dat  'n  tydelike  ver- 
vreemding  tussen  hom  en  Collini  ingetree  het,  iets  wat  hy  meen  nie  lank  sal 
duur  nie'®^’. 

in  dié  tyd  verneem  hy  ook  van  Sannie  Krige'®^’  dat  sy  hou  van  sy  gedig 

"Tram-ode",  'n  gedig  wat  later  deur  Dirk  Opperman  "die  eerste  Afrikaanse 
moderne  vrye  vers"'®^’  genoem  sal  word.  Krige  is  verheug;  reeds  in  Italië, 
op  reis  saam  met  professor  Franken,  het  hy  die  gedig  aan  sy  oud-professor 
voorgelees.  Ook  Franken  het  positief  gereageer  en  toe  reeds  het  Krige  be- 
sluit  dat  dit  sy  allerbeste  gedig  is'®'*'. 

Om  Krige  "krioel  dit  ...  van  politieke  bannelinge  uit  byna  elke  land  van 
Europa  ...  antifasciste,  kommuniste,  nihiliste,  anargiste,  spioene 
Komplotte  word  gesmee,  die  samesweerders  oor  die  grens  gejaag,  maar  ná 
'n  maand  of  drie  is  hulle  weer  terug  om  "in  die  agterbuurtes  geheime 
vergaderings"  by  te  woon  of  bomme  te  "fabriseer"  en  gewere  en  ammuni- 
sie  te  versamel. 

Maar  in  Barcelona  word  Krige  weer  rusteloos.  Aan  sy  moeder  skryf  hy:  "I 
am  getting  restless,  very  restless  ...  One  of  these  days  ...  I shall  steal  quietly 
away  to  Valencia.  In  spring,  perhaps,  to  Valencia!"  Hy  wil  verder  suid,  na 
die  Spaanse  lemoendistrik. 

Die  Campbells  en  Krige  se  vriendskap  duur  steeds  voort.  Saam  met  Mary 
Campbell  woon  hy  'n  simfoniekonsert  by;  Roy  Campbell  skryf  aan  Gustav 
Preller,  redakteur  van  Ons  Vader/and,  om  sy  steun  vir  die  publikasie  van 
Krige  se  eerste  boek  te  werf.  Krige  het  nou  meer  geld:  ses  artikels  is  in  Suid- 
Afrika  vir  publikasie  aanvaar  en  nog  nege  is  in  die  pos. 

'n  Belangrike  mylpaal  is  die  aanstuur  van  'n  digbundelmanuskrip  aan  sy 
broer  Bokkie.  Die  begeleidende  brief  is  ongedateer,  maar  die  bundel  word  in 
Februarie  1934  finaal  saamgestel.  Hy  skryf  aan  Bokkie:  "Hiermee  stuur  ek 
jou  eindelik  — ten  lange  laaste  — die  beloofde  digbundel."  Uit  hierdie 
manuskrip  sal  Krige  se  debuut,  Kentering,  saamgestel  word.  "Die  leerband 
sal  jou  herinner  aan  Florence,"  skryf  hy  aan  sy  broer,  "...  die  inhoud,  aan  'n 
broederskap,  'n  kameraadskap,  'n  ware  volslae  wedersydse  vrindskap  wat 
in  ons  kinderdae  begin  het,  ons  hele  jeug  deur  geduur  het  ...  'n  vrindskap 
wat  vir  my  'n  kosbare  besitting  is 

Krige  vereffen  op  sý  manier  sy  skuld  aan  sy  biegvader-broer  Bokkie. 

Die  bundel  is  nie  volledig  nie,  en  'n  hele  paar  verse  waaraan  hy  nog  werk  bly 
in  sy  laai  agter,  onder  meer  "Wolke  van  die  storm",  "Nag  hymne",  "Reisi- 
gersekstase"  en  nog  'n  gedig  wat  'n  paar  honderd  reëls  lank  is. 

In  hierdie  brief  opper  Krige  sy  vrese  oor  taalgebruik.  En  hy  sê:  "Blaai  ek  die 
bundel  deur,  kan  ek  'n  besef  van  onvervulling,  'n  diep  gevoel  van  teleurstel- 
ling  en  ontevredenheid  nie  weerstaan  nie  ..."  Maar  voorbehoude  ten  spyt, 
is  die  afstuur  van  die  manuskrip  vir  Krige  die  afsluiting  van  "een  tydvak"  in 
sy  lewe.  Die  manuskrip  se  linkerkantste  skoon  bladsye,  skryf  hy,  moet  Bok- 
kie  maar  beskou  as  simbool  van  alles  wat  ongesê  gebly  het,  en  van  strewe 
en  afwagting  op  die  toekoms. 

Campbell  reageer  vurig  as  Krige  van  die  verse  uit  die  manuskrip  aan  hom 
voorlees  — veral  die  kwatrynreeks  "Nag",  wat  wel  in  Kentering  sal  verskyn, 
en  die  gedig  "Snel  is  ons  lewe",  wat  eers  in  Rooidag  opgeneem  sal  word. 
Campbell  se  oë  raak  vogtig,  die  twee  digters  drink  rooiwyn  en  Campbell  wil 

summier  aan  die  hele  Suid-Afrika  aanbevelingsbriewe  skryf  — onder  meer 
aan  generaal  Smuts  en  Leipoldt.  Hul  opwinding,  skryf  Krige,  is  "soos  'n 
brand  in  kreupelhout".  Dit  is  die  eerste  keer,  ná  al  die  maande,  dat  hy  van 
sy  verse  aan  Campbell  voorlees. 

Kort  hierna  vertrek  Krige  na  Valencia.  In  'n  brief  wat  reeds  die  Valencia- 
adres  bo-aan  dra,  maar  nog  uit  Barcelona  gestuur  word,  doen  hy  bekom- 
merd  navraag  oor  die  "Fasciste  beweging  in  S.A.  waarvan  beriggies  in  die 
Nederlandse  koerante"  verskyn*®^’.  Ook  skryf  hy  verontwaardig  oor  "Prins 
Georgie"  se  "triomftog"  deur  Suid-Afrika.  "Waar  bly  ons  mense?  Is  hul 
heeltemal  blind,  of  aan  'n  ewige  slaap  gesus  deur  die  'diplomacy'  van  die 
Engelsman,"  vra  hy.  Krige  is  in  hierdie  tyd  Republikein,  wat  beide  Spanje  én 
Suid-Afrika  betref,  anti-Engeland,  anti-Smuts,  en  neem  'n  besliste  houding 
in  teenoor  die  moontlikheid  van  Suid-Afrikaanse  deelname  aan  die  Tweede 
Wêreldoorlog.  Hy  sal  later,  in  'n  brief  aan  sy  moeder<®®>,  weer  heftig  teen 
Smuts  te  velde  trek.  Hy  is  bly  dat  sy  ouers  nie  die  Smeltersregering  onder- 
steun  nie,  want  Smuts  het  Hertzog  ingesluk,  nes  hyself  deur  die  Britse  ryk 
ingesluk  is.  "Slim  Jannie  has  ...  just  swallowed  Hertzog  up  ..."  Krige  noem 
Smuts  "the  little  golden-haired  herald  of  the  British  empire."  Ook  aan  sy 
vader  skryf  hy  oor  die  tema  Suid-Afrika/Engeland:  "...  om  langer  onder  die 
vleuel  van  Engeland  te  skuil  ...  beteken  een  ding:  die  dood  — en  veral  gees- 
telike  dood.  En  dis  vir  daardie  republiek,  die  reddende  republiek  wat  ons 
met  al  ons  moed,  krag  en  talent  wat  ons  mag  hê,  gaan  ywer  en  stry  ..."  Die 
Spaanse  stryd  gryp  Krige  se  politieke  verbeelding  aan;  hy  herken  trekke  van 
dié  stryd  ook  in  die  Suid-Afrikaanse  situasie.'®®’  En  in  September,  kort  voor 
sy  terugkeer  na  Suid-Afrika,  sal  hy  teen  die  moontlike  deelname  van  Suid- 
Afrika  aan  'n  wêreldoorlog  uitvaar:  "Dit  word  elke  dag  duideliker.  Duisende 
en  tienduisende  jong  Afrikaners  gaan  weer  op  die  vasteland  van  Europa 
onsterflike  roem  verwerf,  in  die  slyk  en  modder  die  heldedood  sterf ...  In  hul 
harte  vol  warm  geesdrif  vir  die  groen  velde  van  Engeland,  vol  innige  dank- 
baarheid  teenoor  die  Koning  ..."  En  verder:  "Ons  gaan  weer  Engeland  se 
vuil  werk  vir  haar  doen 

Krige  sal  egter,  terug  in  Suid-Afrika,  en  met  die  skaduwee  van  Hitler  wat 
oor  vrye  Europa  val,  tot  ander  insigte  kom  en  — in  teenstelling  met  sy 
mede-Dertigers  — Smuts  se  regering  steun,  deur  Smuts  persoonlik  in  sy 
propagandakantoor  aangestel  word,  en  uiteindelik  self  aan  die  oorlog  deel- 
neem. 

In  Maart  1934,  terwyl  Krige  in  Valencia  woon,  is  Bokkie  skynbaar  reeds  met 
Van  Schaik,  die  uitgewer  wat  uiteindelik  Kentering  sal  uitgee,  aan  die 
onderhandel.  Krige  skryf  dat  hy  gretig  op  nuus  wag'^^’.  Die  uitgewery  rea- 
geer  aanvanklik  baie  geesdriftig,  en  Krige  skryf  in  April  'n  blye  brief  aan 
Bokkie:  "Vandag  is  ek  sekerder  hoopvoller,  gelukkiger  as  ooit  tevore 
Hy  beveel  weer  veranderinge  aan  verse  aan,  maar  laat  die  finale  be- 
sluit  aan  Bokkie  oor. 

Hy  is  nou  student  aan  die  Universiteit  van  Valencia.  Hy  woon  lesings  oor  die 

Spaanse  letterkunde  by,  en  is  'n  ywerige  luisteraar  na  die  voorlesings  oor 
veral  die  ouer  Spaanse  literatuur.  Die  ballades  wat  deur  anonieme  digters 
op  feeste,  bruilofte  en  volksvergaderings  voorgedra  is,  boei  hom,  veral 
omdat  hulle  "begelei"  word  "met  die  luit  of  die  tokkelkitaar"<”>.  Later  sal 
hierdie  frase  as  titel  vir  'n  bundel  vertalings,  Vir  die  luit  en  kitaar,  wat  in  1 950 
sal  verskyn,  gebruik  word. 

Krige  vind  die  studentelewe  egter  asosiaal  — anders  as  sy  ervaringe  op  Stel- 
lenbosch,  waar  hy  as  sportman  en  lid  van  die  besprekingsgroep  "The  nine 
muses"  nie  alleen  sportief  én  skeppend  was  nie,  maar  ook  aan  die  spogge- 
rige  dinees  van  die  regsfakulteit  deelgeneem  het.  Soos  op  Stellenbosch, 
waar  hy  saam  met  ander  studente  'n  huis  digby  die  kampus  bewoon  het, 
deel  hy  nou  in  Valencia  ook  'n  huis  met  agt  ander  studente.  Maar  rugbyge- 
selsies  word  nou  vervang  met  gesprekke  oor  stiergevegte  en  die  revolusie. 
In  die  universiteitsbiblioteek  ontdek  hy  in  'n  Spaanse  ensiklopedie  'n  verslag 
oor  die  Anglo-Boere-oorlog.  Sy  gemoed  skiet  vol,  en  hy  raak  "op  my  eentjie 
in  die  hoek  stil-weg  aan  die  huil  ..."  Hy  verlang  huis  toe  en  skryf  aan  sy  sus- 
ter  Mizzie:  "Ek  het,  wat  die  Fransman  noem,  die  siekte  van  die  land."'^^’ 
En  Valencia  ontkom  ook  nie  aan  die  dreigende  burgeroorlog  nie.  Die  strate 
word  gevul  met  soldate,  masjiengeweerneste  verskyn  op  die  dakke  van 
geboue,  dosynne  bomme  ontplof  — een  in  die  kafee  waar  Krige  dikwels 
koffie  drink.  Die  universiteit  moet  sluit.  Geen  tram,  motor  of  taxi  verskyn  op 
straat  nie  — net  die  vir  Krige  eienaardige  geruis  van  mensevoete  op  die  stil 
stadsplavei. 

"Die  stilte  is  onheilspellend,"  skryf  hy.  Agter  die  stilte  is  "'n  krag  en  'n 
geweld"  aan  die  groei  wat  "sal  losbars  ...  en  alles  wat  oud  en  uitgedien  en 
onregverdig  en  veragtelik  is,  sal  uitroei  en  verdelg  ..."  Krige,  die  Franco- 
hater,  se  simpatie  is  by  die  arbeider,  die  werksman  ... 

Intussen  het  Campbell  'n  prys  in  'n  staatslotery  gewen,  wat  hom  in  staat 
stel  om  'n  klein  plasie  naby  Altea  te  huur'^®’.  Krige  besoek  hulle,  en  Camp- 
bell  gryp  na  die  pen  om  'n  voorwoord  vir  Krige  se  digbundel  te  skryf,  maar 
Mary  en  Krige  bespreek  die  saak  privaat  en  besluit  dat  Campbell  eerder  'n 
artikel  moet  skryf.  Dié  opstel,  wat  ook  oor  Afrikaans  as  taal  handel,  verskyn 
uiteindelik  in  The  Critic  van  Januarie  1935'^®’.  Die  Campbells  is  in  'n  goeie 
luim  en  hulle  gesels  en  kuier  heerlik.  Campbell  se  eerste  outobiografie  — 
Broken  Record  — sou  daardie  week  verskyn,  maar  uit  vrees  vir  lasteraksies 
moes  daar  eers  halt  geroep  en  heelwat  gesensor  word.  Ook  die  deel  waar 
Uys  Krige  en  Aldous  Huxley  teen  mekaar  afgespeel  word  en  Krige  bo  uit- 
kom,  moes  uit,  vertel  Campbell.  Maar  Krige  is  onseker  oor  die  joviale  Camp- 
bell  se  woorde:  "Maar  ek  weet  nie  of  Roy  ...  met  my  die  gek  skeer  nie," 
skryf  hy  aan  Bokkie*”'.  Dit  is  iets  van  'n  voorspel  vir  Campbell  se  latere  bio- 
grafie,  Lighton  a darkhorse,  wat  in  1951  verskyn  en  waarin  Campbell  heftig 
teen  Krige  te  velde  trek. 

Op  5 Mei  maak  prosateur  en  digter  Krige  'n  belangrike  aankondiging:  hy  het 
met  'n  "eienaardige  gewaagde"  toneelstuk  begin.  Hy  is  bekommerd  dat  sy 

beeld  as  kunstenaar  te  jolig  is,  en  is  daarom  bly  dat  die  stuk  ''somber,  pessi- 
misties  en  veral  OA7komies  is  En  hy  wil  ook  nog  aan  "Tram-ode" 

verander:  die  reël  "Maar  die  hart  aanvaar  sy  stil  verdriet"  word  verbeter  na 
"Maar  die  hart  herkou  steeds  sy  stil  verdriet".  Krige  vra  Bokkie  om  Van 
Schaik  oor  die  verandering  te  raadpleeg  en  dan  self  te  besluit.  Dié  verande- 
ring  word  wel  deurgevoer. 

Met  die  vooruitsig  dat  sy  digbundel  binnekort  sal  verskyn,  gaan  dit  goed 
met  Krige  in  Spanje.  "I  feel  ...  as  if  I have  jumped  over  a chasm,"  skryf  hy 
aan  sy  moeder'^^'.  "I  seem  to  feel  what  the  first  man  must  have  felt  — 
standing  up,  all  golden  and  glittering,  in  the  dawn." 

Ook  aan  Bokkie  en  Francois‘®°’  bevestig  hy  dat  die  sol,  die  lig,  weer  in  sy 
lewe  skyn.  Hy  skryf  uit  Madrid:  "Stede  soos  Granada,  Sevilla  ...  Wit  gebla- 
ker  deur  die  son,  met  tuine,  parke,  wit  pragtige  huise,  koel  patios  vol  palm- 
bome  ...  En  die  son  slaan  neer,  stoof  en  brand  jou,  maar  bring  in  jou  'n  ... 
vrolikheid  ...  wat  jy  selde  vantevore  ondervind  het ...  Jou  fantasie  vier  brui- 
lof  ..." 

Hy  beskryf  'n  godsdienstige  optog  in  Sevilla:  "En  dan  nog  die  waens  vol 
skreuend  joelende,  juigende,  dansende,  singende  jongmense  ...  rooibruin 
soos  hul  eie  kluitgrond,  goud  soos  hul  suiderson,  lig  geel  soos  hul  acacia, 
blou  soos  hul  Sierragebergtes  ...  'n  Orgie  ...  van  lig  ...  daardie  gestraal  van 
lig  ...  dit  was  onvergeetlik." 

Hoofmotief  van  sy  lewe  is  nou  weer  die  son.  En  dié  lig  deurstraal  ook  sy 
gevoelens  oor  Suid-Afrika.  In  Junie  skryf  hy  aan  Sannie  Krige:  "Dit  was 
asof  ek  jarelank  in  die  donker  rondgetas  het,  en  nou  skielik  speel,  suiwer- 
goud  en  stralend,  die  daglig  om  my."  Die  verblindende  besef  het  oor  Krige 
gekom  dat  hy  'n  Afrikaner  is.  Hy  skryf:  "En  ek  het  my  juigend  gevoel,  sterk 
soos  nooit  van  te  vore  nie,  sterk  met  al  die  stoere  krag  van  . . . my  volk  . . . En 
ek  het  God  gedank  vir  Spanje  en  die  omwenteling  wat  hy  in  my  teweeg 
gebring  het."'®^’  In  Spanje  vind  Krige  sy  eie  mense  terug. 

En  ook  vra  hy  sy  moeder  om  toe  te  sien  dat  'n  kopie  van  sy  digbundel- 
manuskrip  vir  beoordeling  vir  die  Hertzogprys  voorgelê  moet  word,  aange- 
sien  die  Akademie  ook  ongepubliseerde  werk  oorweeg.  Maar  hy  sal  telkens 
deur  dié  liggaam  oor  die  hoof  gesien  word  en  eers  in  1974  — dertig  jaar  ná 
hierdie  versoek  aan  Sannie  Krige  — met  die  Hertzogprys  vir  poësie  bekroon 
word.  Vir  die  Akademie  was  Krige  se  Afrikanerskap  en  sy  politieke  siening 
nie  suiwer  genoeg  nie. 

Met  die  verskyning  van  die  bundel  gaan  dit  egter  nie  seepglad  nie.  Op  10 
Junie  1934  reageer  Krige  uitvoerig  — in  'n  brief  aan  Bokkie  — op  kritiek  van 
'n  anonieme  "vooraanstaande"  letterkundige  wat  skynbaar  die  manuskrip 
vir  Van  Schaik  moes  beoordeel.  Die  minderwaardigheid  van  hierdie  leser 
spreek  "sonneklaar"  uit  elke  sin  en  frase,  meen  Krige.  Hy  beskou  dit  as 
"prul  en  peuter-beskouinkies"  en  reageer  op  elk  van  die  kritikus  se  besware: 
die  gebrek  aan  beelding,  die  gebruikmaking  van  die  algemene  spreektaal, 
en  die  gebrek  aan  gevoel'®^’. 

Maar  die  uitgewer  besluit  teen  publikasie  en  Krige  vra  Bokkie  om  'n  afskrif 
van  Roy  Campbell  se  stuk  oor  hom  aan  TJ  Haarhoff  te  stuur.  Uiteindelik  sal 
Haarhoff  baie  bydra  tot  Krige  se  bekendstelling  in  Suid-Afrika  en  teen  Krige 
se  sin'®^’  die  voorwoord  tot  Kentering  skryf. 

In  Oktober  1934  skryf  Krige  aan  sy  ouers:  "Lovely  days,  brilliant,  cloudless 
gold  and  blue  ...  Yet  Spain  ...  is  passing  through  one  of  the  blackest 
periods  in  its  history."'®'*’  Gevegte  breek  uit,  regeringstroepe  bombardeer 
die  parlementsgebou  van  Katalunjië,  bloed  loop  in  die  strate.  Hy  skryf:  "It 
a.;  seems  a horrible  mistake." 

Krige  word  fisies  siek  van  die  gebeure;  sy  hande  bewe.  Sy  liefde  vir  Barce- 
lona,  vir  die  Spanjaarde  in  wie  hy  soveel  van  die  Afrikaner  herken,  dryf  hom 
tot  aan  die  rand  van  'n  ineenstorting.  Ook  wanhoop  hy  oor  die  mens  se  ver- 
moë  om  sy  eie  flaters  voortdurend  te  herhaal. 

In  Valencia  se  mark  laat  koeëls  die  koolkoppe  rondspring.  Vet  vroue  soek 
skuiling  tussen  die  beet  en  geelwortels.  Trems  word  omgekeer.  Krige  waag 
dit  die  beleërde  stad  binne.  Aan  sy  metgesel  vra  hy  om  toe  te  sien  dat  hy  op 
Bontebokskloof,  die  plaas  van  sy  oupa  Uys,  begrawe  moet  word.  En  al  die 
winste  uit  sy  nadoods  gepubliseerde  werk  moet  gaan  ten  behoewe  van  die 
opvoeding  van  die  onbekende  kritikus  wat  sy  maíiuskrip  afgekeur  het  ... 
Hulle  wip  op  die  enigste  bewegende  tram.  "It  crawled  slowly  down  the 
road.  Dead  silence.  I scanned  the  windows  of  top-floors  for  snipers,  but 
saw  only  dark  smiling  eyes  of  pretty  girls  ..."  Die  spanning  laat  die  konduk- 
teur  vomeer,  daar  is  kanonne  op  die  dorpsplein  opgestel,  maar  Krige  koop 
'n  bos  blomme  vir  'n  jong  Katalaanse  meisie  — waarskynlik  Emilia,  met  wie 
hy  'n  baie  ernstige  verhouding  het. 

Op  Oukersdag  1934  berig  Krige  aan  Bokkie'®®’  dat  hy  'n  baie  bemoedigende 
brief  van  Haarhoff  ontvang  het.  Haarhoff  skryf  dat  die  Skrywerskring, 
onder  meer  Van  den  Heever,  wat  uiteindelik  vir  Haarhoff  sou  handgee  met 
die  keuse  van  gedigte,  baie  geesdriftig  gereageer  het  nadat  Haarhoff  die 
gedigte  aan  hulle  voorgelees  het. 

Met  Krige  se  Europese  verblyf  wat  haas  ten  einde  loop,  besluit  Sannie  Krige 
om  Europa  te  besoek.  Emilia,  Krige  se  Spaanse  minnares,  berei  die  huis 
voor  vir  die  besoek.  Foto's  van  die  Krige-gesin  word  teen  die  mure  op  wit 
papier  vasgespeld'®®’.  Maar  Krige  is  bekommerd  oor  die  sagsinnige  Emelia. 
En  Emelia,  bewus  van  Krige  se  vryheidsdrang,  waarvan  sy  iets  sal  proe  as 
Krige  Nederland  besoek  en  haar  maande  lank  by  die  Campbells  agterlaat, 
wil  met  'n  paar  pesetas  na  Granada  uitwyk  sodat  Krige  vry  kan  wees  om  te 
doen  wat  hy  wil.  Sy  is  kennelik  bang  vir  die  baie  ontmoetings  en  afskeide 
wat  voorlê  as  sy  by  die  trekvoël  Krige  bly. 

Krige  besoek  Nederland.  Hy  skryf,  uit  Antwerpen,  aan  Bokkie:  "Ek  voel  ... 
siek  en  sat  ...  soos  ...  nog  nooit  vantevore  ...  nie.  Ek  aard  hier  net  so  min 
soos  'n  akkedis  in  die  Noord  Pool."'®^’  Krige  vind  die  Nederlanders  "swaar, 
stug  en  swygsaam".  Hy  kla:  "Daar  gaan  dae  om  sonder  dat  ek  'n  woord 
wissel  met  'n  siel  des  sterflings.  Dis  snaaks:  ek  is  in  die  land  van  my  voor- 


18 


geslagte,  maar  ek  verlang  net  hewig  na  die  land  van  hul  ou  vyande  — 
Spanje.” 

Terwyl  dit  buite  onophoudelik  reën,  moet  die  goue  seun  in  'n  restaurant  vir 
'n  glas  water  betaal.  En  hy  word  nie  toegelaat  om  boeke  uit  die  biblioteek  te 
neem  nie.  Nou  is  hy  met  'n  nog  groter  heimwee  na  Spanje  as  na  Suid-Afrika 
vervul. 

Hy  besoek  die  redakteur  van  Helikon,  AAM  Stols.  Dadelik  bieg  Krige:  hy  is 
die  Mattheus  Joubert  én  Arnoldus  Retief  wat  ook  verse  aan  die  tydskrif 
voorgelê  het.  Hy  word  soos  'n  eregas  behandel  en  is  beïndruk  deur  Stols  se 
vakmanskap  as  uitgewer'®®’. 

Krige  oorweeg  dit  om  met  Emilia  te  trou,  of  eers  terug  na  Suid-Afrika  te 
reis,  geld  te  verdien,  en  dan  Emilia  se  passasie  na  Afrika  te  betaal'®^’.  ''Glo 
my,  Bokkie,  ek  is  vas  oortuig  ek  doen  hier  die  enigste  en  beste  ding  ...  Op 
jou  'seën'  op  ons  huwelik,  vertrou  ek  dus  by  voorbaat."  Op  24  Julie  skryf  hy 
aan  Japie  Krige  en  deel  sy  vader  formeel  mee  dat  hy  met  die  Spaanse  meisie 
wil  trou  en  vra  hy  dat  sy  vader  sy  passaatgeld  aanstuur.  ''Ek  sal  nie  lank 
meer  drentel  nie,”  skryf  hy.  "Ek  het  'n  groot  verlange  huistoe,  en  besef  ter- 
deë  dat  ek  nou  genoeg  in  Europa  studeer  het 

In  sy  briewe  skryf  Krige  met  groot  teerheid  oor  dié  kreupel  meisie  met  wie 
hy  wil  trou,  en  daar  is  geen  teken  van  die  guitigheid  waarmee  hy  sy  vroeëre 
ervaringe  — en  daar  was  talle  — met  vroue  in  Europa  aan  Bokkie  beskryf 
het  nie.  Oor  Emilia  is  Krige  ernstig. 

Maar  op  1 Augustus  skryf  hy  uit  Madrid  aan  sy  moeder  dat  hy  Emilia  met  'n 
onbedagsame  brief  seergemaak  en  haar  heftig  ontstel  het.  Hy  is  op  pad  om 
die  skade  te  probeer  herstel  en  dadelik  te  trou.  "Dis  ook  hoog  tyd  dat  ek  my 
vestig.”'®^’ 

Skynbaar  stem  Emilia  toe  tot  'n  huwelik,  die  paartjie  vertrek  na  Madrid  om 
te  trou,  maar  moet  daar  verneem  dat  Krige  se  geboortesertifikaat  nodig  is 
vir  die  voltrekking  van  die  huwelik.  Wat  presies  hierna  gebeur,  is  nie  duidelik 
nie'®^’,  maar  Emilia  verdwyn  uit  Krige  se  lewe,  en  dit  nadat  hy  aan  Bokkie 
geskryf  het  dat  sy  baie  "dekoratief”  is  en  "sensasie  sal  maak”  in  Suid- 
Afrika'®^’.  Skaars  drie  maande  voor  sy  vertrek  na  Suid-Afrika  is  hy  nog  vas- 
beslote  om  dié  stukkie  Spanje  met  hom  saam  te  neem. 

In  een  van  sy  laaste  briewe  uit  Europa  formuleer  Krige  sy  kunsopvatting'®^’. 
Waar  die  kuns  "geskei  word  van  die  lewe”,  neem  sy  "dekadensie,  sy  vol- 
slae  nutteloosheid  'n  aanvang.  Die  Kuns  om  die  Kuns  ...  niks  is  vir  my  valser, 
verkeerder,  noodlottiger  nie.  Met  Oscar  Wilde,  Willem  Kloos  en  al  die  ander 
is  ek  nou  enemaal  roerend  nie  eens  nie."  Hiermee  wys  Krige  die  gees  van 
die  Nederlandse  Tagtigerbeweging,  wat  veral  in  die  vroeë  periode  van  Der- 
tig  'n  invloed  op  Krige  se  mede-Dertigers  gehad  het,  af. 

En  as  'n  mens  kyk  na  Krige  se  lewe  as  teks,  is  dit  duidelik  dat  die  goue  seun 
met  'n  sonderlinge  onverskrokkenheid  en  geesdrif  die  kuns  van  die  lewe  kon 
bedryf. 

In  Desember  1935,  vier-en-'n-half  jaar  nadat  hy  na  Europa  vertrek  het  en  ses 

maande  voor  die  uitbreek  van  volslae  burgeroorlog  in  Spanje,  keer  hy  terug 
na  sy  geboorteland.  Hy  is  vyf-en-twintig  jaar  oud,  'n  digter,  prosateur,  joer- 
nalis,  ontluikende  dramaturg,  bekwame  rugbyspeler,  wêreldburger,  en  vele 
tale  magtig.  Die  goue  seun  het  sy  opvoeding  voltooi. 


Voetnote 

1)  Ná  Krige  se  dood  het  Jan  Rabie  in  sy  artikel  "Heilige  onrus  in  die  son",  Insig,  Septem- 

11)  Van  Heyningen,  C en  Berthoud,  JA,  Uys  Krige,  Twayne  Publishers,  1966. 

12)  Skynbaar  die  eerste  brief  wat  hy  in  Johannesburg  aan  sy  ouers  skryf,  waarskynlik  in 
Januarie  of  Februarie  1930. 

13)  As  hierdie  brief  voor  Krige  se  verjaarsdag  op  4 Februarie  geskryf  is,  is  hy  natuurlik  nog 

like  dokumentêre  program  wat  'n  aantal  jare  gelede  op  SAUK-TV  gebeeldsend  is  as  So! 
Y sombra,  interessante  beeldmateriaal. 

58)  Februarie  1932,  aan  Bokkie. 

59)  23  Desember  1933,  aan  sy  ouers. 

60)  2 Januarie  1934,  aan  sy  ouers. 

61)  'n  Ongedateerde  brief  wat  die  digbundelmanuskrip  sal  vergesel.  Bo-aan  die  oorgetikte 
brief  het  Bokkie  "Jan  — Feb  1934"  geskryf. 

62)  Dieselfde  brief  as  dié  in  voetnoot  60. 

63)  Opperman,  op  cit,  p 285. 

64)  7 Januarie  1933,  aan  Bokkie. 

65)  12  Februarie  1934,  aan  sy  ouers. 

66)  In  sy  TV-program  begaan  Marais  'n  feitefout  as  hy  beweer  dat  Krige  dié  manuskrip  per- 
soonlik  na  Suid-Afrika  bring  met  die  afloop  van  sy  reise. 

67)  28  Maart  1934,  aan  Bokkie. 

68)  23  Oktober  1934,  aan  Bokkie. 

69)  4 Maart  1935,  aan  sy  vader. 

70)  21  September  1935,  aan  sy  broer,  Francois  Krige. 

71)  28  Maart  1934,  aan  Bokkie. 

72)  17  April  1934,  aan  Bokkie. 

73)  17  April  1934,  aan  sy  ouers. 

74)  27  April  1934,  aan  Mizzie. 

75)  Povey,  J,  Roy  Campbell,  Twayne  Publishers,  1977,  p 34. 

76)  "Uys  Krige  (A  Portrait)". 

77)  29—30  April  1934,  aan  Bokkie. 

78)  5 Mei  19;M,  aan  Bokkie. 

79)  8 Mei  1934,  aan  sy  moeder. 

80)  28  Mei  1934,  aan  Bokkie  en  Francois. 

81)  Junie  1934,  aan  sy  moeder. 

82)  10  Junie  1934,  aan  Bokkie. 

83)  3 April  1935;  Krige  vra  Bokkie  om  Haarhoff  te  versoek  om  die  inleiding  te  laat  vaar. 

84)  Oktober  19Í1,  aan  sy  ouers. 

85)  24  Desember  1934,  aan  Bokkie. 

86)  'n  Ongedateerde  brief  aan  sy  moeder. 

87)  29  Mei  1935,  aan  Bokkie. 

88)  6 Augustus  1935,  aan  Bokkie. 

89)  10  Julie  1935,  aan  Bokkie. 

90)  24  Julie  1935,  aan  sy  vader. 

91)  1 Augustus  1935,  aan  sy  moeder. 

92)  Ook  op  Pierre  Marais  se  program  ontwyk  Krige  dié  aangeleentheid. 

93)  3 September  1935,  aan  Bokkie. 

94)  Dieselfde  brief  as  dié  in  voetnoot  93. 


Joan  Hambidge 
Harmonie 

Die  geslote  baan 
van  my  lewe  deurbreek 
jy  ongevraag. 

(Skielik  sak  die  son 
nie  meer;  gesuspendeer 
op  die  oksident 

'n  aardbol  in  die  aardrykskundeklas). 


Ek  volg  jou 

soos  'n  vertaling, 

jy  breek  my  op 

skewe  woorde 

in  'n  Russiese  gedig 

terwyl  my  hart  in  joune  rus 

tot  in  lengte  van  verlange. 


jou  mond  en  hande  behoed  my 


Die  geslote  baan 
van  my  lewe  verlaat 

jy  en  ek  soek  in  woordeboeke 

die  korrekte  vertaling  vir  die  vierletterwoord 

"liefde" 

en  vind  net 

skerwe. 

Die  pêrelvissers 

Hulle  duik  vir  pêrels 
— die  walvis  ritsel 
sy  helder  metaforiek  — 
daardie  diepseeduikers. 

Vir  pêrels  duik 
die  diepseeduikers 
onvermoeid  — die  see 
hou  sy  geheime  dig. 

Versoek 

Jy  vra  halfpad  deur  my  reis 
keer  terug  na  my! 
op  'n  bykans  onhoorbare  lyn 
tussen  Óstersund  en  tuis. 

Gister  in  uiterse  verlange 

amper  'n  gedig  verpas 

in  die  laaste  aansluiting 

Stockholm  — Óstersund  — Trondheim 

Maar  dan  weet  ek  vandag 

— die  dringende  aandag 
wat  ons  vereis  ten  spyt  — 

die  solo-reis  moet 

voltooi  word  soos  dié  sonnet 

se  vorm  dwingend  eis. 

Arktiese  sirkel 

Vir  die  hart 
se  landskap 
bestaan  geen  kaart. 

Dié  reis 
met  paspoort 

— dikwels  verlê  — 
en  bestemming 
soos  die  soeke 

na  die  middernagson 

— deur  bewolkte  weer  — 
uitgestel. 

Dus  van  Bod0 
na  Narvik 

om  die  son  se  helder 
baan  te  trek. 


Deur  my  hart 
se  landskap 
sonder  kaart  — 
die  finale  roete 
bly  ongemerk. 


Solstitium 


Hulle  leef  met  die  oog 
op  ander.  Sonder  om  te  blik 
of  te  bloos,  herhaal  die  gesigte 
uit  my  jeug,  hulself. 

Maskers  wat  praat 

oor  verminking,  pyn,  gemis. 

Want  elke  dorp  het  sy  kerk, 
sy  hoer,  en  as  toegif 
'n  begraafplaas  ruim. 

En  sy  ritme  van  kinders, 
skuld,  belasting  (want  geloof, 
hoop  en  bitterheid, 

maar  die  grootste  hiervan 
die  bitterheid). 

Ek  leef  met  my  oog 
op  die  ewigheid  — 
gedagvaar  met  die  dood. 


Inscape 


In  Trondheim 
staan  die  huisies 
op  stellasies.  Die  oorsprong 
van  die  huis  geopenbaar. 
Groengeel  skyn  'n  watermerk. 

In  Trondheim 
bly  die  diere  leef 
(die  dooie  bewer  ril; 

'n  koue  papegaai  bly  gil): 
opgestop,  gepreserveer. 

In  Trondheim 
spuit  metaalvisse 
ewiglik  water  uit. 

Die  Dom  ook  hier 
knap  gerestoureer. 

In  Trondheim 
word  die  bron 
van  poësie 

toevallig  só  geïllustreer. 

Trondheim 
21  Julie  1987 

Instress 


Bome  word  brandhout 
of  papier;  'n  ingewing 
gedagte  of  gedig. 

Die  grootste  vrees 
— só  genoteer  in  my  dagboek 
20  Julie  1987,  Oslo  - 
is  die  verlies  van  poësie. 

Ek  lees: 

"Forseer  ek  dalk  die  muses? 

Waarom  beangs 
toe  ek  hoor 
die  middernagson 
dalk  duister?" 

Vrese  word  brandhout 
op  papier:  papier 
brandhout  vir  verse. 

Trondheim 
21  Julie  1987 


Hennie  Aucamp 
Wat  blý,  is  die  boek* 


I 

As  u die  begin  van  'n  manifes  in  my  titel  gehoor  het,  of  sagter  gestel,  'n 
credo,  het  u reg  geluister.  En  met  boek  bedoel  ek  die  fisieke  ding.  Natuurlik 
is  daar  talle  ander  vorme  van  kennisontsluiting,  sodat  die  woord  biblioteek 
vandag  'n  vlag  geword  het  wat  nie  meer  sy  hele  lading  dek  nie.  Daar  is  mi- 
krofiche  en  beeld-  en  klankkassette;  daar  is  films,  skyfies  en  ander  beeld- 
materiaal.  En  daar  is,  as  'n  mens  allegories  of  metafories  wil  raak,  die  onsig- 
bare  boek,  wat  in  die  kop  rondgedra  word,  soos  in  daardie  grieselrige 
toekomsfantasie,  die  film  Fahrenheit  451,  waar  die  boekkultuur  bewaar 
word  deur  toegewyde  boekmense  wat  hele  boeke  gememoriseer  het.  Fah- 
renheit  451,  soos  u uit  u skooljare  sal  onthou,  is  die  hittegraad  waarby 
papier  vlam  vat.  Maar  hierna  — na  die  verbranding  van  boeke,  en  al  die 
verskuilde  vorme  wat  dit  kan  aanneem  — keer  ek  later  met  groter  drif  en 
drukte  terug.  Eers  wil  ek  nadruklik  bevestig  dat  ek  oor  die  tradisionele  boek 
gaan  praat. 

Van  hierdie  tradisionele  boek  sê  die  WAT: 


'n  Aantal  bedrukte  of  beskrewe  blaaie,  byna  altyd  van  papier,  maar  soms  ook  van  per- 
kament  of  'n  ander  materiaal,  wat  tot  'n  geheel  saamgebind  is  in  een  band  en  oor  'n 
sekere  onderwerp  of  onderwerpe  handel  — omvangryker  as  'n  pamflet. 

Nugter  soos  hierdie  definisie  is,  verlei  dit  jou  tog  tot  assosiasievlugte.  Daar 
is  byvoorbeeld  papier  én  papier.  Teenoor  die  sinnelikheid  van  handgeskepte 
papier,  is  daar  die  onverfyndheid  van  noodpapier.  In  die  oorlogsjare  is  goed- 
koop  papier  gebruik  waarin  daar  dikwels  nog  stukkies  hout  gesit  het.  Dié 
het  jy  moedswilliglik  met  'n  penpunt  uitgedruk  totdat  jy  later  met  'n  bra 
geperforeerde  teks  gesit  het.  (En  Iser  se  teorie  oor  die  "oop  plekke"  in  'n 
teks  was  nog  nie  daar  as  "literêre"  regverdiging  vir  jou  vandalisme  nie.)  Wel 
het  oorlogspapier  dié  waarheid  beklemtoon:  dat  papier  van  hout  gemaak 
word.  Vandag  weet  ons  dit  maar  alte  goed,  vanweë  die  krimpende  hout- 
voorraad  van  die  wêreld,  en  boeke  wat  dienooreenkomstig  duurder  en 
duurder  word. 

Die  bewustheid  van  'n  boek  as  iets  met  vorm  en  gewig  en  'n  eie  reuk  en  'n 
bepaalde  lettertipe  wat  on  'n  bepaalde  manier  op  die  blad  gerangskik  word, 
daag  vroeg  by  sommiqe  mense.  Baie  skrywers  verklaar  dat  hulle  boek- 


*Lesing  gelewer  te  Welkom  op  7 Oktober  1987  voor  leeskringlede  en  bibliotekarisse,  gereël 
deur  die  Suid-Afrikaanse  Instituut  vir  Biblioteek-  en  Inligtingswese  (Vrystaat-tak),  in  same- 
werking  met  H.A.U.M.  (Literêr),  die  Direktoraat  Kultuursake  en  De  Kat. 

mense  was  nog  voordat  hulle  kon  lees.  Edith  Wharton  was  van  meet  af  aan 
'n  bibliofiel,  of  so  kan  'n  mens  aflei  uit  haar  onderhoudende  outobiografie, 
A backward  glance.  Sy  het  as  'n  kind  van  vier,  vyf  reeds  'n  obsessie  gehad 
met  die  versin  van  stories,  maar  sy  kon  net  "opmaak"  as  sy  alleen  was,  en 
'n  boek  in  haar  hande  gehad  het.  Maar  dit  kon  nie  sommer  enige  boek 
gewees  het  nie.  'n  Bepaalde  uitgawe  van  Washington  Irving  se  Tales  ofthe 
Alhambra  was  net  die  regte  ding  vir  die  jong  Edith.  Die  letters  was  pikswart 
en  dig  opmekaar,  en  gedruk  op  gelerige  bladsye  met  ruwe  rande.  Tot  in 
haar  volwassenheid  toe,  sê  Edith  Wharton,  het  sy  bly  hou  van  letterwerk 
wat  amper  oor  die  rand  van  die  bladsy  stort,  en  het  sy  verveeld  geraak  met 
"a  little  islet  of  text  in  a sailless  sea  of  white  paper". 

'n  Mens  weet  nie  of  John  Updike  se  voorskoolse  ervarings  van  boeke  ook 
gesofistikeerd  was  nie,  maar  as  volwassene  is  hy  net  so  bewus  van  die  boek 
as  konkrete  voorwerp  as  wat  die  jong  én  die  latere  Edith  Wharton  was.  Oor 
Carnival:  Entertainments  and  Posthumous  Tales  van  Isak  Dinesen  sê  hy 
byvoorbeeld: 

...  the  mauve  jacket  is  pretty,  the  blue  cover  is  handsome,  the  volume  sits  holdably  in 

the  hand,  and  the  print  sits  readably  on  the  page." 

("Scheherazade",  The  New  Yorker) 

My  eie  voorskoolse  belewenis  van  boeke  is  diffuus.  Gestel  teenoor  dié  van 
Edith  Wharton,  is  dit  selfs  "primitief",  want  dis  omslae  en  prentjies  wat  ek 
onthou,  en  nie  tipografie  en  bladuitleg  nie. 

Op  vyf  jaar  moes  ek,  ná  'n  ongeluk,  'n  lang  ruk  in  die  hospitaal  deurbring.  In 
dié  tyd  het  besoekers  telkens  kinderboeke  gebring  wat  my  ma  dan  vir  my 
hardop  voorgelees  het.  Een  omslag  onthou  ek  baie  goed:  'n  sakdoek  met 
die  een  punt  geknoop.  Dit  was  Die  bont  sakdoek  van  Helena  J.F.  Lochner; 
maar  dié  inligting  het  ek  eers  later  agterhaal.  Die  Andersen-verhale  in 
strookprentvorm  in  "die  pienk  boekie",  soos  die  destydse  Die  Huisvrou  lief- 
devol  in  die  volksmond  geheet  het,  het  selfs  'n  skerper  indruk  gelaat,  en  nie 
net  om  die  prente  nie.  Die  stories  self  het  my  byna  akuut  geraak.  Sou  ek  my 
onbewusteiik  vereenselwig  het  met  "Die  vuurhoutjieverkoopster"  en  "Die 
dapper  bliksoldaatjie"?  Het  my  eie  ervaring  van  pyn,  en  die  onvervuldheid 
op  aarde  van  so  baie  van  Andersen  se  karakters,  my  op  'n  vroeë  leeftyd  laat 
besef  dat  pyn  deel  van  die  menslike  kondisie  is? 

Edith  Wharton  praat  van  boeke  en  mense  as  die  "Awakeners"  in  haar  lewe; 
veral  boeke.  Hoe  vertaal  jy  "awakener"?  Wekker?  Opwekker?  Die  een  klink 
te  skril,  die  ander  te  mptories;  maar  albei  hou  verband  met  ontwaking.  Hans 
Christian  Andersen  was  waarskynlik  die  vroegste  literêre  "awakener"  in  my 
lewe. 

Ek  sê  maar  geriefshalwe  Hans  Christian  Andersen,  maar  in  werklikheid  was 
ek  my  salig  onbewusr'an  "die  mens  agter  die  boek".  Van  die  mense  ín  die 
boek  was  ek  selfs  té  bewus,  want  die  Sneeukoningin  het  snags  by  die  ven- 
ster  van  die  Dordrechtse  hospitaaltjie  verskyn. 

Wat  is  dit  wat  storiemense  so  verskriklik  wáár  maak?  (Ek  probeer  die  woord 
"werklik”  vermy  sedert  André  Brink  se  Vertelkunde.)  As  tiener  het  ek  my 
bekommernis  in  my  dagboek  gelug  oor  my  eie  "harteloosheid".  Hoe  ver- 
klaar  jy  dit,  het  ek  gevra,  dat  ek  nie  'n  traan  stort  by  die  graf  van  bekendes 
en  familie  nie,  en  my  die  lot  van  boekmense  so  kan  aantrek? 

Nóú  kan  ek  die  tiener  van  toe  troos.  Dis  oor  storiekarakters  so  gekonsen- 
treerd  en  verhewig  is;  'n  ekstrak,  kan  jy  sê,  van  menslikheid.  Ivy  Compton- 
Burnett  sê  van  mense  in  die  werklike  lewe  dat  hulle  nie  "definitief  genoeg" 
is  om  "in  druk  te  verskyn  nie".  Somerset  Maugham  vind  karakters  in  die 
werklike  lewe  te  "skaduagtig"  vir  fiksie.  En  Edith  Wharton  sê  pront-uit: 

"Real"  people  transported  into  a work  of  imagination  would  instantly  cease  to  be  real; 
only  those  born  of  the  creator's  brain  can  give  the  least  illusion  of  reality. 

Die  waarheid  is  dat  'n  boekkarakter  altyd,  en  onvermydelik,  saamgestel  is 

— 'n  komplekse  versmelting  van  'n  skrywer  se  ervaring  van  baie  mense  met 
sy  eie  menswees.  En  dan  word  die  boekkarakter  op  die  koop  toe  gemanipu- 
leer  deur  situasie,  ruimte  en  tema. 

Boekkarakters  is  dus  nie  "werklike"  karakters  nie.  (Of  so  sê  die  teoretici.) 
Hulle  is  struktuurfaktore,  simbole,  mense  van  papier.  En  tog  is  hulle  van  die 
grootste  emosionele  aktiveerders  in  'n  mens  se  lewe.  Jy  ken  hulle  soos  jy 
jouself  in  seldsame  oomblikke  durf  ken.  Vir  my  is  die  groot  skeppings  in  die 
literatuur  — Emma  Bovary,  koning  Lear,  juffrou  Julie,  boumeester  Sollness 

— méér  as  werklik.  Hulle  is  dieper,  groter,  indringender  as  die  werklikheid 

— kortom:  hulle  is  die  ander  werkiikheid  (Ernst  van  Heerden). 

In  die  beroemde  reeks,  Writers  at  work,  val  dit  telkens  op  hoe  dikwels 
skrywers  in  tye  van  afsondering  en  siekte,  veelal  in  hul  jeug,  tot  emosionele, 
morele  en  veral  kreatiewe  ontwaking  gekom  het  deur  middel  van  die  boek. 
Elise  Muller  het  my  vertel  dat  sy  'n  verbete  leser  geword  het  tydens  haar 
lang  siekbed.  Sy  het  dit  selfs  betwyfel  of  sy  ooit  'n  skryfster  sou  geword  het 
as  sy  nie  so  baie  gelees  het  in  haar  afgesonderde  Calviniajare  nie.  Sy  het  al 
hoe  meer  onderskeidend  begin  lees,  en  haar  skryfwerk  het  dit  geregistreer. 
Vir  my  was  dit  byna  'n  skok  toe  Elise  eendag  van  "die  voorreg  van  belem- 
mering"  praat;  maar  soos  ek  ouer  word,  besef  ek  al  hoe  meer  wat  sy  bedoel 
het.  In  'n  brief  van  Chris  Barnard  aan  my  is  daar  'n  passasie  wat  ook  iets  van 
dié  gees  openbaar: 

Jy  vra  uit  oor  die  feit  dat  ek  as  kind  bedlêend  was.  Ek  had  as  kind  van  vyf  'n  vorm  van 
beenverkalking.  My  regterbeen  se  potjie  het  begin  sag  word  en  die  hele  heupkom  het  uit 
proporsie  getrek.  Toe  moes  ek  vyftien  maande  op  my  rug  lê,  in  gips  van  my  ribbebene 
tot  by  my  tone.  Pas  daar  uit,  toe  breek  ek  die  regterbeen  en  toe  is  dit  weer  terug  bed 
toe.  In  daardie  tyd  het  ek  myself  leer  teken,  musiek  geluister,  en  stories  bedink. 

(Brief  gedateer  18  Oktober  1972) 

Wat  Chris  homself  in  sy  periode  van  "belemmering"  bygebring  het,  sou  in 

eietydse  jargon  heet:  "'n  opvoeding  van  die  emosies"  en  "'n  opvoeding  van 
die  verbeelding".  (Verbeelding  sou  jy,  in  Chris  se  geval,  ook  met  'n  koppel- 
teken  kon  skryf:  ver-beelding.) 

Dis  'n  bietjie  ironies  dat  ons  in  dié  sonnige  land  deur  siekte  tot  geestesont- 
waking  gebring  moet  word.  Ek  kan  my  gelukkig  ag  dat  ek  op  die  Storm- 
berge  grootgeword  het  waar  die  lang  en  strawwe  winters  jou  telkens  bin- 
nenshuis  gedryf  het  — en  tot  boeke.  Johannes  Meintjes  wat  dorpsbibliote- 
karis  op  Molteno  was,  het  my  verseker  dat  die  Stormbergers  van  die  onver- 
sadigbaarste  lesers  in  die  land  is,  en  nie  net  van  fiksie  nie.  Ek  herinner  my 
middae  waar  almal  om  die  vuur  sit  en  lees  het:  my  pa  en  my  ma  en  my  sus- 
ter  en  ek;  en  dis  of  lees  'n  geloofsdaad  was  wat  ons  gebind  het  aan  mekaar, 
maar  ook  aan  iets  hoërs,  wat  jy  by  gebrek  aan  'n  beter  woord  gees  sou  kon 
noem. 

Die  boek  is  'n  tasbare  ding,  maar  hy  kan  alles  aktiveer  wat  in  die  mens  leef: 
emosies  en  gedagtes;  van  die  hoogste  tot  die  laagste. 

Gestel  nou  Fahrenheit  451  word  wáár:  dat  die  boek  — dat  alle  boeke  — 
deur  'n  dekreet  onwettig  verklaar  word,  en  op  'n  hoop  gegooi  word  en  aan 
die  brand  gesteek  word.  Het  u al  gesien  hoe  boeke  brand?  Daar  gaan  'n  sid- 
dering  deur  hulle,  asof  hulle  nie  wil  sterf  nie.  En  tog  is  boeke  al  by  verskil- 
lende  geleenthede  in  die  geskiedenis  op  die  brandstapel  gegooi;  of  nee: 
hulle  hét  die  brandstapel  geword. 

Die  Verbranding  van  die  Boeke  in  China  in  213  was  die  gevolg  van  'n  kon- 
troversie  tussen  die  Keiser  en  die  bestudeerders  van  Confucius  wat  'n  terug- 
keer  na  die  ou  feudale  stelsel  voorgestaan  het.  Op  aanbeveling  van  Li  Ssu, 
die  groot  raadgewer  van  die  keiser,  is  alle  boeke  in  die  Keiserlike  Biblioteek 
verbrand,  op  uitsondering  na  van  die  dokumente  oor  die  keiser  self,  en 
boeke  oor  landbou,  medisyne  en  voorspelling. 

Teenoor  dié  vuurwerkvertoning  is  Savanarola  se  "happening"  van  1497  bra 
beskeie.  Hy  het  gekonsentreer  op  die  verbranding  van  "ydelhede"  soos 
ornamente  en  pornografiese  poskaarte;  en  o ja,  op  die  koop  toe  Petrarca  en 
Boccacio. 

Skrikwekkend  ná  aan  ons  tyd  is  die  verbranding  op  10  Mei  1933  in  Duitsland 
van  Marxistiese,  Pasifistiese  en  Joodse  literatuur;  in  Berlyn,  op  die  Opern- 
platz;  in  Múnchen  en  ander  groot  stede  op  universiteitskampusse. 

Agter  al  drie  dié  verbrandings  rys  dieselfde  motivering:  Kuns  is  boos,  en 
daarom  sal  dit  vernietig  word. 

Niemand  minder  nie  as  Plato  het  dit  gesê.  In  'n  satire  oor  sensuur  begin 
Arnold  Blumer  dan  ook  met  Plato  se  uitspraak  dat  kunstenaars  uit  elke 
ordentlike  samelewing  verban  moet  word  omdat  hulle  net  die  laagste  ele- 
mente  van  die  menslike  gees  aanspreek  en  daardeur  die  rasionele  element 
ondermyn.  ("Die  volk  moet  self  besluit",  Donga  8,  Maart  1978). 

Lyk  dit  vir  u onwaarskynlik  dat  boekverbranding  in  Suid-Afrika  kan  gebeur, 
en  pertinent  met  die  Afrikaanse  boek?  Ek  kan  my  wél  so  iets  voorstel:  die 
Versamelde  Eugëne  Marais,  Langenhoven,  Totius,  Opperman  en  Van  Wyk 

Louw  op  'n  hoop  gegooi,  met  petrol  daaroor  uitgegiet,  sê  maar  op  Kerk- 
plein,  Pretoria,  of  voor  die  Voortrekkermonument.  Dié  soort  verbrandings 
hét  al  gebeur,  op  klein  skaal,  by  swart  skole;  en  wat  gebrand  het,  was  Afri- 
kaans. 

Maar  ek  wil  nie  onnodig  alarmisties  of  melodramaties  klink  nie;  of  in  elke 
geval  nie  in  dié  stadium  van  my  praatjie  nie.  Ek  wil  eers  probeer  nagaan  op 
watter  minder  sigbare  maniere  die  Afrikaner  sélf  sy  boeke  verbrand. 


II 


Laat  ek  by  my  vakgebied  begin:  die  opvoedkunde. 

Hier  gebeur  dit  alte  dikwels  dat  die  beste  bedoelings  van  grootmense  skip- 
breuk  lei  omdat  hulle  nie  genoegsaam  rekening  hou  met  die  behoeftes  van 
kinders  nie. 

Ek  ys  byvoorbeeld  elke  keer  dat  ek  van  letterkunde  op  laerskool  hoor.  Kin- 
ders  — nes  grootmense  — hou  van  stories,  maar  nie  noodwendig  van 
grootmensstories  nie,  en  dis  wat  die  kind  alte  dikwels  kry  as  letterkunde 
voortydig  op  hul  afgedwing  word.  Die  Skotte  kan  ons  hier  tot  voorbeeld 
wees.  Op  gewone  graad  (0-level)  word  daar  tot  st.  X toe  Reading  voor- 
geskryf;  dit  sluit  letterkunde  in,  maar  eweneens  lesenswaardige  boeke  soos 
The  Kontiki  Expidition  en  populêr-wetenskaplike  werke.  Op  dié  manier 
word  voorsiening  gemaak  vir  talle  leessmake,  en  die  ontwikkeling  van  dié 
leessmake.  Is  dit  nie  'n  bietjie  onrealisties  gedink  dat  alle  leesbelangstellings 
in  die  letterkunde  moet  kulmineer  nie? 

En  nou  word  letterkunde  by  ons  ook  in  die  laerskool  die  norm. 

Kyk  ek  terug  op  die  leesprogram  van  my  eie  laerskooljare,  voel  dit  my  asof 
ons  sedertdien  agteruitgeboer  het.  Die  Dagbreekreeks  en  Sunny  South 
Readers  was  toe  die  voorgeskrewe  boeke.  Ek  laat  die  inhoudsopgawe  van 
'n  st.  \\l-Dagbreek-boeV.  volg: 


Bladsy 


1 . Die  Verjaardag  van  Simon  van  der  Stel 

2.  Die  Skoolmeester  van  Stellenbosch 

3.  Die  Duisendpoot,  A.G.  Visser 

4.  Kampeer  I 

5.  Kampeerll 

6.  Antonio  se  Wonderlike  Leeu 

7.  Die  Klein  Meisie  met  die  Vuurhoutjies 

8.  Posduiwe 

9.  Die  Smid  [Na  Longfellow),  Jan  F.E.  Celliers 

10.  Die  Eenoog-Reus 

11.  Die  Klaaglied  van 'n  Maag 

12.  Muskiete-jag,  A.D.  Keet 

13.  Wie  is  die  Kunstigste?  I 

14.  Wie  is  die  Kunstigste?  II 

1 5.  Arion  en  sy  Goue  Harp 

16.  Die  Sok 

17.  Siparissus  en  sy  takbokkie 

18.  Ouboeta 


1 

9 

11 

14 

20 

26 

31 

34 

39 

41 

46 

51 

52 
56 
60 
65 
69 
72 

19.  Die  Skipbreuk  van  die  Haarlem  73 

20.  Die  Heldin  van  die  Krimoorlog  77 

21.  Bydievuur  82 

22.  /Comaa/7,  Jan  F.E.  Celliers  86 

23.  Die  Wonderlike  Maan  87 

24.  Die  Donderstorm  92 

25.  Twee  Groot  Wetenskaplikes  96 

26.  Slampamperliedjie,  C.\-ows\-&po\áX  100 

27.  OpdiePlaas  101 

28.  Die  Legende  van  die  Skilderstuk:  "Die  Laaste  Avondmaal"  107 

29.  Repos  Ailleurs,JoXi\us  111 

30.  En  dit  vir 'n  stuk  Staal  I,  J.D.  Kestell  112 

31.  En  dit  vir 'n  stuk  Staal  II,  J.D.  Kestell  117 

32.  Die  \/oortrekker se  Vaarwel,  C.  Louis  Leipoldt  120 

33.  Die  Spieël  122 

34.  Jasper  en  die  Kluisenaar  125 

35.  Stille  Werkers,  Jan  F.E.  Celliers  130 

36.  Tsjaka  I 131 

37.  Tsjaka  II  135 

38.  /ye/mwee,  J.R.L.  van  Bruggen  139 

39.  Salomo  140 

40.  Uit  die  Lewe  van 'n  Japannese  Kind  145 

41.  'n  Reis  van  Goewerneur  Simon  van  der  Stel,  D'Arbez  151 

42.  Met  'n  Karavaan  oor  die  Sahara  157 

43.  Die  Windpomp  in  die  nag,  C.M.  van  den  Heever  161 

44.  DeurdieTralies  van 'nTronk  162 

Oefeninge  167—179 


Die  inhoud  van  hierdie  st.  IV-boek  dek  'n  wye  belangstellingsgebied.  Dit 
handel  oor  helde  van  die  gees  en  die  daad;  oor  mitologiese  figure;  oor  Suid- 
Afrikaanse  en  wêreldgebeurtenisse.  Letterkunde  word  onopvallend  ver- 
teenwoordig  deur  gedigte  wat  "lekker  opsê":  ek  wéét;  ons  het  elke  jaar  al 
die  gedigte  in  die  Dagbreek-  en  Sunny  South-boeke  gememoriseer.  Dit  was 
gedigte  met  'n  sterk  emosionele  inslag  en  'n  stuwende  ritme.  In  sommige 
boeke  — die  st.  V-  of  st.  Vl-boek  — was  daar  ook  'n  verhaal  in  Nederlands. 
Dís  waar  met  Nederlands  op  skool  begin  moet  word:  in  die  laerskool.  Vir  die 
avontuurlike  wese  wat  'n  st.  IV-kind  is,  is  dit  'n  opwindende  ontdekking  dat 
kennis  van  Afrikaans  jou  toegang  verleen  tot  'n  nuwe  taal  en  kultuur.  Maar 
nooit,  nooit  het  ons  gehoor  dat  ons  letterkunde  "bestudeer"  nie. 

Die  laerskool  behoort  'n  onopvallende  onderbou  vir  letterkunde  te  verskaf. 
In  baie  Amerikaanse  laerskole  is  daar  leesprogramme  wat  op  twee  bane 
konsentreer:  die  Bybel  en  die  mitologie.  Northrop  Frye  sal  tevrede  hieroor 
glimlag,  want  hy  glo  dat  die  Bybel  die  fondament  is  waarop  die  Westerse 
letterkunde  gebou  is,  soos  hy  dit  dan  ook  met  vers  en  kapittel  uiteensit  in  sy 
Great  Code. 

Verder  glo  ek  dat  die  onderwyser  nie  'n  opdringerige  begeleier  by  die  boek 
moet  wees  nie.  Boeke  word,  waar  geen  rigiede  voorskrifte  of  sensuur  be- 
staan  nie,  die  natuurlike  begeleiers  en  kommentators  van  ánder  boeke.  Op 
skool  is  ons  nooit  verbied  om  Rooi  Jan-  en  Tarzan-  en  die  Keurboslaan- 

boeke  te  lees  nie;  dié  wat  wou,  kon  dié  boeke  tot  st.  X toe  gelees  het.  Op  'n 
natuurlike  manier  het  ons  later  ontdek  dat  party  boeke  swaarder  "weeg"  as 
ander  van  dieselfde  soort.  Ons  "primitiewe"  fase  is  ons  nie  ontsê  nie;  en 
ons  het  ons  leeslus  behou.  Indoktrinasie,  daarenteen,  kon  ons  dalk  perma- 
nent  van  letterkunde  vervreem  het. 

Wat  ek  dus  wil  bepleit,  is  'n  vryer  ontdekkingstyd  in  die  laerskool,  en  ook 
later;  'n  kans  om  ongehinderd  breed  én  diep  te  lees.  Ek  het  op  dié  manier 
vroeg  in  my  lewe  geleer  dat  erotiek  baie  meer  potent  as  pornografie  is,  want 
ek  het  toegang  gehad  tot  die  sensuele  illustrasies  in  die  Statebybel,  wat 
soveel  meer  van  mense  in  hul  seksualiteit  gesê  het  as  ordinêre  skurwe  pos- 
kaarte.  En  ná  ek  Kristin  Lavransdatter  gelees  het,  het  ek  weinig  erg  gehad 
aar  Forever  Amber,  en  my  verbaas  dat  my  hare  eenmaal  orent  gestaan  het 
by  'n  sinsnede  soos:  "her  belly  like  hot  marble". 

Vanuit  volwasse  perspektief  het  ek  die  grootste  waardering  vir  die  jeug- 
boeke  van  Alba  Bouwer,  Freda  Linde,  Rona  Rupert  en  ander,  maar  kan  ons 
verwag  dat  alle  kinders,  en  seunskinders  veral,  'n  trek  het  na  hoogs 
verfynde  styl  in  hul  laerskooljare?  Die  jong  kind  reik  uit  na  drif  en  daad,  en 
selde  na  nuanses;  na  tyding,  en  dán  eers  na  taal.  Behalwe  in  die  poësie,  wil 
ek  haastig  byvoeg.  Hier  is  die  beswering  van  klank,  herhaling  en  ritme  soms 
belangriker  as  betekenis. 

Ek  sou  'n  hele  reeks  praatjies  kon  wy  aan  die  funeste  gevolge  wat  onoor- 
deelkundige  gekose  voorgeskrewe  boeke  vir  die  Afrikaanse  boek  inhou  by 
Afrikaans-,  Engels-  of  Duitssprekendes,  en  by  diegene  vir  wie  Afrikaans  'n 
derde  taal  is,  t.w.  'n  baie  groot  persentasie  swartmense. 

Die  vraag  rys  onvermydelik:  is  die  Afrikaanse  letterkunde  ruim  genoeg  om 
te  voorsien  in  die  behoeftes  van  almal  wat  dié  letterkunde  wil/moet  bestu- 
deer?  Die  antwoord  sal  nee  moet  wees,  solank  voorskryfkomitees  daardie 
contradictio  in  terminis  bly  handhaaf,  naamlik:  "veilige  letterkunde".  'n 
Mens  sou  net  sowel  van  die  lewe  self  kon  eis:  wees  veilig.  Het  dit  dan  nie 
tyd  geword  om  die  Afrikaanse  letterkunde  met  vertalings  aan  te  vul  nie,  en 
let  wel:  geen  romantiese  ontvlugtings  nie,  maar  vertalings  wat  onregstreeks 
vertel  van  die  spanninge  wat  nou  en  hier  in  (Suid-)Afrika  heers  nie?  Ons  kan 
dit  nie  bekostig  om  geslag  na  geslag  leerlinge  op  die  skraal  dieet  van  nostal- 
gie  groot  te  maak  nie.  Dit  gaan  reëlreg  teen  geestelike  weerbaarmaking  in. 
Dit  het  dringend  tyd  geword  dat  die  kwessie  van  die  voorgeskrewe  boek  op 
nasionale  vlak  ondersoek  word,  en  nie  agter  die  geslote  deure  van 
Onderwysdepartemente  nie.  'n  Openbare  forum  is  nodig,  en  hier  is  T.V.  die 
vanselfsprekende  antwoord.  Hoe  word  byvoorbeeld  besluit  oor  Afrikaanse 
boeke  aan  swart  skole?  Kan  die  Engelsman  ooit  respek  vir  die  Afrikaanse 
boek  ontwikkel  as  hy  ruggraatlose  storietjies  voorgeskryf  kry?  Gee  vir  hom 
Raka,  sê  ek,  dat  hy  kan  voel:  dis  die  moeite  werd  om  hierdie  teks  te  vero- 
wer,  want  dit  is  groots  gedink. 

Die  lewensvatbaarheid  van  die  Afrikaanse  boek  gaan  in  toenemende  mate 
bepaal  word  deur  die  gehalte  van  voorskryfkomitees.  Is  sy  lede  letterkundig 

geskool?  Is  hulle  in  pas  met  hulle  tyd?  Ken  hulle  die  publiek  vir  wie  hulle  'n 
boek  voorskryf?  Is  hulle  onkreukbaar  van  karakter?  'n  Voorskryfkomitee 
durf  hom  byvoorbeeld  nie  deur  ongeskoolde  menings  laat  voorskryf  nie. 
Moet  'n  hele  geslag  leerlinge  Bonga  of  'n  Wêreld  sonder  grense  ontbeer 
omdat  tant  San  van  Christiana  nie  daarvan  hou  nie? 

Die  kwessie  van  vertalings  is  reeds  aangevoor.  Vergelykende  letterkunde  — 
maar  sonder  dat  dié  term  gebruik  word  — behoort  in  die  laerskool  te  begin: 
mites  van  oraloor,  ook  van  Afrika,  en  verkieslik  so  ná  moontlik  aan  die  oor- 
spronklike. 

Wat  vertalings  betref,  het  Afrikaans  oor  die  afgelope  twee  dekades  besten- 
dig  agteruitgeboer.  Die  populêre  tydskrifte  van  my  jeug,  Die  Huisgenoot, 
Die  Naweek,  Die  Huisvrou  en  Die  Brandwag  het  hul  ontspanningstaak  rui- 
mer  gesien  as  die  hedendaagse  tydskrif . Hulle  het  gereeld  vertalings  geplaas 
— uit  Duits,  Frans,  Sweeds,  Noorweegs,  Italiaans.  Ek  het  De  Maupassant, 
Deledda  en  Pirandello  in  my  laerskooljare  leer  ken  in  populêre  Afrikaanse 
tydskrifte.  Dit  het  'n  spontane  absorbering  van  letterkunde  beteken.  Op 
grond  van  tydskrif-vertalings  het  ek  en  my  suster  vertalings  begin  koop  met 
ons  spaargeld,  want  ons  het  gevoel:  hier  is  dinge  wat  ons  ánders,  várser,  na 
die  wêreld  laat  kyk.  Wie  vroeg  genoeg  wêreldletterkunde  ontdek,  sal  die 
lewe  nooit  weer  met  die  oogklappe  van  kleinburgerlikheid  kan  aankyk  nie. 
Dalk  is  dit  die  grootste  euwel  van  ons  tyd:  dat  daar  te  veel  van  alles  beskik- 
baar  is;  ook  leesstof.  Die  kans  dat  jy  die  goeie  ding  kan  misloop,  is  nou 
soveel  sterker.  Want  waar  sal  jy  die  goeie  ding  soek?  Nie  meer  in  populêre 
tydskrifte  nie.  Die  draers  van  populêre  kultuur,  soos  Die  Huisgenoot  en 
Rooi  Rose,  probeer  alles  vermy  wat  na  elitisme  sweem. 

Vertalings  is  nou  tot  letterkundige  tydskrifte  verban.  Het  Volk  sal  nie  meer 
aan  buitelandse  kieme  blootgestel  word  nie.  Het  Volk  sal  kragtig  gedy  op  'n 
roomys-en-roomkoekdieet.  Wat  'n  ironie:  dat  tegnologie  — die  tydskrif, 
T.V.,  video's,  — 'n  laer  om  ons  begin  trek  wat  ons  visie  versper.  Want  ons 
kyk  ons  vas  teen  uiterlikhede:  teen  Dallas  en  die  Britse  Vorstehuis. 

Ons  geestelike  horisonne  is  aan't  krimp,  onder  andere  omdat  ons  nie  meer, 
vertalinggewys,  in  verbinding  is  met  die  emosies  en  gedagtes  van  universele 
geeste  nie.  Die  Afrikaanse  boek/letterkunde  ly  regstreeks  hieronder,  want 
letterkunde  wek  letterkunde.  Groot  letterkunde  plant  hom  voort  in  nuwe 
letterkunde.  Letterkundige  werke  bly,  oor  eeue  heen,  in  gesprek  met 
mekaar.  'n  Mens  hoef  maar  net  na  die  stroom  toneelwerke  te  kyk  wat  deur 
Griekse  mites  en  tragedies  afgevuur  is. 

Die  Universiteit  bring  hier  nie  sy  kant  nie.  Kursusse  in  vergelykende  letter- 
kunde  is  in  Suid-Afrika  die  uitsondering  aan  ons  universiteite,  en  nie  die  reël 
nie;  in  Amerika,  daarenteen,  word  hulle  dikwels  reeds  op  hoërskool  aange- 
bied,  en  op  'n  vlak  wat  aan  B.A.II  by  ons  herinner. 

Die  Afrikaanse  kritiek  en  letterkunde  kan  net  maar  baat  by  'n  wyer  literêre 
verwysingsraamwerk.  Hierdie  raamwerk  sal  groter  geldigheid  en  betroubaa- 
rheid  aan  evaluasie  verleen,  en  'n  wyer  emosionele  en  intellektuele  spek- 

trum  aan  die  Afrikaanse  lettere  besorg.  Ek  steur  my  weinig  aan  die  skeld- 
woord  Eurosentries.  Dis  deel  van  'n  populêre  verset  teen  alles  wat  nie  van 
Afrika  is  nie,  en  is  'n  modegril,  soos  die  enkel-  en  oorringe  wat  jong  mense 
uit  Derde  Wêreld-simpatie  dra.  Die  essensiële  Afrika  is  dieper,  groter  en 
geheimsinniger  as  toeristies-etniese  aanplaksels;  en  dié  Afrika-kultuur  het 
die  invloede  van  Europa  nog  nooit  ontken  nie.  Vir  baie  Afrika-skrywers  is 
Portugees,  Frans  en  Engels,  en  die  letterkundes  en  kulture  van  hierdie  en 
ander  tale,  'n  natuurlike  voedingsbron,  soos  byvoorbeeld  vir  die  Nobetprys- 
wenner,  Soyinka,  wat  in  Euripides  'n  bloedbroer  herken  het.  As  ek  John 
Donne  mag  aanpas:  geen  kontinent  kan  meer  op  sy  eie  bestaan  nie. 
Kennis  van  vreemde  tale  en  kulture  kan  natuurlik  tot  'n  naamsmousery  lei; 
tot  'n  vertoon  van  kultuur,  eerder  as  die  bedryf  van  die  ding  self.  Maar  die 
tyd  het  'n  manier  om  opportuniste  aan  die  kaak  te  stel.  Die  bona  fide- 
aktiveerder  van  'n  kultuur  sal  uiteindelik  as  sodanig  herken  word.  Hiervan  is 
Uys  Krige  'n  stralende  voorbeeld.  Hy  het  onder  andere  Lorca  en  Villon  aan 
Afrikaans  besorg,  en  sy  eie  skeppende  werk  is  nie  los  te  dink  van  sy  inspira- 
siebronne  nie.  Dis  of  veral  Lorca  die  wesenlike  Uys  Krige  vrygestel  het. 
Uys,  met  sy  wye  verwysingsraamwerk,  is  nie  net  'n  hoogs  betroubare  bege- 
leier  by  vreemde  letterkundes  nie;  hy  is  een  van  die  allerbeste  evalueerders 
van  wat  goed  is  in  Afrikaans.  Hy  het  Van  Melle  vir  Afrikaans  herontdek,  of 
miskien  selfs  gered;  en  hy  het  21  van  Jan  Rabie  onmiddellik  na  waarde  ges- 
kat  en  in  die  regte  internasionale  perspektief  geplaas. 

Dis  ook  Uys  wat  voortdurend  waarsku  teen  die  onoordeelkundige  gebruik 
van  die  kwalifikasie  groot  binne  die  Afrikaanse  kritiek.  'n  Mens  hoor  te  dik- 
wels  van  boeke  wat  "briljant",  "verbluffend"  of  'n  "kragtoer"  is,  waar  hier- 
die  boeke  hoogstens  verdienstelik  is.  Die  Afrikaanse  boek  mag  uiteindelik 
hieronder  ly  — 'n  publiek  wat  keer  op  keer  mislei  word,  gaan  ophou  koop. 
'n  Hollandse  vriendin  wat  ál  die  pieke  in  Afrikaans  meegemaak  het,  weier 
om  langer  Afrikaanse  poësiedebute  te  koop  of  selfs  te  lees.  Elke  keer  die 
"fanfare",  sê  sy,  en  as  jy  die  bundel  oopmaak,  dan  maar  weer  'n  "puber- 
geklodder". 

En  só  het  dan  die  Era  van  die  Middelmaat  vir  Afrikaans  aangebreek.  Gesins- 
vermaak  het  'n  byna  heilige  begrip  geword.  Die  radio,  die  pers,  en  nou  ook 
die  Streekrade,  onderskryf  dit.  Die  opvatting  skyn  te  bestaan  dat  wat  die 
massa  vermaak,  outomaties  goed  moet  wees. 

Die  Afrikaanse  boek  word  nie  net  deur  drukkoste  bedreig  nie.  Dit  word  veral 
bedreig  deur  die  dikwelse  middelmatigheid  en/of  opportunisme  van  die- 
gene  wat  oor  die  Afrikaanse  boek  besluit:  voorskryfkomitees  van 
Onderwysdepartemente;  Streekrade  wat  esse  gooi  om  die  sogenaamde 
"ernstige"  Afrikaanse  drama;  uitgewerye  wat  al  meer  in  blitsverkopers 
geïnteresseerd  is;  amptelike  en  nie-amptelike  sensuurliggame  wat  sê:  dit  en 
dat  mag  ons  nie  in  Afrikaans  sê,  lees  of  selfs  dink  nie;  gee  liewers  vir  ons 
snaakse  stukke,  want  ons  leef  in  die  allersnaakste  land. 

As  'n  mens  sinies  wil  wees  kan  jy  sê  dat  middelmatigheid,  boekaangaande. 

in  die  Suid-Afrika  van  vandag  'n  deug  is  wat  veral  finansieel  beloon  word, 
maar  dit  sou  'n  halwe  waarheid  wees.  Wat  wel  vir  my  na  'n  wanbesteding 
van  geld  en  energie  lyk,  is  die  oormatige  aandag  wat  populêre  fiksie  op  die 
oomblik  kry.  Die  formuleskrywer  word  van  oudsher  af  versorg  deur  korres- 
pondensiekursusse,  en  het  nie  spesiale  werkwinkels  nodig  nie.  Skryf- 
kursusse  en  werkwinkels  wat  skryf  oor  sy  hele  register  dien,  daarenteen,  is 
wesenlik  en  selfs  nodig;  want  geen  skrywer,  hetsy  "populêr"  of  "ernstig", 
is  ooit  volleerd  omtrent  sy  ambag  nie.  Talle  "fabrieksgeheime"  is  basies,  en 
geld  alle  soorte  skryf,  of  dit  nou  om  tydskrifverhale,  literêre  verhale  of  kri- 
tieke  handel.  Skrywers  van  populêre  fiksie  kan  net  maar  baat  by  kursusse 
wat  wegbeweeg  van  suksesformules  af,  en  wat  op  wesenlike  ambagsake 
konsentreer. 

Dis  nodig  om  hier  nadruklik  melding  te  maak  van  instansies  wat  beloning 
van  literêre  gehalte  beoog,  en  middelmatigheid  só  wil  bekamp;  maar  óórbe- 
loning  hou  helaas  sy  eie  gevare  in.  Dis  of  die  astronomiese  pryse  wat  tans 
aan  skrywers  toegeken  word,  armoede  dubbel  belig  — kultuurarmoede  en 
landsarmoede.  Van  buite  bekyk,  kan  vier-  en  vyfsyferbedrae  na  wanhoops- 
pryse  lyk;  na  angsvallige  pogings  van  die  Afrikaner  om  homself  en  die  buite- 
wêreld  te  oortuig  dat  dit  nog  wel  is  met  die  Afrikaanse  kultuur. 

Van  pryse  gepraat,  en  van  Kultuurangs:  hoe  wel  is  dit  met  ons  kritiek  as  lite- 
ratore  van  naam  kans  sien  om  ongelyksoortige  materiaal  te  beoordeel  vir  die 
C.N.A.-  of  die  Rapport-prysl  Hoe  stel  jy  'n  biografie  teenoor  'n  digbundel? 
Hoe  kies  jy  tussen  'n  koolkop,  'n  roos  en  'n  perske?  Geld  alleen  bepaal  nie 
die  prestige  van  'n  prys  nie:  wetenskaplike  prosedure  moet  hier  die  hoogste 
eis  wees,  as  gerusstelling  aan  skrywers  en  die  publiek. 

Die  integriteit  van  die  kritikus  help  om  'n  positiewe  klimaat  te  skep  waar- 
binne  die  boek  kan  leef . Die  onheuglike  openbare  vetes  tussen  groot  litera- 
tore  móét  vroeër  of  later  begin  afgee  aan  die  Afrikaanse  literatuur;  dit  laat 
lyk  na  iets  wat  sélf  onheuglik  is. 

Ook  die  respekloosheid  waarmee  dikwels  oor  die  Afrikaanse  boek  geskryf 
word,  bring  die  boek  as  sodanig  onder  verdenking.  Sluit  kennis  dan  liefde 
en  ordentlikheid  uit?  Die  mooiste  kritiese  credo  wat  ek  ken,  is  van  'n  kritikus 
wat  verkies  om  naamloos  te  bly.  Dit  staan  in  'n  brief  aan  my,  gedateer  11 
November  1968: 

Langsamerhand  word  die  Afrikaanse  prosa  vir  my  'n  soort  Heimat  — en  dan,  as  ek  dit 
met  soveel  noulettendheid  as  wat  ek  met  my  beperkte  vermoëns  in  staat  is,  betrag,  lyk 
dit  my  betaal  ek  maar  net  skuld  af  teenoor  die  wêreld  van  boeke  wat  ek  so  lankal,  van  'n 
alleen-kindertyd  af,  liefhet. 

Uit  die  voorafgaande  moes  geblyk  het  dat  ek  geen  aksie  teen  kritiek  as 
sodanig  op  tou  wil  sit  nie;  wel  het  ek  dit  teen  die  misbruik  van  kritiek.  Lite- 
rêre  kritiek  binne  'n  kultuur  is  'n  soort  buro  vir  standaarde:  'n  waarborg, 
eerstens  dat  'n  kultuur  ook  geestesgoedere  insluit,  en  'n  waarborg,  twee- 
dens,  dat  dié  geestesgoedere  'n  sekere  kwaliteit  nastreef.  Maar  kritiek  is 

meer  as  net  kommentaar  op  skeppende  werk.  In  die  beste  gevalle  is  dit  sélf 
kreatief;  déél  van  die  letterkunde  van  'n  taal,  soos  sommige  van  die  kritiese 
opstelle  van  Van  Wyk  Louw,  Opperman,  Grové,  Cloete,  Botha,  Scholtz  en 
andere.  Dié  skeppende  gees  werk  tot  vandag  toe  deur,  maar  in  'n  nuwe 
sleutel,  in  die  opstelle  van  'n  Gerrit  Olivier  of  'n  Joan  Hambidge;  en  dat  hulle 
opstelle  aanstoot  gee  aan  tradisionaliste,  en  ook  aan  mekaar,  is  juis  'n 
gerusstelling  dat  eietydse  kritiek  hom  weldeeglik  steur  aan  wat  Van  Wyk 
Louw  genoem  het  "nuwe  gevoelighede". 

Maar  waar,  o waar  moet  die  stem  van  die  Afrikaanse  kritikus  vandag  op- 
klink?  Standpunte  is  opgedoek,  wat  vir  my  die  treurigste  voorbeeld  bly  van 
'n  kultuur  wat  homself  verraai  het.  Die  bestaande  literêre  tydskrifte  bied 
hoegenaamd  nie  voldoende  ruimte  vir  kritiese  beskouings  nie,  en  sou  hulle 
meer  ruimte  afstaan  aan  krititek  sal  dit  ten  koste  van  literêre  fiksie  moet 
wees.  En  uitgewers,  op  merkwaardige  uitsonderings  na,  weier  Filistyns  om 
bundels  literêr-kritiese  opstelle  te  subsidieer. 

Al  hoe  meer  kritici  publiseer  tans  in  dagblaaie;  weens  gebrek  aan  ruimte  in 
literêre  tydskrifte,  wil  ek  glo.  Nou  ís  dit  so  dat  die  Afrikaanse  boek  in  toene- 
mende  mate  tussengangers  nodig  het;  bemiddelaars,  kan  jy  sê,  tussen  boek 
en  publiek.  Die  vraag  is  of  akademici  noodwendig  die  mees  geskikte  tussen- 
gangers  is.  Die  meeste  akademici  skyn  dit  bitter  moeilik  te  vind  om  hulle  van 
die  literêre  -ismes  van  die  jongste  seisoen  te  speen.  Hulle  veronagsaam  dik- 
wels  die  beginsels  van  doeltreffende  kommunikasie,  want  hulle  stel  kodes 
op  wat  onontsyferbaar  is  vir  die  publiek.  Hulle  hou  nie  rekening  met  hul  tei- 
kengroep  nie,  en  kan  op  dié  manier  'n  gevaarlike  opvatting  laat  posvat,  dat 
letterkunde  net  vir  geleerdes  bestem  is. 

Die  ideale  tussenganger  tussen  boek  en  publiek  moet  boekkundig  wees,  en 
maklik  kan  gesels  met  sy  publiek;  hy  moet  insigte  op  verteerbare  wyse  kan 
oordra,  en  geesdrif  vir  die  boek  kan  wek. 

Van  dié  soort  het  Afrikaans  op  die  oomblik  te  min.  Die  voor-die-hand- 
liggende  model  is  natuurlik  Audrey  Blignault. 

Audrey  Blignault  het  miskien  meer  gedoen  om  die  Afrikaanse  boek  in  sirku- 
lasie  te  hou  as  al  ons  akademici  saam;  doen  dit  nóg,  by  al  haar  werksaam- 
hede;  praat  "rapsodies"  oor  boeke  in  radioprogramme  en  voor  leeskringe 
oor  die  hele  land. 

Maar  selfs  Audrey  Blignault,  met  al  haar  populariteit  en  status,  kry  die  wind 
van  voor.  Die  radio  gun  haar  tien  minute  van  die  uurlange  program,  Vroue- 
rubriek  — "so  tussen  mikrogolfoondresepte,  verkragtings  en  huweliks- 
probléme  deur",  skryf  sy  aan  my.  En  dan  volg  'n  paragraaf  wat  niks  minder 
as  'n  hartekreet  is  nie: 

Ek  het  eers  gedink:  Here,  wie  luister  na  wat  ek  sê!  Maar  tot  my  stomme  verbasing  kry  ek 
altyd  reaksie  op  die  praatjies.  Daarom  gaan  ek  maar  voort  daarmee.  As  drie  mense  mis- 
kien  die  boek  koop,  is  dit  darem  drie  boeke  wat  verkoop  word.  En  wat  moet  van  ons 
word  as  niemand  meer  boeke  koop  nie! 

(13  April  1987) 

Die  S.A.U.K.  het  die  Afrikaanse  boek  dus  nie  heeltemal  in  die  steek  gelaat 
nie.  Daar  is  ook  die  rubriek  Oor  skrywers  en  boeke  wat  voorbrand  maak  vir 
nuwe  boeke. 

Maar  die  Afrikaanse  tydskrif  — op  De  Kat  na  — sien  sy  kultuurverpligting 
teenoor  Afrikaans  nie  meer  in  so  'n  ernstige  lig  nie.  Ek  dink  hier  spesifiek 
aan  Die  Huisgenoot  en  die  Sarie.  Die  Sarie  kondig  nou,  o,  so  Amerikaans, 
boeke  aan:  'n  foto  van  'n  boekomslag,  'n  paar  sentimeter  teks,  en  daarmee 
basta.  En  eenmaal,  in  geseënder  tye,  het  Rykie  van  Reenen,  onder  die  skuil- 
naam  Elizabeth  Tredoux,  kolomme  volgeskryf  in  Sarie  oor  die  jongste 
Opperman  en  Van  Wyk  Louw,  in  toeganklike  Boere-Afrikaans,  en  só  die 
"groot  kanonne"  met  gemak  aan  haar  lesers  verkoop. 

Praat  jy  met  tydskrifredaksielede  oor  die  vervlakking  wat  hul  tydskrifte 
ondergaan  het,  kyk  hulle  jou  meewarig  aan.  "Die  tye  waarvan  jý  praat,  is  vir 
altyd  verby",  sê  hulle  dan,  "ons  gee  die  publiek  wat  hulle  vra."  Is  skit- 
terskyn  werklik  al  wat  die  publiek  wil  hê,  of  wil  hulle  nou  hê  waaraan  hulle 
gewoond  gemaak  is:  diepdruk  en  glanspapier  en  internasionale  perskopie? 
Hoekom  is  De  Kat  dan  só  'n  sukses?  Bewys  dit  nie  dat  daar  'n  behoefte  is 
aan  'n  Suid-Afrikaanse  tydskrif  vir  denkende  mense  nie;  'n  brug  tussen 
massakultuur  en  opperkultuur? 

'n  Lewenskragtige  kultuur  duld,  en  voorsien  selfs,  alternatiewe.  'n  Kultuur 
kan  geen  magtige  hoofstroom  hê  as  al  sy  systrome  gedemp  word  nie.  En 
waarom  wórd  systrome  gedemp?  Omdat  hulle  nuwe  gedagtes  na  die  hoof- 
stroom  kan  bring?  Dit  mag  dalk  eendag  blyk  dat  sogenaamde  subversiewe 
tydskrifte  soos  Donga,  Graffier  en  veral  Stet  die  Afrikaanse  geesteslewe 
van  totale  verstarring  gered  het. 

Laat  dit  dan  maan  hardop  gesê  word:  die  Afrikaanse  boek  word  uiteindelik 
en  oorkoepelend  bedreig  deur  politiek. 

Ons  is  'n  oorganggeslag,  het  dr.  Con  de  Villiers  gesê,  en  ons  wéét  dit.  En  dan 
het  hy  hom  op  Keiseren  Galileër  yar\  Ibsen  beroep,  'n  grootse  drama  oor  die 
oorgang  van  "die  ou  heidense  sekerheid"  na  die  nuwe  ideologie,  die  Chris- 
tendom.  Die  eerste  Christelike  keiser  sê  op  'n  keer:  "Die  oue  is  nie  meer 
mooi  nie,  maar  die  nuwe  is  nog  nie  waar  nie." 

En  dis  waar  die  Afrikaner  vandag  is:  op  die  grens  tussen  die  oue  en  die 
nuwe.  Die  nuwe,  naamlik  Suid-Afrikanerskap,  teenoor  die  oue,  Afrikaner- 
skap,  is  nog  'n  abstraksie.  Suid-Afrikanerskap  is  nog  nie  mooi  óf  waar  nie, 
want  niemand  weet  presies  hoe  dit  gaan  wees  nie.  Jonger  skrywers  begin 
hulle  pad  invoel  in  die  onbekende  in;  ouer  skrywers  staan  dikwels  terug,  nie 
omdat  hulle  onsimpatiek  is  nie,  maar  omdat  hulle  nie  energie  vir  die  oortog 
het  nie. 

Antjie  Krog  het  eenkeer  in  Stellenbosch  die  dilemma  van  die  jong  Afrikaner 
gestel.  Haar  ouers  en  Van  Wyk  Louw,  het  sy  gesê,  het  geweet  wat  'n  Afri- 
kaner  is,  en  kon  vanuit  dié  gerustheid  skryf;  maar  sý  weet  nie  meer  mooi 
wat  'n  Afrikaner  is  nie. 

'n  Deel  van  die  huidige  apatie  — of  hopelik  skynapatie  — van  die  Afrikaner 

teenoor  Afrikaans  en  die  Afrikaanse  boek,  lê  dus  hierin  opgesluit:  dat  ons 
ou  gerustheid  oor  ons  identiteit  vir  altyd  weggeval  het. 

Ons  het  goeie  en  ook  gróót  letterkunde  in  Afrikaans  geken  binne  die  won- 
derbaarlike  opbloei  van  enkele  dekades;  maar  nou  wil  dit  lyk  of  ons  lank  sal 
moet  wag  vir  'n  volgende  goue  era,  want  "the  time  is  out  joint"  — of  óns. 
Dit  kán  natuurlik  gebeur  dat  daar  wéér  eendag  in  ons  "wye  en  droewe  land" 
'n  "hoë  blydskap"  sal  kom  wat  "die  jare  in  hul  onmag  (sal)  terge";  maar  dit 
sal  waarskynlik  baie  later  wees,  in  'n  Nuwe  Tyd,  ná  baie  en  selfs  bloedige 
groeipyne. 

Intussen  sal  voortgaan,  met  of  sonder  Afrikaans,  die  boek. 

Dié  troos  het  ons  darem:  die  beste  in  'n  taal  skyn  brandvas  te  wees. 
Petrarca  en  Boccacio  word  nog  gelees,  en  ook  die  Joodse  Duitser,  Heinrich 
Heine;  die  pasifis,  Kurt  Tucholsky;  die  Kommuniste,  Anna  Seeghers  en 
Lion  Feuchtwanger. 


Madeleine  Nel 
laaste  wals 


Dood  is  dood  voor 
die  lewende  ritueel 
die  lyk  in  die  gat  ruik 
meer  as  die  blomme 
en  die  grond,  en  die  as 
is  'n  klont  was 
uit  sy  lont  gebrand. 

Weg  van  die  stront 

dink  ons  dans  ons 

flenters  ons  voete 

doen  boete  en  die  seerste  goete 

als  eers  as  die  briewe  brand 

die  foto's  frommel 

die  skeisaak  sloer,  selfs 

as  'n  lyf  in  'n  gat  ruik. 

Die  dood  van  pyn  leef 
maar  net  in  die  dood. 

HJ.  Schutte 

Verwerking  van  die  geskiedenis  in  Dias  deur 
N.P.  van  Wyk  Louw:  'n  Suid-Afrikaanse  perspektief* 


By  hierdie  geleentheid  waar  die  Dias-seevaart,  1487— 1488,  en  die  betekenis 
daarvan,  herdenk  word,  sal  dit  vanpas  wees  om  vas  te  stel  op  watter  wyse 
die  historiese  materiaal  in  Van  Wyk  Louw  se  Dias  verwerk  is.  Oor  hierdie 
hoorspel  ofte  wel  radiodrama  bestaan  daar  talle  studies.  Maar  so  ver  ek  kon 
vasstel,  is  daar  nog  nie  pertinent  aandag  gegee  aan  die  aspek  van  die  histo- 
riese  aansluiting  nie. 

Dias,  'n  radioversdrama,  is  vir  die  eerste  keer  op  5 Desember  1949  uitgesaai. 
Dit  is  in  opdrag  geskrywe  om  die  25-jarige  bestaan  van  die  radiowese  in 
Natal  te  herdenk.  As  sodanig  kan  Dias  beskou  word  as  'n  geleentheids- 
drama  — 'n  geleentheid  wat  egter  nie  direk  verband  hou  met  die  aard  van 
die  stof  van  die  drama  nie.  Bowendien,  soos  u weet,  het  die  historiese  per- 
soon  Dias  geen  direkte  verbintenis  met  Natal  gehad  nie,  want  sy  tog  het 
langs  die  kus  van  Oos-Kaapland  opgehou.  Wat  ons  moontlik  hieruit  sou  kon 
aflei,  is  dat  die  keuse  van  'n  (historiese)  onderwerp  aan  Van  Wyk  Louw  oor- 
gelaat  is.  En  soos  die  student  van  Van  Wyk  Louw  se  werke  weet,  was  hier- 
die  skrywer  deur  sy  hele  lewe  heen  intens  gemoeid  met  die  Suid-Afrikaanse 
en  Europese  geskiedenis.  Soms  het  die  herdenking  van  'n  bepaade  geleent- 
heid,  soos  die  herdenkingsjaar  van  die  Groot  Trek  in  1938,  Van  Wyk  Louw 
die  geleentheid  gebied  om  'n  werk  daaroor  te  lewer,  in  hierdie  geval  Die  die- 
perreg.  Maar  sy  besinning  oor  'n  historiese  gegewe  het  nie  altyd  saamgeval 
met  'n  bepaalde  herdenkingsgeleentheid  nie,  want  wat  hy  hieroor  na  aanlei- 
ding  van  Die  dieper  reg  aan  Anna  Neethling-Pohl  (1974:  116)  geskrywe  het: 
"aan  die  ander  kant  was  alles  wat  ek  geskrywe  het  só  deel  van  my  lewens- 
beskouing  dat  iemand  net  die  boom  moet  skud",  is  in  'n  hoë  mate  geldig  vir 
die  besinning  rondom  die  persoon  Dias.  Deur  Dias  se  vaart  is  Europa  vir  die 
eerste  keer  met  Suid-Afrika  in  aanraking  gebring.  Daarom  was  dit  vir  'n 
skrywer  soos  Van  Wyk  Louw  met  sy  sterk  historiese  bewussyn  byna  van- 
selfspiekend  dat  hy  in  een  of  ander  stadium  van  sy  skrywersloopbaan  by 
Dias  se  ontdekking  van  Suid-Afrika  sou  uitkom. 

Op  die  vraag  hoe  Van  Wyk  Louw  die  Dias-geskiedenis  verwerk  het,  kan  'n 
mens  die  drama  self  as  vertrekpunt  neem,  of  jy  kan  eers  kyk  na  die  verskil- 
lende  voorstadia  van  die  drama  en  die  aantekeninge  daar  rondom  — indien 
so  iets  nog  bestaan.  Gelukkig  beskik  die  student  oor  gegewens  in  hierdie 
verband,  soos  dit  aangetref  kan  word  in  die  Carnegie-biblioteek  van  die  Uni- 


’lnterdepartementele  lesing  gelewer  op  14  Maart  1988  by  geleentheid  van  die  herdenking 
van  "DIAS  500",  gereël  deur  die  Unisa-Sentrum  vir  Latyns-Amerikaanse  Studies. 

versiteit  van  Stellenbosch,  waar  'n  rykdom  van  manuskripte,  aantekeninge 
en  ander  dokumente  oor  Van  Wyk  Louw  se  oeuvre  byeengebring  is. 
Spesifiek  met  betrekking  tot  Dias  is  dit  eerstens  interessant  om  te  weet  dat 
daar  twee  manuskripte  van  vertalings  van  Dias  bestaan:  een  in  Portugees 
en  die  ander  in  Duits.  Van  groot  belang  is  o.m.  die  7 werksboeke  (in 
eksamenskrifformaat  van  die  Universiteit  van  Kaapstad),  wat  in  die  hand- 
skrif  van  die  dramaturg  telkens  een  of  ander  toneel  uit  die  latere  drama  Dias 
weergee.  Hierdie  werksboeke  bevat  naamlik  die  teks  van  'n  bepaalde 
hoofhandelingseenheid  van  die  drama,  wat  ek  hier  as  "toneel"  of  "hoofepi- 
sode"  sal  aandui.  Daar  word  vyf  sodanige  tonele  of  hoofepisodes  onder- 
skei.  Deur  elkeen  van  hierdie  hoofepisodes  op  die  buiteblad  van  die  eksa- 
menskrif  'n  naam  te  gee:  "I  — Op  see",  "II  — Mosselbaai",  "III  — Kwaai- 
hoek"  (twee  variante),  "IV  — Chalumna",  "Dias  — slot"  (twee  variante), 
word  reeds  aangedui  hoe  die  historiese  reisrelaas  verwerk  is.  Maar  alvorens 
ek  by  'n  interpretasie  van  die  hoofindeling  t.o.v.  die  struktuur  kom,  in 
soverre  dit  verband  hou  met  'n  Suid-Afrikaanse  perspektief  waarvolgens  die 
Dias-vaart  bejeën  is,  wil  ek  kortliks  eers  stilstaan  by  die  versameling  wat 
onder  die  kode  2.D.DÍ.1  byeengebring  is,  waarin  van  die  bronne  wat  by 
Dias  geraadpleeg  is  ter  sprake  gebring  word. 

Die  raadpleging  van  hierdie  dokumente  lewer  minstens  twee  name  van 
bronne  op  wat  Van  Wyk  Louw  gebruik  het.  Een  van  die  name  word  terloops 
vermeld  terwyl  daar  rekenskap  gegee  word  van  'n  veelvoud  van  sake,  soos 
dat  Dias  aan  "(d)ie  begin  Jan.:  6 Jan.  — Epiphany  (Driekonings)  — berge 
van  Clanwilliam:  Berge  van  3 konings  [Sederberge]"  bereik  het.  Dan  volg 
verder  tussen  vierkanthakies  wat  deurgehaal  word:  "Vanaf  Walfischbaai 
sien  hulle  al  hierdie  plekke  van  die  skip  af:  Vet  Sande  (Hel);  Land  v/d  Gebrul 
(Oranjeriv.)".  Voortgaande,  direk  hieronder:  "Storm  moes  hulle  ná  Luderitz 
gevat  het.  Hulle  vaar  naby  kus  -i-  sien  plekke  hierbo  genoem."  En  so  meer. 
Hierdie  en  ander  aantekeninge  toon  kernagtig  aan  hoedat  Van  Wyk  Louw 
rekenskap  van  die  Dias-geskiedenis  gegee  het,  soos  hy  dit  aangetref  het  en 
gedeeltes  daarvan  neergeskryf  het  uit  geraadpleegde  bronne.  Hiermee 
word  ook  duidelik  hoedat  hy  'n  bepaalde  gegewe  reeds  in  die  handelings- 
verloop  van  die  latere  drama  vir  homself  begin  voorstel  het,  bv.  by  "'atyn- 
siele  ~ gevoelig  soos  punte  van  'n  voël  se  vlerk"  skryf  hy  die  Romeinse  "I", 
'n  gegewe  wat  inderdaad  in  die  eerste  hoofepisode  van  Dias  verskyn.  Of 
onderaan  hierdie  bladsy  wat  "(2)"  genommer  is,  lees  ons:  "Dan  tot  by  Cha- 
lumna.  IV  Kus  nog  altyd  meer  oos  as  noord."  Soos  die  leser  van  Dias  weet, 
vind  hoofepisode  "IV"  plaas  by  die  Rio  do  Infante  of  wat  in  die  drama  as  die 
Chalumnarivier  aangedui  word. 

Die  vasstelling  van  hierdie  rivier  as  die  "Chalumna"  bring  ons  dan  by  die 
belangrikste  bron  wat  gebruik  is  by  die  skrywe  van  Dias.  Op  hierdie  selfde 
bladsy  tref  ons  hierdie  beknopte  sinsnede  aan:  "St.  Gregorius.  Kwaai  hoek 
(sic):  'n  bose  Kaap.  We/ch  sê:  this  paradise  (agter  die  Kaap).  Hulle  rus  daar 
uit"  (my  kursiverings).  En  boaan  hierdie  bladsy  lees  ons:  " + Pedro  (loods) 

— a great  talker"  (my  kursivering).  Hierdie  Engelse  aanhalings  is  genoeg 
om  die  bron  te  identifiseer:  S.R.  Welch  se  Europe's  discovery  of  South 
Africa  (die  aanhalings  kom  onderskeidelik  voor  op  bl.  209  en  200).  Welch  se 
werk  kan  beskou  word  as  die  hoofbron  — o.m.  omdat  Van  Wyk  Louw  direk 
aansluit  by  Welch  se  beskouing  van  die  Rio  do  Infante  as  'n  onopvallende 
riviertjie,  die  Chalumna  (vandag  waarskynlik  aangedui  as  die  Tyolomnqa  — 
kyk  C.  Walton  red.,  1984:  109).  Sy  opvatting  hiervan  weeg  Welch  op  teen 
dié  van  ander  navorsers  wat  Dias  se  laaste  landingsplek  langs  die  Suidkus 
as  die  Groot  Visrivier  beskou  (kyk  Welch,  1935:  210;  asook  ander  opvat- 
tinge  om  Welch  se  standpunt  in  perspektief  te  stel,  kyk  Axelson,  1940: 
169-171). 

Hierdie  dokumentmateriaal  bring  ook  ander  bronne  na  vore,  bv.  boaan  een 
van  die  bladsye  lees  ons  die  kriptiese  inskrywing:  "Lees  E.G.  van  Raven- 
stein:  'Cao  -i-  Dias  — G.J.  vol  XVI,  625".  Hierdie  bron  is  egter  nie  moeilik  om 
op  te  spoor  nie,  want  dit  verwys  na  die  bekende  artikel  van  Ravenstein  in 
The  geographica!  journa!  van  1900.  Op  hierdie  selfde  bladsy  tref  ons  ook  'n 
Engelse  vertaling  (nie  soos  dit  in  Theal  se  dokumenteversameling  lui  nie) 
van  'n  gedeelte  van  die  prikkelende  opmerking  oor  die  Kaap  deur  De  Barros 
wat  in  1552  sy  kroniek  oor  die  Dias-seevaart  geskryf  het:  "(they)  came  in 
sight  of  that  remarkable  Cape,  hidden  from  men  for  so  many  centuries". 
Hierdie  woorde  klink  deur  in  Infante  se  gesprek  in  die  vierde  toneel  waar  hy 
Dias  aanspoor  om  terug  te  keer  en  die  Kaap  te  gaan  soek: 

Agter  ons  in  die  newels 

moes  ons  die  magtige  kaap  van  hierdie  suidland 
omvaar  het,  hy  wat  verborge  was  en  onbekend 
aan  soveel  eeue  — aan  die  Kerk  se  Vaders!  — 
laat  ons  terugkeer,  laat  ons  dié  vind, 
en  gee  aan  hom  jou  naam. 

Hoe  rigtinggewend  Welch  se  beskrywing  van  sake  vir  Van  Wyk  Louw  kon 
wees,  blyk  uit  die  voorstelling  van  die  karaveel  soos  ons  dit  aantref  in  die 
eerste  hoofepisode  van  Dias.  Op  bl.  6 toon  Dias  hom  geheel  en  al  verken- 
ningsdriftig  en  begeesterd  oor  die  vermoëns  van  sy  karaveel  wat  besig  is  om 
langs  die  weskus  van  Afrika  af  te  seil.  Hy  wil  ten  alle  koste  voorkom  dat  sy 
skip  die  Heilige  Christoforus  deur  Infante  se  San  Pantaleao  verbygesteek  sal 
word.  Slaag  Dias  daarin  om  weer  voor  te  loop,  gee  hy  teenoor  Pedro,  die 
loods  en  sy  vertroueling,  só  daaroor  uiting: 


Daar  spring  ons  weer  verby, 
en  aan  die  water  sny  ons  vierkantseil! 

Só  moet  ons  vaar,  Pedro!  Jy's  nog  die  meester, 
die  stuurman  jy,  wat  vir  ons  koning  self 
en  aan  sy  eie  tafel  stil  kon  praat. 

Die  "vierkantseil"  blyk  hier  'n  probleem  te  wees,  want  soos  vandag  bekend 

het  die  Portugese  karaveel,  die  caravela  latina,  twee  of  drie  latyn-  of  drie- 
kantseile  gehad  (kyk  Axelson,  1940:  128—129;  De  Kock,  1957  : 51).  Hoe 
moet  ons  dus  hierdie  woorde  van  Dias  verstaan?  'n  Paragraaf  van  Welch 
(1935:  200)  waarby  Van  Wyk  Louw  kennelik  aansluit,  werp  hierop  lig.  Hier- 
volgens  verwys  Dias  na  'n  gesprek  wat  Pedro  met  Johan  II  sou  gevoer  het 
by  geleentheid  waarvan  Pedro  die  doeltreffendheid  van  die  vierkantseil  met 
hartstog  verdedig  het.  Kan  hierdie  verwysing  dus  as  ironies  opgevat  word, 
waarmee  Dias  'n  bietjie  die  spot  wil  dryf  met  Pedro  se  oortuiging?  Maar  'n 
ironiese  toonaard  sou  in  hierdie  openingstoneel  nouliks  vanpas  gewees  het, 
want  Dias  is  hier  geheel  en  al  opgeneem  deur  sy  hoë  erns  waarmee  hy  hulle 
vaart  bejeën.  Kyk  ons  verder  na  'n  aantekening  van  Van  Wyk  Louw,  asook 
na  die  bygaande  tekening  van  'n  klein  skepie  met  sy  drie  driekant-  en  een 
vierkantseil  met  daarby  die  verklaringe  van  "latynseil"  en  "square  rigged" 
(wat  inderdaad  ook  in  die  drama  op  hierdie  wyse  ter  sprake  gebring  word: 
"Ons  gooi  die  laaste  flenter  seil  aan  al  vier  maste"),  wil  dit  voorkom  of  ons 
hier  te  doen  kry  met  'n  vergissing  deurdat  hier  nie  skerp  genoeg  onderskei  is 
nie  tussen  die  caravela  redonda  met  sy  vierkantseil  aan  die  hoofmas  soos 
waarskynlik  die  geval  was  met  "die  stadiger  vragskip",  en  die  caravela 
latlna  met  slegs  driekantseile  soos  weer  die  geval  met  "die  twee  vinnige 
karavele"  van  Dias  se  klein  vloot  (kyk  De  Kock,  1957:  54;  Axelson,  1988:  1). 
'n  Belangrike  betekenismoment  van  die  eerste  hoofepisode  is  hoedat  die 
snel-bewegende  vermoë  van  die  karavele  uitgebou  word  by  wyse  van  'n 
voël-beeld.  Eers  lui  dit:  "vlieg  jy  oor  die  water"  as  ietwat  later  in  vervoering 
besef  word:  "asof  hy  (die  karaveel)  mét  die  skuim  die  wind  wil  inklim,  / en 
die  valk,  die  seevalk  word  ..."  Eindelik  word  die  voël-beeld  tot  'n  hoogte- 
punt  gevoer  waar  die  karaveel  deur  Dias  só  besing  word: 


My  lang  dun  skip,  my  gladde  Christoforus: 
jy  is  van  eike-  en  van  sederhout, 
en  hierdie  smal  latynseil  van  die  wind 
so  fyngevoelig  ...  dis  'n  meeu  se  vlerkpunt: 
jou  Heilige  het  die  Christus  self  gedra: 
ek  dra  Sy  kruise  na  die  verste  land 
wat  God  wou  hê. 

Interessant  is  dit  dan  om  te  sien  dat  hierdie  voortreflike  uitbouing  van  die 
voël-beeld  waarskynlik  ook  ingegee  is  deur  Welch  (1935:  200)  wat  die  kara- 
veel  met  sy  driekantseile  so  beskrywe:  "They  were  as  sensitive  as  the  tips  of 
a bird's  wing,  and  enabled  the  ships  to  tack  as  swiftly  as  a swallow". 

Nie  slegs  in  klein  besonderhede  nie  maar  ook  ten  opsigte  van  die  breë  ver- 
loop  van  Dias  se  vaart  rondom  die  Kaap  is  Welch  se  voorstelling  nagevolg. 
Dit  geld  eerstens  vir  die  storm  op  see  as  gevolg  waarvan  Dias  verby  die  suid- 
punt  van  Afrika  weggedryf  is  (kyk  Welch,  1935:  206).  Hierdie  dramatiese 
voorstelling  soos  oorspronklik  deur  De  Barros  (kyk  Axelson,  1988:  3)  inge- 
gee,  word  vandag  nie  meer  deur  alle  historici  aanvaar  nie,  want  proefonder- 

vindelik  is  deur  Gago  Coutinho  vasgestel  dat  dit  waarskynlik  sterk  winde 
was  wat  Dias  self  laat  besluit  het  om  weswaarts  weg  te  beweeg  van  die  kus 
af  en  sodoende  het  hy  te  ver  suidwaarts  gevaar  (kyk  De  Kock,  1957:  103; 
Axelson,  1961:  151).  Vandag  word  ook  nie  meer  aanvaar  dat  Mosselbaai 
(Bahia  de  Sao  Bras)  die  eerste  plek  was  waar  Dias-hulle  voet  aan  wal  gesit 
het  nie,  soos  Welch  (1935:  206—207)  nog  gemeen  het,  maar  dat  dit  'n  klein 
entjie  terug  by  Visbaai  (Bahia  dos  Vaqueiros)  was  (kyk  Axelson,  1940:  17). 
En  dit  is  ook  nie  'n  uitgemaakte  saak  of  hy  die  muitery  onder  die  matrose  en 
die  daaropvolgende  kajuitraad  tussen  Dias  en  sy  offisiere  te  Kwaaihoek 
(Penedo  das  Fontes)  plaasgevind  het  nie  (kyk  Welch,  1935:  208—210), 
want  daar  is  ander  historici  wat  van  mening  is  dat  dit  al  eerder  op  Algoabaai 
(Bahia  da  Roca/Bahia  da  Lagoa)  kon  gebeur  het  (kyk  Axelson,  1940: 
18-20). 

Dat  in  die  vierde  toneel  reeds  met  die  heenreis  'n  kruissuil/klipkruis  (padrao) 
opgerig  is,  stem  eweneens  ooreen  met  Welch  (1935:  211)  se  siening  wat 
teruggaan  na  De  Barros  (kyk  Axelson,  1988:  3)  se  berig  daaroor.  Meer 
resente  navorsers,  soos  Axelson  (1940:  20)  en  De  Kock  (1957:  107  — 108), 
stel  egter  dat  die  oprigting  van  die  padrao  eers  met  die  terugreis  plaasgevind 
het. 

Maar  in  een  belangrike  opsig  wyk  Van  Wyk  Louw  van  alle  historiese  bronne 
af  in  sy  plasing  van  die  aangrypende  waarneming  wat  De  Barros  verstrek 
het  oor  Dias  se  afskeid  van  die  padrao  te  Kwaaihoek:  "Toe  Bartolomeu  Dias 
vertrek  het  van  die  padrao,  was  dit  met  soveel  smart  en  gevoel  asof  hy  daar 
'n  seun  gelaat  het  wat  vir  ewig  verban  is"  (kyk  De  Kock,  1957:  108).  Hoe- 
wel  nie  letterlik  so  oorgeneem  nie,  gaan  die  volgende  siening  wat  Pedro  van 
Dias  by  sy  afskeid  gee,  terug  na  die  oorspronklike  woorde  van  De  Barros: 

hy  huil  soos  iemand  wat  'n  kind  moet  groet 

in  'n  vreemde  land,  vir  nooit  weer  te  sien  nie. 


Die  plasing  van  hierdie  ontroerende  woorde  het  Van  Wyk  Louw  verskuif  na 
die  eindpunt  van  Dias  se  heenreis  by  die  Rio  de  infante.  Deur  hierdie  wysi- 
ging  verkry  hierdie  waarneming  met  betrekking  tot  Dias  in  sy  ontdekkings- 
tog  'n  groter  finaliteit. 

Dat  die  fokuspunt  Suid-Afrika  is,  blyk  reeds  uit  die  seleksie  van  die  reisre- 
laas.  Eerstens  wil  dit  dan  sê  dat  daar  in  die  eerste  vier  tonele  slegs  gekon- 
sentreer  word  op  Dias  se  heenreis  rondom  Suid-Afrika.  In  die  eerste  toneel 
op  see  word  daar  wel  deur  die  Aankondiger  vermeld  dat  die  epogmakende 
vaart  langs  "die  onbekende  waters  van  die  suidelike  Afrika"  is  (my  kursive- 
ring)  en  onmiddellik  word  dit  opgevolg  met:  "om  met  een  groot  waaghal- 
sige  sprong  die  tog  te  voltooi".  In  hierdie  stadium  van  die  handeling  dui  die 
voltooiing  nog  op  die  moontlikheid  van  Indië  wat  ontdek  sou  kon  word, 
maar  wat  dan  eindelik  tog  nie  verder  as  die  Chalumnarivier  blyk  te  wees  nie. 
Die  drie  plekke:  Mosselbaai,  Kwaaihoek  en  die  Chalumna  waarby  Dias  aan- 

land,  verteenwoordig  vir  hom  agtereenvolgens  sy  verowering,  krisis  en 
neerlaag  — 'n  neerlaag  omdat  hy  in  sy  ontdekkingstog  verhinder  is  om  ver- 
der  te  gaan  as  soos  Infante  dit  noem,  'n  "roemlose  riviertjie"  langs  die  kus 
van  Suid-Afrika. 

Deur  die  vyfde  toneel  wat  twaalf  jaar  later,  in  1500,  plaasvind,  word  die 
voorafgaande  gebeurtenisse  in  perspektief  gestel.  Dias  bevind  hom  hier  in 
die  Atlantiese  Oseaan  op  een  van  die  skepe  van  die  vloot  van  Cabral  wat  on- 
derweg  is  na  Indië  nádat  Cabral  Brazilië  as  Portugese  besitting  verklaar  het. 
Intussen  is  al  die  groot  ontdekkings  gedoen:  Columbus  het  die  Nuwe 
Wêreld  gevind  en  Da  Gama  die  seeweg  na  die  Ooste.  Dit  lei  tot  die  pynlike 
besef  by  Dias  dat  hy  buitekant  die  groot  gebeurtenisse  van  sy  tyd  staan  en 
dat  sy  tydgenote  nie  eers  meer  aan  hom  dink  nie:  "Ek  het  so  min  verrig.  / 
En  nou's  ek  eindelik  opsy  gelaat  / soos  skaafsels  by  die  plank". 
Veelseggend  is  die  rigting  van  Dias  se  blikveld  soos  dit  deur  die  Aankondi- 
ger  gestel  word:  "Dias  kyk  uit  na  die  suide."  Waar  presies  die  ligging  van 
Dias  se  skip  moes  gewees  het,  is  moeilik  bepaalbaar.  Historici  (kyk  Welch, 
1935:  218—219;  Da  Motta,  1955:  23—24)  stel  dit  so  voor  dat  Dias  hom  hier 
op  sy  laaste  reis  op  pad  na  die  Kaap  bevind  het. 

Hierdie  gerigtheid  op  Suid-Afrika  is  nie  iets  wat  slegs  deur  die  Aankondiger 
vermeld  word  nie,  want  mettertyd  vorm  dit  'n  oorheersende  element  in  Dias 
se  gedagtegang.  Die  betekenis  en  duidingswaarde  van  hierdie  "tuiskoms 
langs  die  weg  van  die  Kaap"  (kyk  Welch,  1935:  218—219)  is  begryplik  in  die 
lig  van  die  voorafgaande  tonele.  Die  karakterontwikkeling  wat  Dias  hierdeur 
ondergaan,  hang  ten  nouste  saam  met  'n  toenemende  vermoede  van  sy 
verbondenheid  aan  Suid-Afrika  — teen  sy  aanvanklike  wil  en  strewe  in, 
maar  wat  as  hierdie  verbondenheid  teen  die  einde  van  die  drama  aangry- 
pende  gestalte  kry,^’  meebring  dat  Dias  uitstaan  as  iemand  wat  "uit  die  kern 
geryp"  is. 

Wat  behels  die  geestelike  rypwording  by  Dias  en  hoe  hou  dit  verband  met  'n 
Suid-Afrikaanse  perspektief,  'n  siening  wat  al  hoe  duideliker  gestalte  in  die 
drama  kry? 

In  die  eerste  toneel  vind  ons  Dias  wat  besiel  is  deur  sy  obsessionele  strewe 
om  Indië  te  ontdek  terwyl  hy  besig  is  om  af  te  beweeg  al  langs  die  weskus 
van  suidelike  Afrika.  In  vervoering  roep  hy  uit:  "Was  ooit  'n  vaarder  nog  in 
so  'n  nag?"  Sy  ambisieuse  strewe  gaan  gepaard  met  sy  selfbevestigende 
trots:  "om  altyd  voor  op  die  voorpunt  (te  wil)  staan!"  Daarom  is  dit  vir  hom 
onbegryplik  dat  die  "somber  Prins",  Hendrik  die  Seevaarder,  so  'n  groot 
geduld  en  wysheid  aan  die  dag  kon  lê  jeens  "die  volk  (wat)  nog  nie  edel  wou 
wees  nie". 

Die  volk-motief  wat  paal  en  perk  aan  Dias  se  strewe  wil  stel,  word  vir  die 
eerste  keer  ter  sprake  gebring  deur  die  matrose  tydens  die  seestorm  in  die 
tweede  toneel.  Hulle  neem  hom  kwalik  dat  hy  hulle  so  gedryf  het  in  wind  en 
mis  "totdat  ons  boeg  die  water-in  vaar  en  ons  sink".  Dit  grens  vir  hulle  aan 
boosheid,  soos  die  Vierde  Matroos  hiervan  sê:  "Hy  is  besete."  Wanneer  dit 

begin  blyk  dat  hulle  by  'n  baai,  Mosselbaai,  aangekom  het,  reageer  Dias  in 
sy  oorwinningsbesef  hieroor  inderdaad  soos  iemand  wat  besete  is:  "Nou 
hét,  hét,  hét  ek  hom." 

Net  na  die  oorstelpend^  ontdekking  van  Dias  dat  hulle  tydens  die  storm  óm 
die  suidpunt  van  Áfrika  moes  gevaar  het,  vind  hierdie  belangrike  tussenspel 
tussen  Pedro  en  Dias  plaas  terwyl  hulle  nader  aan  die  strand  van  Mosselbaai 
beweeg: 


PEDRO:  Daar's  hutte  en  daar's  vee.  Ook  hierdie  aarde  het  sy  mense. 
DIAS:  So  ver  van  God,  so  ver  ... 

PEDRO:  'n  Vreemde  land  van  duin  en  donker  struike, 
swart  en  wit. 

DIAS:  Waar  niemand  Christus  noem. 

Dít  is  die  land  waar  ek  dalk  onthou  sal  word. 


Hierdie  gesprek  kan  geïnterpreteer  word  soos  Dias  dit  hier  self  ervaar,  maar 
tegelykertyd  is  dit  ryk  aan  bedoelingswaarde  soos  ons  dramaturg  van  byna 
500  jaar  daarna  woorde  lê  in  die  mond  van  Dias  wat  skaars  kon  geweet  het 
wat  die  reikwydte  van  sy  en  Pedro  se  woorde  is.  Kortom,  gesien  binne  'n 
Christelike  wêreldbeeld  word  hier  vooruitwysend  die  wye  spektrum  van  die 
latere  rassesamestelling  van  Suid-Afrika  gesuggereer.  Hiermee  kom  Dias  vir 
'n  oomblik  tot  die  insig  dat  sy  naam  en  betekenis  van  sy  daad  aan  hierdie 
land  wat  hy  ontdek  het,  verbind  sal  wees.  Vir  'n  oomblik,  want  direk  hierna 
word  hierdie  gesprek  oorstem  deur  die  feestelike  saluut  en  trompetgeluid 
wanneer  Infante  se  karaveel  nader  kom  en  daar  klaarblyklik  ook  deur  hierdie 
bemanning  besef  word  dat  hulle  rondom  die  suidpunt  van  Afrika  gevaar 
het. 

In  die  derde  toneel  word  Dias  se  trots  in  die  lig  van  die  Middeleeus- 
Christelike  wêreldbeeld  tot  toetsing  gebring.  Dit  gebeur  tydens  die  kajuit- 
raad  te  Kwaaihoek  waar  besluit  moes  word  of  verder  geseil  moet  word.  By 
wyse  van  die  redelike  argumentasie  deur  Infante,  gesteun  deur  die  ander 
offisiere,  probeer  almal  Dias  oorreed  om  nie  verder  te  gaan  nie.  Dias  voel 
bitter  hieroor  en  vir  'n  oomblik  oorweeg  hy  deur  'n  eed  wat  hy  wil  sweer,  om 
een  van  die  matrose  (en  moontlik  dan  ook  ander)  te  dwing  om  hom  te  volg. 
Insiggewend  word  dit  dan  om  te  sien  op  watter  wyse  Pedro,  groot  vertroue- 
ling,  Dias  laat  afsien  daarvan  deur  hom  daarop  te  wys  dat  hy  besig  is  om 
hom  te  vergryp  aan  trots,  "die  ergste  van  die  sondes",^’  as  Dias  spontaan 
Christelik  so  daarop  reageer:  "Ek  moet  my  naaste  liefhê  soos  myself,  / en 
dít  hier  is  my  naaste  ..."  Oorreed  Dias  tog  direk  hierna  almal  met  die  moont- 
like  uitsondering  van  Infante,  om  hom  drie  dae  te  gun  om  vérder  te  gaan 
soek  na  'n  "teken",  een  of  ander  aanwysbare  aanduiding,  blyk  dit  by  die 
Chalumnarivier  (in  die  vierde  toneel)  dat  hulle  vaart  tot  niks  gelei  het  nie. 
Gedurende  'n  ontsettende  oomblik  van  selfinsig  waartoe  gekom  word, 
verklaar  Dias  dat  die  enigste  teken  wat  hy  gevind  het,  is  dat  God  "geswyg" 
het:  "En  self  het  Hy  ons  laaste  vaart  bewaar  / van  elke  ding  wat  teken  sou 

kon  wees  / vir  my  trotsering.''  Maar  ewe  openbarend  van  hierdie  toneel  is: 
waar  aan  die  begin  Infante  hom  afsydig  oor  hierdie  landingsplek  by  die  Cha- 
lumnarivier  só  uitlaat:  "Hier  loop  en  kraak  / ons  tog  maar  net  weer  deur  die 
skulpe  / by  hierdie  romelose  riviertjie  in  'n  land  / wat  ewe  minderwaardig  is, 
en  wat  geen  mens  sal  prys  en  sê:  Dis  myne.",  daar  bevat  die  slotsiening  wat 
daar  van  Dias  aan  die  einde  van  hierdie  toneel  gegee  word  iets  van  'n  per- 
soonlike,  diep-gevoelde  verbintenis:  "hy  huil  soos  iemand  wat  'n  kind  moet 
groet  / in  'n  vreemde  land,  vir  nooit  weer  te  sien  nie."^>  Die  tergende  bete- 
kenis  van  hierdie  woorde  oor  Dias  soos  dit  deur  die  eeue  heen  by  monde 
van  De  Barros  na  ons  toe  gekom  het,  word  in  die  vyfde  toneel  gepeil. 

In  die  vyfde  toneel  tref  ons  'n  ander  Dias  aan,  'n  besadigde  mens  wat 
rekenskap  gee  van  wat  vir  hom  grens  aan  mislukte  lewensideale.  Treffend  is 
die  ironie  wat  verkry  word  deur  sy  gesprek  met  die  Jong  Offisier.  Soos  Dias 
aan  die  begin  van  die  drama  is  die  Jong  Offisier  hier  op  een  van  Cabral  se 
skepe  ook  een  en  al  ongeduld  oor  die  skielike  onverklaarbare  oponthoud 
van  hulle  skip  en  hy  druk  hom  in  soortgelyke  taal  uit  soos  Dias  dit  gedoen 
het:  "Ek  wens  net  ons  kon  vóórry."  Maar  in  teenstelling  met  Dias  wat  'n 
pionier  was  — 'n  pionier  wat  nie  eers  meer  deur  sy  tydgenote  genoem  word 
nie  — ry  hierdie  offisier  op  die  golf  van  wat  reeds  bereik  is:  "Columbus  met 
'n  nuwe  Indië;  Vasco  / da  Gama  wat  die  Ooste  oopgeskiet  het",  en  tans 
Cabral  wat  soos  hy  gloedvol  voortgaan:  "so  byna  as  verposing  — nog  'n 
ryk:  / Brasillië  met  die  magtige  riviere,  / skenk  aan  die  koning."  Die  vraag 
hierop  aan  Dias:  "Kaptein,  het  jy  / dan  nooit  gevaar  op  so  'n  tog  na  Indië?" 
beantwoord  Dias  op  'n  terughoudende  wyse:  "'n  End  net,  eenmaal;  twaalf 
jaar  gelede,  / toe  ons  óú  koning  — dié  wat  ook  al  rus  — / sy  togte  geheim 
gehou  het."  Hierdeur  verraai  Dias  as  ryper  man  niks  van  sy  dieper  gevoe- 
lens,  wat  eers  nadat  die  jonger  man  die  toneel  verlaat  het  in  die  daaropvol- 
gende  monoloog  gebeur. 

Dias  besef  hier  dat  ander  bereik  het  wat  hy  wou  doen.  Hy  was  "te  gou"  in 
sy  vaart  en  pynlik  is  hy  bewus  daarvan  dat  hy  "so  min  verrig"  het  en  "opsy 
gelaat"  is  — wat  krenkend  is  veral  ook  omdat  hy  so  "onmatig  / eers  tog" 
was.  Maar  hiermee  kom  hy  tot  afrekening  van  sy  ambisieuse  strewe,  want: 
"Tót  selfs  my  bid  was  tot  my  hart  gerig  / en  tot  my  krag."  (Hierdie  lewens- 
insig  vorm  'n  belangrike  betekenismoment  in  Dias  se  laaste  suiwerende 
gebed  wat  tereg  al  as  'n  "meesterstuk"  genoem  is.) 

Dias  besef  nou  dat  hy  nie  "bouheer"  was  nie,  maar  net  "'n  klip",  dus  deel 
van  'n  groter  patroon.  Hiermee  wend  hy  hom  tot  wát  hy  bereik  het,  die  ont- 
dekking  van  wat  vandag  Suid-Afrika  genoem  word,  deur  vanuit  sy  tydruim- 
telike  situasie  die  betekenis  daarvan  vir  hom  so  te  probeer  peil: 

En  hinderlik 

en  vaag  vermoed  ek  dat  my  daad,  my  krag, 
anders  sal  groei  as  ek  gemeen  het,  wild 
nog  sy  lote  uitstoot  in  'n  aarde 
wat  ek  nie  ken  nie,  onder  mense  en  volke 
wat  anders  wil. 

Aan  die  einde  van  sy  slotgebed  in  die  berustende  besef  dat  God  hom  nie  sy 
sin  gegee  het  om  Indië  te  ontdek  nie,  rig  hy  hom  weer  eens  tot  hierdie  land 
wat  hy  dan  op  ontroerende  wyse  aan  God  se  sorg  toevertrou: 

En  wees 

by  dié  land,  by  daardie  eensaam  land 
wat  ek  gevind  het  ...  nie  wou  vind  nie  — 


Geleidelik  dus  word  die  betekenis  van  Dias  se  ontdekkingstog  in  direkte  ver- 
band  met  Suid-Afrika  gesien.  Dit  getuig  van  'n  persoonlike  verhouding  en 
'n  vreemde  solidariteitsgevoel. 

Om  die  aard  en  draagwydte  van  hierdie  verbintenis  van  Dias  met  Suid- 
Afrika  verder  te  peil,  kan  gekyk  word  hoe  'n  byna  tydgenootlike  skrywer  dit 
beoordeel  het.  Ek  verwys  hier  na  die  groot  Portugese  digter  Luis  de  Camoes 
wat  in  sy  Os  Lusíadas  (1572)  so  na  Dias  verwys: 

And  the  first  fleet  through  these  waters  rude 
And  restless,  shall  presume  its  course  to  steer, 

Straight  will  I strike  with  punishment  so  great, 

The  suffering  shall  be  vaster  than  the  threat. 

And  here  I hope  to  take,  if  not  misled, 

'Gainst  him  deep  vengeance  that  dicovered  me. 

Welch  (1935:  219),  asook  ander  (kyk  Da  Motta,  1955:  24)  besluit  hulle  be- 
skouing  van  Dias  se  ontdekking  van  die  Kaap  met  hierdie  aanhaling.  In  die  lig 
daarvan  dat  Van  Wyk  Louw  so  sterk  aangesluit  het  by  Welch  se  bespreking, 
is  dit  te  meer  merkwaardig  dat  die  dramaturg  ook  hier  'n  ander  rigting  inge- 
slaan  het  ten  opsigte  van  hierdie  slotoordeel  oor  Dias.  By  Camoes  heers  daar 
'n  afwysende  en  daarom  wraaknemende  houding  wat  die  Kaap  jeens  Dias 
koester,  terwyl  by  Van  Wyk  Louw  Dias  toenemend  met  deernis  uitbeweeg 
na  die  land  van  sy  ontdekking.  Vir  Camoes  en  sy  tydgenote  was  Dias  se  ont- 
dekkingstog  gering  binne  die  breëre  verband  van  die  ontdekkingstogte  as 
sodanig,  terwyl  dit  vir  Van  Wyk  Louw  gegaan  het  om  die  peiling  van  Dias  se 
betekenisvolle  aanraking  met  Suid-Afrika.  Of  so  gestel:  Dit  kom  neer  op 
twee  verskillende  benaderings  wat  gevolg  word:  waar  Camoes  vanuit  'n 
Europese  perspektief  in  'n  selfbevestigende  en  heroïese  tydsgewrig  na  Dias 
se  bydrae  kyk,  daar  doen  Van  Wyk  Louw  dit  vanuit  'n  Suid-Afrikaanse  per- 
spektief  in  die  gekompliseerde  situasie  van  die  twintigste  eeu. 


Voetnote 


1 ) Uit  die  volgende  aantekeninge  van  Van  Wyk  Louw  blyk  dit  duidelik  dat  die  dramaturg  'n 
Suid-Afrikaanse  perspektief  oor  die  Dias-figuur  ten  doel  gehad  het: 

(i)  Uit  die  "Dias  — slot"-werkboek:  "Sy  vermoede  (nooit  anders  as  ontsettend 
vaag  en  hinderlik)  dat  uit  sy  daad  groot  dinge  sal  voortkom,  nie  vir  sy  nasie  (nie), 
êrens  op  'n  plek  waarvan  hy  nie  weet  nie  ..." 

Die  begin  van  die  bewoording  herinner  sterk  aan  die  gedeelte  wat  na  Suid-Afrika 
verwys  in  die  slotmonoloog. 

(ii)  Die  voigende  twee  gedeeltes  uit  die  "Student  Notes"-werksboek  (onderskeidelik 
bl.  9 en  12); 

"Sy  gedagtes  oor  hierdie  versmaaide  land:  hulle  wil  net  na  Indië  — (W)at  lê  agter 
hierdie  duine  (?)" 

"Hy  dink  t(e)rug  aan  daardie  swart  land  meer  as  aan  lndië(,) 
wat  hy  ontdek  het  en  nie  meer  sal  sien  nie  ..." 

2)  "(D)ie  ergste  van  die  sondes"  verwys  hier  natuurlik  na  die  begrip  van  "die  sewe  dood- 
sondes"  waarvan  hoogmoed  of  trots  dan  die  oorspronklike  of  "ergste"  van  die  hoof- 
sondes  is.  Die  sonde  van  trots  gebeur  "when  man  isolates  himself  from  God  and  the 
rest  of  humanity  and  makes  himself  absolute  or  central,  either  ignoring  all  others  or 
using  them  solely  towards  the  achievement  of  his  own  private  ends"  (A/ew  CathoHc 
Encydopaedia,  XIII,  bl.  253). 

Dit  spreek  tot  die  krediet  van  Dias  dat  hoe  sterk  ook  al  sy  persoonlike  strewe  was,  hy 
hom  nie  hieraan  besondig  het  nie. 

3)  Interessant  is  dit  om  te  sien  dat  hierdie  waarneming  wat  soos  gesê  herleibaar  is  na 
woorde  van  De  Barros,  nóg  in  die  "Chalumna"— werksboek  nóg  in  die  "Student 
Notes"-werksboek  (kyk  bl.  64—  69  & 70—73)  verskyn.  Daarom  is  dit  nodig  om  kortliks 
vas  te  stel  of  ons  hier  te  doen  het  met  'n  losstaande  of  geïntegreerde  betekeniselement. 
Om  die  volgende  redes  lyk  dit  vir  my  of  laasgenoemde  die  geval  is:  deur  die  hele  toneel 
heen  word  op  'n  emosionele  wyse  die  klem  gelê  op  Dias  wat  simpatie  ontlok,  selfs  ein- 
delik  by  sy  teenstander  Infante,  omdat  hy  nie  bereik  het  wat  hy  wou  nie;  en  dat  dit 
Pedro  is  wat  hierdie  woorde  uiter,  is  aanvaarbaar  omdat  hy  die  persoon  is  wat  deur- 
gaans  in  voeling  is  met  Dias  se  ideale  en  gedagtes. 

Christine  Pienaar 
Ver 


Soos  byna  alles  in  hierdie  stad  sien  die  salon  daar  ook  maar  verslons  uit. 
Teen  een  muur  hang  daar  'n  potjie  met  oeserige  papierblomme  onder  'n  hel- 
derbont  prentjie  van  Jesus  Christus.  Die  meisies  op  die  kleurfoto's  aan  die 
mure  is  almal  blond  en  elegant,  die  meisies  wat  besig  is  met  die  senoras  se 
hare  en  naels  almal  donker  en  armoedig. 

Hier  kan  'n  mens  nie  afsprake  maak  nie  en  Estelle  wag  haar  beurt  af  in  'n 
regop  stoel  langs  die  droërs.  'n  Paar  goedgeklede  senoras  wat  ook  wag, 
gesels  en  rook  onafgebroke.  'n  Jong  vrou,  klaarblyklik  'n  vreemdeling,  het 
haar  twee  seuntjies  se  hare  kom  laat  knip.  Sy  praat  goed  Spaans  met  die 
kapster,  maar  met  die  kinders  praat  sy  Duits.  Die  kleinste  van  die  twee  sit  op 
'n  plank  wat  dwarsoor  'n  armstoel  geplaas  is.  Estelle  merk  dat  die  agterkop- 
pie  die  vorm  het  van  haar  Gerhard  s'n  toe  hy  klein  was  en  sy  sien  die  tipiese 
weerloosheid  van  die  angstige  gesiggie  bokant  die  handdoek  wat  styf  om 
hom  gewikkel  is.  Hy  bly  kyk  na  sy  ma  wat  nou  in  'n  tydskrif  blaai.  Dan  pluk 
die  ouer  seuntjie  skielik  'n  speelgoedrewolwer  uit  sy  ma  se  mandjie,  rig  dit 
op  sy  broertjie  en  skree:  "Bam!  Bam!  Du  bist  tot!" 

Toe  Estelle  se  seuns  so  groot  was  as  hierdie  twee  het  hulle  in  Europa 
gewoon.  Sy  het  die  kinders  nie  met  skietgoed  laat  speel  nie.  "Laat  ons  die 
geweld  so  lank  as  wat  moontlik  is  van  hulle  af  weghou,"  het  sy  gedink. 
Maar  hulle  was  nie  lank  terug  in  Suid-Afrika  nie,  toe  hoor  sy  die  seuntjies 
saam  met  die  buurkinders  om  die  huis  hardloop,  al  gillende:  "You're  dead, 
Benjy,  you're  dead!" 

Toe  sy  laas  vir  Gerhard  gesien  het,  was  hy  in  uniform.  Nadat  hulle  'n  jaar 
lank  nie  bymekaar  was  nie,  was  dit  weer  moeilik  om  te  glo  so  'n  sterk  en 
seker  jong  man  is  jou  kind.  Die  breë  bruin  gordel  het  sy  middel  ongelooflik 
skraal  laat  lyk. 

Die  Duitse  seuntjie  se  hare  is  klaar  geknip.  Die  haarkapster  vee  sy  nekkie 
skoon  met  'n  kwas  en  help  hom  van  die  stoel  af.  Sy  ma  sit  die  tydskrif  neer, 
lag  en  gee  hom  'n  drukkie.  As  Estelle  haar  verbeelding  inspan,  kan  sy  sien 
hoe  Gerhard  gelyk  het  toe  hy  so  groot  was.  Net  sulke  pienk  oortjies  — soos 
'n  hasie,  'n  skugter  diertjie  in  die  veld.  Dit  was  toe  hy  so  baie  "Hoekom?" 
gevra  het  en  sy  nog  probeer  antwoord  het. 

As  sy  by  die  huis  kom,  staan  die  wag  wat  hulle  oppas  langs  sy  hutjie  op  die 
sypaadjie.  Soos  almal  wat  jy  hier  in  uniform  sien,  is  hy  klein  en  koperbruin. 
Hy  salueer  en  sê:  "Buenos  dias,  embajadora."  Dis  nou  lekker  in  die  son, 
maar  die  nagte  moet  koud  wees  in  sy  hutjie. 


* Christine  Pienaar  se  debuutbundel  Die  spieëlkepetsh  en  ander  verhale  sal  later  vanjaar  by 
HAUM-Literêr  verskyn. 

By  die  middagtee  waarvoor  Estelle  haar  hare  laat  doen  het,  kom  sy  aan  so  'n 
halfuur  na  die  tyd  op  die  uitnodiging,  maar  dan  is  daar  nog  niemand 
behalwe  die  gasvrou  nie.  Geleidelik  daag  hulle  op,  stralend  van  toegeneent- 
heid,  glinsterend  van  goud  en  silwer  en  kleurige  sierstene,  bloesend  van  gri- 
mering.  Estelle  verbaas  haar  steeds  aan  die  modieuse  klere  terwyl  mens  hier 
niks  moois  kan  koop  nie.  Hulle  kus,  hulle  omhels.  'n  Mooi  jong  vrou  wat  sy 
nog  nooit  tevore  gesien  het  nie,  buig  nader  en  sleep  een  kant  van  haar  don- 
sige  haredos  deur  Estelle  se  gesig.  Verskillende  parfuumgeure  dwarrel  deur- 
mekaar.  Hulle  gesels  oor  klere  en  skoonheidsmiddels,  oor  kinders  en  fami- 
lie.  lemand,  blykbaar  aan  almal  bekend,  'n  wonderlike  goeie  mens,  het  'n 
ongeneeslike  siekte,  'n  ander  se  man  het  haar  verlaat.  Estelle  het  die  ge- 
sprek  aan  haar  een  kant  nie  gevolg  nie,  maar  skielik  draai  die  gesette  vrou 
langs  haar  na  haar  toe  en  sê  innig:  "Niemand,  niemand  kan  omgee  soos  'n 
moeder  nie."  Gelukkig  begin  die  koppies  op  die  deftig  gedekte  tafel  nou 
klink. 

As  die  drywer  haar  huis  toe  neem,  gooi  die  skemer  reeds  'n  vaagheid  oor  die 
brandmaer  ribbes  van  die  berghange.  In  die  huisies  teen  die  steiltes  — hoe 
hoër,  hoe  armoediger  — begin  reeds  liggies  blink.  Die  somberheid,  die 
troosteloosheid  van  die  plek  agtervolg  haar  in  die  kronkelpad  na  die  laerlig- 
gende  buurt  waar  sy  woon.  Die  melancholie  van  die  altiplano  kom  aange- 
waai  op  die  vroegaandwind  en  laat  haar  ril.  In  Suid-Afrika  is  dit  nou  midder- 
nag,  haar  ma  slaap  al  lank,  en  waarskynlik  die  kinders  ook  al. 

Sy  weet  dat  haar  man  nog  'n  uur  of  wat  by  een  of  ander  byeenkoms  sal 
wees.  By  die  huis  gaan  sy  eers  kombuis  toe  om  te  kyk  hoe  die  ete  vorder. 
Naby  die  wasbak  staan  'n  ou  vrou  met  die  tipiese  wye  halfrokke  en 
hardebolhoed  van  die  chola.  'n  Baba  is  met  'n  helderbont  dradoek  op  haar 
rug  vasgemaak.  "Kyk,  senora,"  sê  die  kok,  "my  ma  het  gekom  en  my 
kleintjie  gebring  om  u te  wys."  Estelle  groet  die  ou  vrou  wat  haar  half 
skaam,  half  stuurs  aankyk.  Haar  gesig  is  bruin  en  uitgedroog  soos  'n  per- 
skepit,  maar  die  toiingrige  vlegsels  is  nog  nie  grys  nie. 

"Sy  praat  nie  eintlik  Spaans  nie,  senora,  net  Aymara,"  sê  die  kok.  Die  baba 
se  wange  is  blinkrooi  in  sy  breë,  skurwe  gesiggie.  Estelle  steek  haar  hande 
uit  en  sê:  "Kom  bietjie  na  my  toe."  Maar  die  baba  se  gesiggie  vertrek  en  sy 
ma  en  ouma  lag  as  hy  hard  begin  huil. 

"Hy  ken  u nie,  senora,"  sê  die  kok,  "hy  ken  glad  nie  vreemde  senoras  nie." 
Die  ou  vrou  skud  haar  kop  en  haar  glimlag  wys  stompiestande.  Die  baba 
sien  sy  ma  en  nou  lag  hy  ook. 

Estelle  sê:  "Gee  hulle  iets  om  te  eet,  Maria,"  en  klim  dan  stadig  die  deftige 
trap  op  na  die  groot  stil  huis  bo. 


50 


Lien  Louw 
Smoesie 


Dis  laatmiddag  en  die  son  trek  sterk  water  oor  Stompoorpan.  'n  Swerm  vaal 
patryse  sit  in  'n  lang  ry  teen  die  grondwal.  Vanwaar  Ebert  op  'n  plat  klip  een- 
kant  sit,  is  hulle  maar  'n  hanetreetjie  weg.  Hy  sit  roerloos.  Die  twaalf- 
boorhaelgeweer  oor  sy  knieë. 

"Kyk  of  jy  sommer  'n  hele  kooksel  met  een  skoot  kan  klits,  ou  seun,  soos  ek 
altyd  maak.  Die  tante  soek  vere  ook,"  het  Langhans  gesê. 

Teen  die  oorkantse  wal  het  'n  sekretarisvoël  gestaan  en  'n  paar  swaeltjies 
het  vurkstert  op  vlieënde  goggas  afgeswiep.  Die  modder  om  die  klip  was 
aan  die  hard  word  en  dit  het  sleg  geruik.  Dit  het  lanklaas  gereën.  Soggens  is 
die  wind  oos  en  dan  draai  hy  hier  by  elfuur  noord.  Genoeg  om  almal  asem  te 
laat  ophou,  want  as  hy  'n  rukkie  later  noord-wes  draai,  dan  steek  die  wolke 
op.  Gister  was  dit  ook  so. 

"Vir  die  pot  en  vir  die  kop  kan  jy  maar  sê,"  het  Langhans  goedig  agterna 
geknipoog.  Ebert  het  sy  mond  oopgemaak  om  te  praat  maar  hom  weer 
bedink.  Net  sy  kop  geknik.  Langhans  het  in  die  vaalblou  lug  in  opgekyk. 
Nêrens  was  'n  wolkie  te  sien  nie. 

"Miskien  more.  Met  die  ooswind  weet  jy  nooit."  Daar  was  'n  effense  krakie 
in  sy  stem. 

Ebert  het  die  geweer  in  die  gang  loop  haal  en  daarmee  oor  sy  skouer  aange- 
stap  pan  toe.  Halfpad  het  hy  van  rigting  verander  en  koers  gekry  oor  die 
Kaiingbulte  waar  die  beeste  tussen  die  droë  boesmangras  gewei  het.  By  die 
kalkoond  in  die  leegte  onder,  was  Assegaai  besig  om  kalkklip  in  'n  konka  te 
blus.  Vars  klip  was  binne-in  die  gloeiende  vuur.  'n  Vol  streepsak  poeier  het 
klaar  eenkant  gestaan.  Assegaai  het  hom  nie  dadelik  gesien  nie.  Hy  het  met 
homself  staan  en  praat.  Hardop  beduie  en  eenkant  toe  gespuug.  Sy  gesig 
was  wit  van  die  kalkstof. 

"En  nou,  Assegaai?"  het  Ebert  gevra. 

Assegaai  het  met  die  vreemde  wit  gesig  opgekyk  na  Ebert  toe.  Sy  gesig  was 
soos  'n  masker.  Net  die  gat  waar  die  mond  was  het  gelag. 

"Nee  nou  kan  ons  die  nuwe  klipdam  loop  uitpleister,  baas  Ebert!  Mens  wie- 
tie  wanneer  die  wind  strakkies  oos  nie!  Moet  maar  reg  wies  vir  hom!" 
Ebert  wou  iets  sê  maar  hy  kon  nie  aan  iets  dink  nie.  Van  Rok-optel  se  kant  af 
het  die  dowwe  getjof-tjof  van  Pietjan  se  stamperboor  gekom. 

"Die  mak  Boesman  diékant,  praat  van  taggentag  voete,  maar  is  als  sout!" 
Assegaai  het  met  die  kop  beduie  en  gelag.  Sy  oë  was  dof.  Die  kalkklip  was 
oor  alles.  Toe  wys  hy  na  die  geweer  in  Ebert  se  hand. 

"Patrys?" 

Ebert  het  weggekyk  en  die  warmte  teen  sy  nek  voel  opkruip.  Assegaai  het 
by  die  oond  doenig  geraak  met  die  stokery. 

"Ek  kom  ook  af.  Strakkies.  As  baas  Ebert  nog  nie  'n  kooksel  geklits  het  nie, 
sal  Assegaai  sy  hand  wil  probeer.  Vleisgoed  is  maar  skaars  en  kambro  bly 
maar  boesmankos!" 

Ebert  het  sy  kop  geknik  en  sonder  om  te  groet  aangeloop.  En  hier  is  hy  nou. 
Hy  en  die  lewendige  voëls  wat  'n  kooksel  en  'n  kussing  gaan  word.  Daar 
klou  'n  nattigheid  aan  sy  wimpers  en  hy  knyp  sy  branderige  oë  toe.  Hy 
dwing  sy  gedagtes  weg  van  die  voëls  af. 

Gister  het  die  droë  weswind  weer  al  die  wolke  weggewaai.  Daar  van  Boes- 
manland  se  kant  af.  Die  stof  in  bondels  opgerol.  Hoog!  Die  bo-punt  eintlik 
so  half  oorgerol  sodat  die  skaduwees  onder,  jou  skoon  op  hol  gehad  het.  En 
vooruit  het  die  dwarrels  getol  en  jy  het  gewonder  wie  se  dakke  dié  keer  in 
die  slag  gaan  bly. 

Die  patryse  hardloop  sonder  om  die  lyn  te  breek,  tot  by  die  modderige 
waterkant.  Almal  buk  gelyk  om  te  drink.  Ebert  kyk  oor  sy  skouer.  Hy  lig  die 
geweer  van  sy  knieë  af  en  korrel  na  die  middel  van  die  pan  toe.  Die  skoot 
ruk  sy  lyf  eenkant  toe.  Die  patryse  swerm  die  lug  in.  Die  sekretarisvoël  en 
die  swaels  vlieg  verskrik  weg.  Die  pan  is  verlate.  Die  nattigheid  versprei 
onder  Ebert  se  wimpers  uit  teen  sy  wange  af. 

"Dis  oor  jou  pa  'n  klipvreter  is  dat  jy  so  'n  sissie  is!"  het  Windorrel  hom 
gespot.  Destyds  al,  toe  hy  op  Heuningbos  aangekom  het  en  die  mense 
gehoor  het  sy  pa  is  'n  regeringsbeampte  en  nie  'n  boer  nie.  Ebert  vee  erger- 
lik  oor  sy  wange  en  staan  op.  Hy  loop  stadig  om  die  pan.  Bult  om.  In  die 
teenoorgestelde  rigting  van  die  kalkoond.  'n  Groepie  waaierstertmeerkatte 
kyk  hom  nuuskierig  aan  toe  hy  anderkant  kom. 

Dis  sononder  as  Ebert  die  huis  instap.  Die  tante  het  bekommer  en  sy  raas. 
Nie  juis  met  iemand  in  die  besonder  nie. 

"Is  mens  nie  geweer  gewend  nie,  is  jy  nie  geweer  gewend  nie.  Wie  wil  skiet 
moet  skiet.  Daar  is  ander  werk  ook.  Naand,  my  kind.  Loop  was  jou  hande." 
Later  aan  die  tafel  loer  hy  onderlangs  na  Langhans  terwyl  hy  skaapvet  oor 
sy  brood  smeer.  Langhans  het  niks  gesê  oor  die  patryse  nie  en  Ebert  het  nie 
geweet  hoe  om  dit  op  te  haal  nie. 

"Darem  nie  nóg  'n  heuning  soos  asbosheuning  nie!  Sê  wat  jy  wil!"  het  dit 
van  Langhans  gekom  terwyl  hy  diep  in  die  soetigheid  inbyt.  Sy  stem  was 
rustig  en  hy  het  direk  na  Ebert  gekyk.  Ebert  het  sy  oë  laat  sak. 

"Oom  ..." 

"Ek  wil  hê  jy  moet  more  vroeg  die  kar  inspan  en  'n  Baster  oorvat  Simpelpan 
toe.  Conradie  betaal  met  'n  sak  droëperskes.  Hy  wou  eers  'n  donkie  gee.  Ry 
sommer  diékant  oor  Verneukpan.  Dis  nader.  Ek  moet  saaiwal  toe.  Die  reën 
is  nie  ver  nie!" 

Ebert  het  sy  kop  geknik.  Dit  was  'n  ruk  lank  stil. 

"Diek  Ras  van  Eierdop  het  laat  weet  hulle  jag  jakkals.  Oormore.  Vier  lam- 
mers  die  week  verloor.  Satanskind  het  algar  doodgebyt.  Net  die  melkpensie 
uitgevreet.  Die  res  netso  gelos." 

Langhans  het  rustig  aanhou  eet.  Kop  vooroor.  Ebert  het  gesluk.  Die  skaap- 

vet  in  sy  keel  geproe.  Hy  het  vinnig  na  die  tante  toe  gekyk.  Toe  weer  na 
Langhans. 

"Kan  hulle  nie  die  vleis  gebruik  nie,  Oom?  Ek  meen,  vir  die  huis  en  die  volk 
en  so  aan?" 

Die  tante  het  niks  gesê  nie.  Sy  het  'n  krummel  tussen  haar  vingers  opgetel 
en  dit  in  haar  mond  gesit. 

"Nee,  hulle  kan  seker,  seun,  maar  dis  mos  onnodige  vermorsing.  Wat  wil  jy 
met  so  baie  vleis  op  een  slag  maak.  Dis  moeilike  tye  en  die  reent  bly  weg! 
Die  magistraat  betaal  goed.  Tien  sjielings  vir  die  hele  kopvel  en  die  stert.  'n 
Grysrug  is  vandag  'n  fortuin  werd.  Ek  het  gesê  ons  kom.  Ek  en  jy.  Kom  ons 
dank." 

Die  ding  met  die  jakkals  het  vir  Ebert  gery. 

"Die  jakkals  het  nie  'n  kans  nie,  Assegaai.  Oom  Diek  kan  hom  mos  alleen 
loop  voorlê.  'n  Kopskoot  gee."  Sy  stem  het  opstandig  geklink.  Hulle  was 
agter  Assegaai  se  asbosskerm  waar  hy  gekook  het.  'n  Bok  met  'n  tak  bros- 
doring  in  die  bek  het  om  die  opening  geloer.  Ebert  het  na  Assegaai  gekyk. 
Gewag  dat  hy  op  'n  manier  moet  saamstem. 

"Jy's  hier  met  die  bokkiekar." 

Ebert  het  sy  kop  geknik. 

"Ek  vat  'n  skaap  Simpelpan  toe." 

"Die  son  is  net-nou  op  ok  al.  Vandag  gooi  ons  saaiwal  by  die  groot  loop. 
Die  reent  kom." 

"Hoe  weet  jy?"  het  Ebert  gevra,  net  om  iets  te  sê. 

"Baas  Langhans  sê!"  Assegaai  was  half  afgetrokke.  Ebert  het  ingedagte  na 
hom  gekyk.  Soms  het  hy  die  gevoel  gekry  dat  Assegaai  hom  verstaan.  Dat 
hulle  dieselfde  oor  dinge  voel,  en  dan  het  hy  weer  toegemaak.  Kon  jy  nie  by 
hom  uitkom  nie.  Soos  nou. 

"Dan  ry  ek  maar,"  het  Ebert  gesê. 

"Dan  ry  jy  maar,  baas  Ebert."  Assegaai  se  stem  was  onskuldig  en  hy  het  nie 
na  Ebert  gekyk  nie. 

Ebert  het  die  perde  hulle  gang  laat  gaan.  Die  Basterskaap  het  kort-kort 
geblêr  as  die  gang  te  rof  word.  Die  afdraend  Verneukpan  toe  was  vinniger 
en  meer  gelyk.  Ebert  se  oë  het  oor  die  pan  gedwaal.  In  die  opgeefsel  kon  'n 
klip  na  'n  huis  lyk  en  as  jy  die  pan  nie  geken  het  nie,  kon  hy  jou  lelik  die  skrik 
op  die  lyf  jaag.  Saans  met  sonsondergang  was  dit  veral  so.  Dan  het  die 
opgeefsel  'n  manier  gehad  om  die  bult  af  te  hardloop.  Nes  'n  lewendige 
ding.  Jy  kyk  nog  en  dan  is  hy  weg. 

Die  son  sit  hoog  as  hy  op  Simpelpan  aankom.  Conradie  en  sy  werksvolk  is 
by  die  krale  besig  om  miskoeke  te  sooi. 

"Ek  hoor  daar  is  weer  'n  spul  Boesmanlanders  aan  die  aftrek  ons  kant  toe. 
Die  boggers!  Ons  skaap  vreet  al  gannabos  en  as  dit  nie  nou  gou  kom  reent 
nie,  stamp  ons  een  van  die  dage  weer  vingerpol  vir  die  boerbokke.  Nes  in 
drie-en-dertig!  Hier's  nie  genoeg  vir  ander  man  se  goed  ook  nog  nie!" 
Ebert  staan  stil  en  luister.  Die  skaap  word  afgelaai  en  as  die  oom  uitgepraat 

is,  groet  hy.  Die  sak  droëperskes  in  ruil  vir  die  skaap,  gee  die  tante  by  die 
huis  vir  hom. 

"Dag,  Tante,"  groet  hy. 

"Dag,  my  kind.  Nog  niks  weer  van  jou  pa  gehoor  nie?"  het  sy  half  agterna 
gevra. 

"Nee,  Tante." 

"Seker  ook  maar  besig,  wat!" 

Die  terugrit  het  vinniger  gegaan.  Die  tante  het  hom  'n  rolletjie  smeervye  op 
die  koop  toe  gegee.  "Vir  die  pad,"  het  sy  gesê. 

Waar  die  pad  afdraai  pan  toe,  het  die  perde  verskrik  gerunnik.  'n  Sweep- 
slang  het  van  een  bos  tot  in  'n  ander  gespring.  Ebert  was  vaagweg  van  die 
beweging  bewus. 

Vir  wat  kan  sy  pa  nie  maar  skryf  nie!  Dis  nou  al  drie  jaar  sedert  hy  laas  hier 
was.  Ebert  was  maar  dertien.  Nie  'n  brief  nie,  nie  tyding  nie,  niks.  Hy  weet 
nie  eers  of  sy  pa  nog  leef  nie.  Langhans  sê  niks.  As  iemand  hom  uitvra  oor 
sy  broer,  dan  antwoord  hy  op  sy  rustige  manier  dat  sy  broer  se  besigheid  nie 
ander  se  besigheid  is  nie,  dat  Ebert  in  sý  sorg  gelaat  is  en  dat  hy  wat  Lang- 
hans  is  tevrede  is  met  die  stand  van  sake  so!  En  Langhans  was  'n  gerespek- 
teerde  man.  Jy  het  nie  onnodig  met  hom  gebodder  nie. 

Vir  Ebert  is  sy  lewe  voor  Heuningbos  en  Langhans,  vaag.  Soms  dink  hy  aan 
iets,  maar  voor  die  gedagte  kan  posvat  is  dit  weer  weg.  Nes  Verneukpan  se 
opgeefsel.  Hy  onthou  dat  dokter  Wessels  hom  sterkte  toegewens  het  voor 
hulle  weg  is  en  dat  'n  stil  plek  eenkant,  "weg  van  alles  af",  tussen  sy  pa  en 
dokter  Wessels  ter  sprake  was. 

Hulle  het  met  die  trein  tot  op  De  Aar  gery  en  daarvandaan  per  geleentheid 
met  'n  transportryer  saam.  Duskant  Heuningbos  het  die  bokwa  hulle  afge- 
laai  en  daarvandaan  het  hulle  geloop.  Sy  pa  en  Langhans  het  lank  gesels. 
Alleen,  agter  toe  deure.  Van  die  tante  kan  hy  nie  veel  onthou  nie.  Hy  het 
maar  eers  onlangs  van  haar  bewus  geword.  Na  amper  drie  jaar.  Hy  onthou 
die  dag  selfs.  Sy  was  buite  besig  om  seep  te  kook.  Dik  stukke  harde  vet  het 
in  die  kokende  loog  verdwyn  en  sy  het  dit  met  'n  roerspaan  aanhoudend 
geroer.  Hy  onthou  dat  hy  die  spaan  se  om-en-om  dopgehou  het.  Dat  hy  van 
haar  bewus  geword  het  die  oomblik  toe  die  vet  skei,  toe  die  skoon  wit  seep 
boontoe  kom.  Hy  het  stadig  na  haar  toe  gekyk.  Na  die  wit  hare  en  die  blink 
sweet  op  haar  voorkop.  Sy  het  opgekyk  en  haar  oë  was  vriendelik. 

"A!  Die  seepsoda  se  byt  is  uit!"  het  sy  gesê  en  met  die  agterkant  van  haar 
pols  oor  haar  voorkop  gevee.  "Nou  bly  net  die  afsaksel  agter.  Sien  jy?  En 
dié  begrawe  ons  later  iewers  in  'n  gat." 

Hy  het  sy  kop  geknik  en  haar  oë  het  verbaas  gerek. 

"Ebert?" 

"Ja,  Tante?" 

Dit  was  die  eerste  keer  dat  hy  met  haar  gepraat  het  en  sy  het  skielik  haastig 
geraak  en  aangestryk  huis  toe.  Als  netso  gelos. 

Ebert  hou  die  perde  in  toe  hy  naby  die  dam  kom.  Assegaai  se  dagga- 

akkertjie  steek  groen  af  teen  die  vaalte  om  hom  en  Ebert  onthou  dat  die 
werksvolk  more  gasie  kry.  Tien  sjielings,  'n  rol  pruimtwak,  meel  en  een 
skaap.  Moreaand  sal  Assegaai  by  die  sloot  agter  sy  huis  wees.  Dagga  rook 
tot  hy  omval  en  bly  lê.  Dagga  rook  deur  die  dybene  van  laaskeer  se  gasie- 
skaap. 

Ebert  laat  die  perde  suip.  Sy  skouers  vooroor.  Die  ding  van  die  jakkals  soos 
'n  vol  mudsak  op  hom. 

Die  dag  van  die  jakkals  kom  soos  elke  ander  dag.  Hulle  is  lank  voor  dag- 
breek  al  op  pad.  Die  jakkalsjag  is  goed  beplan.  'n  Groot  lekkerte.  Veral  vir 
die  jonges.  Tot  die  wind  speel  saam.  Reg  oos  waai  hy  en  altesaam  tien  rui- 
ters  kom  aan  die  westekant  bymekaar.  Die  perde  is  vars  en  die  honde  opge- 
wonde.  Hulle  jag  in  'n  kring.  Vierhonderd  treë  uitmekaar  uit.  Reg  teen  die 
wind  op.  Teen  twaalfuur  begin  die  honde  uitsak  van  die  hitte.  Die  perde 
hou.  En  toe  beweeg  die  jakkals  die  oop  wêreld  in.  Die  opgewondenheid 
begin  opbou.  Vir  vier  myl  ver  jaag  hulle  die  dier  oor  die  vlaktes  en  die  gevoe- 
lens  loop  hoog!  Dit  voel  dik  in  Ebert  se  keel.  Dit  koek  soos  verbrande  asbos 
en  seepsoda.  Borrel  en  kook  in  hom  tot  hy  naderhand  wil  braak.  En  dan  sien 
hy  hoe  die  grysrug  neerslaan. 

"Sy  gó  is  uit,  Pa!"  het  Windorrel  gejubel  en  sommer  so  in  die  ry  van  sy  perd 
af  gespring.  Die  stiebeuel  hardhandig  uitgepluk  en  arm  omhoog  op  die  jak- 
kals  afgestorm. 

Toe  die  eerste  hou  die  jakkals  se  skedel  tref,  het  Ebert  omgekantel.  Daar 
was  'n  verblindende  pyn  in  sy  kop  en  iewers  het  iemand  verskriklik  geskreeu. 
Hy  was  by  die  huis.  lewers.  Op  die  agterstoep  saam  met  sy  stiefma.  In  haar 
hand  was  die  vleishamer  en  op  die  vloer  het  sy  hond  gelê.  Oral  was  bloed. 
Die  hond  se  kop  was  flenters.  Binne-in  hom  het  dit  gemaal  en  geskuim 
sodat  hy  naderhand  niks  meer  kon  sien  nie! 

"Hoekom  sê  jy  niks  nie,  Assegaai?  Jou  gesig  is  vol  kalk.  Is  dit  jy,  Assegaai? 
Ek  kan  nie  mooi  sien  nie.  Help  my!" 

Ebert  se  gedagtes  spring  rond  soos  'n  sweepslang.  Hy  wil  wegkom  van  iets 
af  maar  daar  is  nêrens  'n  plek  waar  hy  kan  wegkruip  nie. 

"Sy't  my  hond  vrekgemaak,  Assegaai.  Oor  'n  stukkie  vleis.  Toe  kom  die 
patryse  en  hulle  vat  my.  Ek  is  nie  'n  sissie  nie!  Die  jakkals  is.  Hy  hardloop 
aanhoudend  weg.  Nes  'n  opgeefsel.  Waar's  jy  Assegaai?  Ek  het  jou  dybeen 
gesien.  Dis  'n  daggapyp.  Jy's  'n  sissie!  Sissie!" 

Om  Ebert  was  daar  nou  stemme  wat  deurmekaar  gepraat  het. 

"Die  koors  is  aan  die  breek,"  het  iemand  gesê.  die  stem  het  wit  hare  gehad. 
Hy  het  deur  die  loog  en  die  swart  afsaksel  boontoe  gespartel.  lemand  het 
hom  probeer  uitlig  met  'n  roerspaan. 

"lets  is  aan  die  gebeur,  vrou.  Dis  nou  drie  dae!" 

"Dis  reg  of  weg,  Langhans.  Ek  sê  jou!  Hy't  nie  meer  krag  nie!" 

Dit  het  geklink  of  die  withaar-stem  huil.  Ebert  kon  voel  toe  sy  kop  deur  die 
oppervlakte  bars.  Hy  het  lug  gesluk.  Amper  daarin  verstik.  Sy  oë  het 
gebrand  van  die  skoon  wit  seep  maar  hy  het  nie  omgegee  nie,  want  die  loog 

het  in  toue  van  hom  afgekom.  Daar  was  'n  soutsmaak  op  sy  lippe.  lemand 
het  met  'n  nat  lap  oor  sy  oë  gevee  en  hy  het  hulle  oopgemaak. 

Langhans  en  die  tante  het  langs  sy  bed  gestaan.  Hy  het  lank  na  hulle  gekyk. 
"Hoe  voel  jy,  ou  seun?"  het  Langhans  gevra.  Ebert  se  stem  was  effens 
onvas. 

"Honger,  Oom." 

Die  tante  het  gelag  en  gehuil.  "Ek  gaan  vir  jou  kos  haal." 

Terwyl  hy  eet  het  die  twee  na  hom  gekyk.  Hulle  oë  het  geblink,  asof  hulle 
bly  was  oor  iets.  Ebert  het  lanklaas  so  goed  gevoel. 

"Ons  sê  maar  niks  vir  my  pa-hulle  nie,  Oom.  Hulle  is  beter  af  sonder  my.  As 
dit  vir  julle  reg  is  so?" 

Die  vraag  in  sy  stem  het  hulle  na  mekaar  laat  kyk.  Toe  het  albei  die  kop  ge- 
knik.  Stadig.  Niemand  het  iets  gesê  nie,  en  dit  was  'n  ruk  lank  stil  in  die  ver- 
trek.  Daar  was  'n  glimlag  om  Ebert  se  mond. 

"More  gaan  skiet  ek  patrys,  Oom!  Vir  die  pot  en  vir  die  kop!"  Hy  het  direk  na 
Langhans  gekyk  en  geknipoog.  "En  die  volgende  grysrug  slaan  ék  dood!" 
Die  tante  het  haar  asem  hoorbaar  ingetrek.  Hy  het  in  haar  oë  gekyk.  Sy  het 
nie  meer  geglimlag  nie. 

"Die  loog  begrawe  ons  iewers  in  'n  gat.  Onthou?"  het  hy  met  sy  oë  vir  haar 
probeer  sê.  Sy  het  na  hom  gekyk  asof  hy  hardop  gepraat  het.  Ebert  het  sag- 
gies  gelag.  Hy  wou  haar  gerusstel.  Haar  vertel  dat  alles  nou  reg  is.  "Het 
Pietjan  toe  opgepak  by  Rok-optel,  oom  Langhans?  Assegaai  sê  dit  was  glad 
verniet.  Goeie  water  verwag  en  toe  is  als  sout!" 

Langhans  het  stip  na  hom  gekyk.  Hy  het  ook  nie  meer  geglimlag  nie. 

"Dis  oor  die  panne,  Oom.  Verneukgoed.  Wat  jy  dink  jy  sien  is  nie  wat  jy  sien 
nie." 

Ebert  het  breed  geglimlag  en  sy  stem  het  opgewek  geklink.  Hy  was  verbaas 
dat  hy  nie  al  eerder  daaraan  gedink  het  nie.  Op  dié  manier  nie.  Sy  oë  het  van 
die  een  na  die  ander  gekyk. 

"Mense  is  ook  so,  Oom.  Niemand  sien  regtig  iets  nie.  Jy's  besig  met  smoe- 
sie  maak.  Heeltyd.  Nes  'n  grysrug." 

Dit  was  doodstil  in  die  kamer.  Die  gordyne  voor  die  venster  het  liggies 
geroer. 

Buite  was  weer  aan  die  opsteek.  Ebert  het  'n  groot  sluk  van  die  rooibos 
gevat  en  met  die  agterkant  van  sy  hand  oor  sy  mond  gevee. 

"Is  jy  gelukkig,  kry  jy  die  spul  van  jou  spoor  af." 

Langhans  en  die  tante  het  na  hom  bly  kyk.  lewers  het  die  weer  gedreun.  Die 
tante  was  nou  baie  bleek  en  'n  spiertjie  het  aanhoudend  in  Langhans  se 
waag  gespring.  Die  glimlag  was  deurentyd  op  Ebert  se  gesig.  Deur  die 
venster  kon  hy  weerlig  sien. 

"Die  reën  is  hier,  oom  Langhans.  Nes  Oom  gesê  het.More  blom  die  drie- 
doring  weer  vol  in  die  leegte." 

"Kan  ons  die  venster  oopmaak,  Tante?  Die  koors  is  af!" 

Mart  Botha 

Sprokie  van  die  Witspikkelarend 


Daar  was  eendag  'n  ver  en  vreemde  land,  die  uitgestrekte  bloulugland  van 
die  Witspikkelarend.  In  hierdie  bloulugland  het  daar  jagters  gebly  wat  daag- 
liks,  as  dit  nog  donker  was  in  die  vroeë  móres,  haastig  opgestaan  het  om  te 
jag  nadat  hulle  die  dans  van  die  Witspikkelarend  gedans  het. 

Daar  was  een  jagter  wat  selfs  vlugger  van  voet  was,  selfs  vinniger  en  dap- 
perder  as  die  dapperste.  Sy  tred  was  lig,  seker:  sy  stap  het  oor  klippe 
gehuppel  en  onverhinderd  deur  bosse  geswenk.  Sy  oë  was  skerper  as  die 
van  die  ander  en  blou  soos  die  lug  van  die  uitgestrekte  bloulugiand.  Van 
baie  ver  af  kon  hy  die  wild  sien,  en  van  gevaar  was  hy  altyd  eerste  bewus. 
Die  ánder  jagters  se  oë  het  bewonderend  na  sy  voete  gekyk  en  daarna  met 
vertroebeling  na  hul  eie:  hulle  het  met  oop  ore  en  verwonderde  oë  gevra  na 
sy  jagtogte  en  lank  daaroor  gepeins  as  hulle  saans  om  die  vuur  sit.  Dan  het 
hulle  met  versugting  aan  vroeë-oggend  maagkruip  deur  ruie  bosse  gedink; 
aan  die  stof  en  hitte  en  swaar  spiese  op  warm  uitgestrekte  middae  vol  glim- 
mende  wit  lug;  aan  swaar  bene  en  leë  kokers  en  kaal  hande  as  die  son  aan 
die  rand  van  die  uitgestrekte  land  hap  en  die  lug  nie  meer  blou  is  nie,  maar 
rooi  soos  die  bloed  van  die  kleinwild  wat  hulle  jag  ... 

Die  vlugvoetige  het  onbeskroomd  sy  gang  gegaan;  met  sekerheid  sy  stam- 
genote  gehelp:  gepraat  oor  die  jag  en  verduidelik  hoe  om  te  bekruip,  gewys 
hoe  hy  sy  pyle  slyp,  watter  bossies  hy  pluk  en  hoe  hy  die  gif  daaruit  ver- 
meng;  sy  koker  gepak  terwyl  hulle  kyk;  sy  boog  gelaai;  sy  spies  laat  tril.  Die 
ander  het  hom  nagevolg  en  sy  maniere  nagejaag.  En  elke  móre  het  die  vlug- 
voetige  jagter,  nadat  hy  ook  die  ritueel  aan  die  Witspikkelarend  gedans  het, 
alleen  uitgegaan  op  die  jag.  Saans  het  hy  met  sy  buit  in  die  afwagtende 
kraal  ingestap. 

Tog  was  die  jagter  nie  gelukkig  nie:  die  jag  het  hom  al  minder  bekoor  omdat 
hy  dit  maklik  gevind  het.  Dikwels  het  sy  oë  oor  die  uitgestrekte  land  gesoek 
na  iets  anders,  iets  ver-vreemds  om,  met  ligte  tred,  te  bekruip. 

Dan  het  hy  gewonder  wat  hy  kan  doen  om  die  vaal  verveling  uit  sy  bors  te 
haal. 

En  toe,  eendag,  het  hy  geweet  dat  die  versugting  die  siekte  sou  wegneem. 
Dit  het  hy  geweet  toe  hy,  met  sy  stamgenote,  die  ryp  in  die  gras  met  sy 
voete  laat  kraak  het  terwyl  hulle  die  Witspikkelarend  met  hul  danse  eer  ... 
Reeds  die  oggend  het  hy  die  Witspikkelarend  gevolg  om  haar  pad  te  leer. 
Hy  het  haar  nes,  hoog-hoog  in  die  berge,  gesoek.  Daarna  het  hy  beplan  hoe 
hy  die  kranse  uit  sou  klim.  En  toe  hy  eers  die  nes  bereik  het,  het  hy  ure,  dae, 
stil,  so  stil  soos  die  stilste  wyduitgestrekte  dag,  by  die  nes  gesit  sodat  die 
arend  hom  kon  leer  ken.  Die  arend  was  nooit  vir  hom  bang  nie,  maar  sy  het 
hom  hooghartig  dopgehou  terwyl  sy  haar  prooi  verslind  en  haar  vere  kam. 

Later  het  hy  klein  stukkies  offerande  vleis  voor  die  arend  se  nes  neergesit, 
en  dan  weggekyk  — so  asof  sy  nie  daar  is  nie,  en  na  baie  wag  hét  sy  die 
vleis  geneem. 

Na  baie  dae,  toe  die  tyd  reg  was,  het  die  vlugvoetige  jagter  die  arend  op  sy 
arm  laat  sit  en  het  sy  stap  meteens  weer  vlugvoetig  oor  die  klippe  gekaats 
en  om  die  bosse  geswenk. 

By  die  kraal  het  hy  in  die  ringmuur  gaan  staan  en  die  ander  inwoners  het 
met  blydskap  omgekyk  toe  hulle  hom  sien  en  weet  dat  hy  nog  lewe. 

Die  kinders  het  vreugdevol  nadergehardloop  om  hom  te  verwelkom,  en  die 
ouers  het  vir  die  eerste  keer  die  Witspikkelarend  op  die  jagter  se  arm  sien  sit! 
Die  geselskapgeruis  het  in  die  kraal  verstom.  Die  kinders  het  die  oë  van  hul 
ouers  gesien  en  onseker  vasgesteek,  beurtelings  na  die  jagter  en  hul  ouers 
gekyk  ...  en  toe  die  Witspikkelarend  raakgesien! 

Die  rook  van  die  vuur  het  grys  deur  die  stilte  gedraai  terwyl  die  jagter  na  sy 
stamgenote  kyk;  en  daarna  na  die  arend  wat  haar  vere  kam  terwyl  sy  onbe- 
sorg  op  sy  arm  sit.  'n  Blydskap  en  verwagting  in  sy  oë  het  verander,  onbe- 
grip  geword,  en  toe  het  'n  verslaentheid  van  nuwe  insig  om  sy  mond 
gevou. 

Hy  het  lank  na  die  bekende  vure,  die  uitgetrapte  paaie  tussen  die  hutte,  die 
vraende  oë  van  die  kinders  ...  en  sy  stil  stamgenote  gekyk. 

En  toe  het  die  vlugvoetige  jagter  van  die  ver  en  vreemde  land,  van  dié  ver- 
ver  uitgestrekte  bloulugland,  sy  arm  waarop  die  arend  sit,  gelig,  hoog;  en 
hy  het  omgedraai  en  hul  kraal  uitgestap. 

A.J.  Venter 

Boesak:  die  ironie  van  'n  anti-apartheidsprofeet 


Wanneer  die  politieke  orde  van  'n  samelewing  onder  druk  kom,  wanneer  dit 
kennelik  aan  die  verval  en  verander  is,  is  dit  'n  welbekende  reaksie  dat 
mense  pogings  aanwend  om  intellektuele  regverdigings  vir  'n  nuwe  orde 
aan  te  bied.  In  die  geskiedenis  van  die  Weste  is  daar  baie  voorbeelde  hier- 
van.  Om  maar  enkeles  te  noem:  Plato  se  Republiek  is  'n  reaksie  op  die  Pelo- 
ponnesiese  oorlog,  Augustinus  se  Godstad  verskyn  na  die  verval  van  Rome, 
Machiavelli  skryf  na  die  oorlog  tussen  Florence  en  sy  bure,  Hobbes  skryf  na 
die  Engelse  Burgeroorlog  en  Locke  skryf  in  'n  tyd  van  die  Glorious  Revolu- 
tion  in  Engeland,  Popper  skryf  sy  Open  Society  na  aanleiding  van  Hitler- 
episodes  in  Oostenryk  en  die  Tweede  Wêreldoorlog.  Versveld  sê  die  filo- 
soof  is  'n  aasvoël  wat  leef  op  die  karkasse  van  vervalle  samelewings:  "Die 
corpus  politicus  vergaan  soos  enige  ander  liggaam.  Dan  wys  sy  ribbetjies, 
en  die  asem  van  die  gees  sug  tot  'n  stilstand.  Die  aasvoël  sak  af  en  maak  die 
geraamte  skoon.  Hy  kan  sien  hoe  dit  saamgeheg  is.  Hy  kyk  onder  die  huid, 
en  in  hierdie  tye  van  insig  verrys  daar  die  Republiek  van  Plato  ...  waarin  die 
aasvoël  weer  die  verrotting  verlaat  en  hemelwaarts  sweef."  (Versveld  1986: 
47). 

Dit  is  tans  'n  cliché  om  te  praat  van  die  snelle  verandering  wat  in  Suid-Afrika 
aan  die  gang  is.  Feit  is  dat  die  politieke  orde  van  die  Afrikaner  en  Nasionale 
Party,  die  sogenaamde  apartheidstaat,  onder  ernstige  druk  verkeer.  Nie 
alleen  is  daar  die  afgelope  twee  jaar  'n  hernude  vlaag  van  geweldpleging  in 
die  land  nie,  maar  is  daar  ook  'n  verskerpte  internasionale  poging  om  die 
Nasionale  Partyregering  te  laat  afsien  van  sy  beleid  van  "apartheid".  Dit  is 
nie  nodig  om  hierdie  verhaal  verder  te  vertel  nie,  die  storie  is  oorbekend.  Te 
midde  van  hierdie  verval  van  die  apartheidstaat,  is  daar  opnuut  soektogte 
na  'n  nuwe  politieke  orde  vir  Suid-Afrika.  Die  Nasionale  Party  is  self  daar- 
mee  besig,  na  links  en  na  regs  op  die  ideologiespektrum  is  daar  pogings  aan 
die  gang  om  nuwe  politieke  alternatiewe  vir  Suid-Afrika  op  dreef  te  laat 
kom.  Een  van  die  invloedrykste  Swart  apologete  van  'n  nuwe  politieke  orde 
vir  Suid-Afrika  is  Allan  Boesak.  Moderator  van  die  NG-Sendingkerk, 
beskermheer  van  die  UDF,  President  van  die  Wêreldbond  van  Gerefor- 
meerde  Kerke  en  so  meer,  is  Boesak  ook  een  van  die  bekendste  eksponente 
van  die  teologie  van  Swart  bevryding  in  Suid-Afrika.  Om  sin  te  maak  van 
Boesak  se  politieke  denke  gaan  ek  kers  opsteek  by  die  politieke  filosoof  Eric 
Voegelin.  Terselfdertyd  wys  ek  op  enkele  van  die  belangrikste  intellektuele 
apologete  van  apartheid  en  dat  daar  ironies  'n  sterk  ooreenkoms  tussen 
hulle  en  Boesak  is.  Ironies  vir  albei,  maar  noodlottig  vir  Suid-Afrika.  Hulle  is 
nie  die  sanerende  aasvoëls  van  Versveld  nie,  maar  die  dood  in  die  pot  vir 
hierdie  land  en  sy  mense. 

Notas  oor  Voegelin  se  politieke  filosofie 

Die  dryfveer  vir  Voegelin  se  politieke  filosofie  is  'n  poging  om  sin  te  maak 
van  die  moderne  era  in  die  lewe  van  die  Weste.  Die  moderne  era  word  vol- 
gens  Voegelin,  bedreig  deur  'n  filosofiese  en  intellektuele  verval  wat,  indien 
dit  suksesvol  sou  wees,  'n  bron  van  chroniese  wanorde  vir  die  Weste  sal 
word.  Hierdie  bron  van  wanorde  word  meegebring  deur  moderne  intellek- 
tuele  en  politieke  massabewegings  wat  Voegelin  "gnostisisme"  noem.  Dit 
is  met  'n  mate  van  verbasing  dat  die  oningewyde  moet  verneem  dat  Voege- 
lin  'n  antieke  sektariese  beweging,  die  "gnostici",  verbind  aan  sulke 
oënskynlik  uiteenlopende  denkstrome  soos  moderne  positivisme  en  scien- 
tisme  aan  die  een  kant,  en  politieke  massabewegings  soos  Nazisme, 
Marxisme  en  Liberalisme  aan  die  ander.  Tog  lê  die  gnostisisme  vir  Voegelin 
aan  die  radix  of  wortel  van  die  moderne  epog  se  filosofiese  ontsporing. 
Moderniteit  is  vir  Voegelin  deurspek  met  massabewegings  wat  ons  almal 
bedreig  deur  die,  "massive  social  force  of  activist  dreamers  who  want  to 
liberate  us  from  our  imperfections  by  locking  us  up  in  the  perfect  prison  of 
their  fantasy"  (Voegelin  1980:  235). 

Voegelin  se  politieke  teorie  poog  om  die  simboliese  vorme  bloot  te  lê  waar- 
deur  samelewings  hulle  bestaan  in  historiese  tyd  interpreteer.  Volgens  Voe- 
gelin,  word  elke  samelewing  belas  met  sy  eie  simbolisme,  wat  'n  produk  is 
van  sy  geskiedenis.  Simbolisering  en  selfinterpretasie  is  'n  voortdurende 
proses,  'n  vorm  van  oneindige  ondersoek  na  die  onbekende  misterie  van 
menslike  bestaan.  Die  simboliese  vorm  van  'n  samelewing  is  nie  staties  nie, 
maar  word  deur  elke  generasie  verander  om  aan  te  pas  by  veranderde  om- 
standighede,  nuwe  ontdekkings,  ander  behoeftes  en  nuwe  vraagstukke. 
Die  geskiedenis  van  simbolisering,  eerder  as  die  geskiedenis  van  idees,  is  vir 
Voegelin  die  verhaal  van  die  mens  se  ewige  soeke  na  selfbegrip  en  self- 
interpretasie,  en  van  sy  onvermoë  om  te  verstaan.  Een  van  die  belangrikste 
funksies  van  politieke  teorie  is  dan  vir  Voegelin  om  die  simbole  van  menslike 
politieke  ordes  te  ondersoek  en  te  begryp. 

Voegelin  glo  dat  die  mens  se  ervaring  van  aardse  bestaan  een  van  onseker- 
heid  is.  Metafories  bevind  die  mens  hom  in  die  posisie  van  'n  akteur  in  'n 
drama  waarvan  hy  nóg  die  verhaal,  nóg  sy  eie  rol  ken.  Die  mens  is  in  die 
sentrum  van  sy  bestaan  aan  homself  onbekend,  en  dit  moet  so  wees, 
omdat  die  gedeelte  van  bestaan  wat  sigself  mens  noem,  slegs  ten  volle 
geken  kan  word  indien  die  wesensgemeenskap  (community  of  being) 
bekend  is.  Die  wesensgemeenskap  is  "kwaternêr",  dit  wil  sê  dit  bestaan  uit 
vier  dele,  naamlik  God,  wêreld,  mens  en  samelewing.  Volledige  kennis  van 
hierdie  geheel  is  vir  die  mens  onmoontlik  en  hierdie  onkunde  is  vir  hom 
geweldig  en  verbysterend.  Uit  die  diepte  van  hierdie  uiteindelike  onkunde 
ontstaan  die  mens  se  besorgdheid  van  bestaan  (anxiety  of  existence)  (Voe- 
gelin  1956:  2).  Die  dilemma  van  menswees  word  kortweg  deur  Voegelin 
vasgevat:  die  mens  kan  homself,  samelewing  en  wêreld  slegs  gedeeltelik 
ken,  maar  hy  weet  terselfdertyd  nie  waarop  dit  alles  afstuur  nie,  omdat  hy 

die  Goddelike  Grond  van  Bestaan  nooit  kan  ken  nie  (Sebba  1967:  289). 
Om  seker  te  wees  oor  die  wêreld  en  van  homself,  is  die  mens  se  lewens- 
belangrikste  WitaD  probleem.  Die  onkenbaarheid  van  God  — wat  die  mens 
desnieteenstaande  wil  ken  — laat  die  mens  poog  om  sin  uit  die  Grond  van 
sy  bestaan  te  maak  deur  te  gryp  na  simbole  wat  die  verhouding  tussen  God, 
mens,  samelewing  en  wêreld  sal  kan  verduidelik  (Voegelin  1956:  3).  Die 
simbole  wat  die  mens  gebruik  om  die  angsvalligheid  van  sy  bestaan  te  ver- 
klaar,  vertolk  die  onbekende  na  analogie  van  die  bekende.  Simbolisering  is 
'n  deurlopende  proses,  'n  vorm  van  aanhoudende  ondersoek  na  die  onbe- 
kende.  Dit  verander  dus  na  gelang  van  omstandighede,  van  nuwe  ont- 
dekkings,  van  nuwe  vrae  wat  ontstaan.  Die  geskiedenis  van  simboliseing 
(eerder  as  die  geskiedenis  van  "idees")  is  dus  die  verhaal  van  die  mens  se 
onophoudelike  soeke  na  verstaan,  selfinterpretasie  en  van  sy  onvermoë  om 
te  verstaan  (Voegelin  1956:  7). 

Die  mens  kan  die  een  element  wat  onkenbaar  is  verwerp:  die  onkenbare 
Grond  van  Bestaan.  Dan  hou  die  mens  op  om  homself  te  sien  as  'n  deelne- 
mer  aan  die  wesensgemeenskap  en  word  hy  meester  van  sy  eie  huis,  word 
hy  sy  eie  redder.  Die  soeke  na  die  waarheid  van  bestaan,  word  vervang  met 
'n  soeke  na  menslike  kennis  van  hoe  en  waarom  deur  die  simbole  van  die 
orde  van  bestaan  met  simbole  van  menslike  drang  tot  mag  (Hbido  domi- 
nandD  en  oorheersing  te  vervang.  Dan  word  die  mens  'n  gnostikus,  en  het 
hy  oënskynlik  wete  van  wete  (Voegelin  1968:  10,11). 

Die  rol  wat  die  mens  in  die  drama  van  bestaan  speel,  bepaal  die  optrede  wat 
hy  in  die  wêreld  sal  onderneem  en  die  sukses  of  mislukking  daarvan  laat 
hom  sy  rol  herevalueer.  As  'n  beskawing  ten  gronde  gaan,  word  die  simbo- 
lisme  daarvan  onvergewerp  en  word  nuwe  interpretasies  en  simbolismes  na 
vore  gedwing. 

Voegelin  se  program  van  ondersoek  kan  dus  ten  beste  verstaan  word  deur 
dit  te  sien  as  'n  ondersoek  na  die  manier  waarop  die  Westerse  beskawing  sy 
bestaan  deur  die  gang  van  die  geskiedenis  interpreteer  deur  simbole. 

Van  Voegelin  se  mees  fundamentele  insigte  is  dat  menslike  bestaan  die 
struktuur  van  die  tussenin,  van  die  Platoniese  metaksee  het.  Dit  beteken  dat 
die  mens  bestaan  tussen  twee  pole  van  die  werklikheid:  immanensie  en 
transendensie.  Die  mens  besef  dat  hy  nóg  God  nóg  dier  is,  maar  hy  staan 
ook  onder  die  indruk  van  sy  eie  sterflikheid.  Dus  word  menslike  bestaan 
gekenmerk  deur  'n  konstante  spanning:  die  spanning  tussen  lewe  en  dood, 
sterflikheid  en  onsterflikheid,  tyd  en  ewigheid,  orde  en  wanorde,  waarheid 
en  valsheid,  die  goddelike  en  die  menslike,  vervreemding  van  wêreld  en  ver- 
vreemding  van  God.  Die  mens  ervaar  konstant,  in  Platoniese  terme,  die  trek 
(helkein  van  die  goddelike  goue  koord  en  die  teentrek  (anthelkein)  van  die 
wêreldlike  ysterkoord.  Die  mens  strek  uit  na  die  Goddelike,  maar  word 
steeds  teruggetrek  na  die  aardse  pool  van  bestaan.  Die  mens  kan  inderdaad 
begryp  word  as  'n  marionet  van  die  gode.  En  die  ironie  is  dat  die  mens  nie 
eers  kan  begin  om  te  verstaan  of  hy  'n  speelding  van  die  gode  is  of  nie.  Oor 

hierdie  vraag  het  Plato  'n  ontstellende  les:  daar  is  nie  'n  antwoord  moontlik 
nie  — bestaan  moet  noodsaaklikerwys  'n  misterie  bly  (cf.  Voegelin  1980: 
256).  (Wainwright  1979:  53).  Die  lewe  op  aarde  is  'n  gevaarlike  en  onsekere 
onderneming. 

Die  beslissende  insig  van  die  Platoniese  filosofie  is  vir  Voegelin  dat  menslike 
bestaan  wys  na  anderkant  sigself  en  dat  dit  slegs  vervul  kan  word  buite  tyd 
en  wêreld.  Daar  is  geen  verlossing  in  aardse  tyd  nie  en  die  spanning  van  die 
metakse  kan  nie  deur  menslike  pogings  opgehef  word  nie.  Die  mens  se  son- 
dige  natuur  poog  egter  steeds  om  immanente  simbole  en  metodes  te 
gebruik  om  homself  te  red.  Die  spanning  van  bestaan  word  te  groot  vir 
sommiges,  en  die  mens  sluit  hom  af  teen  die  ervaring  van  die  transendente 
grond,  wat  lei  tot  'n  geslote  bestaan  beperk  tot  immanente  onwaarheid.  (cf. 
Voegelin  1956:  8,  Germino  1982). 

Voegelin  poog  om  die  moderne  orde  te  verstaan  deur  sy  studie  van  die 
antieke  verskynsels  van  gnostisisme.  Hierdie  antieke  beweging  ontstaan  as 
rondom  die  vroeë  Christelike  kerk.  Gnostisisme  is  ontleen  aan  die  Griekse 
woord  gnosis  wat  kennis  beteken.  Dit  reflekteer  die  hoofaanspraak  van  die 
gnostiese  beweging:  dat  dit  oor  kennis  beskik  wat  beter  is  as  die  Christelike 
geloof.  Die  aanspraak  kom  daarop  neer  dat  die  gaping  of  kloof  tussen  die 
mens  en  die  Goddelike  Grond  oorbrug  kan  word  deur  kennis,  en  nie  deur 
geloof  nie.  In  die  plek  van  die  onsekere  en  swak  band  van  die  geloof,  beloof 
die  gnostici  'n  gepriviligeerde  kennis  wat  die  mens  sou  verlos  uit  die  span- 
ning  van  aardse  bestaan,  sou  laat  ontsnap  uit  die  metaksee.  Die  gnostikus, 
bewus  van  die  angsvalligheid  van  aardse  bestaan,  vind  die  wêreld  'n  vrees- 
aanjaende  en  eensame  plek,  hy  is  ontevrede  met  sy  aardse  omstandig- 
hede.  Die  gnostikus  wil  homself  met  sy  eie  pogings  uit  hierdie  vreesaan- 
jaende  werklikheid  verlos.  Hy  ontken  die  waarheid  van  menslike  bestaan, 
naamlik  die  onsekere  en  dun,  fragiele  verbintenis  met  die  goddelike.  Die 
gnostikus  wil  'n  goeie  wêreld  skep  uit  'ri  bose  een  en  omhul  die  drang  na 
mag,  die  Hbido  dominandi  met  'n  stralekrans  van  geestelikheid  en  idealisme. 
Gnosis  is  vir  Voegelin  'n  doodloopstraat  aangesien  dit  die  ware  geestelike 
lewe  ontken.  Daarbenewens  is  dit  vir  hom  'n  teoreties  onstabiele  konsep 
aangesien  dit  die  waarheid  van  aardse  bestaan  in  die  metaksee  ontken. 
Bowendien  poog  die  gnostisisme  om  die  menslike  natuur  te  transfigureer 
ten  einde  'n  "nuwe  wêreld"  te  skep  waarin  die  samelewing  vry  van  die 
spanningsvolle  aardse  bestaan  sal  wees.  Moderne  massabewegings  kan  as 
gnosties  gekonseptualiseer  word  vanweë  hulle  radikale  immanentisme  en 
pretensies  tot  aardse  paradyslike  toestande  (Voegelin  1952:  148,  152). 

Die  waarde  van  gnostisisme  word  deur  Wiser  saamgevat:  "By  focussing  on 
the  gnostic  consciousness  and  the  existential  motives  which  structure  it 
one  finds  a concrete  example  of  that  form  of  human  consciousness  which 
refuses  to  acknowledge  the  existential  prerequisites  of  philosophy  itself." 
Kortom,  die  gnostiese  strewe  na  sekerheid  is  'n  reaksie  teen  die  spanning  en 
angsvalligheid  van  aardse  bestaan  (Wiser  1980:  101).  Gnostisisme  is  'n  reak- 

sie  teen  die  misterie  van  bestaan.  Die  mens  het  'n  inherente  drang  na  seker- 
heid  en  'n  ingebore  neiging  om  die  helderheid  (luminosity)  maar  onseker- 
heid  van  aardse  bestaan  te  weerstaan.  Dit  konseptualiseer  die  mens  as 
bevatlik  vir  perfeksie  deur  spesiale  kennis  wat  kan  lei  tot  aardse  verlossing. 
Goddelike  verlossing  word  geïmmanentiseer  sodat  die  mens  homself  kan 
bevry  van  die  spanning  van  bestaan.  God  word  verplaas  deur  'n  immanente 
ideaal:  of  dit  nou  die  wegkwyn  van  die  staat  is,  die  Duitse  Volk,  sekulêre 
positivistiese  kennis,  swart  bevryding  of  Afrikaner-nasionalisme.  Gnosis 
diviniseer  die  werklikheid  en  skep  'n  tweede  werklikheid  of  droomwêreld 
waarin  die  spanning  van  bestaan  opgehef  word.  Die  divinisering  van  die 
samelewing  beteken  dat  die  mens  die  goddelike  grond  van  Bestaan  in 
aardse  bestaan  intrek,  pleks  daarvan  om  die  absolute  transendensie  daar- 
van  te  erken.  Wat  die  gnostikus  poog  om  te  bereik  is  fantasieë  en  drome 
van  ewigdurende  aardse  vrede  en  welsyn.  Hy  breek  met  die  sin  van  die 
werklikheid  en  dit  forseer  hom  om  'n  droomstorie  te  fabriseer  wat  sy  projek 
sal  laat  lyk  soos  een  van  aksie  in  die  werklike  wêreld.  Die  optrede  of  hande- 
ling  word  voorgestel  as  transformerend  van  die  sentrum  van  die  mens  se 
bestaan  op  so  'n  wyse  dat  die  struktuur  van  die  wêreld  wedergebore  sal 
word  in  perfeksie.  Maar  die  droomwêreld  is  nie  die  werklike  wêreld  nie, 
alhoewel  die  dromer  dit  as  werklikheid  voorstel  waarin  'n  mens  sal  kan  lewe. 
Die  dromer  sal  ook  die  droomkarakter  van  sy  wêreld  ontken  en  dit  as  'n 
superieure  insig  in  die  probleme  van  aardse  bestaan  probeer  voorstel.  Erger 
nog,  die  aktivistiese  apologete  van  hierdie  droom  sal  diegene  wat  nie  daar- 
mee  saamstem  nie  forseer  om  daarmee  te  handel  — op  teoretiese  en  prag- 
matiese  vlak  (cf.  Voegelin  1980:  238—241). 

Voegelin  aanvaar  nie  hierdie  visie  van  binnewêreldse  geluk  nie.  Realisme 
vereis  dat  die  mens  elke  probleem  wat  op  sy  weg  gelê  word  op  sy  eie  beson- 
dere  manier  moet  oplos.  Sprinkane  kan  ten  beste  bestry  word  deur  gif  en 
nie  deur  gebede  nie;  riviere  kan  getem  word  deur  stuwalle  en  damme,  nie 
deur  vervloeking  nie;  'n  politieke  opstootjie  kan  gekeer  word  deur  die 
behendige  aanwending  van  politieke  mag,  nie  deur  die  ontplooiing  van  'n 
ideologie  nie.  Die  politiek  het  dus  volgens  Voegelin,  'n  onontwykbare  en 
praktiese  dimensie,  gedikteer  deur  ewewigtige  oorweging  van  alternatiewe 
beleidsopsies. 

'n  Opmerking  oor  Voegelin  se  begrip  van  die  betekenis  van  die  geskiedenis 
is  hier  van  pas.  Die  inkarnasie  van  Christus  as  'n  buitengewone  en  onher- 
haalbare  gebeurtenis  sonder  presedent  in  die  antieke  geskiedenis,  verbreek 
die  sikliese  gang  van  die  antieke  tydsbegrip.  Christus  leer  die  mens  dat  hy  'n 
buitetydruimtelike  eindbestemming  het  en  dat  die  mens  gered  sal  word  deur 
Goddelike  genade,  nie  deur  sy  eie  gebroke  pogings  nie.  Die  mens  kan  alleen 
tot  vervulling  kom  deur  goddelike  ingryping  anderkant  tyd  en  ruimte.  Tyds- 
gebonde  geskiedenis  het  geen  einddoel  of  eidos  nie.  Soos  wat  Voegelin 
geskyf  het:  "The  process  of  history,  and  such  order  as  can  be  discerned  in  it 
is  not  a story  to  be  told  from  the  beginning  to  its  happy  or  unhappy  end;  it  is 

a mystery  in  the  process  of  revelation''  (Voegelin  1974:  6). 

Samevatting 

Voegelin  argumenteer  dat  gnostisisme  die  voorstelling  van  'n  droomwêreld 
of  eskatologiese  konstruksie  interpreteer  asof  dit  permanent  is,  dit  wil  sê  dat 
dit  vir  ewig  sal  duur.  Voegelin  gebruik  die  tegniese  term  immanente  hipo- 
stase  van  die  eskaton  hiervoor.  Hierdie  voorstelling  van  die  werklikheid  is 
vals,  aldus  Voegelin.  Dit  wat  binnewêrelds  bestaan  en  ontstaan  het  'n 
einde,  en  die  misterie  van  hierdie  stroom  van  gebeure  is  ondeurdringbaar. 
Die  fortuna  secunda  etadversa  is  'n  glimlaggende  en  verskriklike  godin  wat 
regeer  oor  aardse  bestaan.  Aardse  bestaan  is  ten  diepste  vir  die  mens  af- 
skrikwekkend  en  swaar  om  te  verduur,  selfs  vir  diegene  wat  sterk  van  gees 
is.  Vir  die  gnostisisme  is  die  ontkenning  van  die  werklikheid  'n  beginselsaak, 
dit  is  'n  weiering  om  deel  te  hê  aan  die  misterieuse  struktuur  van  die  werklik- 
heid.  In  sy  moderne  vorm  wil  die  aktivistiese  gnostikus  homself  aanbied  as 
verteenwoordigend  van  die  goddelike  waarheid  en  poog  hy  om  die  indruk  te 
skep  dat  sy  aktivistiese  program  'n  einde  kan  maak  aan  die  teenstrydighede 
van  die  tydruimtelike  werklikheid.  Opponente  van  die  gnostikus  word 
gereeld  as  verteenwoordigend  van  Satan  uitgebeeld,  as  die  oorsaak  van  die 
teenstellings;  gevolglik  verdien  die  teenstanders  niks  beters  as  eliminering 
nie  (cf,  Voegelin  1980:  256).  Vir  Voegelin  kom  so  'n  optrede  neer  op  die 
"mindless  destruction  of  man's  humanity"  en  hy  het  sterk  woorde  daar- 
teen:  "If  he  (man)  refuses  to  be  the  puppet  of  the  gods,  he  becomes  the 
puppet  of  himself  and  his  imagination;  and  the  magical  means  used  for  the 
purpose,  be  they  chemical  or  verbal,  will  appear  to  'a  truly  philosophic  mind 
as  the  perfect  instrument  of  Satan'.  The  devil  who  takes  possession  of  man 
is  man  himself  when  he  indulges  his  imagination  to  the  extreme  of  self- 
divinization"  (Voegelin  1980:  259). 

Boesak  se  politíeke  teologie 

Volgens  die  South  African  Surplus  People  Project  is  'n  geraamde  3,5  miljoen 
mense  van  alle  rasse  tussen  1960  en  1982  verskuif  in  navolging  van  die  Suid- 
Afrikaanse  regering  se  projek  van  afsonderlike  ontwikkeling,  ook  bekend  as 
apartheid  (RRS  1984:  437).  Dieselfde  publikasie  dui  aan  dat  17  miljoen 
swartmense  sedert  die  begin  van  die  eeu  gearresteer  of  vervolg  is  vir  oortre- 
dings  van  die  "paswette"  en  instromingsbeheermaatreëls  (RRS  1984:  438). 
Tussen  1974  en  1983  is  2 053  persone  aangekla  en  1 712  persone  skuldig 
bevind  vir  oortredings  van  artikel  16  van  die  Ontugwet.  En  so  sou  ons  die  lys 
kon  aanvul. 

Hierdie  syfers  vertel  natuurlik  niks  van  die  pyn  en  lyding  wat  gemelde  en 
vele  ander  apartheidsmaatreëls  vir  gekleurdes  en  blankes  in  Suid-Afrika 
veroorsaak  het  nie.  In  hierdie  artikel  is  die  negatiewe  nagevolge  van  apart- 
heid  as  gemene  saak:  apartheid  moet  verwerp  word.  Die  doel  van  die  arti- 
kel  is  'n  kritiese  beskouing  van  Boesak  se  politieke  teologie,  en  is  nie  'n 

omgekeerde  apologetiek  vir  apartheid  of  wit  dominansie  in  Suid-Afrika  nie. 
Verwerping  van  apartheid  sal  my  nie  daarvan  weerhou  om  'n  harde  oordeel 
te  fel  oor  Boesak  se  politieke  teologie  nie.  Ek  het  'n  mate  van  begrip  vir  die 
konteks  van  sy  werk  en  sy  persoonlike  ervaring  onder  die  "juk  van  apart- 
heid".  Dit  is  egter  nie  die  saak  van  hierdie  artikel  nie,  maar  'n  algeheel 
ander  debat.  Ek  maak  hierdie  kwalifikasie  omdat  ek  nie  op  'n  syspoor  geran- 
geer  wil  word  oor  'n  saak  wat  ellipties  tot  die  doelwit  van  hierdie  artikel  is 
nie. 

Boesak  se  politieke  teologie  is  deurtrek  met  die  tema  van  (swart)  bevryding. 
Volgens  Boesak  is  die  reg  om  in  die  wêreld  te  lewe  nie  alleen  vir  blankes 
beskore  nie,  maar  menswaardigheid  vir  alle  mense  is  'n  fundamentele 
Bybelse  reg.  Die  roeping  en  verantwoordelikheid  van  Swart  teologie  is  om 
Swartes  te  bevry  van  'n  ongewenste  "witheid"  in  hulle  selfbegrip.  Van- 
dag,  net  soos  gister,  skryf  Boesak,  het  Jesus  die  smart  van  sy  Volk  op 
hom  geneem,  en  het  hy  vir  Swartmense  die  Swart  Messias  geword,  die 
onherroeplike  waarborg  vir  Swart  menslikheid  en  bevryding  (Boesak 
1986:16). 

Volgens  Boesak  is  Jesus  die  Here,  die  bevrydende  dienskneg  van  die  mens- 
dom  wat  gesterf  het  om  die  mensdom  te  bevry.  Sy  heerskapy  is  totaal:  Sy 
eis  op  ons  lewens  is  totaal,  daar  is  nie  'n  enkele  faset  van  die  mens  se  lewe 
wat  nie  deur  sy  heerskappy  opgeëis  word  nie.  Die  bevryding  wat  die  Kerk 
van  Christus  op  aarde  leer  is  totaal:  dit  is  bevryding  van  sonde,  maar  ook 
bevryding  van  politieke  verdrukking,  ekonomiese  eksploitasie,  ontmens- 
liking,  betekenisloosheid  en  vervreemding.  Bevryding  beteken  vir  Boesak 
dat  die  kerk  die  stryd  moet  opneem  teen  politieke  onderdrukking,  ekono- 
miese  eksploitasie  en  vervreemding.  Die  stryd  om  bevryding  beteken  nie  dat 
die  stryd  verchristelik  moet  word  nie,  maar  dat  'n  Christelike  teenwoordig- 
heid  gehandhaaf  moet  word  te  midde  van  die  stryd.  Die  taak  van  die  Kerk  is 
om  sy  koloniale  bande  van  piëtistiese  evangelisme  en  ekumenisme  af  te 
skud  om  sodoende  'n  bevryde  kerk  te  word  wat  gewillig  is  om  te  ly  in  die 
proses  van  die  opheffing  van  die  pyn  en  lyding  van  sy  mense  (volk)  (1986: 
77  - 88). 

As  'n  swart  en  selferkende  gereformeerde  Calvinis,  bely  Boesak  die  opper- 
gesag  van  die  Woord  van  God.  Die  Skrif,  sê  Boesak,  "is  the  indisputable 
foundation  of  the  life  and  witness  of  the  church  in  the  world  and  its  guiding 
principle  for  all  our  actions"  (1986:  94).  Hierdie  Woord  mag  nie  gemanipu- 
leer  word  om  'n  besondere  kultuur,  vooroordeel  of  ideologie  te  pas  nie. 
Gevolglik  is  die  Skriftuurlike  regverdiging  van  apartheid  en  wit  supremasie 
vir  Boesak  onaanvaarbaar  aangesien  dit  die  Skrif  op  presies  daardie  wyse 
misbruik  (1986:  95).  In  'n  ware  gereformeerde  teologie,  is  die  erkenning  van 
die  gebrokenheid  en  sondigheid  van  die  lewe  die  impuls  vir  die  herstel  en 
heelmaak  van  die  lewe.  Dit  beteken  dat  die  gereformeerde  Christene 
geroepe  is  om  die  sondigheid  van  die  wêreld  te  verwerp.  Gereformeerdes  is 
geroepe  om  die  wêreld  te  hervorm,  te  herskep  en  nuut  te  maak  totdat  dit 

voldoen  aan  die  norme  van  die  koninkryk  van  God  (1986:  95). 

Vir  Boesak  is  daar  Goddelike  ingryping  in  die  sake  van  onderdrukte  Swartes  i 
in  Suid-Afrika.  In  ooreenstemming  met  die  bevrydingsteologie  van  Colin, 
vind  Boesak  dat  God  se  liefde  vir  Sy  volk  aktief  is,  "concerned  with  provi- 
ding  justice  for  the  people  and  with  making  divine  justice  visible"  (1986:  7).  i 
Boesak  gebruik  die  welbekende  Exodus-simbolisme  van  Israel  en  die  God- 
delike  bevryding  uit  die  hand  van  'n  halstarrige  Farao  as  gelykenis  vir  die  i 
bevrydende  hand  van  God  in  die  lot  van  Swartmense  in  Suid-Afrika.  Hy 
skryf:  "God  hears  the  grievances  of  the  people  and  sees  the  cruelty  of  the 
oppressors"  (1986:  8).  Boesak  neem  'n  goddelike  antwoord  waar  op  die 
geween  en  gekners  van  tande  van  die  (swart)  onderdruktes  in  Suid-Afrika, 
God  ken  hierdie  mense  se  lyding.  "God  in  a wonderful  manner,  becomes  i 
involved  completely  in  the  liberation  of  the  people"  (1986:  8).  Hierdie  bevry- 
ding  is  nie  'n  eenmalige  daad  van  God  teenoor  die  Bybelse  Israel  nie,  inteen- 
deel,  "God's  liberation  is  not  an  isolated  deed,  a blinding  flash  in  history 
that  we  see  today  but  of  which  no  trace  will  be  found  tomorrow"  (1986:  8). 
God  bewerk  Sy  bevrydende  dade  ook  in  die  teenswoordige,  Sy  geregtig- 
heid  en  regverdigheid  is  vir  die  arme,  onderdrukte  Swartmense  (1986:  9). 
Meer  nog,  God  se  "tireless  zeal  for  the  liberation  of  the  enslaved  and  needy 
is  the  inspiration  for  the  struggle  to  liberate  Blacks"  (1986:  9).  Na  Boesak  se 
mening  is  apartheid  'n  uiterste  euwel  en  bose  stelsel  en  kan  nie  verander, 
verbeter  of  hervorm  word  nie.  Dit  moet  onherroeplik  uitgeroei  word  (1986: 
173). 

God  bevry  nie  bloot  mense  nie,  maar  "God  liberates  people  from  one  situ- 
ation  so  that  they  can  live  in  a new,  appropriate  situation"  (1986:  9).  Vir 
Boesak  kan  die  bevrydes  slegs  ware  vryheid  ervaar  indien  hulle  nie  van  die 
wêreld  af  wegvlug  nie.  Vryheid  kan  nie  bereik  word  indien  die  onderdrukte 
kinders  van  God  'n  anderwêreldse  visie  het  van  'n  hemel  buite  tyd  en  ruimte 
nie.  Vryheid  en  bevryding  moet  hier  en  nou  deur  die  Swartes  ervaar  word, 
en  hulle  moet  hierdie  vryheid  aktief  najaag:  "The  truly  free  are  those  who 
realise  that  God  is  the  basis  and  the  guarantee  of  their  freedom.  ...  every 
curtailment  of  freedom  they  regard  as  rebellion  against  God"  (1986:  10). 
Boesak  verwerp  die  visie  van  'n  "wit"  Jesus  wat  die  Westerse  beskawing 
aan  Swartes  voorhou.  Westerse  evangeliste  stel  Jesus  voor  as  'n  roman- 
tiese  prediker  wat  'n  boodskap  van  submissie  en  'n  suiwer  hemelwaartse 
evangelie  aan  die  heidene  verkondig  (1986:  11).  Vir  Boesak  Jesus  "set 
dynamite  to  the  status  quo  and  'law  and  order'  " (1986:  13).  Jesus  het  die 
volk  (people)  beskerm  teen  die  religieuse  tirannie  van  die  priesters  en  skrif- 
geleerdes,  het  Herodus  verwerp  as  'n  'jakkals',  en  het  die  Fariseërs  as  'wit 
gepleisterde  grafte',  'geveinsdes'  en  'slange'  vervloek  (1986:  149).  Vir  Boe- 
sak  het  Swartes  tevergeefs  vir  bogemelde  aktivistiese  uitbeelding  van  Jesus 
gewag.  In  die  "wit"  teologie  wat  die  Swart  godsdienstige  ervaring  vir  eeue 
deurdring  het,  moes  Swartes  tevrede  wees  met  'n  kwiëtistiese  Jesus  wat 
blankes  verseker  het  van  hulle  sosiale  en  ekonomiese  posisie  en  Swartes 

onderdruk  en  dienstig  gehou  het.  Die  roeping  van  swart  teologie  is  om 
Swartes  van  hierdie  ongewenste  "witheid”  te  bevry.  "Swartheid"  is  die 
oorsaak  van  die  onderdrukking  van  die  Swart  gemeenskap.  Jesus,  die 
Swart  Messias,  is  die  onherroeplike  borg  vir  Swart  twenslikheid.  Swart  teo- 
logie  wil  instrumenteel  wees  in  die  bevordering  en  onderrig  van  dit  wat  hei- 
lig  was  in  Afrika  voordat  blankes  Afrika  ontwrig  het. 

Oor  en  oor  kom  die  tema  van  Swart  bevryding  in  Boesak  se  politieke  teolo- 
gie  voor.  Swart  teologie  kan,  volgens  Boesak,  nie  in  'n  vakuum  verrig  word 
nie.  Die  situasie  waarin  Swartes  hulle  in  Suid-Afrika  bevind  is  die 
onontwykbare  konteks  waarin  hulle  interpretasie  van  die  Christendom 
plaasvind.  Swart  teologie  is  die  swart  begryp  en  verstaanbaar  maak  van  die 
Evangelie.  Hierdie  begrip  is  nie  universeel  onder  Swartes  nie  — dit  het  deur 
'n  pynlike  proses  van  selfondersoek  en  worsteling  met  God  en  Sy  Woord 
gekom.  Swart  teologie  is  die  resultaat  van  'n  geselekteerde  groep  Swartes 
wat  begryp  dat  die  Wit  teologie  waarmee  hulle  opgevoed  is,  irrelevant  is  vir 
hulle  konkrete  situasie  in  Suid-Afrika.  Die  Swart  stryd  vind  neerslag  in  'n 
Swart  Kerk,  'n  "broad  movement  of  Black  solidarity  that  transcends  all  bar- 
riers  of  denomination  and  ethnicity"  (1986:  22,  23).  Hierdie  beweging  is 
"deeply  imbued  with  the  belief  that  the  Gospel  of  Jesus  Christ  proclaims 
the  total  liberation  of  All  peoples,  and  that  the  God  and  Father  of  Jesus 
Christ  is  the  God  of  the  oppressed"  (1986:  24). 

Die  stryd  om  Swart  bevryding  is  vir  Boesak  volkome  in  ooreenkoms  met  die 
Evangelie.  Konfrontasie  tussen  die  Swart  Kerk  en  die  wit  staat  is  in  hierdie 
stryd  onvermydelik.  Die  Swart  Kerk  moet  ook  nie  deur  die  politieke  retoriek 
van  die  wit  staat  verneuk  word  nie:  die  staat  sal  valslik  die  simbole  van 
"vryheid",  "liefde"  en  "versoening"  gebruik.  Die  euwel  van  apartheid  kan 
nie  deur  onderhandeling  of  toegewing  verander  word  nie,  dit  kan  alleen  uit- 
geroei  word.  Volgens  Boesak:  "The  Black  Church,  like  Moses,  is  not  called 
to  negotiate  with  Pharaoh.  It  is  called  simply  to  convey  the  Lord's  com- 
mand:  Let  my  people  go!"  (1986:  31).  Drie  klein  woordjies  druk  volgens 
Boesak  die  essensie  van  die  Swart  stryd  aan:  AHes,  Hier  en  Nou. 

Swartes  wil  a/  hulle  regte,  nou  hier  in  Suid-Afrika  hê.  Dit  beteken  dat  Swar- 
tes  nie  tevrede  sal  wees  met  regte  wat  by  grasie  van  die  Suid-Afrikaanse 
regering  toegestaan  word  nie.  Hulle  wil  hierdie  regte  in  een  onverdeelde 
Suid-Afrika  hê  en  hulle  wil  dit  sonder  enige  verdere  versuim  hê  (1986:  131). 
Daar  kan  vir  Swartes  ook  geen  versoening  met  die  wit  staat  wees  sonder 
konfrontasie  nie.  Druk  moet  op  die  staat  uitgeoefen  word  deur  burgerlike 
ongehoorsaamheid,  én  wit  landgenote  moet  uitgedaag  word  om  dieselfde 
te  doen.  Volgens  sy  interpretasie  van  Romeine  13  word  die  staat  nie  onge- 
kwalifiseerde  magte  oor  die  lewens  van  mense  gegee  nie.  Die  Christen  kan 
alleen  die  burgerlike  owerheid  (staat)  gehoorsaam  wees  indien  die  diktate 
van  die  staat  nie  bots  met  die  rigsnoere  van  die  Skrif  nie:  Die  Woord  van 
God  eis  dat  die  Kerk  'n  profetiese  roeping  teenoor  die  owerheid  moet  ver- 
vul.  Volgens  Boesak  eis  die  Woord  dat  die  Kerk  "fulfills  its  prophetic  func- 

tion  vis  a vis  the  state  even  in  spite  of  popular  opinion''  (1986:  37).  Verset 
teen  'n  onregverdige  regering  word  aldus  Boesak  deur  die  Skrif  geëis  en 
geregverdig.  Die  toets  vir  'n  regverdige  (just)  regering  is  vir  Boesak  geleë  in 
'n  regering  se  genaakbare  optrede  teenoor  die  armes,  die  nooddruftiges  en 
die  verdruktes.  Indien  die  Suid-Afrikaanse  regering  nie  Boesak  se  interpre- 
tasie  van  Romeine  13  nakom  nie,  sal  dit  die  "Bees"  van  Openbaring  13 
word  (1986:  44). 

Wêreldtoestande  stem  Boesak  pessimisties,  daar  is  vir  hom  geen  hoop  vir 
Swart  bevryding  solank  as  wat  die  belange  van  die  Weste  en  Wit  Suid- 
Afrika  saamval  nie.  In  hierdie  wêreldorde  van  'n  piëtistiese  wit  Evangelisme 
sal  Swartes  nooit  van  die  juk  van  onderdrukking  bevry  word  nie.  Die  hoop 
vir  die  wêreld  is  'n  Evangelie  van  Swart  bevryding.  Die  God  van  wit  sende- 
linge  verteenwoordig  'n  illusionêre  universele  Christendom  omdat  dit  nie  die 
noodkrete  van  die  armes,  onderdruktes  en  die  vertraptes  van  hierdie  wêreld 
kan  hoor  of  verstaan  nie.  Die  Wit  Christendom  is  die  geloof  van  'n  ryk,  mag- 
tige  en  bevoorregte  opperklas.  Wit  teologie  kan  nie  Swart  teologie  verstaan 
nie  omdat  dit  nie  die  konteks  van  die  Swart  ervaring  kan  begryp  nie.  Alhoe- 
wel  dit  nie  die  enigste  teologie  in  die  wêreld  is  nie,  is  Swart  bevrydings- 
teologie  vir  Boesak  die  enigste  "authentic  way  for  Blacks  to  pursue  their 
Christian  faith"  (1986:  62). 

Boesak  se  visioen  van  Swart  bevryding 

Boesak  het  'n  bepaalde  visioen  van  wat  Swart  bevryding  in  Suid-Afrika 
beteken.  Vir  Boesak  is  die  taak  van  die  Swart  profeet  analoog  aan  die  taak 
van  Habakuk.  In  'n  situasie  soos  dié  in  Suid-Afrika,  is  die  taak  van  die  pro- 
feet  om  nie  moed  te  verloor  nie  en  om  nie  die  status  quo  te  aanvaar  nie.  Die 
profeet  moet  hom  na  God  wend  om  sekerheid  te  vind.  Die  profeet  moet  'n 
visioen  hê  van  die  wêreld  wat  moet  kom,  van  die  wêreld  wat  bewerkstellig 
moet  word.  Die  profeet  se  visioen  vertel  aan  hom  dat  die  wêreld  wat  die 
rykes  en  die  magtiges  geskep  het  een  is  wat  vreemd  en  'n  verwerping  en 
ontkenning  is  van  die  wêreld  wat  God  geskape  het.  Die  visioen  "insists  that 
the  powers  of  evil  that  control  and  manipulate  this  'world'  are  not  invinci- 
ble.  They  can  be  challenged.  The  vision  reveals  that  liberation  from  oppres- 
sion  and  the  realization  of  human  fulfillment  for  the  poor  are  not  empty 
dreams.  They  can  become  reality"  (1986:  70).  Die  profeet  in  Suid-Afrika  se 
visioen  is  een  van  die  God  van  Eksodus  wat  die  verdrukte  Volk  bevry  het  uit 
die  kloue  van  die  onderdrukker  Farao.  Volgens  Boesak  is  hierdie  God  'n  God 
wat  verklaar  dat  "only  a radical  and  fundamental  challenge  to  false  political, 
social  and  economic  relationships  in  Israel  is  acceptable"  (1986:  71).  Hierdie 
visioen  is  een  van  bevryding  van  die  verdruktes  van  verdrukking,  die  ver- 
traptes  van  vertrapping,  die  armes  van  armoede.  Dit  is  'n  visioen  van  die 
Koninkryk  van  God:  melaatses  wat  weer  gesond  word,  lammes  wat  loop, 
blindes  wat  sien  (1986:  71). 

Dit  is  hierdie  visioen  wat  die  jong  mense  van  Suid-Afrika  inspireer  om 


68 


honde,  die  polisie,  aanhouding  sonder  verhoor  en  geweervuur  uit  te  daag. 
Hoewel  die  visioen  stadig  is  om  in  vervulling  te  kom,  kan  die  verwerkliking 
dáarvan  nie  gestuit  word  nie  (1986:  72).  Die  rol  van  die  kerk  in  die  vervulling 
van  die  visioen  van  Habakuk  is  gewortel  in  wat  Boesak  noem  die  "evangelie 
van  openbaring”  en  in  die  Messias,  die  Een  wat  deur  God  belowe  is  (1986: 
74).  Hierdie  geloof  volgens  Boesak,  "refuses  to  accept  the  world  as  it  is:  it 
has  a vision  of  the  new  world.  This  faith  will  work  ceaselessly  for  the 
coming  of  the  new  age  that  was  inaugurated  in  Jesus  the  Messiah  ...  in 
which  reconciliation  even  with  our  torturers  will  become  a reality"  (1986: 
74). 

In  'n  erediens  tydens  die  Kirchentag  van  die  Duitse  Evangeliese  Kerke  in 
Junie  1987,  neem  Boesak  een  van  die  sterkste  standpunte  teen  wit  domi- 
nansie  in  Suid-Afrika  in.  Volgens  Boesak  se  interpretasie  van  Openbaring  is 
die  nuwe  Jerusalem  nie  'n  spirituele  (geestelike)  analogie  nie,  maar  'n  stad 
van  die  hier  en  nou.  Boesak  sê  hy  verstaan  die  visioen  van  Johannes  goed. 
Ons  hemel  (die  huidige  aardse  orde)  word  vergiftig  deur  die  skoorstene  van 
miljoene  nywerhede,  onbewoonbaar  gemaak  vir  mens  en  dier  — alles  in  die 
naam  van  vooruitgang.  Ons  sien  vuurpyle  van  die  dood  deur  ons  hemele 
klief,  ons  sien  kernwapens  wat  aan  God  aanstoot  gee.  Retories  vra  Boesak 
dan:  kan  ons  hemel  gereinig  word  na  Hiroshima  en  Nagasaki,  na  die  stank 
van  die  gaskamers  van  Duitsland,  die  afgebrande  gehuggies  van  Suidoos- 
Asië,  die  vlugtelingkampe  van  Palestina,  die  verrotting  wat  magtige  per- 
sone  veroorsaak  as  handelaars  in  geweld?  Die  visioen  van  Johannes  is  nie 
een  van  'n  Kerk  wat  vlug  uit  die  werklikheid  in  die  hiernamaals  in  nie.  Vir 
Johannes  is  dit  volgens  Boesak,  belangrik  dat  die  krag  van  God  geopenbaar 
moet  word  in  hierdie  wêreld  in  hierdie  mensHke  geskiedenis  (My  kursive- 
ring).  Vir  die  Kerk  aldus  Boesak,  is  die  nuwe  Jerusalem  geen  toekomstige 
wêreld  in  die  anderkant,  die  hiernamaals  nie.  Die  nuwe  Jerusalem  is  geen 
Fata  Margana  buite  tyd  nie,  dit  is  'n  stad  wat  sal  verrys  uit  die  as  van  al 
daardie  stede  wat  die  "Babilons"  van  hierdie  wêreld  is.  In  hierdie  stad  sal 
ons  nie  wag  op  die  ewigheid  nie,  die  stad  sal  verrys  op  die  as  van  wat  nou 
Pretoria  is.  Dit  sal  verrys  omdat  die  ou  dinge  vernietig  sal  wees  (1987). 

Waardeskatting 

Boesak  maak  van  'n  Skriftuurlike  bron  gebruik  om  intellektuele  geloof- 
waardigheid  aan  'n  wêreldse  politieke  teologie  te  verleen.  Wat  onhoudbaar 
is,  is  die  politieke  aktivisme  wat  uit  sy  omgang  met  die  Skrif  uitgedruk  word. 
Daar  is  verskeie  onbeantwoorde  probleme  met  Boesak  se  aktivistiese 
gebruik  van  die  Skrif.  Hierin  is  Boesak  ironies  besig  met  dieselfde  vergryp  as 
daardie  aartsapostel  van  'n  Skriftuurlik  gefundeerde  apartheid,  professor 
Ewert  Groenewald  van  die  Universiteit  van  Pretoria.  Vir  Groenewald  rus  die 
seën  van  God  op  die  eerbiediging  van  apartheid  (1947:  47,  53).  Die  pro- 
bleem  met  apartheidsteologie  en  Boesak  se  swart  bevrydingsteologie  is  dat 
dit  alleen  tekste  wat  ter  ondersteuning  van  hulle  politieke  aktivisme  dien 

gebruik  en  ewe  gerieflik  ander  tekste  ignoreer.  Die  Eksodus-tema  is  oën- 
skynlik  'n  ondersteuning  vir  Swart  bevrydingsteologie,  maar  wat  maak  'n 
mens  met  die  boek  Josua?  In  hierdie  boek  word  Israel  'n  baie  wêreldse 
moondheid  wat  op  gewoon  militaristiese  wyse  die  Kanaániete  verower  en 
onderdruk.  Hoe  nou  gemaak?  Moet  God  aan  die  kant  van  Kanaan  staan, 
teen  Sy  eie  uitverkore  Volk?  (cf.  Loader  1987:  9)  Wat  gaan  Boesak  doen  in 
die  geval  van  'n  wettig  verkose  swart  meerderheidsregering,  wanneer  Afri- 
kaners  opnuut  begin  met  'n  wit  bevrydingsteologie?  Boesak,  in  navolging 
van  die  Calvinistiese  voorskrifte,  lees  die  Skrif  in  terme  van  'n  bepaalde 
raamwerk.  Sy  konteks  is  die  sogenaamde  "Swart  ervaring".  So  het  Groe- 
newald  ook  die  Skrif  vanuit  'n  "Wit/Afrikaner-ervaring  vertolk.  Die  getuie- 
nis  wat  Boesak  aanbied,  is  ten  minste  vir  verskillende  vertolkings  vatbaar. 
Die  tweede  probleem  met  die  Eksodus-tema  in  Swart  bevrydingsteologie 
word  baie  duidelik  deur  Deist  uitgewys.  Die  bevrydingsdaad  in  Eksodus 
waardeur  Israel  uit  die  kloue  van  die  onderdrukker  Farao  bevry  is,  was  nie 
deur  militêre  intervensie  bewerkstellig  nie.  Dit  was  inteendeel  'n  bewuste 
reddende  daad  van  God  en  niemand  anders  nie  as  God  kon  op  enige  krediet 
daarvoor  aanspraak  maak  nie.  Tweedens  het  die  redding  alleen  plaasgevind 
nadat  Israel  die  Here  daarom  gesmeek  het.  Derdens  was  die  Israel  wat  deur 
Jahweh  gered  is  primêr  'n  religieuse  gemeenskap  en  nie  'n  politieke  entiteit 
nie.  Politieke  en  militêre  optrede  deur  die  Bybelse  Israel  is  keer  op  keer  deur 
die  Bybel  afgekeur.  Die  boodskap  van  die  profete  is  dat  Israel  op  Jahweh 
moet  vertrou,  en  nie  op  wêreldlike  mag  nie.  Die  onderdruktes  maak  nie 
hulle  eie  planne  vir  hulle  bevryding  nie.  Politieke  aktivisme  word  in  die  Ou 
Testament  afgewys  as  'n  daad  van  ongeloof  (Deist  1977:  69).  Daar  is  'n  golf 
tussen  Goddelike  planne  en  mensewil  in  hierdie  simbolisme.  Die  onkenbare 
wil  van  God  moet  gerespekteer  word,  hoe  bitter  dit  nou  ook  al  mag  wees 
wanneer  dit  nie  saamval  met  menslike  plannetjies  nie.  Die  outonome  orde 
van  die  wêreld  is  wat  dit  is  en  geloof  in  God  kan  nie  geperverteer  word  in  'n 
instrument  van  pragmatiese  politieke  aksie  nie,  die  Goddelike  wil  kan  nie  in 
die  aardse  optrede  van  mense  ingetrek  word  nie. 

Gnosis  in  Boesak  se  politieke  teologie 

Boesak  se  politieke  teologie  moet  in  die  konteks  van  die  huidige  soeke  na  'n 
meer  regverdige  en  verteenwoordigende  politieke  orde  vir  Suid-Afrika  ver- 
staan  word.  In  die  politieke  teologie  van  Boesak  het  ons  te  doen  met  'n  kon- 
struksie  van  'n  gnostiese  droomwêreld.  Boesak  se  politieke  teologie  is  dui- 
delik:  dit  is  'n  teologiese  apologetiek  vir  'n  politieke  program  van  aksie.  In  sy 
politieke  teologie  kom  Boesak  baie  na  daaraan  om  die  empiriese  werklikheid 
in  Suid-Afrika  aan  te  bied  as  'n  volledig  bose  werklikheid  (vergelyk  sy  Haba- 
kuk-preek  en  sy  Kirchentag-voordrag).  Sy  aktivistiese  siening  van  politiek 
gee  voor  dat  hy  oor  spesiale  kennis  beskik  waardeur  ontsnapping  uit  die 
metaksee,  uit  hierdie  bose  werklikheid,  moontlik  is.  Boesak  wil  die  Swart 
armes  en  verdruktes  uitlei  na  'n  aardse  paradyslike  toestand.  Hierdie  reto- 

riek  word  deur  Voegelin  beskryf  as  'n  leiersfiguur  wat  begin  voorgee  dat  hy 
verteenwoordigend  is  van  'n  gnostiese  waarheid. 

Boesak  het  die  modernistiese  tema  aanvaar  wat  leer  dat  die  taak  van  die 
filosofie  nie  is  om  die  wêreld  te  verstaan  nie,  maar  om  dit  te  verander.  Daar 
is  niks  besonders  aan  dat  die  mens  tot  taak  het  om  in  die  werklikheid  van  sy 
omgewing  in  te  gryp  ten  einde  die  brutaliteit  daarvan  aan  hom  diensbaar  te 
maak  nie,  om  dit  vir  hom  en  sy  afhanklikes  meer  draaglik  te  maak  nie.  Daar 
is  egter  alles  teen  te  sê  op  die  pogings  van  diegene  soos  Boesak  wat  voor- 
gee  dat  hulle  spesiale  kennis  het  om  die  struktuur  van  die  werklikheid 
begryp  as  die  Platoniese  metaksee,  te  verander.  Die  beste  voorbeeld  is  die 
voordrag  voor  die  Kirchentag.  In  hierdie  preek  pleit  Boesak  vir  'n  "nuwe 
aarde  en  'n  nuwe  Jerusalem",  waar  die  struktuur  van  die  aardse  werklikheid 
getransformeer  sal  word  in  'n  aardse  parousia:  "waarin  ons  kinders  vry  sal 
wees  van  die  vrees  van  'n  vroeë  dood,  ...  daar  sal  vrede  wees  en  niemand 
sal  seergemaak  of  vernietig  word  nie"  en  "die  nuwe  Jerusalem  kom  van  die 
hemel  af  in  hierdie  (aardse)  werklikheid  in"  (my  vertaling,  cf.  Boesak  1987). 
Dit  is  moeilik  om  uit  die  Nuwe  Testament  tekste  te  vind  wat  aktivisitiese 
politieke  en  ekonomiese  "bevryding"  sal  ondersteun.  Wat  Boesak  doen  is 
om  die  Bybelse  boodskap  van  Christus  die  Verlosser  te  transfigureer  in  'n 
figuur  van  immanente  Swart  bevryding.  In  hierdie  proses  van  immanentise- 
ring,  ontspoor  hy  die  Platoniese  struktuur  van  die  metaksee  na  'n  imma- 
nente  konstruksie  van  menslike  bevryding,  maar  verdoesel  dit  as  'n  teolo- 
giese  en  Christologiese  waarheid.  Dit  is  niks  anders  nie  as  'n  droomwêreld 
wat  as  die  werklikheid  gekamoefleer  word  — wat  onvermydelik  sal  lei  tot  'n 
politieke  orde  wat  almal  sal  forseer  om  sy  interpretasie  van  die  publieke 
waarheid  te  aanvaar. 

Die  argument  dat  God  die  swart  arme,  onderdrukte  massas  begunstig  (uit- 
verkies?)  is  teoreties  ontoelaatbaar.  Moet  ons  veronderstel  dat  God  Hom 
amuseer  deur  slegs  die  Swart  arm,  vertrapte  en  onderdrukte  massas  in  die 
geskiedenis  van  Suid-Afrika  te  red?  Boesak  begaan  'n  fundamentele  teore- 
tiese  fout  deur  voor  te  gee  dat  hy  die  onuitspreeklike  en  onkenbare  Voorsie- 
nige  Wil  van  God  ken.  Is  God  die  despoot  wat  net  die  armes  en  hongeres 
verkies,  en  die  res  van  Suid-Afrikaanse  Christendom  verdoem  tot  politieke 
ondergeskiktes  van  Sy  uitverkorenes?  Hier  het  ons  na  my  oordeel,  'n  iro- 
niese  analogie  met  die  ander  groot  profeet  van  apartheid  dr.  P.J.  Meyer.  In 
Meyer  se  intellektuele  apologetiek  van  apartheid  vind  ons  dieselfde  Calvinis- 
tiese  geïnspireerde  predestinasionisme.  Vir  Meyer  is  die  Afrikanervolk  die 
enigste  volk  wat  geroep  en  gebore  is  in  die  Calvinistiese  Weltansshaauung. 
"Die  Afrikaner  ervaar  sy  Volkskap  as  'n  goddelike  uitverkiesing  om  'n  eie 
roeping  tot  eer  van  God  te  vervul"  (Meyer  TTR  28).  Beide  hierdie  politieke 
teologieë  huisves  'n  ontoelaatbare  teorie  oor  die  aard  van  God.  Dit  kombi- 
neer  'n  transendente  subjek,  God,  met  'n  wêreld-immanente  ervaring,  die 
spesiale  roeping  van  'n  groep  of  volk  (die  Swart  onderdruktes,  die  Afrika- 
ners).  God  is  tydloos,  Sy  keuses  word  in  Sy  onmiddellike  teenwoordigheid 

gemaak  en  is  onkenbaar  vir  die  tydsgebonde  mens.  Onaangename  verras- 
sings  volg  uit  die  veronderstelling  dat  God  se  genade  'n  empiriese  oorsaak  is 
met  gewaarborgde  gevolge.  Die  Nuwe  Testament  is  nie  'n  resepboek  waar- 
uit  immanent  bestaande  groepe  en  volkere  hulle  uitverkiesing  kan  aflees 
nie,  of  dit  nou  die  Afrikaners,  die  onderdrukte  en  gebonde  Swartes  is  of  wie 
ook  al. 

Die  ironieë  begin  opstapel.  Boesak,  die  groot  kampvegter  teen  apartheid, 
bedien  hom  van  dieselfde  gnostiese  ontsporings  as  die  profete  van  apart- 
heid:  Groenewald  se  Skriftuurlike  regverdiging  van  apartheid,  Meyer  se  uit- 
verkore  Boerevolk  en  Cronjé  se  wit  rassestaat.  Waar  Cronjé  van  'n  kru 
rasse-idee  gebruik  maak  (cf.  Venter  1987:  33,  34)  om  'n  albinokrasie  in  Suid- 
Afrika  te  regverdig,  verdoesel  Boesak  sy  melanokrasle  vernuftig  in  die  gnos- 
tiese  droomwêreld  van  Swart-bevrydingsteologie.  Aan  die  radixvan  hierdie 
immanentistiese  konstruksies  lê  dieselfde  gnostiese  ontsporing:  die  weie- 
ring  om  die  afskrikwekkende  waarheid  van  binnewêreldse  bestaan  te  aan- 
vaar.  En  dan  begin  die  massiewe  aanslag  teen  ons  menslikheid.  Boesak  en 
die  profete  van  apartheid  wil  ons  bevry  van  ons  imperfeksies  deur  ons  toe  te 
sluit  in  die  perfekte  gevangenis  van  hulle  fantasiewêrelde  (Voegelin  1980: 
235). 

Boesak  se  politieke  aktivisme,  maar  ook  sy  uiterste  idealisme  blyk  uit  sy 
toespraak  waar  hy  a/  die  regte  van  Swartes  nou  in  Suid-Afrika  eis  (1986: 
131).  Dat  die  status  quo  in  Suid-Afrika  tans  onhoudbaar  en  onbevredigend 
is,  is  gemene  saak.  Die  onmiddellike  transformasie  van  'n  diep  verdeelde 
samelewing,  onseker  van  sy  eksistensiële  kern  en  selfinterpretasie  is 
onmoontlik.  Praktiese,  versigtige,  common  sense  politieke  oordeel  sugge- 
reer  dat  die  proses  van  politieke  transformasie  in  Suid-Afika  'n  uitgerekte 
proses  is  van  politieke  druk,  pragmatiese  toegewings,  versigtige  politieke  en 
ekonomiese  tradeoffs,  pakketooreenkomste,  praktiese  gee-en-neem  spele 
en  so  meer.  Boesak  se  eise  is  nie  alleen  idealisties  en  onprakties  nie,  dit 
verskaf  verdere  getuienis  van  'n  woelgees  wat  ten  alle  koste  die  werklikheid 
in  Suid-Afrika  wil  transformeer.  Kitshervorming  kan  nie  sonder  groot  mens- 
like  koste  plaasvind  nie,  kostes  ook  aan  die  kant  van  die  mense  vir  wie  Boe- 
sak  so  'n  erudiete  pleitbesorger  is. 

Ek  wil  suggereer  dat  in  Boesak  se  politieke  teologie,  ons  'n  aktivistiese  gees 
het  wat  ooreenstem  met  Voegelin  se  beskrywing  van  'n  rebellie  teen  die 
brutaliteit  van  die  werklikheid,  'n  weiering  om  die  onsekerheid  en  misterie 
van  bestaan  te  aanvaar.  In  sy  politieke  aktivisme,  probeer  Boesak  om  die 
transendente  bron  van  orde  te  immanentiseer  om  die  spanning  van  die  Pla- 
tonies  metaksee  te  ontsnap.  Pleks  daarvan  om  'n  religieuse  strewe  te  wees 
na  die  realisslmum,  begryp  as  die  mens  se  liefdevolle  verlange  na  die  tran- 
sendente,  bied  Boesak  aan  ons  'n  apologetiek  vir  'n  wêreld-immanente  akti- 
vistiese  projek  vir  politieke  sekerheid.  Deur  versigtig  sy  politieke  teologie  in 
religieuse  terme  te  giet,  kom  Boesak  ook  naby  aan  die  onderdrukking  van 
die  waarheid  van  bestaan,  en  skep  hy  die  indruk  dat  hy  besig  is  met  'n  soeke 

na  die  goddelike  bron  van  orde.  Die  Eksodus-simbolisme  verwys  na  'n  doel- 
wit  en  bestemming  buite  tydsgebonde  geskiedenis.  Die  koninkryk  van  God 
lewe  in  mense  wat  in  hierdie  wêreld  lewe,  maar  is  nie  van  hierdie  wêreld  nie. 
Eksodus,  reg  begryp,  is  nie  'n  program  van  praktiese  politieke  bevryding 
nie,  nie  vir  Bybelse  Israel,  of  die  Afrikaners  of  vir  "onderdrukte  en  arm 
Swartes"  (Boesak)  of  wie  ook  al  nie. 

Daar  is  na  my  oordeel,  gans  te  veel  gnostiese  immanentisme  in  Boesak  se 
politieke  teologie.  Dit  is  'n  onverdedigbare  eis  vir  die  transformasie  van  die 
Suid-Afrikaanse  samelewing.  Boesak  se  veroordelings  is  té  eensydig,  té 
swart  of  wit,  té  ongenuanseerd.  Daarbenewens  berus  sy  aksieprogram  op 
filosofies  en  teoreties  onaanvaarbare  vertrekpunte.  Die  geskiedenis  van 
twintigste  eeuse  gnostiese  massabewegings  laat  'n  mens  met  min  entoe- 
siasme  vir  die  apologete  van  aksieprogramme  vir  aardse  paradyse.  Ons  het 
nie  meer  paradyse  op  aarde  nodig  nie,  wat  ons  nodig  het  is  prakties  haal- 
bare  en  beredeneerde  programme  van  aksie,  gestroop  van  gnostiese  reto- 
riek  en  immanentistiese  aktivisme.  'n  Mens  soek  tevergeefs  na  'n  besef  van 
die  relatiwiteit  van  politiek,  vir  tekens  van  pragmatiese  oordeel,  vir  'n  gewil- 
ligheid  tot  kompromie  by  Boesak.  'n  Mens  kan  nog  saamleef  met  Boesak  se 
metode  van  ontleding  as  dit  gaan  om  die  onhoudbaarheid  van  apartheid  te 
demonstreer,  as  hy  aantoon  dat  apartheid  weerlê  moet  word.  Maar  daar  is 
weinig  van  oor  as  hy  begin  met  'n  aktivisme,  wat  bowealles  daarop  uit  is  om 
niks  in  sy  pad  te  laat  kom  om  'n  aardse  paradys  te  bewerkstellig  nie.  Die  iro- 
nie  word  duidelik:  wanneer  die  mens  poog  om  sy  eie  redder  te  word,  die 
akosmiese  self  wat  uit  die  metaksee  wil  ontsnap,  dan  kom  apartheid  en 
Swart  bevrydingsteologie  by  mekaar  uit.  Dan,  is  ek  bevrees,  sien  ek  'n 
ongebreidelde  Hbido  dominandi,  waaragter  die  ongenaakbare  teokrasie  van 
Genëve  opdoem  en  alles  wat  daarmee  gepaard  gegaan  het.  Die  ervaring 
sedert  1948  staaf  dit.  Ons  wil  nie  nóg  so  'n  era  in  Suid-Afrika  gadeslaan  nie. 

Theo  du  Plessis 

Politiek  en  die  ontwikkeling  van  Afrikaans* 


1.  Inleiding 

Daar  bestaan  in  Suid-Afrika  die  populêre  opvatting  dat  politiek  die  uitsluit- 
like  terrein  is  van  politici.  Onlangs  weer  is  dit  geïllustreer  toe  ons  staatshoof 
by  implikasie  'n  waarskuwing  gerig  het  aan  ekonome  en  akademici  om  nie 
te  oortree  op  die  skynbaar  heilige  domein  van  die  politiek  nie.  'n  Verwante 
opvatting  wat  bestaan,  is  dat  politiek  geskei  behoort  te  word  van  ander 
samelewingsterreine.  So  hoor  'n  mens  dikwels  die  uitspraak  dat  politiek  van 
kultuur  geskei  moet  word. 

Die  FAK,  een  van  die  invloedrykste  Afrikanerkultuurorganisasies,  is  'n 
instansie  wat  graag  hierdie  onderskeiding  propageer,  soos  weer  blyk  uit  'n 
redaksionele  artikel  in  die  jongste  uitgawe  van  Handhaaf,  sy  amptelike 
mondstuk: 

"Die  Afrikaanse  kultuurbeweging  moet  hom  van  partypolitieke  oorwegings 
distansieer  en  sy  beleid  suiwer  in  die  lig  van  die  langtermynbelange  van  die 
kultuur  bepaal  ...  Daar  moet  dus  so  'n  veilige  afstand  as  moontlik  tussen  die 
kultuur  en  die  politiek  gehandhaaf  word"  (Die  Transvaler  TJIblQl). 

Hierdie  standpunt  het  feitlik  sonder  uitsondering  ironiese  gevolge.  Vanjaar 
(1987)  se  Rupert-debakel  is  die  jongste  voorbeeld.  Dié  bekende  sakeman  is 
gerapporteer  as  dat  hy,  by  'n  geleentheid  waar  hy  deur  die  FAK  vereer  is, 
die  organisasie  by  implikasie  oor  die  vingers  sou  getik  het  vir  die  feit  dat  dié 
se  lidmaatskap  nog  eksklusief  blank  is.  Hierna  het  allerlei  verduidelikings  in 
die  pers  gevolg  van  wat  nou  eintlik  gesê  sou  gewees  het,  terwyl  volledige 
weergawes  van  dr.  Rupert  se  toespraak  gepubliseer  is  in  'n  poging  om  sy 
uitspraak  in  perspektief  te  probeer  stel.  Van  'n  oënskynlik  kulturele  aange- 
leentheid  is  dus  openlik  kleurpolitiek  gemaak.  Dit  bewys  weer  dat,  ondanks 
sy  gepropageerde  voornemens,  die  FAK  maar  net  nie  daarin  kan  slaag  om 
hom  los  te  maak  van  die  politieke  nie  — solank  sy  lidmaatskap  verband  hou 
met  die  groepsklassifikasies  van  die  huidige  apartheidsbestel  kan  daar  bui- 
tendien  nie  sprake  wees  van  so  'n  skeiding  nie. 

Om  dus  ten  alle  koste  politiek  te  probeer  skei  van  ander  domeine  van  die 
samelewing,  soos  byvoorbeeld  die  kerk,  die  onderwys,  ensovoorts,  is  eintlik 
onrealisties;  in  werklikheid  is  dit  onmenslik.  Die  mens  het  as  sosiale  wese 
tog  behoefte  aan  politieke  verwesenliking,  net  soos  hy  behoefte  het  aan 
byvoorbeeld  ekonomiese  verwesenliking.  As  Suid-Afrikaners  is  ons  reeds 
oorbewus  van  die  rol  van  politiek  in  ons  lewens.  So  word  ons  besluit  om  'n 


A/oordrag  gelewer  by  die  Jaarkongres  van  die  Oranje-Vrystaatse  Onderwysersunie,  "Opvoe- 
ding  in  gemeenskapsverband",  te  Oppermans  (Koffiefontein),  op  17  Junie  1987. 

huis  te  koop,  beïnvloed  deur  'n  apartheidsweg;  so  ook  besluite  oor  ons  kin- 
ders  se  opvoeding,  ook  ons  vakansieplanne,  ensovoorts.  Daar  is  selfs  al 
gesê  dat  die  proses  van  die  aanleer  van  'n  taal  in  Suid-Afrika  'n  politieke 
daad  is  (Business  Day  10/9/86).  So  probeer  baie  mense  byvoorbeeld  die 
aanleer  van  Afrikaans  vermy,  omdat  dit  beskou  word  as  die  taal  van  die 
onderdrukker  — 'n  politieke  besluit  wat  geneem  word  in  'n  gepolitiseerde 
situasie.  Die  Soweto-onluste  van  1976  bly  steeds  die  indrukwekkendste 
voorbeeld  om  dit  te  illustreer. 

Teen  hierdie  agtergrond  wil  ek  saaklik  'n  paar  verbande  tussen  politiek  en 
die  ontwikkeling  van  Afrikaans  aanstip. 

2.  Politiek  en  die  ontwikkeling  van  Afrikaans 

Die  verband  tussen  politiek  en  die  ontwikkeling  van  die  Afrikaanse  taal 
behoort  onderskei  te  word  van  die  verband  tussen  politiek  en  die  historiese 
weergawe  van  sodanige  ontwikkeling.  Hierdie  onderskeiding  word  vervol- 
gens  in  omgekeerde  volgorde  behandel. 

2.1  Politiek  en  die  Afrikaanse  taalgeskiedenis 

Ons  kennis  van  die  ontwikkeling  van  die  Afrikaanse  taal  berus  hoofsaaklik 
op  taalhistorici  se  interpretasie  van  gegewens  wat  betrekking  sou  kon  hê  op 
die  ontwikkeling  van  Afrikaans.  Soos  in  die  geval  van  die  historikus,  word 
die  taalhistorikus  se  werk  bewustelik  en/of  onbewustelik  beïnvloed  deur 
enersyds  sy  eie  politieke  verwysingsraamwerk  en/of  andersyds  deur  die 
politieke  paradigma(s)  van  sy  dag.  Afrikaanse  taalhistorici  is  — weliswaar  in 
'n  mindere  of  meerdere  mate  — beïnvloed  deur  die  ideologie  van  Afrikaner- 
nasionalisme.  Ons  kan  tekens  van  hierdie  beïnvloeding  waarneem  in  die 
afdeling  van  die  Afrikaanse  taalgeskiedenis  wat  handel  oor  die  eksterne  ge- 
skiedenis. 

In  sy  ekstreemste  vorm  is  die  invloed  van  die  ideologie  van  Afrikanernasio- 
nalisme  waarneembaar  in  die  pogings  van  Afrikaner  taalwetenskaplikes  om 
die  ontstaansgeskiedenis  van  Afrikaans  wit  te  hou.  Hulle  dra  van  die  wesen- 
like  eienskappe  van  die  ideologie  van  Afrikanernasionalisme,  soos  suiwer- 
heid  van  volk  en  ras  (Leatt,  Kneifel  & Núrnberger  1986:  76e.v.),  oor  op  die 
geskiedenis  van  Afrikaans  (sien  Valkhoff  1971).  Daarom  word  enige  moont- 
lik  gekleurde  aandeel  in  die  ontstaan  van  Afrikaans  ten  sterkste  ontken.  Die 
ontmaskering  van  hierdie  poging  gedurende  die  sewentigerjare  het  tot  'n 
onsmaaklike  kontroversie  aanleiding  gegee.  Marius  Valkhoff  het  sulke  taal- 
kundigës  van  albosentrisme  beskuldig.  Sommige  taalkundiges  het  op  hulle 
beurt  weer  Valkhoff  se  kritiek  as  polities  bevooroordeeld  bestempel  (sien 
Lubbe  1974). 

In  minder  ekstreme  gevalle  is  die  invloed  van  Afrikanernasionalisme  waar- 
neembaar  in  die  seleksie  van  hoofsaaklik  gegewens  wat  betrekking  het  op 
die  wit  geskiedenis  van  Afrikaans.  Hieraan  doen  al  die  Afrikaanse  taalhisto- 
rici  bewustelik  en/of  onbewustelik  mee.  Die  onderliggende  aanname  wat 

byvoorbeeld  in  hulle  werke  gemaak  word,  is  dat  die  geskiedenis  van  Afri- 
kaans  direk  verband  hou  met  die  geskiedenis  van  die  Afrikaner  (sien  Raidt 
1980:  83)  — laasgenoemde  term  word  altyd  in  eksklusiewe  sin  gebruik. 
Taalhistorici  probeer  gevolglik  die  geskiedenis  van  'n  hoofsaaklik  wit  Afri- 
kaanse  dialek  rekonstrueer.  Daarom  word  daar  gekonsentreer  op 
standaard-Afrikaans,  die  taalvorm  wat  na  'n  suksesvolle  blanke  politieke 
stryd  in  1925  tot  mede-ampstaal  van  Suid-Afrika  verklaar  is.  Tot  dusver  is 
min  of  geen  pogings  aangewend  om  'n  breër  taalgeskiedenis  te  skryf  nie, 
d.w.s.  om  meer  te  wete  te  kom  van  die  geskiedenis  van  die  ander  Afri- 
kaanse  dialekte  nie.  Die  werk  van  Conradie  (1986)  is  die  eerste  noemens- 
waardige  poging  wat  in  'n  oorsig  van  die  Afrikaanse  taalgeskiedenis  kennis 
neem  van  nie-wit  aspekte,  ofskoon  die  werk  origens  nog  binne  die  tradisio- 
nele  raamwerk  aangepak  word. 

Die  beheptheid  met  die  sogenaamde  Eerste  Afrikaanse  Taalbeweging  is  'n 
voorbeeld  van  die  Afrikanersentriese  benadering  in  tradisionele  taalge- 
skiedenishandboeke.  Bepaalde  gebeure  rondom  die  "beweging"  word  tot 
vervelens  toe  beklemtoon,  soos  byvoorbeeld 

*dat  die  eerste  boek  in  Afrikaans  (deur  'n  blanke,  L.H.  Meurant,  geskryf)  in 
1861  verskyn  het,  terwyl  daar  reeds  vroeër  'n  Arabies-Afrikaanse  boek 
verskyn  het  (sien  Davids  1987) 

*dat  Die  Afrikaanse  Patriot  (1876)  die  eerste  Afrikaanse  nuusblad  was, 
terwyl  De  Bode  Genadendaí  al  sedert  1859  uitgegee  is  (later  Die  Huis- 
vriend)  (sien  Belcher  1987) 

*dat  daar  in  dieselfde  jaar  as  wat  die  sogenaamde  eerste  Afrikaanse  roman 
verskyn  het,  Die  Geskiedenis  van  Josef ...  (nogal  deur  'n  Hollander,  C.P. 
Hoogenhout,  geskryf),  'n  novelle,  Benigna  van  Groenekloof  of  Mamre, 
verskyn  het,  wat  handel  oor  'n  bruin  vrou 

*dat  die  eerste  Afrikaanse  skool  in  1882  in  Daljosafat  opgerig  is,  terwyl  daar 
teen  die  jaar  al  'n  hele  aantal  Moslemskole  bestaan  het  waar  Afrikaans  as 
voertaal  gebruik  is  (met  sekerheid  sedert  1869)  (sien  Davids  1987) 
Navorsing  oor  'n  nuwe  geskiedenis  van  Afrikaans  het  pas  begin,  maar  dit 
blyk  reeds  dat  wat  na  'n  tradisioneel  blekerige  geskiedskrywing  gelyk  het 
nog  vele  kleurryke  momente  gaan  oplewer!  Ons  kan  op  hierdie  terrein  nog 
heelwat  opwindende  studies  te  wagte  wees. 

2.2  Politiek  en  die  ontwikkeling  van  standaard-Afrikaans 

Politiek  speel  gewoonlik  'n  deurslaggewende  rol  by  die  ontwikkeling  van  die 
standaarddialek  van  'n  taal;  ook  genoem  die  bodialektiese  taalvorm  (sien 
Ponelis  1987).  'n  Foutiewe  aanname  wat  egter  dikwels  in  hierdie  verband 
gemaak  word,  is  dat  "alle  tale  (ontwikkel)  vanuit  'n  nederige  variantstatus 
tot  standaardstatus"  (Esterhuyse  1986:  4),  terwyl  'n  standaardtaal  eintlik 
onder  heel  unieke  omstandighede  ontwikkel.  Die  volgende  aanhaling 
verwys  na  twee  sulke  omstandighede: 

"One  is  literary.  If  an  enormous  body  of  literature  exists  in  a language  — 

especially  but  not  necessarily  religious  literature  — that  language  may  be 
preserved  as  the  vernacular  diverges  from  it  in  everyday  life.  Latin's  long 
persistence  as  a high  language  in  western  Europe  results  from  just  such  a 
situation,  for  instance.  The  second,  and  more  frequent,  source  of  high  lan- 
guages,  however,  is  through  the  imposition  of  one  language  variety  upon 
another  by  a ruling  group,  one  either  conquering  from  without  or  rising  to 
power  from  within  (Kramarae  et.  al.  1984;  18). 

Uit  hierdie  opmerking  word  dit  duidelik  dat  die  totstandkoming  van  'n 
standaardtaal  direk  verband  hou  met  die  verkryging  van  politieke  mag. 
Standaardtaalwording  is  dus  nie  'n  noodwendige  of  natuurlike  proses  van 
taalontwikkeling  nie,  soos  ook  soms  gesuggereer  word  (sien  Webb  & De 
Villiers  1985). 

Die  rol  van  politiek  en  die  totstandkoming  van  'n  standaardtaal  word  tref- 
fend  geïllustreer  in  die  geval  van  standaard-Afrikaans.  Pas  nadat  die  Afrika- 
ner  vir  die  eerste  keer  beheer  verkry  het  in  die  Suid-Afrikaanse  parlement, 
het  hy  "sy  taal",  Afrikaans,  tot  standaardtaal  verhef . In  die  stryd  wat  hierdie 
gebeurtenis  voorafgegaan  het,  is  Afrikaans  gebruik  as  "a  political  instru- 
ment  in  securing  for  the  Afrikaner  total  hegemony"  (February  1976:  14).  Die 
ideologie  van  Afrikanernasionalisme  was  die  dryfveer  agter  die 
mobiliseringspoging.  Tydens  hierdie  "etnies  nasionale"  beweging  (Paul- 
ston  1985)  is  daar  vir  die  eerste  keer  op  nasionale  vlak  begin  met  amptelike 
pogings  tot  die  standaardisering  van  Afrikaans.  Dit  het  aanleiding  gegee  tot 
onder  meer  die  ontwikkeling  van  'n  gestandaardiseerde  spelstelsel  (1917), 
die  saamstel  van  'n  standaardwoordeboek  (1926)  en  die  vertaling  van  die 
Bybel  in  Afrikaans  (1933). 

Afrikanerpolitiek  het  ook  in  verdere  verwikkelinge  rondom  standaard- 
Afrikaans  'n  belangrike  rol  gespeel;  veral  sedert  1948.  Steyn  (1987)  gee  'n 
saaklike  oorsig  van  die  wyse  waarop  Afrikanernasionalisme  sedert  hierdie 
datum  Afrikaans  op  talle  terreine  kon  laat  vorder.  Maar  dit  is  juis  as  gevolg 
van  hierdie  "vordering"  wat  standaard-Afrikaans  een  van  die  belangrikste 
terugslae  in  sy  kort  geskiedenis  beleef  het:  die  Soweto-onluste  van  1976, 
toe  daar  in  opstand  gekom  is  teen  Afrikaans  as  voertaal  in  swart  skole. 
Sommige  meen  dat  hy  hiervan  nooit  gaan  herstel  nie.  Dit  wil  dus  begin  lyk 
asof  Afrikanerpolitiek  nie  net  vir  die  geboorte  van  standaard-Afrikaans 
verantwoordelik  was  nie,  maar  ook  vir  sy  sterfte. 

3.  Politiek  en  verdere  ontwikkelings  in  Afrikaans 

Daar  is  egter  ook  ander  ontwikkelings  rondom  die  tema  politiek  en  Afri- 
kaans.  Die  bekendste  geval  tot  op  datum  is  wat  beskryf  kan  word  as  die 
Kaapse  bevrydingsbeweging-,  'n  beweging  onder  sprekers  van  'n  Kaapse 
Afrikaanse  variëteit,  geïnspireer  deur  die  ideologie  van  bevryding.  Dit  is  'n 
beweging  wat  as  hoofdoelwit  het  bevryding  van  die  juk  van  die  onder- 
drukker,  maar  deur  middel  van  die  taal  van  die  "people",  d.i.  Kaapse  Afri- 
kaans.  In  hierdie  geval  word  dus  'n  ander  Afrikaanse  dialek  vir  politieke 

doeleindes  geproklameer.  Die  beweging  het  al  'n  hele  aantal  literêre  pro- 
dukte  opgelewer  en  gaan  van  krag  tot  krag  (sien  Du  Plessis  1987  vir  meer 
besonderhede). 

4.  Slotsom 

In  hierdie  heel  saaklike  oorsig  het  ek  probeer  aantoon  dat  taal  en  politiek 
nou  verweefd  is.  Ek  het  verder  probeer  wys  op  die  gepolitiseerdheid  van  die 
Afrikaanse  taalhistoriografie  en  op  die  rol  van  politiek  in  die  geskiedenis  van 
die  ontwikkeling  van  veral  dan  standaard-Afrikaans.  Ten  slotte  het  ek  kort- 
liks  stilgestaan  by  'n  heel  resente  geval  van  politieke  mobilisering  en  Kaapse 
Afrikaans. 

My  slotsom  is  dus  dat  Afrikaans,  in  al  sy  verskillende  vorme,  onlosmaakbaar 
deel  is  van  die  Afrikaanssprekende  gemeenskap.  Hierdie  gemeenskap  staan 
nie  los  van  die  politiek  nie;  politiek  is  deel  van  sy  daaglikse  leefwêreld.  Daar- 
om  behoort  ons  as  opvoeders  uiters  sensitief  te  wees  vir  die  politieke  eise 
van  enersyds  die  taalgemeenskap  waarvan  ons  deel  vorm,  en  andersyds 
van  die  groter  politieke  eise  van  ons  tyd.  Toegepas  op  die  onderrig  van  Afri- 
kaans,  sou  hierdie  eise  kon  beteken  dat  ons  enersyds  tred  moet  hou  met  die 
politieke  ontwikkeling  van  die  studente  met  wie  ons  werk,  en  andersyds  dat 
ons  hierdie  studente  sal  voorberei  vir  die  politieke  realiteit  van  móre  én  van- 
dag. 

Om  dan  by  die  onderwerp  van  my  voordrag  aan  te  sluit:  die  meeste  Afri- 
kaanse  leerplanne  is  nog  geskoei  op  die  lees  van  Afrikanernasionalisme.  In 
'n  boek  wat  onlangs  verskyn  het,  word  daar  breedvoerig  hierop  ingegaan  en 
kom  die  outeur  met  ontstellende  gegewens  vorendag  (sien  Esterhuyse 
1986).  Hy  toon  byvoorbeeld  aan 

*dat  "die  Afrikaanse  letterkunde  op  skool  volkome  binne  die  apartheids- 
paradigma  funksioneer"  (:47),  soos  onder  meer  aangedui  word  deur  die 
seleksie  van  Afrikanersentriese  gedigte  (:51  e.v.),  die  onsensitiewe  selek- 
sie  van  gedigte  met  ongunstige  kleurassosiasies  (:55  e.v.),  die  vermyding 
van  polities  aktuele  werke  soos  Poppie  Nongena  (:79  e.v.),  die  aanbieding 
van  "volksverhale"  (:85  e.v.),  ensovoorts 

*dat  taalhandboeke  diensbaar  is  aan  die  apartheidsparadigma,  soos  die  vol- 
gence  voorbeelde  illustreer: 

— die  stigmatisering  van  gekleurdes  (:93  e.v.) 

— die  verswelgde  Khoikhoi-kultuur  (:102  e.v.) 

— idioomlyste  binne  die  "Bybel-boerparadigma"  (:108  e.v.) 

— eksklusivisme  in  leesstukke  en  begripstoetse  (:113  e.v.),  ensovoorts 
As  opvoeders  moet  ons  ons  eerlik  afvra  of  dit  nog  enige  sin  het  om  direk 
en/of  indirek  deel  te  hê  aan  so  'n  gepolitiseerde  opvoedingsproses;  geïn- 
spireer  deur  'n  ideologie  wat  in  sy  naakte  werklikheid  'n  ideologie  is  van  wit 
oorheersing;  'n  ideologie  wat  al  soveel  leed  in  hierdie  land  veroorsaak  het; 
'n  ideologie  wat  buitendien  Afrikaans  eerder  benadeel  as  bevoordeel. 
"Opvoeding  in  gemeenskapsverband"  beteken  vir  my  as  dosent  in  Afri- 


79 


kaans  om  my  student  juis  te  probeer  bevry  van  die  beklemmende  werkinge 
van  die  ideologie.  As  politiekbewuste  opvoeder  kies  ek  dus  om  deel  te  hê 
aan  'n  bevrydingsaksie.  Ek  gebruik  Afrikaans  om  dit  te  doen. 

Waarde  van  die  kinderboek 

Baie  lees-en-vergeet-kinderboeke  verskyn  steeds  en  mag  as  blote  middel  tot 
ontspanning  'n  doel  dien,  maar  dit  bevredig  geen  ware  behoefte  van  'n  kin- 
derleser  nie.  Daarvoor  het  hy  boeke  nodig  waardeur  hy  op  die  een  of  ander 
manier  as  mens  kan  toeneem  in  insig  en  begrip.  Wat  nie  wil  sê  dat  'n  kinder- 
boek  vir  hom  blatant  iets  moet  'leer'  nie,  juis  nie  — maar  dat  'n  stimulerende 
leeservaring  implisiet  kan  bydra  tot  sy  eie  gebalanseerde  ontwikkeling  in  die 
rigting  van  volwassenheid. 

In  hierdie  verband  lewer  Rona  Rupert  'n  gewaardeerde  bydrae.  Dit  geld  ook 
'n  werkie  vir  jonger  kinders  met  'n  vraag  as  titel:  En  wat  van  my? 

Stof  en  tema 

Dit  handel  in  hierdie  verhaal  om  'n  Kleurlingseun  wat  in  'n  Kleurlingbuurt  bly 
— moontlik  dieselfde  Kleinvlei  wat  in  haar  opdrag  genoem  word.  Dat  die 
kinders  van  hierdie  woonbuurt  "met  bewondering"  die  ontvangers  word 
van  die  boek,  wys  op  die  realistiese  inslag:  die  skrywer  kén  die  strate  en 
huise,  die  skool  en  Thankyou  Store,  en  ook  Malmesbury  se  meule  waar- 
heen  die  skoolkinders  per  bus  geneem  word.  Eweneens  ken  sy  die  kinders 
wat  daar  woon.  Niks  en  niemand  word  anders  beskryf  as  wat  'n  seun  dit  sal 
beleef  nie. 

Blanke  kinders  wat  die  verhaal  lees,  se  kennis  aangaande  so  'n  woonbuurt 
en  die  mense  wat  daar  bly,  sal  uitbrei.  Maar  dis  buitendien  nie  hoofsaak  nie; 
die  klem  val  op  menseverhoudinge  en  veral  op  die  ervaring  van  'n  ma  se 
dood.  Dit  kan  enige  kind  vir  hom  voorstel,  of  hy  self  so  iets  ervaar  het  of  nie. 
Dis  inderdaad  die  tema:  'n  seun  se  ervaring  van  sy  ma  se  dood,  wat  vir  hom 
'n  bestaanskrisis  is,  en  sy  uiteindelike  aanvaarding  daarvan. 

Karakterbeelding 

Die  hoofkarakter,  Damian  Siljeur,  tree  deurgaans  as  ek-verteller  op,  dus  is 
die  verhaal  direk  en  oortuigend  en  kan  'n  jong  leser  hom  sonder  moeite  met 
die  seun  identifiseer.  Nodige  gegewens  kan  nie  deur  'n  ouktoriële  verteller 
van  buite  gegee  word  nie;  alles  moet  vanuit  Damian  se  belewing  substansie 
kry.  Selfs  sy  ouderdom  word  indirek  oorgedra  as  Damian  tel  en  terloops 
opmerk:  "Elf  is  my  getal,  dit  is  hoe  oud  ek  is"  (p.  3).  Van  sy  uiterlike  sê  hy 
vanselfsprekend  niks,  behalwe  om  te  onthou  dat  sy  ma  gesê  het  hy  het  sy 
pa  se  vel.  Eers  teen  die  einde  van  die  verhaal  kyk  hy  'n  keer  in  die  badka- 
merspieël  en  beskryf  sy  voorkoms  objektief . Dis  'n  ou  literêre  tegniek,  maar 
slaag  tog:  hy  sien  dat  die  ou  in  die  spieël  "kort-geknipte  donker  hare  (het). 
Dit  krul,  maar  nie  te  erg  nie.  Sy  oë  is  groot  en  donker.  Sy  mond  is  ernstig" 
(p.  55). 

Die  meeste  karaktertrekke  wat  ter  sprake  kom,  hou  verband  met  sy  ma  se 
dood;  juis  daarom  vorm  die  werk  'n  onontwarbare  eenheid  wat  deurgaans 
gerig  is  op  verinnerlikte  ervaring. 

Baie  gou  kom  die  leser  agter  dat  Damian  alles  tel.  Dis  'n  vasklou  aan  'n 
uiterlike  sekerheid  wat  hom  help  om  weg  te  skram  van  die  verdriet  van  sy 
ma  wat  oorlede  is.  Die  tellery  het  waarskynlik  die  aand  begin  toe  hy  saam 
met  sy  pa  hospitaal  toe  gegaan  het  en  later  in  die  gang  moes  wag  terwyl  sy 
ma  sterf:  "Later  het  ek  entjies  in  die  gang  af  geloop,  vyf  tree  weg,  vyf  terug, 
toe  ses,  sewe,  en  so  aan"  (p.  28).  Dieselfde  behoefte  aan  uiterlike  vastig- 
heid  maak  hom  sintuiglik  so  gevoelig  dat  hy  alles,  hoe  onbenullig  ook  al, 
sien  en  hoor  en  selfs  ruik. 

Gedurige  herinneringe  aan  sy  ma  wat  in  die  Augustus-hede  van  die  verhaal 
'n  raps  meer  as  drie  weke  dood  is,  maak  hom  ingekeerd  en  swygsaam.  In 
die  hospitaal  het  pa  in  sy  teenwoordigheid  vir  haar  gesê:  "Jou  oogappel  is 
hier"  (p.  28);  dat  hierdie  verknogtheid  ook  van  sy  kant  gekom  het,  blyk  uit 
sy  onthou  van  dinge  wat  hulle  saam  gedoen  het,  haar  aanraking  en  moont- 
lik  die  gesprekke  wat  hy  met  haar  gevoer  het.  Die  gemis  aan  laasgenoemde 
laat  hom  gedurig  binnegesprekke  hou  — dit  word  die  titel  en  help  hom  om 
te  voel  dat  hy  gevoelens  van  verontregting  met  haar  deel.  Dit  word  ook  'n 
motief  deur  die  werk:  "Ma,  praat  ek  met  Ma,  en  wat  van  my?  Laas  toe 
iemand  my  gesoen  het,  was  dit  jý"  (p.  4);  "En  wat  van  my?  vra  ek  vir  Ma" 
(p.  13).  Eers  aan  die  slot  erken  hy  die  werklikheid  van  haar  dood  en  moet 
hierdie  verdedigingsmeganisme  laat  vaar:  "Wat  help  dit  om  met  haar  te 
praat?"  (p.  63). 

Die  seun  bewaar  dinge  wat  sy  ma  nog  vir  hom  lewend  hou.  Selfs  die  poli- 
toer  waarmee  hy  die  vloere  vryf,  word  suinig  aangewend,  want  "Ma  het  dit 
nog  self  gekoop"  (p.  26).  'n  Haarknippie  van  haar  wat  in  die  hospitaal  in  sy 
hand  gebly  het,  is  nou  'n  kleinood  wat  hy  onder  die  matras  bêre.  As  sy  pa 
vir  hom  'n  baadjie  koop,  hang  hy  dit  in  'n  kas  waar  daar  nog  van  sy  ma  se 
klere  is  sodat  dit  aan  haar  jas  raak,  en  hy  besluit  getroos:  "Nou  sal  sy  ook 
weet"  (p.  55). 

Die  baba  Belinda  wie  se  geboorte  die  oorsaak  was  van  sy  ma  se  dood,  word 
elders  versorg  en  eis  op  geen  manier  Damian  se  gedagtes  op  nie.  Sy  ver- 
houding  met  sy  jonger  sussie  Lilia  en  klein  boetie  Donovan  is  egter  belangrik 
en  word  duidelik  beïnvloed  deur  die  weg-wees  van  sy  ma.  Dis  vir  hom  swaar 
dat  hulle  soos  sy  lyk  en  hy  nie;  hy  voel  dat  sy  aan  hóm  behoort  en  kan  dit  nie 
verdra  dat  Donovan  sonder  begrip  "Mamma"  sê  nie.  Dit  word  later  as 
aggressie  deur  hom  ervaar:  "...  reg  om  die  een  te  klap  wat  dit  weer  waag 
om  voor  my  van  Ma  te  praat  asof  sy  aan  hulle  behoort  het"  (p.  34).  Al  pro- 
beer  hy  'n  verantwoordelike  ouboet  wees,  is  hy  oortuig  daarvan  dat  die  jon- 
geres  voorgetrek  word. 

Hierdie  oortuiging  laat  die  verhouding  tussen  Damian  en  sy  pa  versleg.  Dis 
oortuigend  dat  hy  geen  begrip  sal  hê  vir  die  rede  van  sy  pa  se  ongeduld  en 
verwyte  teenoor  hom  nie;  hy  is  te  jonk  om  in  te  sien  dat  die  man  ook  moeilik 

aanpas  by  'n  huis  sonder  vrou.  Soos  Damian,  sal  'n  kinderleser  sy  houding 
ook  as  onbillik  interpreteer.  Opstandige  gesprekke  met  sy  pa  voer  die  seun 
net  in  sy  gedagtes;  die  situasie  laat  hom  siek  voel:  "Dis  Pa,  hoe  hy  met  my 
is.  Kyk  hoe  praat  hy  met  my,  en  hoor  hoe  praat  hy  met  Lilia,  jy  sal  nie  dink  jy 
luister  na  dieselfde  mens  nie"  (p.  35). 

Sy  onsekerheid  en  wrokkigheid  maak  hom  vatbaar  vir  oorheersing  deur  die 
boelie  Cariem.  Hy  wil  deur  Cariem  raakgesien  word  en  is  gretig  om  in  sy 
"span"  te  speel;  naïef  reken  hy  dis  'n  voetbalspan  terwyl  selfs  'n  kinderleser 
sal  aflei  dat  hy  Damian  by  sy  bende  wil  betrek.  As  Damian  vir  sy  pa  beduie 
dat  hy  die  middag  na  skool  moet  voetbal  oefen,  slaan  'n  volwasse  verteller 
deur  as  hy  opmerk:  "Hy  (d.i.  Cariem)  word  sommerso,  sonder  dat  ek  dit  uit- 
gedink  het,  'n  hele  voetbalspan"  (p.  37). 

Onopvallende  maar  sorgvuldige  beplanning  deur  die  implisiete  outeur  laat 
Damian  die  onsmaaklike  seun  dié  middag  misloop,  maar  sy  getalm  naby  die 
skool  laat  hom  sy  groot  broer  Winston  en  dié  se  skolliemaat  teëkom.  Inlig- 
ting  wat  hy  onbedoeld  uitlap,  sal  'n  leser  maklik  die  afleiding  laat  maak  dat 
die  weg  na  aanranding  en  roof,  en  dus  die  klimaks  van  die  verhaal,  hierdeur 
voorberei  word. 

Dis  'n  aanvaarbare  karaktertrek  van  Damian  om,  wanneer  hy  senuweeagtig 
is,  te  veel  te  praat  en  sodoende  te  vertel  wanneer  mevrou  Jennecke  wat  sy 
boetie  oppas,  geld  kry.  Ook  as  hy  onverwags  'n  windjekker  by  sy  pa  present 
kry,  laat  die  blydskap  hom  aanhoudend  praat.  Met  'n  stukkie  fyn  humor  is 
dit  Lilia  wat  nou  jaloers  wil  weet:  "En  wat  van  my?"  (p.  54).  Op  dieselfde 
bladsy  verduidelik  die  pa  dat  die  geskenk  bedoel  is  "vir  'n  seun  wat  sy  pa 
mooi  bystaan".  Dis  jammer  dat  hierdie  skielike  verandering  van  gesindheid 
nie  gemotiveer  word  sodat  dit  vir  'n  kinderleser  verstaanbaar  is  nie.  Dit  sluit 
aan  by  die  versoening  van  die  slot  en  voorkom  dat  laasgenoemde  'n  te  vin- 
nige  ommekeer  van  gevoel  voorstel,  maar  kind  in  verhaal  én  daarbuite  het 
'n  rede  in  dialoog  en/of  handeling  nodig. 

Dis  deel  van  die  versoening  dat  Damian  weer  daarna  verwys  dat  hy  "Pa  se 
vel"  (p.  64)  het  en  dat  sy  pa  dan  genoeg  simpatieke  insig  het  om  te  beklem- 
toon:  "Dis  niks,  dis  net  die  buitekant,  dis  wat  binne  is  wat  tel"  (p.  64).  Han- 
deling  bevestig  die  nuwe  verbondenheid:  sy  pa  droog  Damian  se  trane  af  en 
ook  sy  eie,  en  hy  bied  aan  om  die  seun  huis  toe  te  abba. 

Genuanseerdheid  van  Damian  se  karakter  word  aangevul  deur  die  beelding 
van  fyn  algemene  trekkies,  soos  dat  hy  by  die  skool  maak  of  hy  sy  sussie 
glad  nie  ken  nie,  dat  hy  blydskap  oor  'n  toebroodjie  wat  'n  maat  vir  hom 
aanbied  wegsteek  agter  kwasi-onverskilligheid  en  dat  hy  Cariem  nie  verkla 
as  hy  'n  klomp  meel  op  hom  gooi  nie  maar  agterbly  en  dit  stilletjies  afskud. 
Hierdie  penstrepies  versterk  die  indruk  van  'n  teruggetrokke,  gevoelige  seun 
wat  deurgaans  oortuigend  geskep  word. 

Struktuur 

Gebeure  word  gekonsentreerd  aangebied  omdat  die  hele  verhaal  binne  drie 

dae  afspeel,  met  die  hoogtepunt  geplaas  in  die  derde  nag.  Aan  die  slot 
begin  dit  oggend  word,  'n  nuwe  dag  dus  wat  saamhang  met  Damian  se 
aanvaarding  van  'n  nuwe  bestel,  maar  dis  die  nag  wat  die  verskrikking  van 
sy  ma  se  dood  onontwykbaar  in  die  fokus  stel. 

Geen  genommerde  hoofstukke  word  gebruik  nie;  elke  gedeelte  begin  op  'n 
nuwe  bladsy,  voorafgegaan  deur  'n  gepaste  illustrasie.  Dit  versterk  die 
indruk  van  eenheid  en  saamgetrektheid  van  ervaring. 

Deur  'n  motief  word  trefseker  beweeg  na  die  slot  van  die  werk.  Damian 
moet  elke  dag  sy  boetie  na  die  vrou  neem  wat  hom  versorg,  en  so  leer  hy 
Sydie  ken.  Dis  'n  ou  man  wat  in  die  motordop  langs  mevrou  Jennecke  se 
huis  woon  en  'n  duif  in  'n  hok  aanhou.  Damian  begeer  'n  kleintjie  as  die  duif 
se  eiers  later  uitbroei,  maar  die  skollies  beroof  Sydie  ook,  breek  die  hok  en 
die  eiers  en  beseer  die  duif.  Hierdie  skok  dwing  die  seun  om  eindelik  die 
harde  werklikheid  van  sy  ma  se  dood  te  erken:  "Dieselfde  as  die  stukkende 
eiers,  dis  wat  dood  is"  (p.  63).  Vir  die  eerste  keer  kan  hy  uiting  gee  aan  sy 
opgekropte  gevoelens  deur  te  skree  en  te  huil. 

Die  versoening  kan  op  hierdie  hooggelaaide  klimaks  volg.  Dit  geld  nie  net 
begrip  tussen  hom  en  sy  pa  nie;  Sydie  gee  vir  hom  ook  'n  dieper  troos:  "Jy 
is  jou  ma  se  groei  ...  Nou  is  jý  haar  lewe"  (p.  64).  Dit  word  'n  meer  omvat- 
tende  uitreik  na  alle  lewe  as  Sydie  'n  laaste  woord  spreek:  "As  die  Here  wil, 
sal  sy  weer  eiers  lê"  (p.  64).  Lewe  oorwin  altyd. 

Taalgebruik 

Kindergerigtheid  word  reeds  deur  die  titel  vasgevat:  dis  die  soort  vraag  wat 
'n  kind  vra  en  wat  dadelik  aandui  dat  'n  tipies  selfgesentreerde  kind  in  die 
middelpunt  van  die  verhaal  sal  staan. 

Dwarsdeur  die  verhaal  is  'n  leser  bewus  van  kinderlike  gevoeligheid  en 
sintuiglike  belewenis  wat  terselfdertyd  die  teks  boeiend  en  toeganklik  maak 
en  Damian  se  karakter  openbaar.  Die  irdruk  bly  sober  en  tog  betrokke; 
ervaring  word  nooit  sentimenteel  oorgedra  nie.  'n  Gevaar  van  'n  ek-verhaal 
is  dat  dit  maklik  ekkerig  kan  word,  en  dit  word  hier  nie  heeltemal  vermy  nie: 
paragrawe  begin  baie  dikwels  met  Ek.  Soms  is  daar  ook  'n  hele  paar  sinne 
na  mekaar  wat  Ek  as  beginwoord  het,  soos  op  bladsy  2. 

Die  skrywer  skroom  nie  om  'n  vloekwoord  in  dialoog  te  gebruik  as  dit  die 
realisme  van  die  opset  verhoog  en  Damian  verder  karakteriseer  nie.  Hy  raas: 
"Dêm!  Dêm-dêm"  (p.  7)  as  hy  sy  elmboog  teen  Donovan  se  traliebed 
stamp,  maar  in  werklikheid  probeer  hy  deur  'n  kru  woord  sy  gevoelens  van 
eensaamheid  en  frustrasie  besweer.  Dat  hy  nooit  weer  vloek  nie,  is  ook 
veelseggend. 

'n  Metafoor  wat  voorkom,  sal  vir  kinderlesers  verstaanbaar  en  prikkelend 
wees:  'n  suidoos  waai  deur  sy  kop  as  hy  hoor  van  die  aanranding  en  roof 
waarby  sy  groot  broer  — wat  lankal  versleg  het  en  nie  by  hulle  woon  nie  — 
betrokke  was;  hy  sê  dit  waai  "deur  altwee  my  ore,  dit  waai  nie  op  'n  ander 
plek  nie"  (p.  59).  As  hy  breek  en  eindelik  na  buite  reageer  op  sy  ma  se  dood. 

word  sy  gehuil  deur  homself  gepersonifieer:  "Die  huil  vat  my  aan  my 
skouers  en  skud  my,  lig  my  van  die  grond  af  op  en  sit  my  weer  neer"  (p.  63). 
Hierna  besef  hy  eers,  met  'n  glimpsie  humor:  "Dis  nie  die  huil  nie,  dis  my 
pa"  (p.  59). 

Leestekens  val  baie  funksioneel  weg  as  Damian  deur  mevrou  Jennecke  se 
huis  hardloop;  dit  beeld  sy  histeriese  reaksie  op  die  geweld  beter  uit  as  wat 
'n  beskrywing  sou  kon  doen:  "Ek  hardloop  by  Lorette  verby  oor  die  suiker 
oor  die  seep  die  besem  uit  haar  hand  uit  by  die  kombuisdeur  uit  in  die  agter- 
plaas  in"  (p.  62).  Sy  vaart  juis  na  die  agterplaas  dui  op  sy  kommer  oor  Sydie 
en  die  duif. 

As  Damian  by  twee  geleenthede  dink  aan  die  aand  toe  hy  saam  met  sy  pa 
hospitaal  toe  gegaan  en  sy  ma  vir  oulaas  gesien  het,  word  dit  konsekwent  in 
die  verlede  tyd  gegee.  So  was  dit  ook  in  ander  werke  van  die  skrywer  wat 
deels,  of  in  die  geval  van  Woorde  is  soos  wors  volledig  op  die  laaste  hoof- 
stuk  na,  in  die  verlede  tyd  geskryf  is.  In  Afrikaans  werk  dit  distansiërend, 
maar  in  hierdie  boek  pla  dit  nie  omdat  dit  tot  'n  paar  bladsye  beperk  is  en  die 
duidelike  afstand  van  die  hede  baie  nodig  is. 

Ten  slotte 

'n  Gehaltewerkie  soos  hierdie  skep  vir  'n  kinderleser  ryk  moontlikhede  van 
groei  wat  begrip  en  empatie  betref  — en  meer  omvattend  gesien,  in  mens- 
wees. 

P.M.  du  P.  Sonnekus 

Kermiswiel-liefde:  die  romanse-intrige  in  'n  triviale 
teks 


In  die  triviale  teks  verloop  handeling  volgens  'n  geykte  patroon.  'n  Bekende 
patroon  wek  by  die  leser  'n  gevoel  van  voldoening  en  terselfdertyd 
afwagting.  Hierdie  patroon  is  dikwels  'n  siklus.  Nusser  (1976:  74)  stel  voor 
dat  die  held  en  heldin  in  'n  triviale  liefdesverhaal  herhaaldelik  na  mekaar  toe 
en  weg  van  mekaar  af  beweeg. 

Norman  Friedman  onderskei  volgens  Goldenstein  (1980:  64)  drie  hoof- 
intrigekategorieë:  "intrigues  de  destinée"  (lotgevalle),  "intrigues  de  person- 
nages"  (karakters)  en  "intrigues  de  pensée"  (bewussynstrominge).  Die 
intrige  in  die  triviale  teks  is  dikwels  'n  intrige  wat  suiwer  op  die  beweging 
van  karakters  betrekking  het,  'n  tipe  "intrigue  de  destinée",  naamlik  "intri- 
gue  d'action". 

In  Tromme  van  onheil  (Ena  Murray)  is  daar  net  een  essensiële  en  daarom 
funksionele  verhaallyn:  die  ontluikende  romanse  van  held  en  heldin.  Dit  is 
dié  verhaallyn,  die  "intrigue  d'action",  die  spil  waarom  dié  triviale  teks 
draai.  Die  romanse  tussen  Cristo  en  Anka  ontstaan  in  die  kader  van  'n 
skynhuwelik.  Cristo  en  Anka  moet  ter  wille  van  die  vroulike  antagonis,  wat 
agter  Cristo  aan  is,  die  rol  van  man  en  vrou  spee/. 

Die  teenwoordigheid  van  'n  vroulike  antagonis  is  'n  voorwaarde  vir  die  hel- 
din  se  aktiewe  deelname  aan  die  romanse-plot.  Anka  tree  aanvanklik  soos 
'n  verliefde  meisie  op  om  kamtig  vir  Cristo  te  beskerm.  (Sy  wil  hom  nie 
alleen  laat  in  die  hande  van  die  antagoniste  nie  — p.  47).  Tog  wys  Anka 
uiteindelik  aan  Cristo  hoe  sy  oor  hom  voel  omdat  sy  op  Verona  jaloers  is 
(pp.  59,  62). 

Verona  bepaal  ook  die  held  se  beweging.  Die  feit  dat  Verona  'n  bedreiging 
vir  Anka  (as  Cristo  se  vrou)  inhou,  noodsaak  Cristo  om  'n  verdere  verwar- 
rende  rol  teenoor  Anka  te  speel.  Hy  maak  asof  hy  op  Verona  verlief  is  (pp. 
91-94,  104). 

Rolspeel  verseker  'n  wipplank-beweging  in  die  gebeure.  Die  rolle  van  man 
en  vrou  word  vir  Cristo  en  Anka  werklikheid,  net  om  telkens  weer  geredu- 
seer  te  word  tot  'n  skynlewe  wat  hulle  onwillig  handhaaf. 

Anka  en  Cristo  se  emosies  vind  afwisse/end  in  'n  sMus  van  ongeërgdheid 
tot  aggressie  tot  verlief  wees  tot  ongeërgdheid  p/aas.  Hier  het  ons  te  doen 
met  'n  konvensie  wat  dikwels  in  die  triviale  teks  voorkom:  een  van  die 
partye  in  die  liefdesverhouding  kan  aanvanklik  nie  die  ander  voor  sy  oë  ver- 
dra  nie. 

Die  heldin  deurloop  die  emosie-siklus  die  eerste  keer. 

Anka  speel  aanvanklik  teësinnig  die  rol  van  Cristo  se  vrou.  Sy  is  oorweldig 
deur  die  situasie  en  voer,  voor  hul  vertrek  na  die  reënwoude,  Cristo  se 

bevele  passief  uit  (pp.  19—21). 

Die  verteller  stel  Anka  doelbewus  ongeërg  oor  'n  moontlike  verhouding  met 
Cristo  voor.  As  man  sien  sy  hom  as  'n  "orang-oetang"  en  as  te  ongema- 
nierd  en  onfatsoenlik  vir  haar  (pp.  18—21). 

Daar  is  'n  vonk,  weliswaar  'n  oënskynlik  antagonistiese  een,  tussen  Anka  en 
Cristo.  Anka  is  woedend  oor  die  vurige  soen  waarmee  Cristo  haar  gegroet 
het  (p.  21)  — die  gemaakte  verontwaardiging-konvensie.  Hierdie  aggressie 
roep  die  volgende  stap  in  die  emosie-siklus,  verlief  wees,  by  die  leser  op. 
Suggestie  van  verliefdheid  bestaan  ook  in  Anka  se  swikkende  knieë  toe 
Cristo  haar  gesoen  het  (p.  15)  en  die  vonkeling  in  Cristo  se  oë,  wat  haar  hart 
vinniger  laat  klop  (p.  21).  Die  leser  se  vermoede  word  versterk  wanneer 
Anka  jaloers  raak  oor  die  "skuurdery"  (p.  25)  van  Cristo  se  skouer  teen 
Verona  s'n. 

Aan  die  einde  van  die  tweede  hoofstuk  kon  die  leser  reeds  afgelei  het  dat 
Anka  nie  meer  volkome  ongeërg  is  oor  die  rol  wat  sy  moet  speel  nie. 
Later  berig  die  verteller  dat  Anka  'n  bietjie  van  Cristo  begin  hou  (p.  28),  net 
om  hulle  daarna  in  'n  botsing  voor  te  stel  (p.  29).  Nou  besluit  Anka  dat 
Cristo  eintlik  'n  monster  is.  Sy  is  kil  en  op  die  verdediging  wanneer  Cristo 
romantiese  toenadering  probeer  soek  (p.  31).  Tog  voel  sy  momenteel  dat  hy 
"nogal  heel  aangenaam"  (p.  33)  kan  wees.  Sy  sien  hom  egter  steeds  as  'n 
monster  wat  net  daarop  uit  is  om  haar  van  haar  maagdelikheid  te  beroof  (p. 
34).  Dan  stel  hy  haar  teleur:  hy  wíl  haar  nie  verlei  nie  (p.  34). 

Nou  is  Anka  se  voorneme  om  'n  vriendskapsverhouding  tussen  haar  en 
Cristo  'n  kans  te  gee.  Sy  staan  nog  ongeërg  teenoor  'n  liefdesverhouding, 
maar  'n  slang  wat  skielik  voor  haar  hang,  dwing  haar  om  Cristo  aan  te  raak 
(p.  37).  Sy  sien  hom  in  'n  beter  lig,  selfs  as  simpatiek:  "...  vir  die  eerste  keer 
hoor  sy  iets  sags  in  sy  stem  ..."  (p.  37).  Later  is  haar  gedagtes  weer  dat  sy 
nie  veel  van  hom  hou  nie  (p.  42).  Tog  is  sy  steeds  bereid  om  sy  vrou  te 
speel,  net  om  te  keer  dat  Verona  hom  kry. 

Wanneer  die  verhaal  al  'n  derde  gevorder  het,  gebruik  die  verteller  die  bot- 
sing  tussen  heldin  en  antagonis  (pp.  41  —42)  om  te  toon  dat  Anka  wel  al  die 
stadium,  waarin  rolspeel  werkHkheid  word,  bereik  het.  Tydens  dié  botsing 
vergeet  Anka  dat  sy  en  Cristo  nie  werklik  getroud  is  nie. 

Die  suggestie  is:  Anka  is  reeds  verlief  op  Cristo.  Hoofstuk  vier  eindig  met 
hierdie  hoogtepunt  in  die  emosie-siklus.  Die  verteller  gebruik  die  idee  van  'n 
tropiese  koorssiekte  as  sinoniem  vir  verliefdheid  (p.  44). 

Die  heldin  deurloop  die  emosie-siklus  'n  tweede  keer. 

Die  heldin  se  emosies  het  een  volledige  siklus  voltooi.  Nou  keer  die  verhaal- 
lyn  weer  na  ongeërgde  optrede  terug.  Net  die  oggend  nadat  Anka  die 
vorige  aand  beslis  verklaar  het  dat  sy  weier  om  van  Cristo  af  weg  te  gaan, 
kry  sy  'n  nuwe  insig:  "Dit  kan  haar  mos  tog  nie  regtig  skeel  as  daar  weer  iets 
tussen  die  antropoloog  (Verona)  en  haar  gewese  verloofde  (Cristo)  ont- 
staan  nie"  (p.  45).  Weer  eens  probeer  die  verteller  Anka  se  ongeërgdheid 
oor  Christo  by  die  leser  inhamer.  "Sy  hou  nie  eens  van  hom  nie  ...  net 

soms''  (p.  45). 

Anka  se  rolspeel  word  nou  voorgestel  as  skyn  wat  sy  onwillig  moet  hand* 
haaf.  Haar  enigste  beweegrede  om  nie  die  ekspedisie  te  verlaat  nie,  is  om 
Cristo  teen  Verona  en  Rod  Radwell  te  beskerm.  Die  geheimsinnige  ont- 
moeting-episode  tussen  Verona  en  Rod,  wat  Anka  aanhoor,  dien  as  "moti- 
vering"  vir  haar  romantiese  optrede.  Sy  durf  Cristo  nie  nou  alleen  laat  nie: 
hy  is  onwetend  die  lokaas  vir  een  of  ander  onheilige  doel  (p.  47). 

Tog  verset  Anka  haar  so  oortuigend  daarteen  om  Cristo  te  verlaat,  dat  hy 
moet  opmerk:  "Mens  sou  sweer  ons  is  regtig  getroud!"  (p.  48).  Rolspeel 
is  besig  om  werklikheid  te  word.  Anka  sal  voortaan,  "ter  wille  van  Cristo  se 
veiligheid",  die  rol  van  'n  verliefde  meisie  speel.  Ongeërgdheid  sal  omgesit 
word  in  aggressie  en  aggressie  weer  op  sy  beurt  in  verliefdheid. 

Die  aggressiewe  emosie  by  Anka  is  weer  eens  Jaloesie.  Verona  se  sensuali- 
teit  en  die  uitwerking  daarvan  op  Cristo,  bedreig  Anka  se  "verliefdheid"  op 
hom.  Haar  ergernis  is  eg  en  nie  net  die  speel  van  'n  rol  nie  (p.  58).  Om  Cristo 
se  verliefde  vroutjie  te  speel,  is  besig  om  vir  haar  meer  as  net  'n  rol  te  word. 
Sy  voel  dat  sy  besig  is  om  haar  soos  "'n  maansiek  bruidjie"  te  gedra  (p.  58). 
Wanneer  Cristo  haar  aanraak,  probeer  sy  maar  floutjies  om  uit  sy  arms  weg 
te  kom  (p.  59). 

Jaloesie  verander  in  verliefdheid.  Al  neem  Anka  nog  nie  die  inisiatief  in  'n 
moontlike  liefdesverhouding  nie,  voel  sy  dat  haar  voete  "vleuels"  het  (p. 
60) . Ook  Verona  is  nydig  bewus  van  die  nuwe  Hefde.  Anka  erken  later  dat  sy 
in  hierdie  stadium  meer  as  verlief  (p.  76)  op  Cristo  was. 

Sy  bly  nog  passief  en  negatief  oor  erotiese  liefde  tussen  haar  en  Cristo.  Die 
held  se  besliste,  maar  konsidererende  optrede  verseker  wel  dat  hy  en  Anka 
minnaars  word  (p.  62).  Nou  is  Anka  se  tweede  emosiesiklus  voltooi.  Die 
ongeërgde  preutse  jongmeisie  is  'n  vrou  wat  Hefhet.  Sy  is  nie  net  meer  vir 
die  skyn  "vrou"  nie. 

By  Cristo  maak  die  verteller  die  leser  afwisselend  bewus  van:  ongeërgdheid, 
harteloosheid,  selfs  aggressie  en  dan  skielik  van  besorgdheid  en  verlief 
wees.  Terwyl  hierdie  herhaalde  siklusse  van  roterende  emosies  aan  die  gang 
is,  is  Cristo  besig  om  sy  rol  as  Anka  se  man  al  ernstiger  op  te  neem.  Die  ver- 
teller  voer  ook  'n  verdere  "rol"  vir  Cristo  in  die  verhaallyn  in:  Hy  moet  maak 
asof  hy  nie  op  Anka  verlief  is  nie. 

Die  held  voltooi  die  emcsie-siklus  die  eerste  keer. 

Van  die  eerste  oomblik  af  dat  Cristo  op  die  toneel  verskyn,  glip  hy  moeite- 
loos  in  die  eggenoot-rol  in.  Hy  soengroet  sy  "vrou"  vurig  (p.  15),  gee  haar 
bevele  wat  hy  inlui  met  "Asjou  man  ..."  (p.  19),  praat  van  wittebroodsreise 
(p.  21 ) en  stel  dit  duidelik  aan  Anka  dat  hy  gedurende  die  ekspedisie  as  haar 
man  sal  optree  (pp.  20—21).  Ook  wanneer  hulle  alleen  is,  spreek  hy  haar  as 
"my  vrou"  (p.  24)  aan. 

Tog  stel  die  verteller  dit  terselfdertyd  aan  die  leser  dat  Cristo  hoegenaamd 
nie  meer  wil  doen  as  net  om  'n  rol  te  speel  nie.  Hy  sou  nie  Anka  so  vurig 
gesoen  het  as  hy  nie  Verona  moes  oortuig  het  nie  (p.  21).  Net  vir  "praktiese 

doeleindes”  (p.  22)  sal  hy  gedurende  die  ekspedisie  haar  man  wees.  Ten 
opsigte  van  romantiese  doeleindes  is  hy  ongeeërg.  Anka  is  vir  hom  te  mak 
(p.  20).  Cristo  raak  aggressief  Anka  haar  eie  lewe  in  gevaar  stel  om 

'n  Papoeaan  van  krokodille  te  red  (p.  29). 

Hy  speel  sy  ''man''-rol  verder  deur  sy  hande  by  Anka  se  hals  te  laat  inbe- 
weeg  om  'n  veluitslag  te  ondersoek  (p.  31)  en  haar  ''op  te  pas''  terwyl  sy  in 
'n  stroom  bad  (p.  32).  In  albei  gevalle  is  sy  beweegrede  nié  om  naby  haar  te 
wees  nie,  maar  net  'n  praktiese  oorweging. 

Hy  relativeer  ook  aggressief  en  wreed  die  moontlikheid  van  'n  romanse  (p. 
32).  Hy  het  nie  geweet  hy  bring  'n  non  saam  nie  en  hy  bestempel  die  tyd 
wat  hy  nog  saam  met  Anka  gaan  deurbring  as  ''  'n  vervelige  spulletjie''  (p. 
32).  Enige  optrede  wat  dalk  romanties  kan  voorkom,  verduidelik  hy  by  voor- 
baat  as  slegs  toneelspel  ter  wille  van  Verona  (p.  33).  Aan  die  einde  van 
hoofstuk  vier  noem  hy  totaal  ongeraak  dat  Anka  by  hom  sal  moet  slaap  (p. 
34).  Hy  maak  ook  haar  romantiese  nagklere  as  onprakties  af  (p.  34). 

Nadat  'n  slang  haar  amper  aangeval  het,  toon  Cristo  sy  besorgdheid  oor 
Anka.  Hy  begin  'n  werklik  beskermende  houding  aanneem  en  is  minder 
aggressief  (p.  37).  Sy  besorgdheid  is  skynbaar  steeds  nie  romanties  gefun- 
deer  nie.  Hy  wil  dan  Anka  wegstuur  (p.  43). 

Hier  bereik  die  verhaallyn  'n  ''negatiewe''  hoogtepunt.  Romanse  skyn  'n 
saak  van  onmoontlikheid  te  wees.  Die  held  stel  nie  belang  in  die  heldin  nie 
— hy  is  totaal  ongeërg. 

Wanneer  Anka  weier  om  weg  te  gaan,  raak  Cristo  weer  aggressief,  maar 
hierdie  keer  is  daar  'n  hartstogtelike  ondertoon  in  hulle  botsing.  In  'n 
woedeuitbarsting  soen  Cristo  Anka  met  oorgawe.  Sy  dreigemente  dat  hy 
haar  in  die  liefde  gaan  onderrig  (p.  49),  is  juis  'n  voorspel  tot  romanse. 

Die  romanse  neem  vorm  aan  wanneer  Cristo  een  nag  laat  Anka  teen  hom 
vasdruk  (pp.  58  — 59).  Nou  is  aggressie  ongeduld  omdat  Anka  haar  steeds 
teen  sy  romantiese  toenadering  verset.  Die  volgende  oggend  noem  hy  haar 
liefdevol  'n  ''slapende  prinses”  (p.  59)  en  gee  hy  haar  ”...  'n  lang,  honger 
soen  wat  haar  sinne  laat  swem”  (p.  59). 

Cristo  red  Anka  van  'n  swart  inboorling  wat  haar  afloer  terwyl  sy  in  die  reën 
stort.  Hierdie  insident  gee  aanleiding  tot  'n  intieme  liefdestoneel.  Cristo  wil 
aanvanklik  net  Anka  se  vel  ondersoek,  maar  dan  neem  hy  haar  in  sy  arms  en 
bemin  haar  hartstogtelik  (pp.  61—62). 

Op  hierdie  punt  in  die  verhaallyn  is  Cristo  se  eerste  siklus  van  emosie  vol- 
tooi.  'n  Onpersoonlike  beskermersrol  het  verander  in  'n  minnaarsrol. 

Die  held  voltooi  die  emosie-siklus  'n  tweede  keer. 

Volgens  die  konvensie  van  die  emosie-siklus  gaan  Cristo  se  volgende  emo- 
sie  ongeërgdheid wees.  Dit  is  wel  die  geval.  Ná  'n  nag  van  hartstog  verklaar 
Cristo  koel  dat  hy  geen  romantiese  belangstelling  in  Anka  het  nie.  Hy  het 
bloot  die  sonderlinge  situasie  van  'n  skynhuwelik  en  'n  primitiewe  oerwoud- 
nag  uitgebuit  en  hy  sal  dit  weer  doen  (p.  63). 

Om  die  skielike  ommeswaai  in  Christo,  dit  wil  sê  die  terugkeer  na  'n  oor- 

spronklike  toestand  in  die  emosie-siklus,  te  begryp,  kan  die  leser  die  rolspeel- 
konvensie  in  ag  neem.  Hy  kan  terugdink  aan  'n  gesprek  tussen  Cristo  en 
Verona  (pp.  39—41),  wat  aanvanklik  sonder  werklike  belang  gelyk  het.  Op 
'n  bedekte  wyse  was  Verona  reeds  hier  besig  om  te  suggereer  dat  dit  vir 
Anka  gevaarlik  sou  wees  as  daar  werklik  'n  liefdesverhouding  tussen  haar 
en  Cristo  sou  ontstaan.  Cristo  moet  ter  wille  van  Anka  se  veiligheid  die  rol 
van  Verona  se  minnaar  speel. 

Die  welsand-episode  (pp.  70—73)  motiveer  Cristo  se  optrede  verder. 
Verona  stel  koel  voor  dat  die  enigste  oplossing  is  om  Anka  te  skiet.  Wan- 
neer  Anka  Verona  van  'n  moordpoging  op  haar  verdink,  vlieg  Cristo  haar 
van  'n  kant  af  in. 

Cristo  is  tog  besig  om  weer  'n  emosie-siklus  te  begin  en  so  stap  vir  stap  sy 
gevoel  vir  Anka  te  verraai.  Sy  ongeërgdheid  oor  'n  liefdesverhouding  word 
nou  aggressie.  " 'Jou  verliefdheid  op  my  is  om  die  minste  te  sê  'n  bron  van 
ergernis'  " (p.  75).  Hy  is  besorg  oor  haar  veiligheid  (p.  75).  Die  verteller 
berig  ook  dat  Cristo  se  oë  "met  ope  kommer"  (p.  77)  op  Anka  se  gesig  rus, 
nadat  sy  'n  lewensgevaarlike  oortog  oor  'n  ravyn  moes  maak. 

Romanse  of  juis  die  aanvanklike  afwesigheid  daarvan,  kan  vanaf  hoofstuk 
sewe  gesien  word  in  die  lig  van  Cristo  se  rolspeel  as  Verona  se  minnaar. 
Held  en  heldin  voltooi  finaal  die  emosie-siklus. 

Die  rolspeel  van  Cristo,  as  ongeërgde  gewese  minnaar,  dwing  Anka  van  'n 
hoogtepunt  van  verliefdheid  (pp.  60,  62)  af  om  weer  die  siklus 
ongeërgdheid-aggressie-verliefdheid  'n  derde  keer  te  herhaal.  Sy  is  kom- 
kommerkoel  ongeërg  en  lyk  uiterlik  asof  sy  nie  ontsteld  is  nie.  Haar  gedag- 
tes  maak  enige  verdere  moontlikheid  van  romanse,  van  haar  kant  af,  tot  niet 
(p.  64).  Ná  Cristo  se  uitbarsting  oor  Anka  se  beskuldiging  dat  Verona  haar 
probeer  vermoor  het,  loop  Anka  met  'n  "Stoïsynse  uitdrukking"  (p.  76) 
rond.  Sy  is  nou  vasbeslote  om  die  rol  te  speel  van  die  meisie  wat  nié  op 
Cristo  verlief  is  nie. 

Dit  is  om  sy  posisie  in  ere  te  herstel  dat  Christo  besluit  om  Anka  van  sy  rol- 
speel  te  vertel  (p.  90).  Hy  doen  ook  'n  liefdesverklaring.  Ongelukkig  het 
Anka  haar  al  in  hierdie  stadium  wysgemaak  dat  sy  nie  meer  op  hom  verlief  is 
nie  en  dat  hy  ook  nooit  op  haar  verlief  sal  wees  nie. 

Held  en  heldin  se  emosie-siklus  is  nog  nie  gesinchroniseerd  r\\e.  Hul  versoe- 
ning  kan  dus  nog  nie  plaasvind  nie. 

Anka  is  kinderagtig  aggressief.  As  teenreaksie  raak  ook  Cristo  aggressief. 
Albei  se  aggressie  neem  die  vorm  van  irrasionele  jaloesie  aan.  Anka  is 
jaloers  op  Verona  en  Cristo  op  Laurence  Gering,  sy  stiefbroer. 

Twee  dialoë  in  hoofstuk  tien  onthul  dat  Anka  en  Cristo  tog  verHef  op 
mekaar  is.  Hulle  emosie-siklusse  is  nou  gesinchroniseerd  al  wil  hulle  dit  nie 
aan  mekáár  erken  nie.  Laurence  "dwing"  Anka  om  haar  ware  gevoelens  te 
verwoord  (pp.  95—96)  en  Cristo  verklaar  op  sy  beurt  aan  Laurence  dat 
Anka  "syne"  is  (p.  103). 

Ena  Murray  oorspan  die  nader-  en  wegbeweeg  van  die  twee  hooffigure;  in 

hierdie  laat  stadium  van  die  teks  laat  sy  haar  heldin  weer  'n  rol  speel.  Anka 
sal  voorgee  om  op  Laurence  verlief  te  wees  sodat  sy  deur  middel  van  Cristo 
se  graad  van  jaloesie  kan  peil  of  hý  wel  op  haar  verlief  is. 

Ook  Cristo  is  onder  meer  om  dieselfde  rede  besig  om  Anka  met  Verona 
jaloers  te  probeer  maak  (p.  104).  Dit  maak  Anka  nie  meer  aggressief  nie,  net 
hartseer  (p.  104). 

Anka  verraai  in  'n  gesprek  met  Laurence  dat  sy  vir  Cristo  selfs  meer  as  haar 
eie  lewe  omgee  (p.  105). 

Ná  die  jaloesie-spel  wend  Cristo  weer  'n  poging  aan  om  Anka  se  vertroue 
terug  te  wen  (p.  109).  Hy  wys  dat  hy  werklik  oor  haar  besorg  is  en  vra  haar 
om  hom  te  help  om  die  duiwelse  Verona  vas  te  trek  (pp.  111  — 112). 
Hierdie  versoek  van  Cristo  en  Anka  se  instemming  om  verleidster  teenoor 
een  van  die  booswigte  te  speel,  illustreer  die  held  se  edele  motiewe  en  die 
heldin  se  selfopofferende  Hefde. 

Die  oomblik  van  die  vreugdevolle  slot  kan  aanbreek  wanneer  held  en  heldin 
drie  keer  die  emosie-siklus  voltooi  het.  Die  laaste  siklus  eindig  op  'n  hoogte- 
punt.  Anka  verlang  net  Hefde  en  sy  is  Cristo  se  "arme  klein  líefling"  (p.  118) 
wat  hy  die  res  van  sy  lewe  met  Hefde  gaan  oorlaai. 

Resultaat  van  die  emosie-siklus. 

Die  leser  wat  bekend  is  met  triviale  tekste,  was  in  staat  om  telkens  die  vol- 
gende  stap  in  die  emosie-siklus  vooruit  te  sien.  Van  die  oomblik  af  dat  hy 
gelees  het  van  die  heldin  se  swikkende  knieë  en  die  vonkeling  wat  sy  in  sy 
oë  gesien  het,  het  hy  geweet  dat  hulle  in  die  slot  bymekaar  gaan  uitkom. 
"Da  die  Heftromane  so  stark  standardisiert  sind,  kann  ein  Leser,  der  einige 
von  ihnen  bereits  gelesen  hat,  ohne  allzu  grosse  Schwierigkeiten  den  Inhalt 
anderer  Romane  der  gleichen  Sorte,  die  er  noch  nicht  gelesen  hat,  voraus- 
sagen"  (Zimmermann  1976:  84). 

Deur  middel  van  die  emosie-siklus  kon  die  leser  selfs  "verrassings"  in  die 
teks  antisipeer:  "...  the  reader  continuously  recovers  ...  what  he  already 
knows  ..."  (Eco  1979:  119).  "The  reader  finds  himself  immersed  in  a game 
of  which  he  knows  the  pieces  and  the  rules  ...  and  draws  pleasure  simply 
from  following  the  minimal  variations  by  which  the  victor  realizes  his  objec- 
tive"  (Eco  1979:  160).  Dít  is  die  geval  ten  opsigte  van  die  romanseverhaallyn 
in  Tromme  van  onheil. 

Charles  Fensham 

'n  Verhaal  groei  uit  'n  verhaal 

Elia  en  Teilhard  de  Chardin 


Min  mense  weet  dat  die  groot  Franse  paleontoloog  en  filosoof,  Teilhard  de 
Chardin  'n  storie  meesterlik  kon  vertei.  Met  patos  en  fyn  Franse  subtiliteit 
word  'n  verhaal  opgetower  wat  'n  mens  laat  wonder:  Waarom  het  hy  nie 
meer  van  hierdie  vertellinge  geskryf  nie?  Tussen  die  uiteensetting  van  sy 
filosofiese  denkrigtings  word  'n  juweel  van  'n  verhaal  ingevleg. 

Een  so  'n  verhaal  dra  die  opskrif:  "Die  psigiese  krag  van  materie."  Dit  begin 
met  'n  aanhaling  uit  2 Kon.  2:11: 

"Terwyl  hulle  (Elia  en  Elisa)  gesels-gesels  verder  gegaan  het,  was  daar  skie- 
lik  'n  wa  van  vuur  met  perde  van  vuur  wat  hulle  twee  van  mekaar  geskei 
het,  en  Elia  is  in  'n  stormwind  op,  die  hemel  in." 

Teilhard  sluit  by  hierdie  geheimsinnige  gegewe  van  die  verhaal  van  Elia  en 
Elisa  aan  en  bou  dit  uit  tot  'n  nuwe  verhaal.  Elia  het  die  stormwind  of  warrel- 
wind  van  ver  af  sien  aankom.  Eers  was  dit  nie  groter  as  die  handpalm  van  'n 
kind  nie.  Die  ding  het  hom  nie  gesteur  aan  die  twee  wandelaars  nie  en  het 
wispelturig  in  die  woestyn  rondgewarrel.  En  toe  skielik  het  dit  'n  vaste  koers 
begin  inslaan  en  met  die  spoed  van  'n  pyl  reg  op  hulle  afgekom.  Die  man, 
Elia,  merk  toe  op  dat  die  klein,  dowwe  wolk  vol  vogtigheid  die  middelpunt 
was  van  'n  oneindig  groter  werklikheid.  Dit  het  soos  'n  wese  met  menslike 
eienskappe  geword.  Hy  het  sonder  beperking,  vormloos  en  sonder  grens 
reguit  op  hulle  afgepeil.  Terwyl  hy  hulle  nader,  het  hy  met  groot  spoed 
begin  uitdy  so  ver  as  die  oog  kon  sien.  Hy  het  die  hele  ruimte  gevul  en  sy 
voete  het  liggies  beweeg  tussen  die  plante  langs  die  spruit.  Sy  kop  was  sig- 
baar  in  die  lug  en  het  gelyk  soos  'n  goue  mis  met  die  rooigeworde  son  agter 
hom.  Toe  het  om  hom  die  hele  lugruim  lewendig  geword  en  dit  het  onder 
die  rotse  en  plante  begin  vibreer.  Wat  op  hulle  afgepeil  het,  was  'n  wese 
wat  subtiel  met  sy  teenwoordigheid  deur  alles  kan  dring.  Die  man,  Elia,  het 
op  sy  gesig  op  die  grond  geval.  Terwyl  hy  sy  gesig  met  sy  hande  toehou, 
het  hy  gewag.  'n  Groot  stilte  het  hom  omgewe.  Toe  skielik  het  dit  gevoel  of 
'n  asem  van  vurige  lug  oor  sy  voorkop  blaas.  Dit  het  deur  die  beskerming 
van  sy  ooglede  gebreek  en  dit  het  gevoel  of  die  lewende  sap  van  alle  dinge 
deur  die  engte  van  sy  hart  begin  te  pomp.  Dit  het  hom  verwar  en  dit  het 
gevoel  of  die  wese  tegelyk  boos  en  goed  is.  Die  storm  was  nou  in  homself. 
Daar  diep  in  sy  binneste  het  die  storm  van  die  lewe,  oneindig  goed  en  onein- 
dig  gewelddadig  begin  om  met  dit  wat  van  hom  oorgebly  het,  saggies  te 
praat.  Hy  het  gesê  dat  Elia  hom  aangeroep  het  en  hier  is  hy  nou.  Elia  het 
gewaag  om  na  die  woestyn  te  kom  om  homself  sterk  te  maak  teen  die  werk- 
likheid.  Elia  het  hom  nodig  om  te  groei,  maar  hy  het  vir  Elia  nodig  om  gehei- 
lig  te  word.  Nou  het  hy  Elia  se  lewe  in  besit  geneem.  Elia  sal  nie  kan  terug- 

gaan  nie.  Die  een  wat  hom  eenkeer  gesien  het,  moes  of  verlore  gaan  of 
homself  red. 

En  toe  vra  Elia  vir  hom;  "0,  u is  goddelik  en  magtig,  wat  is  u naam?  Sê  vir 
my”.  Die  wese  het  gesê  dat  hy  die  vuur  is  wat  verbrand  en  ook  water  wat 
wegspoel.  Hy  is  die  liefde  wat  alles  begin  en  die  waarheid  wat  kan  verby- 
gaan.  Alles  wat  hom  verplig  om  te  aanvaar  en  alles  wat  vernuwing  bring, 
alles  wat  stukkend  breek  en  alles  wat  saambind;  krag,  eksperiment, 
vooruitgang-materie:  alles  is  hy.  Soms  vernietig  hy  die  wat  hom  liefhet  met 
geweld.  Die  wyse  manne  vervloek  hom  en  noem  hom  'n  bedelaarsvrou,  'n 
heks,  'n  straatvrou.  Elia  wat  die  betekenis  van  die  wêreld  verstaan,  'n 
wêreld  nie  net  van  enkelinge  nie,  moet  hom  met  sy  hele  wese  beskikbaar 
stel  vir  sy  inspirasie  en  so  die  gees  van  die  wêreld  ontvang  om  gered  te  kan 
word.  Die  uitspraak  wat  voor  en  tot  binne  Elia  se  oë  brand,  lui:  ''Niks  is  so 
waardevol  as  wat  jy  in  ander  is  en  hulle  in  jou  nie".  In  die  hemel  is  alles  een. 
Nou  moet  Elia  regop  staan,  want  op  die  wyse  wat  hy  homself  gaan  oorgee, 
gaan  die  stormwind  hom  sleep  af  in  die  donkerte  van  sy  dieptes  of  hom 
oplig  in  die  blou  lug  daarbo. 

Toe  vra  Elia:  ''O,  u wat  materie  is,  my  hart  is  aan  die  bewe  soos  u kan  sien. 
Aangesien  dit  nou  u is,  wat  wil  u hê,  moet  ek  doen?''  En  'n  stem  sê  vir  hom: 
''Vat  jou  wapens,  Israel,  en  veg  moedig  teen  my".  Die  wind  wat  om  en  in 
Elia  getrek  het,  begin  aggressief  en  vyandig  te  word.  In  sy  kronkels  het 
gekom  die  stank  van  gevegte,  die  muskusgeur  van  woude,  die  koorsagtige 
atmosfeer  van  stede,  'n  nare  geur  wat  opkom  uit  die  vier  hoeke  van  die 
wêreld.  Elia  het  skielik  op  sy  voete  gespring  en  regop  gaan  staan  teen  die 
storm.  Dit  was  die  gees  van  die  mensdom  wat  in  hom  wakker  geskud  is; 
daar  was  'n  verre  herinnering  van  die  ontwaak  tussen  wildediere  wat  sterker 
as  hy  is,  'n  eggo  van  die  lang  stryd  om  koring  te  veredel  en  om  vuur  te  ont- 
dek,  'n  vurige  begeerte  om  kennis  te  besit.  Toe  het  hy  vas  op  sy  voete  gaan 
staan  en  begin  veg.  Hoe  langer  hy  veg,  hoe  meer  groei  sy  krag.  En  die  stem 
sê  vir  hom  dat  hy  vir  hom  die  ganse  materie  moet  toe-eien.  Maar  Elia  het 
gehoop  dat  in  die  mate  wat  hy  die  tasbare  verwerp,  hy  nader  sal  beweeg 
aan  die  psigiese.  Nee,  so  sal  hy  van  honger  omkom."  As  jy  van  plan  is  om  te 
lewe  en  te  groei,  sal  jy  nooit  vir  die  materie  kan  sê:  Nou  het  ek  genoeg  van 
jou  gehad  nie;  ek  het  van  jou  genoeg  voedsel  vir  my  verstand  ontvang  om 
vir  ewig  te  hou  nie.  Die  wêreld  van  kennis  is  nie  genoeg  nie.  Jy  moet  dit  kan 
sien  en  aanraak,  in  sy  teenwoordigheid  lewe  en  die  hitte  van  bestaan  ont- 
vang  om  die  ware  hart  van  die  werklikheid  te  verstaan. 

Terwyl  Elia  teen  die  storm  staan,  het  hy  sy  kop  gedraai  en  na  sy  metgesel 
gekyk.  Toe  het  daar  'n  groot  verandering  gekom.  Meteens  het  die  aarde 
tegelyk  weggesak  en  groter  geword.  Dit  oorweldig  hom  en  hy  voel  hy  moet 
homself  onderwerp.  En  nou  besef  hy  dat  soos  'n  atoom,  die  mens  geen 
waarde  het  nie  behalwe  vir  die  deel  van  hom  wat  oorgaan  in  die  heelal.  Hy 
het  die  leegheid  van  die  edelste  teoretisering  gesien  teenoor  die  volheid  van 
die  kleinste  feit  in  sy  konkrete  werklikheid  wat  in  sy  geheel  begryp  word.  Hy 

het  gesien  hoe  dwaas  menslike  dogmas,  egoïsme,  smaaklose  begeertes  en 
konvensies  is.  Dit  het  gevoel  of  sy  siel  met  'n  golf  van  triomf  bevry  is.  Hy  is 
totaal  hernuwe  en  is  nou  mens  op  'n  ander  vlak.  Hy  gaan  van  nou  af  vir 
ewig  'n  vreemdeling  wees,  want  materie  wat  voorkom  asof  dit  in  rustelose 
beweging  is  en  uit  veelvuldige  vorme  bestaan,  het  aan  hom  sy  wonderlike 
eenheid  geopenbaar. 

Toe  het  hy  hom  aan  die  swiepende  wind  wat  die  heelal  voortwaai,  oorge- 
gee.  In  die  middel  van  die  draaiende  wolk  het  'n  lig  sterker  begin  te  word.  In 
die  lig  kom  daar  deernis  en  die  vinnige  kyk  van  die  menslike  oog.  Die 
warmte  van  die  menslike  liggaam  het  begin  ontstaan.  Wat  vroeër  blind  en 
na  'n  bewegende  massa  gelyk  het,  het  nou  persoonlik  geword.  Die  vorm- 
lose  buitelyne  is  verander  in  'n  vriendelike  gesig.  'n  Wese  het  begin  vorm 
aanneem,  'n  wese  wat  met  die  materie  vermeng,  maar  tog  van  dit  te 
onderskei  is.  Die  opkomende  son  het  in  die  wêreld  ontstaan.  God  het  begin 
te  skyn  oor  die  wêreld  van  materie  en  soos  golwe  spoel  dit  op  na  hom  toe, 
na  die  wêreld  van  die  gees. 

Die  man,  Elia,  het  op  sy  knieë  geval  in  die  wa  van  vuur  wat  hom  weggevoer 
het.  Hierdie  vertelling  word  dan  afgesluit  met  die  "Lied  vir  materie". 
Hierdie  verhaal  vertel  'n  mens  'n  wêreld  van  Teilhard  en  weinig  van  Elia.  'n 
Mens  sou  dit  kwalik  'n  historiese  verhaal  kan  noem,  want  hoewel  dit  aan  'n 
Bybelteks  vasgeknoop  is,  gaan  die  hele  verhaal  net  oor  dit  wat  'n  lugleegte 
in  die  teks  vorm.  Die  verhaal  begin  met  Elia  en  praat  dan  verder  van  "die 
man"  wat  ek  hierbo  vir  duidelikheid  met  Elia  aangedui  het.  En  dan  eindig  dit 
met  Elia.  'n  Mens  kry  die  indruk  dat  "die  man"  van  die  verhaal  outobiogra- 
fies  opgevat  moet  word  en  eintlik  Teilhard  se  worsteling  beskryf.  Elia  word 
dus  net  as  'n  tipe  vir  Teilhard  gebruik.  Dit  is  Teilhard  se  intellektuele  worste- 
ling  om  te  probeer  begryp  wat  die  werklike  verhouding  tussen  materie,  bio- 
logiese  lewe  en  denke  is.  Dit  is  sy  oortuiging  dat  die  materie  en  die  psigiese 
na  mekaar  toe  beweeg  in  een  groot  gestadigde  proses  totdat  dit  mekaar 
gaan  ontmoet  by  'n  omegapunt.  Die  materie  gaan  almeer  psigies  word  en 
die  psigiese  almeer  materieel.  Dit  is  dus  'n  soort  van  eskatologiese  verwag- 
ting. 

Nou  is  dit  opvallend  dat  twee  ander  denkers  tussen  die  twee  wêreldoorloë 
ook  met  presies  dieselfde  probleem  geworstel  het,  nl.  genl.  J.C.  Smuts  in 
sy  boek  Holism  and  Evolution  en  A.N.  Whitehead  in  sy  Science  and  the 
Modern  World.  Dit  is  duidelik  dat  Smuts,  Whitehead  en  Teilhard  onafhank- 
lik  van  mekaar  die  probleem  raakgesien  en  'n  oplossing  probeer  aanbied 
het.  Smuts  en  Teilhard  was  bewus  van  Whitehead  se  werk,  maar  het  eers 
daarmee  kennis  gemaak  nadat  hulle  hul  eie  oplossing  vir  die  probleem  uitge- 
dink  het.  Sonder  om  hier  in  te  gaan  op  hierdie  drie  sisteme,  kan  net  genoem 
word  dat  die  invloed  wat  dit  op  latere  denke  gehad  het,  duidelik  waarneem- 
baar  is.  Smuts  se  denke  het  o.a.  die  groot  geskiedskrywer  Arnold  Toynbee 
sterk  beïnvloed  soos  hy  self  erken.  Whitehead  het  snaaks  genoeg  op  teolo- 
giese  gebied  in  die  V.S.A.  teoloë  beïnvloed  wat  die  sgn.  prosesteologie 

voorstaan  (bv.  E.  Cousins).  In  Frankryk  het  Teilhard  se  siening  bv.  Jean 
Piveteau  se  siening  van  die  paleontologie  beïnvloed,  so  ook  Pierre  Grassé  in 
die  biologiese  wetenskap  en  Francois  Meyer  in  sy  beskrywing  van  die  ewo- 
lusieproses.  Dit  het  Joël  de  Rosnay  'n  omvattende  beeld  van  'n  sintetiese 
wêreldvisie  laat  vorm. 

Hoewel  Smuts,  Whitehead  enTeilhard  dieselfde  probleemveld  verken  het,  is 
hulle  oplossings  vir  die  probleem  soms  merkwaardig  analoog,  maar  ook 
wyd  uiteenlopend.  Van  hierdie  drie  is  Teilhard  die  kunstenaar.  Met  sy  fyn 
Franse  intellek  kon  hy  sy  filosofie  in  subtiele  verhale  inwerk  en  'n  stuk  poë- 
sie  daarvan  maak,  poësie  in  sy  breë  betekenis.  In  die  verhaal  van  Elia  kom 
dïe  emotiewe  slaankrag  duidelik  te  voorskyn.  Dit  is  nie  net  'n  koue  weten- 
skaplike  bespreking  nie,  maar  met  vaart  word  die  leser  meegesleep  soos  Elia 
in  die  storm,  op  die  pad  van  Teilhard  se  wetenskaplike  denke.  Dit  maak  sy 
werk  uniek,  of  'n  mens  daarmee  saamstem  of  nie. 

Kan  'n  mens  dit  'n  historiese  kortverhaal  noem?  Beslis  nie.  Teilhard  maak 
wel  gebruik  van  dit  wat  nie  gesê  is  in  die  Bybelteks  nie,  'n  gaping  wat  ge- 
woonlik  gevat  word  deur  skrywers  van  historiese  romans.  Maar  dan  kom 
Teilhard  te  voorskyn  met  'n  moderne  filosofiese  beskouing.  Dit  gaan  nie  oor 
opvattings  en  gebruike  uit  die  tyd  van  Elia  nie.  Elia  word  net  gebruik  as  'n 
aanknopingspunt  en  niks  meer  nie. 

Dit  is  interessant  dat  in  Bybelse  tye  kort  na  Elia  se  tyd  'n  reeks  verhale  rond- 
om  Elia  ontstaan  het  wat  vir  ons  in  die  Bybel  opgeteken  is  (1  Kon.  17—19, 
21).  Die  motief  agter  hierdie  verhale  is  om  aan  te  toon  dat  Baál  'n  magtelose 
god  is  teenoor  die  God  van  Israel.  Soms  is  hierdie  motief  subtiel  in  die 
verhaal  ingewerk,  bv.  die  geval  toe  Elia  na  Sarfat  gevlug  het,  na  die  hartland 
van  Fenisië  waar  Baal  gedien  is.  Daar  beland  hy  by  'n  weduwee  wat  die 
laaste  ou  kossies  voorberei  vir  haar  en  haar  seun  (1  Kon.  17).  Elia  in  die 
Naam  van  die  Here  sorg  dat  haar  kruik  vol  bly.  Met  die  droogte  is  Baal  in  die 
Onderwêreld  vasgevang  'en  kan  nie  daar  uit  nie.  Hy  is  magteloos,  maar  die 
Here  sorg  vir  hierdie  Fenisiese  vrou.  Op  subtiele  wyse  word  die  onmag  van 
Baal  en  die  almag  van  die  Here  geïllustreer.  Dit  is  dus  duidelik  verhale  wat 
ontstaan  het  in  die  tyd  toe  'n  man  soos  Elia  te  kampe  gehad  het  met  die 
Baaldiens  in  Israel.  In  hierdie  groeiproses  van  die  verhaal  is  wel  deeglik  reke- 
ning  gehou  met  die  historiese  agtergrond. 

Op  dieselfde  wyse  word  in  die  moderne  tyd  historiese  kortverhale  of  romans 
geskryf.  F.A.  Venter  in  sy  roman  Die  koning  se  wingerd  het  hard  daaraan 
gewerk  om  enige  soort  anakronisme  te  vermy  — en  dit  reggekry.  Hierin 
speel  Elia  'n  belangrike  rol,  maar  dit  is  Elia  wat  as't  ware  uit  Bybelse  tye 
in  ons  tyd  instap.  F.A.  Venter  het  duidelik  hedendaagse  spore  agtergelaat. 
Die  verhouding  van  die  Israeliete  tot  die  Kanaaniete  in  sy  boek  is  'n  sin- 
speling  op  die  verhouding  van  Afrikaners  en  Kleurlinge.  'n  Mens  kan  vra: 
Moet  'n  historiese  roman  nou  destydse  gebeurtenisse  getrou  reflekteer? 
Gewoonlik  word  aanvaar  dat  dit  so  moet  wees.  Aan  die  ander  kant  moet  'n 
mens  rekening  hou  met  die  skrywer  se  kreatiewe  inspirasie  wat  van  'n 

sekere  tyd  in  die  geskiedenis  fiksie  maak.  En  hier  moet  so  'n  skrywer  nie  te 
veel  ingekerker  word  deur  historiese  gebeurtenisse  waaroor  geskied- 
kundiges  stry  of  oor  fiktiewe  historiese  gebeurtenisse  wat  deur  historici 
opgemaak  is  nie.  'n  Mens  dink  hier  aan  die  Hugenote-roman  van  Michel  de 
Saint  Pierre  Les  cavaliers  du  Veld  wat  in  Oktober  1986  verskyn  het.  Die 
skrywer  het  'n  aantal  fiktiewe  Hugenote  op  die  skip,  die  Oosterlandt  in  die 
Kaap  laat  aankom.  De  Saint  Pierre  het  hom  goed  ingewerk  in  die  historiese 
agtergrond,  maar  tog  die  vryheid  geneem  om  hier  en  daar  die  feite  te  rek  en 
bv.  dinge  wat  baie  jare  later  plaasgevind  het,  terug  te  projekteer,  soos  die 
trek  na  die  Suid-Kaap  en  as't  ware  die  stigting  van  'n  republiek  daar 
(Swellendam).  In  die  gesprek  van  die  fiktiewe  predikant  Francois  Riche- 
mont  en  goew.  Simon  van  der  Stel  waar  daar  oor  die  toekoms  bespiegel 
word,  het  die  skrywer  duidelik  sy  eie  siening  ingewerk.  En  die  gemaklike 
verhouding  van  Jeremias,  die  Hollandse  matroos  en  die  Mosambiekse  slaaf, 
Boeg  dui  aan  hoe  so  'n  verhouding  tussen  Swart  en  Wit  ook  hedendaags 
moontlik  is.  De  Saint  Pierre  het  vryer  met  die  historiese  feite  omgegaan  as 
F.A.  Venter  in  sy  roman.  Hier  kan  net  genoem  word  dat  dit  die  laaste  roman 
van  De  Saint  Pierre  was.  Hy  is  onlangs  oorlede. 

In  die  lig  hiervan  sou  'n  mens  Teilhard  se  verhaal  oor  Elia  kwalik  'n  historiese 
kortverhaal  kan  noem.  Maar  hy  het  sy  onderwerp  en  sy  aanknopingspunt 
aan  2 Kon.  2: 11  slim  gekies.  Daar  is  die  stormwind,  die  vormlose  massa  wat 
hy  omtower  tot  'n  wese  wat  kan  praat.  Daar  is  die  stryd  in  Elia  en  die  uit- 
eindelike  ontknoping,  die  bevryding.  Maar  eers  moes  Elia  as't  ware  die 
dwaashede  van  die  mens  proe  voordat  hy  kon  ervaar  hoe  die  materie  psigies 
word,  en  die  psigiese  meer  en  meer  materie  word  totdat  dit  saamsmelt  by 
die  omegapunt.  Hier  word  Elia  'n  tipe  van  die  mens  wat  hierdie  proses  ver- 
staan,  van  die  mens  Teilhard,  die  natuurwetenskaplike  worstelaar  met  die 
probleme  van  'n  lewende  materie. 

Sien  oor  Teilhard  de  Chardin  F.C.  Fensham  in  Suid-Afrikaanse  BibHo- 
grafiese  Woordeboek,  III,  1977,  800  — 802;  C.  Cuénot,  Pierre  Teilhard  de 
Chardin,  les  grandes  étapes  de  son  évolution,  1958;  C.E.  Raven,  Teilhard  de 
Chardin;  Scientist  and  Seer,  1962  en  A.  Portman,  Pierre  Teilhard  de  Char- 
din,  reisbrieven  1923—  1955,  1963.  Van  Teilhard  se  publikasies  is  Le  milieu 
divin,  1926;  Le  phénomené  humain,  1938;  L'apparition  de  Thomme,  1956; 
La  vision  du  passé,  1957;  Science  et  Christ,  1965  en  The  Heart  of  Matter, 
1978  vertaal  deur  René  Hague  wat  veral  hierbo  gebruik  is. 

Literêr-aktueel 


Heildronk  ingestel  op  Etienne  Leroux  deur  Prof.  J.P.  Smuts  by  die 
toekenning  van  'n  eredoktorsgraad  aan  hom  deur  die  Universiteit 
van  Stellenbosch  op  10  Desember  1987 

Wanneer  'n  persoon  sy  derde  eredoktorsgraad  kry  en  binne  die  literêre 
wêreld  talryke  erkennings  ontvang  het,  w.o.  twee  Hertzogpryse,  is  dit  nie 
langer  nodig  om  by  'n  geleentheid  soos  hierdie  verder  'n  saak  uit  te  maak 
hoekom  ons  in  die  geval  van  dr.  Stephen  le  Roux  met  'n  waardige  ont- 
vanger  van  hierdie  hoë  toekenning  te  doen  het  nie.  Die  rektor  het  in  elk 
geval  vroeër  vandag  klaar  in  sy  commendatio  uiteengesit  hoekom  die  Uni- 
versiteit  van  Stellenbosch  dit  goed  gedink  het  om  hierdie  buitengewone 
toekenning,  waarvoor  die  allerstrengste  kriteria  neergelê  word,  aan  hom  te 
maak.  Min  skrywers  het  nog  hierdie  erkenning  van  die  Universiteit  van  Stel- 
lenbosch  ontvang.  Die  vorige  Afrikaanse  skrywer  aan  wie  'n  eredoktors- 
graad  toegeken  is,  was  D.J.  Opperman  in  1976,  en  in  die  jare  sestig  is  o.m. 
N.P.  van  Wyk  Louw  op  hierdie  wyse  vereer.  In  die  annale  van  die  Universi- 
teit  van  Stellenbosch  staan  dr.  Le  Roux  nou  ook  op  waardige  wyse  in  die  ry 
van  ons  grootste  skrywers. 

Dr.  Le  Roux  is  'n  oud-student  van  hierdie  universiteit,  waar  hy  in  die  jare 
veertig  sy  regstudie  voltooi  het.  In  dié  proses  het  hy  ook  Afrikaans  en 
Nederlands  I behaal.  Ek  het  hom  nog  nooit  oor  sy  studie  in  Afrikaans  en 
Nederlands  uitgevra  nie,  maar  ter  wille  van  die  goeie  naam  van  ons  departe- 
ment  hoop  ek  van  harte  hy  het  sy  Afrikaans  op  meriete  geslaag,  en  dit  nie 
ook  honoris  causa  gekry  nie.  Miskien  sal  hy  bereid  wees  om  vandag  iets 
hieromtrent  te  onthul.  Na  sy  studiejare  het  hy  gaan  boer,  en  vandag  is  hy 
een  van  die  suksesvolste  boere  in  die  Suidwes-Vrystaat. 

Ek  moet  u egter  waarsku  dat  daar  iets  eienaardigs  is  omtrent  hierdie  toe- 
kenning  aan  dr.  Le  Roux,  en  dit  het  nie  daarmee  te  doen  dat  hierdie  ere- 
graad  nóg  in  die  Regsgeleerdheid,  nóg  in  die  Landbouwetenskappe  is  nie. 
Laat  ek  aan  u 'n  geheim  verklap.  Die  toekenning  kom  dr.  Le  Roux  eintlik 
glad  nie  toe  nie.  Dit  is  in  werklikheid  aan  iemand  anders  gemaak.  Hierdie 
geheimsinnige  gestalte  het  nie  alleen  op  geslepe  wyse  dr.  Le  Roux  se  naam 
gesteel  en  dit  in  Frans  vertaal  nie,  hy  is  ook  'n  poltergeist  wat  dr.  Le  Roux 
nie  met  rus  wil  laat  nie,  'n  alter  ego  wat  hom  saans,  wanneer  sy  boerdery- 
bedrywighede  tot  stilstand  gekom  het,  aan  dr.  Le  Roux  opdring  en  soms 
heeltemal  beheer  oor  hom  verkry. 

As  dít  gebeur,  verander  Stephen  le  Roux  in  Etienne  Leroux,  een  van  die 
boeiendste  skrywerspersoonlikhede  in  Afrikaans;  iemand  wat  in  die  jare  vyf- 
tig  en  veral  in  die  vroeë  jare  sestig  die  leser  van  Afrikaanse  prosa  vir  die 
eerste  keer  in  die  posisie  gestel  het  om  die  gesofistikeerde  20ste-eeuse 
roman  met  gestalte  ook  in  sy  eie  taal  te  lees.  Ek  wil  dit  graag  vandag  hier 
duidelik  stel:  ek  ken  geen  ander  Afrikaanse  prosaïs  wat  met  dieselfde  fan- 

tasie,  vernuf,  kompleksiteit,  erns  én  humor  oor  die  mens,  en  spesifiek  die 
Suid-Afrikaner  van  ons  tyd,  geskryf  het  as  Etienne  Leroux  nie.  In  sy  werk 
het  hy  inderdaad  daartoe  gekom  om  te  beantwoord  aan  N.P.  van  Wyk 
Louw  se  verwagting  van  die  groot  roman,  nl.  dat  dit  in  woorde  iets  van  die 
eindelose  rykdom  van  die  werklikheid  moet  gee,  iets  van  die  ellende,  die 
grootsheid  en  die  verskrikking  van  die  lewe,  iets  van  die  mens  in  sy  bietjie 
deug  en  sy  groter  sondigheid.  In  die  werk  van  Etienne  Leroux  het  ons  inder- 
daad  die  beste  wat  die  Afrikaanse  prosatoneel  nog  opgelewer  het. 

In  'n  wêreld  waar  mense  wat  baie  bereik  het  hulle  te  dikwels  belangrik  in  eie 
oë  ag  en  aanstellerig  raak,  het  Stephen  le  Roux  deur  die  jare  die  suksesse 
wat  sy  alter  ego  Etienne  Leroux  behaal  het,  rustig  verwerk.  Hy  het  dieselfde 
nederige,  beskeie,  gawe  en  ruimhartige  mens  gebly  wat  hy  was  toe  ek  hom 
die  eerste  keer  leer  ken  het  in  1960  toe  hy  as  jong  en  relatief  onbekende 
skrywer  ons  departementele  studentevereniging  kom  toespreek  het  oor  sy 
werk.  Ook  deur  dié  lewenshouding  dwing  hy  ons  respek  af. 

Ek  verklap  geen  geheim  as  ek  vandag  hier  noem  dat  Stephen  le  Roux  'n 
paar  jaar  gelede  daarin  geslaag  het  om  Etienne  Leroux,  wat  al  meer  as  25 
jaar  lank  'n  Sestiger  is,  in  te  haal  nie.  Om  die  waarheid  te  sê,  as  dr.  Le  Roux 
in  die  diens  van  die  Universiteit  van  Stellenbosch  was,  was  vandag  sy  laaste 
werksdag.  Maar  skrywers  tree  nie  op  65  af  nie  en  boere,  soos  ons  almal 
weet,  is  reddeloos  tydloos. 

Dr.  Le  Roux  se  huldiging  vandag  is  dus  geen  afskeid  nie.  hopelik  nog  lank 
nie. 

Ek  herinner  my  dat  die  bekende  dr.  Con  de  Villiers  vir  my  gesê  het  toe  hy  75 
geword  het:  "Nou  is  ek  te  oud  om  nog  te  skryf."  Maar  toe  ek  kort  daarna  by 
M.E.R.,  wat  toe  95  was,  op  besoek  was  en  ons  haar  daarvan  vertel,  het  sy 
opgemerk;  "Sê  vir  dr.  Con  hy  is  verkeerd.  'n  Mens  lewer  jou  beste  werk 
eers  ná  jou  75ste  jaar,  want  dan  is  jy  eers  werklik  ryp." 

Dr.  Le  Roux,  ek  hoop  nie  u gaan  uit  dié  staaltjie  aflei  u moet  nou  tien  jaar 
wag  voordat  u toesien  dat  Etienne  Leroux  weer  die  pen  op  papier  sit  nie.  Ek 
besef  verder  vandag  is  vir  u 'n  vermoeiende  dag,  en  daarom  wil  ek  ook  nie 
op  u die  verpligting  plaas  om  toe  te  sien  dat  Etienne  Leroux  so  lank  moet 
aanhou  soos  M.E.R.  nie  — dié  vooruitsig  mag  u dalk  net  onnodig  gespanne 
maak  en  ontstel  en  hierdie  besondere  geleentheid  vir  u bederf.  Wat  ek,  en 
die  Universiteit  van  Stellenbosch,  wel  hoop,  is  dat  u hierdie  hoë  toekenning 
nie  net  sal  sien  as  'n  erkenning  vir  wat  u reeds  vir  ons  letterkunde  gedoen 
het  nie,  maar  dat  dit  ook  vir  u as  inspirasie  sal  dien  vir  die  toekoms. 

In  die  jare  vyftig,  sestig,  sewentig  en  ook  tagtig  het  u,  met  'n  aanslag  wat 
gewissel  het  van  die  tragiese  tot  die  satiriese,  vir  ons  in  u werk  'n  beeld 
gegee  van  die  lewe  in  sy  raaiselagtigheid  en  onvoorspelbaarheid,  en  van 
die  mens  in  sy  eensaamheid,  bedreigdheid  en  nood.  Die  Afrikaanse  letter- 
kunde  gaan  u ook  baie  nodig  hê  op  pad  na  die  21ste  eeu.  Ons  sal  steeds 
behoefte  hê  aan  u priemende  woorde,  aan  u speelse  geweld  en  aan  u 
geweldige  deernis. 

Dr.  Stephen  le  Roux,  u is  vandag  deur  die  Universiteit  van  Stellenbosch  met 
nuwe  waardigheid  beklee.  Maar  mag  die  toga  en  kap  wat  u ontvang  het, 
nooit  die  borrelende,  skeptiese,  kritiese,  fantasieryke  en  onnutsige  Etienne 
Leroux  versmoor  nie.  Ek  stel  graag  'n  dubbele  heildronk  in:  op  die  mens 
Stephen  le  Roux  en  op  die  skrywer  Etienne  Leroux. 

ETIENNE  LEROUX  SE  ANTWOORD 

Geagte  mnr.  die  Kanselier,  mnr.  die  Rektor,  verteenwoordigers  van  alle  in- 
stansies  van  hierdie  Universiteit,  en  gaste. 

Baie  dankie  aan  die  Raad  en  Senaat  vir  hierdie  ere-toekenning  van  my  Alma 
Mater;  baie  geluk  aan  my  mede-graduati  honoris  causa,  asook  aan  ander 
graduati  wat  met  bloedsweet  in  'n  korter  tydperk  hulle  doktorsgrade  behaal 
het.  Baie  dankie,  Elizabeth,  omdat  jy  gedurende  my  manewales  orde  ge- 
bring  het  in  my  literêre  huishouding  en  liasseringswerk,  en  ook  omdat  jy 
rumoerig  aan  my  sy  gestaan  het  as  ek  teenkanting  kry.  Baie  dankie,  Johan, 
vir  die  heildronk,  en  ek  weet  dat  jy  en  jou  kollegas  met  groot  begrip  my 
werke  aan  julle  studente  oorgedra  het. 

Wanneer  jou  Alma  Mater  'n  toekenning  aan  jou  maak,  dan  voel  jy  bang:  sy 
weet  té  veel;  maar  sy  kan  jou  moederlik  vergewe  met  'n  mus  en  'n  skouer- 
mantel  ál  is  jy  'n  rebelse  kind.  As  mens  'n  eredoktorsgraad  van  hierdie 
Universiteit  kry  dan  dink  jy  onmiddellik  terug  toe  jy  in  die  kultuurstad, 
Athene,  vanaf  Dagbreek  met  'n  kaalgeskeerde  kop  met  die  reuk  van  kaster- 
olie  en  die  smaak  van  alwyn  in  jou  bek  die  toekoms  tegemoet  gegaan  het. 
Ek  het  slegs  Afrikaans-Nederlands  I bekom.  Dit  was  in  die  dae  van  E.C.  Pie- 
naar,  Werda,  Fransie  Malherbe,  Pallieter,  en  Kempen  met  sy  Grimm  sepe- 
te-ke  en  enfin  — in  elk  geval  kon  ek  niks  verstaan  nie. 

Maar  eintlik  het  ek  my  B.A.  LL.B.  behaal,  na  vyf  jaar,  onder  die  toesig  en 
leiding  van  legendariese  figure  soos  Mortie  Malherbe,  Verlooren  van 
Themaat,  J.C.  de  Wet  ensomeer.  Dit  was  goeie  dae;  ons  was  slegs  twaalf 
studente  in  die  finale  jaar. 

Ek  sluit  nou  my  toespraak  en  my  loopbaan  onder  die  eike  af  met  'n  skemer- 
aand  destyds  toe  ek  en  'n  mooi  meisie  aan  my  sy,  ons  albei  in  aanddrag,  te 
voet  gaan  terps  het  en  Mortie  Malherbe  met  sy  helmet  om  die  vallende  ak- 
kers  te  keer,  en  sy  kamaste  om  hom  teen  vloedwaters  te  beskerm,  ons 
gewaar  het.  Die  volgende  more  het  ek  die  agtuurklas,  oor  Sohm  en  die 
Romeinse  Reg,  'n  bietjie  slaperig  bygewoon.  Mortie  Malherbe  het  sy  lesing 
begin  deur  te  sê: 

"Le  Roux,  jy  het  weer  gedans!" 

Hy  het  my  as  'n  danser  gesien. 

Ek  het  die  grootste  bewondering  vir  hom  gehad.  Ek  weet  nie  of  hy  dieselfde 
bewondering  vir  my  gehad  het  nie. 

Maar  ek  het  destyds  vir  'n  eredoktorsgraad  onwetend  gedans. 

Ek  hoop  die  regswese  sal  my  vergeef  vir  my  afvalligheid,  my  neiging  om  te 

dans.  Na  sóveel  jare  blyk  dit  nou:  dis  die  ritme  wat  tel. 

Arthur  Wegelin  80 

Op  5 Maart  1988  het  die  bekende  musikus  Arthur  Wegelin  80  geword.  In  die 
meer  as  40  jaar  sedert  prof.  Wegelin  uit  Nederland  na  Suid-Afrika  gekom 
het,  het  hy  nie  alleen  'n  belangrike  invloed  op  die  Suid-Afrikaanse  musiek- 
lewe  uitgeoefen  en  deur  sy  komposisies  die  Suid-Afrikaanse  musiekskat 
verryk  nie,  maar  ook  in  die  algemene  kultuurlewe  homself  op  verskillende 
maniere  onderskei.  Prof.  Stefans  Grové,  in  'n  huldeblyk  wat  op  6 Maart 
1988  in  Rapport  verskyn  het,  noem  Wegelin  "die  Renaissance-mens: 
musikus,  digter,  filosoof,  vernuwer,  argitek,  meubelontwerper..." 

In  'n  brief  van  prof.  Wegelin  aan  die  Tydskrif  vir  Letterkunde,  gedateer 
17-8-86,  skryf  hy:  "Dit  is  seker  ongewoon  om  in  jou  78ste  lewensjaar  ge- 
digte  te  begin  skryf,  veral  as  jy  in  Nederland  gebore  is  en  'n  gevestigde 
musikus  in  Suid-Afrika  is  wat  wel  gedigte  getoonset  het  maar  nooit  geskryf 
het  nie.  Tog  gebeur  dit  met  my:  ek  kom  u vra  om  daarna  te  kyk  en  eventueel 
iets  daarvan  in  die  Tydskrif  vir  Letterkunde  wat  ek  al  so  baie  jare  lees,  te 
gebruik." 

Die  redaksie  gebruik  by  hierdie  geleentheid  met  dank  en  gelukwense  aan 
prof.  Wegelin  graag  "iets"  daarvan,  en  plaas  daarby  ook  uittreksels  uit  die 
huldeblyk  van  Stefans  Grové. 

My  huis 

My  huis  het  skerp  hoeke  en  hol  mure, 
kamers,  kabinette  en  veel  trappe. 

Dis  oop  vir  bure  en  vir  mense 

wat  belangstel  in  die  duur  skatte 

langs  die  mure  en  die  lere  diep  na  onder, 

deur  die  kelders  waar  mens 

sonder  jou  sterk  flits  van  die  verlange 

sal  verdwaal  in  al  die  gange. 

Elkeen  delf 

na  die  verborge  self. 

Die  skatteskag  is  daar,  my  huis 
is  oop  : "hoekes  wil  jy  hê?" 

Die  diamante  wat  daar  lê 
is  gestolde  teenspoedpaaie, 
is  verdriet  en  hartsgeheime,  ook 
die  lawaaie  en  haaihoeie, 
al  die  ongevraagde  bemoeienis 
wat  dorings  in  jou  diepste  self, 
in  jou  uiterste  trillingsekonde  is. 

Stefanus  Grové  skryf: 

In  1947  het  Wegelin,  as  wewenaar  met  twee  kindertjies,  die  behoefte  gevoel 
om  na  Suid-Afrika  te  emigreer  en  om  die  tweede  helfte  van  sy  lewe  in  diens 
van  sy  nuwe  vaderland  te  wy.  Deur  sy  veelsydigheid  en  onvermoeide  ywer, 
het  Suid-Afrika  veel  deur  sy  geesdriftige  arbeid  en  vernuwinge  gebaat. 

By  sy  aankoms  was  ek  pas  afgestudeer  en  sonder  vaste  toekomsplanne.  Hy 
en  ek  het  al  dadelik  aanklank  by  mekaar  gevind  en  'n  viool/klavierduo 
gevorm  waarmee  ons  die  land  wou  platreis. 

Aanvanklik  wou  ons  al  die  hoër  skole  van  Kaap  tot  Transvaal  besoek  en  het 
ons  reeds  500  briewe  gepos,  voordat  Wegelin  met  maagkoors  ses  weke 
lank  in  die  afsonderingshospitaal  in  Groenpunt  beland  het. 

Intussen  het  die  antwoorde  soos  duiwe  en  valke  op  my  toegesak.  Een,  uit  Wes- 
Transvaal,  het  gelui:  "Menere,  as  julle  dit  met  julle  viooltjies  op  my  skoolwerf 
durf  waag,  sal  ek  die  honne  op  jul  sit!" 

Afgesien  van  konsertreekse  wat  ons  vir  musiekklubs  oral  in  die  Kaapprovinsie 
aangebied  het,  het  Wegelin  'n  private  praktyk  begin  wat  sover  as  Robertson 
gestrek  het  en  daarby  was  hy  ook  nog  verbonde  aan  die  SA  Musiekkollege, 
die  Diocesan  College,  en  die  Tegniese  Kollege  op  Worcester. 

Hy  het  ook  as  solis  opgetree  met  die  Kaapstadse  Stadsorkes  en  die  SAUK  se 
Ateljee-orkes. 

In  1951  het  die  pas  gestigte  Konservatorium  van  die  PU  vir  CHO  hom  'n 
dosentskap  aangebied,  wat  hy  aanvaar  het.  Daar  het  hy  tot  1965  gewerk  en 
deur  Unisa-studie  sy  B Mus-  en  M Mus-graad  verwerf. 

Hier  het  hy,  as  voorlopers  van  sy  latere  pedagogiese  arbeid,  twee  baanbreken- 
de  Afrikaanse  boeke  oor  skoolmusiek  en  die  harmonieleer  geskryf  en,  op  uit- 
nodiging  van  die  redakteur  van  die  Suid-Afrikaanse  Musiekensiklopedie,  'n 
monografie  oor  die  musiekgeskiedenis  van  Potchefstroom  tot  1925  voltooi. 
Hy  word  tot  senior  dosent  bevorder  en  raak  aktief  by  die  SA  Vereniging  van 
Musiekonderwysers  en  ook  as  eksaminator  vir  die  praktiese  eksamens  van 
Unisa. 

As  president  van  die  SA  Vereniging  van  Musiekonderwysers  roer  hy  die  nood- 
saaklikheid  van  'n  Afrikaanse  Musiekwoordelys  aan  en  dien  hy  ook  as  voorsitter 
van  die  opvoedkundige  orkeskampkomitee. 

In  1959  stel  die  Bothner-prys  hom  in  staat  om  die  Europese  musiektoneel 
veral  ten  opsigte  van  skoolmusiek  en  tydsgenootstendense  te  bestudeer. 

In  1966  word  hy  Direkteur  van  die  nuwe  Konservatorium  en  Voorsitter  van  die 
Vakkomitee  vir  Musiek  aan  die  pas  gestigte  Universiteit  van  Port  Elizabeth, 
waar  hy  tot  1970  vertoef  en  waar  hy  onder  meer  sy  intensiewe  navorsing  oor 
die  musiekaanleg  van  blanke  kinders  begin  het. 

Hierna  word  hy  aangestel  aan  die  Toonkunsakademie  van  UP,  waar  hy  voor- 
en  nagraadse  werk  in  komposisie  tot  die  Magister-  en  die  Doktorale  vlak  doen. 
Met  sy  aftrede  in  1973  het  hy  Senior  Navorsingsbeampte  van  RGN  geword  en 
sy  aanlegstoetse  van  1974  tot  1979  verder  ontwikkel  en  gestandaardiseer. 
In  1978  het  Wegelin  hom  met  sy  vrou,  Wytske,  op  Montagu  gevestig,  waar  hy 


101 


sy  self-ontwerpte  huis  opgerig  het  en  waar  hy  hoofsaaklik  komponeer  en  tot 
onlangs  nog  gratis  vioolonderrig  aan  hulpbehoewende  bruin  kinders  gegee  het. 
Uit  Wegelin  se  pen  het  dosyne  geskrifte  die  lig  gesien.  Die  belangrikstes  het  in 
die  Tydskrif  vir  Geesteswetenskappe  verskyn  en  handel  hoofsaaklik  oor  die 
werk  van  Suid-Afrikaanse  komponiste. 

Uit  bogenoemde  pedagogiese  en  ander  bedrywighede  blyk  Wegelin  se  veelsy- 
digheid  besonder  duidelik.  As  komponis  is  sy  bydraes  net  so  imposant  en 
veelsydig. 

Sy  werke,  groot  en  klein,  is  deels  prakties  georiënteerd,  d.w.s.  didakties,  en 
andersyds  vry  gekomponeerd  in  opdrag  van  verskeie  instansies  geskryf. 
Hy  is  verstommend  produktief,  want  van  1978,  toe  hy  hom  op  Montagu  geves- 
tig  het,  het  hy  tot  einde  1986  altesame  28  werke  gekomponeer  — musiek  in  'n 
groot  verskeidenheid  van  genres,  soos  musiek  vir  strykers,  blasers,  koor,  orkes 
en  selfs  musiek  vir  'n  dokumentêre  film. 

Sy  mees  onlangse  musiek  is  opdragwerke,  soos  Die  pêre!  van  Suid-Afrika 
vir  koor  en  orkes,  aangevra  deur  die  Total-Musiekbundel  van  Wits  vir  die 
viering  van  die  300-jarige  bestaan  van  die  Paarl  op  'n  self  geskrewe  teks,  en 
'n  orkeswerk  aangevra  deur  Samro,  waaraan  hy  tans  werk. 

Van  groot  nut  vir  die  jeug  is  sy  reekse  onder  die  skuilnaam  van  Oom  Willem  wat 
gegradeerde  stukke  vir  'n  verskeidenheid  van  instrumente  bevat  en  wat  hy  self 
bemark. 

Die  onlangse  bewuswording  van  ons  inheemse  komponiste  dat  hulle  in  Afrika 
woon,  het  Wegelin  reeds  in  1963  met  sy  viool-en-klavierwerk  Stemme  uit  die 
Afrika-Vasteland  vooruitgeloop.  In  ander  werke  het  hy  ook  ryklik  uit  inheemse 
materiaal  geput. 

As  digter  het  Wegelin  heelwat  in  Nederlands  en  Afrikaans  geskryf.  Veral  sy 
Nederlandse  poësie  is  beeldryk  en  nostalgies-stemmingsvol. 

'n  Fees  van  nuwe  publikasies  by  HAUM-Literêr 

Op  25 November  1987 het  die  uitgewers  HAUM-Literêr  enkele  van  hul jongste 
publikasies  bekendgestel.  Bekende  persoonlikhede  het  begeleidende  woorde 
by  die  geleentheid  uitgespreek,  waarvan  hier  'n  paar  uittreksels  volg: 

Dr.  Rialette  Wiehahn  oor  Palinodes  (Joan  Hambidge) 

Vir  die  digter  Joan  Hambidge  is  1987  in  meerdere  opsigte  'n  "banner  year". 
Drie  prestasies  van  die  afgelope  jaar  kan  vir  haar  opgeskryf  word:  die  toeken- 
ning  van  die  Suid-Afrikaanse  Akademie  se  Eugëne  Marais-prys  vir  haar  tweede 
bundel  Bitterlemoene  van  1986;  die  publikasie  van  'n  derde  bundel  met  die 
klinkende  titel  Die  anatomie  van  melancholie,  en  — vanaand  — die  verskyning 
van  'n  víérde  versbundel:  Palinodes,  van  die  Grieks:  palin  — weer  en  ódé  — 'n 
lied. 

Dit  dui  dus  op  rekantasies  of,  in  die  mooi  woorde  van  literêre  leksikons:  'singing 
over  again'.  Dit  wil  voorkom  asof,  in  'n  sleutelgedig  soos  'Verdigris',  die  poësie 


102 


self  as  daad  van  herskryf  beskou  word.  So  'n  poëtiek  herroep  of  herskryf  haar 
vorige  Ars  poëticas,  of  weeg  ten  minste  teen  hulle  op.  In  Hartskrif,  haar 
debuutbundel,  met  sy  talle  geliefde  soeweniers  van  personalia  en  plekke,  lees 
ons  van  poësie  as  "herinneringe  gefoto-album  in  woorde".  Maar  in  Palinodes 
klink  dit  anders  want,  so  lui  dit  in  gedigte  soos  'Twilight  zone'  en  'Le  clochard', 
herinnering  vergeel,  versreëls  vervlugtig,  die  veranderende  wêreld  raak  onbe- 
grypbaar,  foto's  lieg  — en  wat  oorbly  is  palinodes:  "my  reëls  betekenisloos  / 
herskryf  hulleself". 

Hiermee  word  'n  boeiende  en  belangrike  problematiek  in  die  jongste  bundel 
aangeroer,  dié  van  die  wisselende  verhoudings  tussen  Dichtung  en  Wahrheit, 
woord  en  ervaringswêreld,  wat  in  gedig  ná  gedig  op  vindingryke  en  fassineren- 
de  wyse  ondersoek  word. 

Ook  bekende  trekke  van  hierdie  nuwe  en  vrugbare  digterskap  wat  ons  sedert 
1985  kom  verras  het,  kan  in  Palinodes  onderskei  word.  Kenmerkend  is  die  intel- 
lektualiteit  ën  die  intelligensie  ën  die  erudisie  van  hierdie  verse  wat  op  kompro- 
mislose  wyse  'n  implisiete  leser  van  soortgelyke  allooi  veronderstel. 

Die  perspektief  is  weer  dié  van  Hartskrif  se  "kyk  binnetoe",  van  Bitterlemoene 
se  "inkyk  / tot  by  die  spikkel  van  die  self".  Hiervan  getuig,  in  Palinodes,  reeds 
die  eerste  groep  gedigte  waarin,  terloops,  Wahrheit  op  merkwaardige  wyse 
herskryf  word  tot  Dichtung.  Briewe  van  daardie  grootse  eensame  Emily 
Dickenson  aan  die  heer  Thomas  Wentworth  Higgenson  en  vier  gedigte  wat 
sy  in  1862  aan  hom  gestuur  het  op  soek  na  bevestiging  van  haar  digterskap, 
plus  die  plegtige  onbegrip  van  sy  goedige  repliek  word  hier  op  bekoorlike  en 
ontroerende  wyse  tot  verdigting  herskep.  En  Emily-Joan  se  tipering  van  'n 
bepaalde  soort  digterskap  in  die  tweede  brief  kan  seker  as  'n  klein  credo  vir 
albei  digters  geld;  "Die  digter  van  die  visioen  / koester  onvervulde  wense  — / 
leef  na  binne:  vir  ewig". 

Sulke  reëls  spreek  weer  eens  in  Palinodes  van  'n  bewuste  digterskap  wat  neer- 
slag  vind  in  die  meta-gedigte  van  afdeling  vier  met  besinning  oor  en  bevraging 
van  die  digterskap.  Nog  'n  aspek  van  hierdie  betragting  van  digter-wees,  is  die 
wyse  waarop  eie  gedigte  binne  'n  groter  konstellasie  van  ander  gedigte  geplaas 
word  via  titels,  opdragte,  motto's,  verwysings  en  sitate.  Langs  dié  weg  word 
eie  digterskap  gereleveer  en  'n  hele  nuwe  interteks  by  die  Afrikaanse  poësie 
betrek  — veral  kontemporêre  Amerikaanse  digwerk  van  erkendes  soos  Wallace 
Stevens  en  Anthony  Hecht  maar  ook  van  die  sogenaamde  ikonoklaste 
Marianne  Moore,  Anne  Sexton  en  Sylvia  Plath. 

Die  erotiese  verse,  'n  belangrike  element  van  Die  anatomie  van  melancholie  is 
in  die  slotafdelings  van  Palinodes  as't  ware  herskryf  as  kil  amper  kliniese  verse 
wat  in  die  teken  van  eensaamheid,  afskeid  en  denke  oor  die  digterskap  staan. 
Van  "liefde"  tussen  aanhalingstekens  kan  daar  blykbaar  nou  ook  parodie  of 
post  mortem  gemaak  word. 

Palinodes  is,  met  sy  presiese  versorging  van  die  poëtiese  vorm  en  sy  afstande- 
likheid  van  die  self  opnuut  bevestiging  van  Joan  Hambidge  se  volwaardige  dig- 
terskap.  Haar  verskuns  is  nóg  vroulik  nóg  feministies,  maar  poësie  van  die 

private  droom  waarin  intellek  en  menslikheid  versmelt. 

Dr.  John  Kannemeyer  oor  Edenboom  (Lucas  Malan) 

Teenoor  die  dikwels  amorfe  vrye  verse  van  die  sestiger-  en  sewentigerjare  val 
Lucas  Malan  se  poësie  in  sy  eerste  twee  bundels  op  deur  die  gebruik  van  'n 
vaste  strofebou,  rymskema  en  metrum  wat  'n  konvensionele  indruk  maak,  al 
beoefen  hy  ook  die  vryer  vers  — maar  dan  met  'n  beeldnetwerk  as  struktuur- 
element  — met  groot  gemak.  Die  verse  in  hierdie  bundels  val  op  deur  die 
presisie  in  die  woordgebruik  en  die  wyse  waarop  'n  bekende  idioom  of  uitdruk- 
king  nuut  aangewend  word.  Daarmee  het  Malan  reeds  onder  die  jonger  digters 
vir  hom  'n  plek  verower  as  iemand  wat  'n  uiters  versorgde  poësie  skryf. 
As  ek  dus  'n  Bark  vir  die  ontheemdes  en  Tydspoor  hoog  aanslaan,  wil  ek  Eden- 
boom,  wat  vanaand  hier  vrygestel  word,  'n  buitengewone  publikasie  noem,  'n 
bundel  wat  sonder  enige  twyfel  sy  plek  naas  die  beste  poësieversamelings  van 
die  afgelope  dekade  of  meer  kan  inneem.  Die  verweefdheid  van  die  deurlopen- 
de  boom-,  tuin-  en  watermotiewe  bring  'n  hele  komplekse  wêreld  tot  stand  wat 
wissel  van  jeugherinnering,  die  tuin  van  Eden,  die  wisseling  van  seisoene  en 
sowel  Ou-  as  Nuwe-Testamentiese  figure.  Die  boom-motief  wat  Malan  hier 
met  Eden  verbind,  laat  'n  mens  dink  aan  Elisabeth  Eybers  en  veral  die  vroeë  Ina 
Rousseau,  maar  dit  neem  by  hom  'n  heeltemal  ander  loop  as  by  sy  twee  voor- 
gangers.  Die  boom-  en  tuinmotief  word  in  die  gang  van  die  bundel  feitlik  soos 
'n  musikale  tema  gehanteer:  terwyl  dit  in  die  eerste  verse  domineer  om  die  volle 
impak  by  die  leser  tuis  te  bring,  "verdwyn"  dit  momenteel  om  dan  in  'n  ander 
toonsleutel  in  die  herfsgedigte  van  die  tweede  afdeling  terug  te  keer.  In  afdeling 
I oorheers  die  herinnering  in  die  oproep  van  die  kinderjare  met  die  ouers  en 
broer  as  figure,  al  groei  dié  verse  uiteindelik  uit  tot  'n  besinning  oor  dood  en 
lewe  en  die  wesentlike  eensaamheid  van  die  mens.  Teenoor  die  mineurtoon 
van  die  grootste  deel  van  afdeling  II  wat  sterk  in  die  teken  van  die  dood  staan,  is 
die  "paradyslike"  in  afdeling  III  met  sy  water-verse  aanwesig,  al  beweeg  ook 
hierdie  afdeling  uiteindelik  weer  heen  na  die  dood  as  dominante  motief. 
Maar  'n  bundel  bereik  in  die  eerste  instansie  nie  sy  trefkrag  deur  die  samehang 
van  verse  en  intertekstualiteit  nie,  maar  deur  die  intrinsieke  gehalte  van  die  af- 
sonderlike  verse.  Laat  ek  dan  dadelik  sê  dat  ek  in  die  Afrikaanse  poësie  van  die 
tagtigerjare  min  bundels  ken  wat  tegnies  so  goed  versorg  is  soos  Edenboom. 
Voorbeelde  van  goeie  gedigte  lê  vir  die  gryp,  maar  ek  noem  vir  u net  die  groot 
gedigte  teen  die  einde  van  die  bundel:  "Kwaksalwery",  "Reisplan",  "Klag  van 
die  sterre",  "Temporaal"  en  "Drieluik:  Die  besoek".  Dit  is  verse  soos  hierdie 
wat  Lucas  Malan  in  die  konteks  van  ons  hedendaagse  poësie  onmiddellik  tot  'n 
groot  digter  verhef.  Dit  is  nie  gedigte  wat  in  klein  emosies  of  ekkerigheid  bly 
vassteek  nie,  maar  gedigte  wat  die  probleme  van  lewe  en  dood  — daardie  sterk 
motiewe  wat  telkens  in  die  werklik  groot  literatuur  van  alle  tye  domineer  — op 
'n  nuwe  wyse  in  ons  taal  verwoord.  Ek  wil  Lucas  Malan  gelukwens  met  die 
publikasie  van  Edenboom,  'n  bundel  wat  ek  as  een  van  die  belangrikste  bydraes 
tot  die  Afrikaanse  poësie  van  die  tagtigerjare  beskou. 


104 


Prof.  Ina  Grabe  oor  Die  wilde  kind  (Fransi  Phillips) 

In  Die  Wi/de  Kind  van  Fransi  Phillips  word  die  leser  ingelei  in  'n  vreemde  wêreld 
waar  kreatiwiteit  gevoed  word  deur  'n  mengsel  van  verbeelding  en  werklikheid, 
natuur  en  tegnologies-gekultiveerde  beskawing,  kind  en  kunstenaar,  dier, 
mens  en  mitologiese  figure  — almal  oproepbaar  in  die  wisselende  beelde  wat  in 
die  vuur  waargeneem  kan  word.  Die  leser  se  verkenning  van  die  Afrika-wêreld 
word  terselfdertyd  'n  mede-besinning  saam  met  die  ek-skrywer/verteller  oor 
die  aard  van  kreatiwiteit  en  die  mate  waarin  realiteit  onderworpe  is  aan,  selfs 
afhanklik  is  van  die  kunstenaar  se  sang,  fluitspel,  beelde  en  in  die  laaste  instan- 
sie  sprokiesagtige  storie.  Die  opskryf  van  die  "verhaal"  van  die  wilde  kind  word 
dus  'n  besinning  oor  die  aard  van  skryf.  Die  funksie  van  al  die  vreemde  beelde 
wat  in  die  Afrika-wêreld  ingevoer  word,  vind  weerklank  in  die  manier  waarop 
sentrale  beelde  soos  die  vuur  — wat  sowel  skepping  as  vernietiging  genereer 
— die  aard  van  die  kunstenaarskap  tipeer.  Fransi  Phillips  se  "sprokie"  verteen- 
woordig  'n  verbeeldingryke  toevoeging  tot  die  reeks  selfrefleksiewe  postmo- 
dernistiese  tekste  wat  in  die  jongste  tyd  die  Afrikaanse  letterkunde  "bevolk". 

Stephan  Bouwer  oor  Ongerymdhede  (Gerrit  Olivier) 

(Die  essays  in  hierdie  bundel  is  'n  versameling  uit  'n  rubriek  wat  die  skrywer  in 
De  Kat  behartig  het.) 

Almal  wat  al  saam  met  Gerrit  gekuier  het,  wéét  dat  dié  dictum  bevestig  dat 
daar  'n  "closet"  digter  in  elke  akademikus  skuil.  Die  essays  in  De  Kat  illustreer 
ook  'n  soort  "progressie"  wat  'n  boeiende  projek  kan  word  vir  'n  honneurstu- 
dent:  aanvanklik  is  die  opskrif  KATTEKWAAD,  maar  na  'n  paar  uitgawes  word 
die  opskrif  net  GERRIT  OLIVIER.  Vir  die  leser  lyk  dit  of  die  skrywer  aanvaar  dat 
hy  kán  skryf  as  hy  "kwaad"  is,  maar  ook  met  verwondering  begin  ervaar  dat  hy 
kan  skryf  as  hy  hartseer  is.  Die  resultaat  is  fyn  en  ontroerende  belydenis,  ge- 
temper  deur  dié  soort  ingesteldheid  wat  hom  daarvan  sal  weerhou  om  in  self- 
koestering  rond  te  woel.  Sy  essays  oor  verlore  geliefdes,  oor  'n  telefoonoproep 
wat  uitbly,  die  teleurstelling  van  foto's  e.s.m.  het  die  basiese  gegewe  waarmee 
mindere  digters  graag  mors...  Die  essay,  soos  ons  weet  uit  sy  oorspronklike 
betekenis  op  Frans,  beteken  "probeerslag".  Ek  dink  die  woord 
"poging"/probeerslag  is  en  bly  nogal  van  toepassing,  want  geen  onderwerp  is 
vir  die  essayis  taboe  nie.  Die  meeste  lesers  het,  bes  moontlik,  vrede  met  onder- 
werpe  soos  rugby,  tuinmaak  en  Engelse  kos;  wat  hulle  wel  laat  aanhou  lees,  is 
'n  pittige,  individualistiese  en  filosofiese  skryfbenadering.  'n  Lewensbeskouing 
moet  blyk  uit  die  stuk  — en  verkieslik  moet  daar  'n  exposé  van  die  skrywer  se 
ego  plaasvind.  In  dié  opsig  lê  die  essay  nogal  na  aan  die  volbloed-confessional- 
gedig.  Die  spreker  of  ek-verteller  in  'n  essay  is  'n  Montaigne,  'n  Bacon,  'n 
Vestdijk  of  'n  Olivier  — en  nooit  gestaltes  en  diere  nie.  'n  Essay  is  dus  'n  ont- 
kleedans par exce//e/7ce,  'n  literêre  uiting  van  digters  en  doldapperes.  (Aan  jou 
opinie  van  Naas  Botha  sal  jy  geken  word!) 

P.D.  van  der  Walt 

Germanicus  (N.P.  van  Wyk  Louw) 


I.  Inleiding;  Heerser  en  Humanis 

In  1947  het  N.P.  van  Wyk  Louw  'n  stuk  gepubliseer  onder  die  titel  HEER- 
SER  EN  HUMANIS,  met  as  subtitel:  "Nie-dramatiese  gesprek  van  die  toe- 
koms".  Hierdie  dialoog  is  opgeneem  in  sy  essaybundel  Libera/e  nasiona- 
/isme  (1958),  en  dié  weer  vorm  deel  van  die  onlangs  verskene  eerste  deel 
van  Louw  se  Versamelde  prosa  (Tafelberg-Uitgewers,  Kaapstad,  1986  — 
bl.  511). 

Met  die  oog  op  'n  vollediger  begrip  van  die  versdrama  Germanicus  is  dit 
profytlik  om  dié  vroeë  stuk  weer  eens  te  lees.  'n  Mens  sou  dit  selfs  die  kiem- 
sel  van  die  drama  kan  noem,  na  sowel  die  sentrale  gedagte  daarin  as  die  dia- 
loogvorm  daarvan.  Trouens,  dit  is  juis  in  hierdie  laat-veertigerjare  dat  die 
eerste  proewe  van  die  later  volledige  drama  in  die  literêre  tydskrif  Stand- 
punte  verskyn  het:  bepaalde  "bedrywe"  daarvan,  soos  die  skrywer  dit  toe 
genoem  het;  later,  in  gepubliseerde  vorm,  is  die  afdelings  "tonele" 
genoem. 

Dit  is  duidelik  dat  die  drama  uit  'n  bepaalde  denkklimaat  gegroei  het,  dat  dit 
een  (en  dan  een  grootse)  neerslag  of  kristallisasie  is  van  'n  probleem  waar- 
aan  Louw  in  daardie  jare  tydens  en  na  die  Tweede  Wêreldoorlog 
(1939—1945)  baie  aandag  gegee  het  — soos  ook  blyk  uit  sy  sonnetreeks 
"Drie  diere"  uit  die  digbundel  Gesta/tes  en  diere  (1947).  En  dié  probleem  is 
wat  hy  daar  noem  "al  die  pyn  en  die  mens  se  wrede  spel"  — dus  mag  en  ge- 
weld  teenoor  vrede  en  harmonie,  onmenslike  wreedheid  teenoor  menslike 
liefde.  Lees  maar  weer  daardie  metafoorgeworde  beliggaminge  van  aspekte 
van  onmenslike  wreedheid  en  geweld:  die  ongeroerde,  onaantasbare  Egip- 
tiese  sfinks;  die  bloeddorstige  Assiriese  bul;  die  kil  en  slaggereed  Romeinse 
arend:  drie  stelsels,  drie  ryke  — ewig-menslike  verwordinge. 

Dit  is  hierdie  essensiële  teenstelling  tussen  wrede  geweld  en  deernisvolle 
menslikheid  wat  die  fiktiewe  gesprek  tussen  die  heerser  en  die  humanis  ten 
grondslag  lê.  Daarin  sê  die  gevangene,  wat  as  humanis  optree  teenoor  die 
heerser,  dat  swyg,  veral  teenoor  gemeenheid,  iets  byna  goddeliks  kan 
wees.  Die  heerser  noem  homself  die  mens  in  sy  verskyning  as  heerser-dier, 
intelligente  roofdier  wat  — omdat  hy  die  mens  se  drifte,  swakhede  en  vrese 
ken  — hulle  soos  werktuie  kan  gebruik.  Daarteenoor  stel  die  gevangene  die 
geestelike  lewe  as  hoogste  waarde,  waarvoor  die  mens  ook  bereid  kan  wees 
om  te  sterf. 

Basies  het  'n  mens  hier  'n  konflik  tussen  die  natuurlike  lewe  en  die  teen- 
natuurlike,  'n  heel  fundamentele  motief  in  Van  Wyk  Louw  se  werke  van  die 
begin  af  — soos  daar  van  Koki  in  die  epos  Ral<a  geskryf  staan;  "maar  dié  / 
wat  skoonheid  en  hoogheid  dra  as  las  / en  ver  verlange,  is  'n  vreemde  ras  / 
van  mense  en  bloot  aan  veel  gevaar". 


107 


Dit  is  met  hierdie  gedagte  van  wat  in  dié  gesprek  tussen  die  heerser  en  die 
humanis  genoem  word  "'n  geestelike  daad"  en  met  Van  Wyk  Louw  se 
"aristokratiese  ideaal"  wakker  in  ons  geheue,  dat  ons  dus  ook  die  drama 
Germanicus  moet  benader,  want  dis  in  daardie  wêreld  van  die  Romeinse 
arend  van  die  slotsonnet  van  die  genoemde  reeks  dat  Germanicus  figureer 
— waar  die  "wye  vrees"  heers. 

Natuurlik  is  die  teks  van  dié  versdrama  selfgenoegsaam  en  uniek,  maar  daar 
is  ook  iets  soos  samehang,  intertekstuele  verwysing  en  kruisbestuiwing  in 
dié  groot  woordkunstenaar  se  werk.  Sy  oeuvre  vorm  'n  organiese  geheel, 
vertoon  'n  eiesoortige  groei  én  getrouheid  aan  homself,  en  dit  is  juis  in  die 
raaksien  van  hierdie  oor-en-weer  etimologisering  dat  die  volle  rykdom  en 
digtheid  van  sinrykheid,  skoonheid  en  trefkrag  van  N.P.  van  Wyk  Louw  se 
oeuvre  tot  volledige  uitdrukking  kom  vir  die  leser. 

Daarom  het  ek  dit  nodig  geag  om  u aandag  inleidend  te  bepaal  by  hierdie 
sleutelstuk,  t.w.  Heerser  en  humanis. 

Raadpleeg  dit  dus,  soos  ook  die  sonnetreeks  "Drie  diere",  en  wel  teen  die 
agtergrond  van  seker  die  uitnemendste  studie  oor  Louw  se  woordkunstige 
oeuvre:  ek  verwys  na  F.I.J.  van  Rensburg  se  twee  saamhangende  boeke: 
Sublieme  ambag  en  Swewende  ewewig  waarvan  die  subtitel  in  elke  geval 
is:  "Beskouings  oor  die  werk  van  N.P.  van  Wyk  Louw".  (Tafelberg-Uit- 
gewers,  Kaapstad,  1975). 

II.  Metodologiese  uítgangspunt 

By  die  bespreking/behandeling  van  N.P.  van  Wyk  Louw  se  versdrama  Ger- 
manicus,  ook  as  voorgeskrewe  teks  op  hoërskool,  is  my  literatuur- 
wetenskaplike  uitgangspunt  primêr  dié  dat  die  literêre  teks  die  voorwerp 
van  ondersoek  is,  m.a.w.  die  tekstuur  en  struktuur  van  die  werk  self.  Ek  laat 
dus  die  opvoedkundige,  selfs  literêr-opvoedkundige  waarde  al  dan  nie  van 
die  onderhawige  drama  tersy  en  konsentreer  op  die  samehang  en  omvang 
van  die  gepubliseerde  teks  soos  ons  dit  voor  ons  het  — hoewel  die  vor- 
mende  invloed  daarvan  op  die  leser  implisiet  mag  blyk. 

So  'n  ontleding  van  die  teks,  met  beskrywing  en  vertolking  as  middele,  lei 
tot  'n  waardebepaling,  maar  ook  dit  — tesame  met  die  vergelyking  met 
ander  tekste  wat  onvermydelik  deel  van  'n  mens  se  hele  benadering  van  'n 
bepaalde  teks  is,  is  nie  die  hoofsaak  nie;  wel  hoe  en  watter  struktuur- 
elemente  die  geheel  vorm  en  welke  betekenisdigtheid  die  werk  ontwikkel. 
My  metode  is  dus  wesenlik  struktureel,  maar  dan  ook  organisties:  die  same- 
hang  van  die  dele  aan  te  toon  — dus  wat  ook  genoem  word  die  konstituan- 
tes  van  die  kunswerk.  Want  'n  kunswerk  is  fundamenteel  afhanklik  van 
vormgewing,  vorm,  gestalte,  sinryke  patroon,  vir  sy  bestaan  as  estetiese 
objek. 

Maar  met  die  woord  sinryk  het  ek  reeds  iets  van  die  betekenis,  die  seggings- 
krag,  die  suggestierykheid  of  omvang  van  die  kunswerk  gesuggereer  — 
want  ook  dít  is  'n  integrale  aspek  van  die  estetiese.  Onthou  egter:  die  Tagti- 

gers  het  nie  verniet  die  ou  waarheid  herbeklemtoon  nie:  "Vorm  en  inhoud 
zijn  een". 

Wat  ek  tot  dusver  gesê  het,  is  die  rekenskap  van  die  literatuurondersoeker, 
die  aktiwiteit  van  die  leser,  die  mens  vóór  die  boek  — in  die  woorde  van 
N.P.  van  Wyk  Louw  self.  En  tog  is  dit  nie  subjektivisme  nie,  maar  die  strewe 
is  kontroleerbare  uitsprake,  getoets  aan  die  teks  self.  Die  ideaal  is  weten- 
skaplike,  literatuurwetenskaplike,  bevindings  — en  die  woord  wetenskap 
bedoel  geordende  (gesistematiseerde),  getoetste  en  vertolkte  kennis. 

En  hoewel  ek  dit  doelbewus  aan  die  ander  kant  ook  vermy  om  bv.  Germani- 
cus  te  verklaar  aan  die  hand  van  gegewens  aangaande  die  mens  ágter  die 
boek,  d.w.s.  die  outeur  as  mens,  bestaan  so  'n  teks  soos  Germanicus,  eint- 
lik  enige  literêre  werk,  nie  in  'n  lugleegte  nie:  dis  deel  van  'n  skrywer  se  hele 
oeuvre,  deel  van  'n  literatuur  of  dan  die  letterkunde  van  'n  bepaalde 
periode,  dis  deel  van  'n  hele  kultuur  of  literêre  tradisie. 

Daarom  kan  'n  mens  se  benadering  van  'n  teks  nie  volkome  atomisties  (iso- 
lasionisties)  wees  nie;  die  werk  is  nie  hermeties  verseël  of  volkome  absoluut 
selfgenoegsaam  en  outonoom  nie.  'n  Mens  moet  benewens  die  primêr- 
strukturele  benadering  ook  die  teks  in  sy  verband  beskou,  dus  organisties 
benader  ook  in  breër  konteks  — intertekstueel  as  u wil. 

Op  bogenoemde  sake  sal  ek  kortliks  die  aandag  moet  vestig  — wat  'n  mens 
kan  noem  sekere  determinante.  Dié  is  die  dramatiese  tradisie  waarin  Germa- 
nicus  staan;  daarbenewens  Van  Wyk  Louw  se  teoretiese  uitlatings  oor  die 
konflik  tussen  denker  en  heerser,  dink  en  doen,  heerser  en  humanis. 

Maar  eers  iets  oor  die  konflik  wat  die  drama  ten  grondslag  lê. 

III.  Die  dramatíese  konflik  in  Germanicus 

N.P.  van  Wyk  Louw  se  drama  Germanicus  is  in  hoë  mate  'n  monodrama,  'n 
eenmansdrama  — net  soos  sy  Dias  wat  ook  historiese  stof  verwerk,  en  soos 
Opperman  se  Periandros  van  Korinthe.  Maar  dit  is  wat  hierdie  werk  wil 
wees,  geen  "life  and  times  of ...",  'n  geskakeerde  beeld  van  'n  tyd  en  groep 
nie.  Uiteraard  is  dit  wel  gedeeltelik  so,  want  Germanicus  word  immers  gete- 
ken  in  sy  historiese  kultureel-politieke  konteks.  Hoe  anders?  Maar  altyd 
staan  Germanicus  self  in  die  sentrum,  wentel  alles  om  hom  en  die  konflik 
waarin  hy  te  staan  kom.  Hy  sê  ook  hy  sterf  "aan  hierdie  tyd".  Maar  die  tyd 
vind  uitdrukking  in  die  kodes  en  handelinge  van  mense  — mense  wat  Ger- 
manicus  se  antagoniste  is  en  word. 

Die  essensie  of  ideologiese  basis  van  die  botsing  tussen  Germanicus  en  die 
verteenwoordigers  van  die  Ryk  is  reeds  aangedui.  Tog  is  die  konflik  nie  so 
eenduidig  nie,  want  daar  is  ook  die  konfrontasie  met  bv.  Piso.  Nietemin  kan 
die  konflik  in  'n  hoë  mate  weergegee  word  deur  'n  rekapitulasie  en  vertol- 
king  van  die  vernaamste  handelingsmomente  van  die  agt  tonele  wat  elk  'n 
kern  in  die  handelingslyn  vorm. 

Hoe  die  verwikkelde  en  tog  duidelik  gestruktureerde  en  gekonkretiseerde 
konflik  hier  in  Germanicus  verloop,  d.w.s.  die  uiterlike  botsing,  gepaard 

gaande  met  Germanicus  se  innerlike  stryd,  besluitneming  en  volharding, 
word  so  duidelik  opgesom  deur  P.J.  Conradie  in  sy  Blokboek  oor  hierdie 
drama  (nr.  5,  Academica,  Pretoria-Kaapstad,  1966)  dat  ek  eerder  op 
aspekte  van  hierdie  dramatiese  konflik  wil  konsentreer  as  om  te  herhaal  wat 
daar  in  die  Blokboek  staan;  daarom  val  die  klem  nou  op  die  tragiese,  die 
handelingslyn,  die  betekenisdigtheid,  ens. 

'n  Mens  moet  net  altyd  duidelik  voor  oë  hou  dat  die  handeling,  die  botsende 
strewes  van  die  partye,  protagonis,  antagonis(te)  in  en  deur  mense  plaas- 
vind,  handelende  persone  — en  daarom  moet  daar  skerp  gekyk  word  na  die 
heel  primêre  maar  onontbeerlike  voorwaarde  vir  drama:  lewende  en  oortui- 
gende,  goed  omlynde,  uitgediepte  karakterbeelding.  As  die  persoons- 
tekening  nie  slaag  nie,  faal  die  drama,  hoe  goed  die  konsepsie,  ideëstruk- 
tuur,  handelingsmomente,  bou,  woordgestalte  ook  mag  wees. 

Miskien  is  dit  juis  hierin  dat  die  grootsheid  en  geslaagdheid  van  die  drama 
Germanicus  geleë  is:  die  aangrypende  persoonsbeelding:  Germanicus, 
Agrippina,  Piso,  selfs  die  "dier"  daar  in  sy  "hol"  — Tiberius  — is  boeiende, 
lewende,  oortuigende  mense.  Hulle  word  ten  voete  uit  geteken,  en  enige 
studie  van  dié  drama  sal  hom  moet  rekenskap  gee,  nie  net  van  die  gebeure 
en  die  grondslag  van  die  dramatiese  botsing  nie,  maar  veral  van  die  realise- 
ring  daarvan  in  die  hoofkarakters. 

IV.  Die  aspek  van  die  tragiese 

Die  vrae  rondom  die  dramatiese,  selfs  die  bevraagtekening  van  die  wesenlik 
dramatiese  in  hierdie  drama,  het  ons  enigsins  aangeraak  en  aangetoon  dat 
die  paradoksale  nie-handeling  juis  skering  en  inslag  van  dié  besondere  tema 
vorm.  Maar  'n  ander,  verwante,  vraag  is  of  Germanicus  waarlik  'n  tragiese 
figuur  is,  want  ter  wille  van  die  universaliteit  én  slaankrag  van  die  kernge- 
dagte,  finale  segging,  die  tema  van  die  drama,  wat  ons  sou  kon  noem  die 
aangrypendheid  van  die  spel  — daarvoor  is  die  tragiese  kwaliteit  nodig.  Dit 
het  die  antieke  Griekse  dramaturge  juis  ingesien:  die  toeskouer  word  deur 
die  tragiese  meegevoer,  gelouter  en  veredel. 

Waarin  lê  die  tragiese?  En  is  Germanicus  in  der  waarheid  'n  tragiese  held 
volgens  die  Aristoteliaanse  vertolking  van  die  tragiese?  Hierdie  laaste  vraag 
kan  tereg  in  die  lig  van  die  gangbare  opvatting  van  die  tragiese  gevra  word, 
omdat  daar  twyfel  kan  bestaan  oor  Germanicus  se  tragiese  skuld.  Is  Germa- 
nicus  nie  maar  'n  onskuldige,  skuldelose  slagoffer  van  omstandighede  nie; 
dus  pateties  en  nie  tragies  nie?  Want  skuld,  persoonlike  of  erfskuld,  aan  jou 
lot  en  ondergang,  dié  is  'n  onvervreembare  element  van  die  estetiese  begrip 
van  die  tragiese.  Ons  moet  onderskei  tussen  patos,  jammerlikheid,  en  tra- 
giek. 

Germanicus  beantwoord  aan  die  "vereistes"  van  die  tragiese  held:  hy  is  van 
hoë  afkoms,  'n  caesar,  'n  geliefde  leier  van  aansien,  'n  man  met  uitnemende 
eienskappe.  Dus  geniet  hy  die  toeskouer/leser  se  agting  en  aandag,  kan  hy 
as  'n  universele  voorbeeld  van  menslikheid  dien  — sal  sy  lot  aangryp  en 

stig,  want  die  uiteindelike  doel  van  die  tragiese  is  en  was  nog  altyd  om  die 
toeskouer  te  waarsku  en  te  veredel,  te  reinig.  Want  Germanicus  is  ook 
mens  genoeg,  soos  van  die  ideale  tragiese  held  verwag  word,  om  swakhede 
te  hê,  'n  karaktergebrek  wat  hom  'n  noodlottige  keuse  laat  doen  wat  sy 
stryd  en  ondergang  bewerkstellig.  Hoe  edel  en  lofwaardig  Germanicus  se 
aristokratiese  ideaal  van  menslikheid  ook  al  is,  bly  dit  nog  altyd  so  dat  dit  'n 
aristokratiese  ideaal  is  by  Germanicus:  hy  voel  hom  daardeur  verhewe  bo  sy 
tyd,  bo  mense.  Hy  wil  hom  ook  nie  "vuil"  maak  nie;  daar  is  by  hom  'n 
onmiskenbare  verhewenheid  maar  ook  'n  element  van  wat  'n  mens  kan 
noem  arrogansie,  wat  die  ou  Grieke  genoem  het:  "hubris". 

Dit  is  sy  swakheid  in  sy  goedheid,  selfs  in  'n  mate  sy  "skuld".  Dit  veroor- 
saak  dat  hy  nie  wil  ingryp  en  heers  nie,  want  hy  erken  dat  hy  tog  ook  sin  het 
aan  heers.  Maar  hy  wil  sy  reinheid  nie  besoedel  nie;  hy  word  ook  as  koud 
ervaar  deur  sy  vrou  Agrippina  en  sy  vaderlike  vriend  Piso.  Die  gevoel  van 
onbetrokkenheid,  die  nie-wil  tot  handeling  — wat  hier  'n  dramatiese  hande- 
ling  aan  die  gang  sit,  paradoksaal  genoeg  — is  egter  nie  genoeg  skuld  om 
Germanicus  se  lot  en  selfs  ondergang  as  tragies  te  kwalifiseer  nie. 

En  tog  is  Germanicus  nie  alleen  aangrypend  deerniswekkend  nie;  sy  lewe  is 
inderdaad  tragies,  maar  dan  moet  'n  mens  die  essensiële  aspek,  die  kern 
van  die  tragiese  soek  in  iets  anders  as  ondergang,  nl.  in  lyde,  lyding.  En 
hieroor  bestaan  daar  geen  twyfel  nie:  Germanicus  ly  van  die  begin  af;  sy 
bewoënheid  om  die  lot  van  mense,  of  dit  sy  eie  mense  is  en  of  dit  vyande 
soos  Thusnelda,  die  Germaan,  is  — sy  bewoënheid  om  die  lot  van  slawe 
soos  Clemens  wat  'n  bloedende  getuie  is  van  die  "harde  hande"  van  die 
Romeine;  sy  bewoënheid  om  die  lot  van  sy  bondgenote  en  onderdane  in  die 
Ooste  — dit  alles  maak  Germanicus  se  lewe  en  lot  een  groot  lydensweg,  tot 
hy  uiteindelik  sterf  van  die  gif,  vervreem  van  sy  vriend  Piso,  onmagtig  om 
iets  daadwerkliks  te  doen  aan  die  "vuil  kloaak"  van  die  dekadente,  onmens- 
like  Romeinse  stelsel  — wel  met  die  vae  vermoede  dat  sy  nie-doen  die  begin 
van  'n  nuwe  lewenskode  van  menslikheid  is. 

Vir  hierdie  siening  van  die  tragiese  as  berustende  op  die  lyde  van  'n  groot  en 
edel  mens  ten  gevolge  van  'n  bewuste  keuse  op  grond  van  sy  karaktersame- 
stelling,  beroep  ek  my  op  die  uiteensetting  van  die  dramatiese  begrip  tragiek 
soos  beredeneer  deur  J.P.  Louw  in  die  essay  getitel:  "Tragiek  in  die  Griekse 
tragedie"  en  wat  opgeneem  is  in  die  bundel  IN  EN  OM  DIE  LETTERKUNDE, 
onder  redaksie  van  A.P.  Grové  (H.A.U.M.,  Pretoria,  1974). 

In  hierdie  opstel  wys  die  skrywer,  'n  gedeë  klassikus,  aan  die  hand  van  voor- 
beelde  uit  die  dramatiese  genre  van  die  klassieke  Griekse  tragoidia,  dat  die 
tragiese  held  'n  verkeerde  keuse  maak,  'n  oordeelsfout  begaan,  'n  ver- 
keerde  daad  pleeg  (hamartia),  wetend  of  onwetend,  maar  wel  uit  eie  keuse, 
en  dat  hy  dus  skuld  het  aan  sy  tragiese  fout.  En  dan  wys  Louw  daarop  dat 
die  basiese  aan  elke  tragedie  — van  die  Grieke  tot  vandag  — lyding  is.  Die 
mens  moet  ly;  dit  is  die  tragiek  van  sy  bestaan.  Dit  is  die  grootste  misterie 
van  ons  lewe,  en  die  tragedie  is  daardie  kunsvorm  wat  tot  die  uiterste  diep- 

tes  van  die  menslike  lewe  wil  deurdring.  Paradoksaal  wáár  is  die  feit  dat  ons 
eers  deur  lyding  die  lewe  verstaan.  Die  brose  mens  is  kwetsbaar,  ly  — en  dit 
word  uitgebeeld  in  die  hamartia  en  uiteindelik  die  lyding  en  die  gevolglike 
katharsis  by  held  en  toeskouer:  die  suiwerende  uitwerking  van  hierdie 
skouspel  as  gevolg  van  die  emosies  van  vrees  en  medelye  by  die  gehoor. 
Gemeet  aan  hierdie  kriterium  van  lyde,  is  Germanicus  die  tragiese  held  by 
uitnemendheid,  al  word,  by  wyse  van  spreke,  sy  siel  gered  — want,  so  lees 
ons  aan  die  einde:  "Hy  is  by  al  die  Caesars". 

In  die  verbygaan  verdien  dit  verder  vermelding  dat  volgens  hierdie  siening 
van  die  tragiese  ook  Dias  in  Van  Wyk  Louw  se  gelyknamige  drama  tragies 
is.  Die  stelling  is  al  gemaak  dat  Dias  nie  tragies  kan  wees  nie,  want  aan  die 
einde  kom  hy  tot  heerlike  insig,  groei  hy  tot  egte  Christelike  deemoed  en 
oorgawe  aan  God  en  Sy  Wil;  hy  word  dus  gered  in  Christelike  sin,  sy  siel 
gered,  al  gaan  sy  liggaam  in  die  werwelwind  verlore. 

Die  verdere  redenasie  sou  dan  logieserwys  wees  dat  binne  die  Christelike 
denksisteem  die  begrip  van  die  tragiese  nie  kan  bestaan  nie,  d.w.s.  indien 
die  tragiese  gesien  word  as  bestaande  in  die  onvermydelike  ondergang  en 
vernietiging  van  die  held,  m.a.w.  'n  soort  goddelike  of  kosmiese  wraak- 
voltrekking.  Die  essensie  van  die  Christelike  leer  is  immers  versoening  en 
redding.  Maar  indien  die  tragiese  gesien  word  in  lyde,  dan  is  die  tragedie 
part  en  deel  van  die  Christelike  lewensvisie. 

Nie  net  Dias  in  sy  laat-Middeleeuse  Christelike  lewenskader  nie,  maar  ook 
Germanicus  in  sy  laat-heidens-Romeinse  wêreld  kan  vanuit  die  moderne  tyd 
waarin  Christelike  norme  geld,  vertolk  word  as  tragiese  voorbeelde:  hulle 
bly  tragies,  ook  vir  ons  moderne  mense. 

Dit  is  daarom  ook  nie  vergesog  dat  Van  Wyk  Louw  in  sy  interpretasie  van 
die  historiese  Germanicus  hom  'n  prototipe,  'n  voorafskaduwing,  van  Chris- 
tus  maak  nie.  Dit  gee  groter  geldigheid  en  trefkrag  aan  die  drama,  soos  P. 
du  P.  Grobler  tereg  daarop  gewys  het  in  sy  opstel:  "'n  Ander  interpretasie 
van  Germanicus"  in  die  bundel  SMAL  SWAARD  EN  BLINK,  onder  redaksie 
van  Ernst  van  Heerden  (Academica,  Pretoria-Kaapstad,  1966). 

V.  Betekenisdigtheid  of  meerduidigheid  van  die 
Germanicusfiguur 

Daarom  vervolgens  enkele  opmerkings  oor  die  betekenisdigtheid  of  meer- 
duidigheid  van  die  Germanicusfiguur.  Germanicus  word,  soos  ek  probeer 
aantoon  het,  as  tragiese  held  uitgebeeld  om  so  ons  lewenservaring  en 
lewensiening,  ons  selfkennis  en  mensekennis  te  verdiep.  Maar  kragtens  dié 
beelding,  in  die  hele  struktuur  van  die  drama,  die  handelingslyn  en  die 
woordgestalte  waarop  ek  aanstons  sal  let,  word  Germanicus  ook  tipe  van 
die  uitnemendste  mens  van  alle  tye,  wat  ook  tegelykertyd  God  was:  Jesus 
Christus.  Want  menslikheid,  suiwer  humaniteit,  selfs  humanisme  wat  nog 
nie  'n  eie  nuwe  godsdiens  op  sigself  en  dus  totaal  horisontaal  en  mensge- 
bonde  geword  het  nie,  is  nie  strydig  met  Christelikheid  nie.  Die  suiwerste 

vorm  van  menseliefde  is  juis  deur  Christus  gedemonstreer  en  is  in  sy  leer 
vervat:  die  keersy  van  God  met  jou  hele  wese  liefhê,  is  jou  naaste  lief  te  hê 
soos  jouself. 

Dus:  die  geïmpliseerde  Christusgelykenis  in  hierdie  drama  gee  daaraan  'n 
universele  en  algemeen-geldige  en  tydlose  waarheidsdimensie.  Ons  kan  sê 
dat  Van  Wyk  Louw  vir  Germanicus  sien  en  beeld  as  die  ideale  mens-van- 
die-naasteliefde,  maar  tegelyk  is  hy  'n  skadubeeld  van  Christus  — soos  Gro- 
bler  in  sy  stuk  uitwys.  Die  parallelle  is  ooglopend  as  'n  mens  var.  hierdie 
verwysingsraamwerk  bewus  is:  die  hoofmomente  in  die  lewe  van  Germani- 
cus  stem  ooreen  met  dié  in  die  lewe  van  Jesus,  wat,  net  soos  dié  van  Ger- 
manicus,  33  jaar  was: 

a)  die  versoeking  van  die  keiserskap  X die  versoeking  in  die  woestyn; 

b)  die  triomftog  in  Rome  X die  intog  in  Jerusalem; 

c)  die  eetmaal  by  Aretas  X die  laaste  avondmaal; 

d)  die  toneel  in  die  tuin  voor  die  tempel  van  Apollo  naby  Antiochië  X die 
gebeure  in  die  tuin  van  Getsemané; 

e)  die  gewillige  sterwe  van  Germanicus  ter  wille  van  'n  hoë  geestelike 
ideaal,  dus  'n  ander  heerskappy  as  die  aardse  X die  kruisdood  op  Gol- 
gota. 

Gesien  die  verwysingsraamwerk  van  die  moderne  gehoor,  is  hierdie  inter- 
pretasie  by  terugskouing  op  sowel  die  Germanicus-  as  die  Christus- 
geskiedenis  volkome  geldig;  trouens,  dit  gee  aan  die  teks  'n  duidigheid,  gel- 
digheid  en  trefkrag  wat  dit  andersins  sou  ontbeer  en  verarm  — of  die 
skrywer  dit  nou  welbewus  so  bedoel  het  of  nie.  Dis  eenvoudig  daar,  en  dis 
dié  soort  pluselement  wat  aan  groot  literatuur  sy  unieke  karakter  verleen. 
Die  Christusparallel  gee  'n  groter  betekenisgeladenheid  en  suggestierykheid 
aan  die  tragiek  wat  skering  en  inslag  van  die  lewe  van  Germanicus  is  — dié 
lewe  wat  Van  Wyk  Louw  hier  dramatiseer  en  tot  'n  woordkunswerk  struktu- 
reer. 

Daarom  moet  ons  ook  in  die  volgende  instansie  kyk  na  die  handelingslyn 
wat  die  ruggraat  van  die  drama  is;  die  woord  drama  beteken  immers  hande- 
ling,  cn  die  gestruktureerde  handeling  is  die  primêre  bestaansvoorwaarde 
ook  van  die  teks  onder  bespreking. 

VI.  Die  handelingslyn  — die  bou  van  die  drama 

Hierdie  tragiek  van  Germanicus  word  in  woord  en  daad  oor  agt  tonele  heen 
gebeeld.  Die  handelingslyn  openbaar  'n  bepaalde  patroon,  gang,  sinvolle 
struktuur,  ontwikkeling  en  samehang,  afronding.  Ek  het  aanvanklik  aange- 
voer  dat  die  drama  ontspring  het  aan  die  denkproblematiek  rondom  die 
teenstelling:  heerser  X humanis,  denke  verhewig  tot  poësie,  tot  'n  vers- 
drama. 

Die  handelingslyn  vertoon,  grafies  voorgestel,  die  patroon  van  'n  parabool. 

Dit  begin  in  die  eerste  toneel  waarin  Germanicus  en  die  soldate  optree,  kry 
stygende  momentum  in  die  tweede  toneel  waarin  die  naaste  offisiere  op  die 
voorgrond  tree,  soos  in  die  derde  waar  die  fokus  nog  meer  vereng  word  op 
Agrippina  en  Germanicus,  tot  'n  hoogtepunt  in  die  vierde  bereik  word  waar 
die  volle  lig  op  Germanicus  en  sy  menslikheid  teenoor  die  Germaanse 
vyande,  Segestes  en  Thusnelda,  val.  Dis  ook  in  hierdie  toneel  dat  hy  op 
rituele  wyse  sy  keuse  ten  gunste  van  nie-doen  en  menslikheid  beseël  deur 
sy  "testament".  Hy  praat  van  "tekens",  dus  simbole,  byna  sakramentele 
voorwerpe:  hy  gee  sy  swaard  aan  Piso,  met  woorde  wat  ritmies  en  klank- 
matig  herinner  aan  die  instelling  van  die  nuwe  testament  of  verbond  deur 
Christus  in  die  oppersaal  by  die  laaste  avondmaal:  "...  neem  hom  en  dra 
hom  en  vergeet  hom  nooit": 

Vir  Marcus  gee  hy  sy  lyfband,  vir  Caius  sy  mantel.  En  dat  die  offisiere  bewus 
was  van  dié  simboliek,  dié  afstand  doen  van  alle  mag  en  gesag  en  heer- 
skappy,  blyk  uit  die  woorde  van  Caius:  "...  dis  byna  of  jy  sterwe  — hierdie 
weg-gee." 

Hierdie  toenemende  fokalisering  op  Germanicus  as  enkeling  vorm  'n  bin- 
ding  in  dié  eerste  vier  tonele,  maar  ook  die  lokaliteit,  nl.  dat  die  handeling 
afspeel  in  Germanië,  versterk  die  samehang. 

Met  tonele  vyf  en  ses  is  die  leser  (hoorder/toeskouer),  soos  die  handeling, 
nou  verplaas  in  die  "roofdier"-nes  van  Rome;  ook  het  die  tyd  'n  sprong 
gemaak  vanaf  dié  in  Germanië:  alles  het  vooruitgereik  na  Rome.  (Terloops: 
hierdie  uitreik  na  die  toekoms  is  kenmerkend  van  die  tydsaspek  van  alle  dra- 
matiek,  teenoor  liriek  wat  met  die  hede  werk,  en  epiek  wat  op  die  verlede, 
die  afgehandelde  gebeure,  gebaseer  is.)  In  toneel  vyf  val  die  kollig  op  Livia, 
die  keisermoeder,  en  die  vroue;  in  toneel  ses  op  keiser  Tiberius  en  Germani- 
cus.  In  hierdie  sesde  toneel  bereik  Germanicus  finale  helderheid  oor  sy  lewe 
en  sê  hy  van  die  medekeiserskap  in  die  Ooste:  "Ek  vat  dit  soos  ek  ook  die 
dood  aanvaar".  Na  hierdie  kritieke  konfrontasie  tussen  die  heerser  Tiberius 
en  die  humanis  Germanicus,  besef  Germanicus  dat  slegs  sy  offerdood  sy 
ideaal  kan  beseël.  Nou  verplaas  die  handeling  in  tonele  sewe  en  agt  na  die 
Ooste,  kry  Germanicus  (en  ook  ons)  finale  helderheid:  "My  sterf  selfs  word 
'n  opstand  teen  die  Ryk".  Die  groot  weemoed  van  die  dood,  en  van  insig, 
sak  oor  almal:  Piso,  Agrippina,  maar  veral  Germanicus: 

"Ek  was  te  helder. 

'n  Mens  die  moet  ook  modderig  wees  as  jy  wil  mens-wees  ..." 

Dit  is  sy  tragiese  insig,  ook  die  insig  wat  die  handeling  bring  in  hierdie 
probleemstelling  van  mens-wees,  menslikheid,  mens  — daardie  moeilike 
spel  aan  die  kort  sillabe  "mens",  soos  Tiberius  dit  aan  Germanicus  stel  in 
die  sesde  toneel. 

En  so  word  die  dalende  lyn  van  die  parabool  voltooi,  die  handeling  sinvol  en 
bevredigend  afgerond  met  toneel  sewe  en  agt. 

Ek  het  slegs  breë  trekke  aangedui:  die  besonderhede  van  die  handelingslyn 
moet  u self  aan  die  hand  van  die  dramateks  nagaan;  ook  lees  hoe  P.J.  Con- 

radie  dit  opsommenderwys  weergee  in  sy  baie  bruikbare  Blokboek  oor  Ger- 
manicus. 

VII.  Die  vers 

Germanicus  is  nie  net  drama  nie;  dis  versdrama.  Wat  is  die  aard  en  wins, 
indien  enige,  van  die  besondere  taalgestalte  daarvan?  'n  Mens  moet  in 
gedagte  hou  dat  enige  literatuur  'n  taalgebeurtenis  is,  elke  genre  (poësie, 
prosa,  drama)  volgens  sy  eie  konvensies.  In  die  geval  van  die  versdrama  (in 
teenstelling  met  die  prosadrama)  het  die  teks  'n  heel  besondere  tekstuur: 
dis  poëtiese  dialoog.  Oor  die  vers  in  die  versdrama  is  daar  baie  geskryf,  o.m. 
deur  die  bekende  digter  en  dramaturg  T.S.  Eliot  in  sy  breedvoerige  essay 
daaroor:  Poetry  and  drama  (Faber  & Faber,  London,  n.d.)  Nader  tuis,  en 
iets  wat  nie  nagelaat  kan  word  om  gelees  te  word  nie:  D.J.  Opperman: 
"Probleme  van  die  versdrama"  in  sy  opstelbundel  Wiggelstok  (Nasionale 
Boekhandel,  Kaapstad,  1959). 

Sonder  om  nou  die  kwessie  van  die  vers  in  die  versdrama  verder  te  probeer 
beredeneer,  kom  ons  kyk  na  een  reël  heel  aan  die  begin  van  die  drama  Ger- 
manicus  wanneer  die  Derde  Soldaat  sê: 

"Dis  vreemde  pap  wat  in  die  potte  prut  //  vannag". 

Hierdie  reël  val  op  om  verskeie  redes  en  openbaar  iets  van  die  aard  en  funk- 
sionaliteit  van  die  poësie  as  dramatiese  voertuig. 

In  die  eerste  plek  is  daar  die  opvallende  klankpatroon  van  die  reël:  die  her- 
haling  van  die  p-klanke  — 'n  soort  alliterasie  dus,  en  dan  die  melodie  van  die 
klinkerafwisseling:  i,  e,  a,  o,  u.  Hierdie  klankpatroon  is  nie  bloot  dekoratief 
nie;  dit  bind  die  reël  se  woorde,  hef  elkeen  uit,  beklemtoon  betekenisse. 
Tweedens  word  die  leser  of  hoorder  getref  deur  die  beeldende  krag,  die 
plastiek  van  die  reël.  Die  dreigende  insurgensie  onder  die  soldate  word  ver- 
rassend  konkreet  gevisualiseer,  volkome  in  ooreenstemming  met  die  aard 
van  die  drama  wat  met  konkrete  handeling,  die  sigbare,  werk,  daarvan 
afhanklik  is  vir  sy  blote  bestaan:  "vreemde  pap  wat  in  die  potte  prut  ..." 
Derdens  val  die  ritme  op,  die  periodisering,  die  a-normale  woordorde,  met 
die  slotwoord  prut  uitgelig,  en  die  inversiewe  vannag  ná  die  enjambement 
op  die  top  van  die  ritmiese  aksentgolf.  Die  gedagte  van  krisis,  die  drama- 
tiese  konflik,  die  idee  van  hede  en  onmiddellike  dringendheid  word  deur 
hierdie  ongewone  woordorde  wat  eie  is  aan  vers/poësie  en  nie  aan  prosa 
nie,  op  funksionele  wyse  verhewig. 

Dus  het  die  vers  hier  'n  geladenheid,  intensiteit,  wat  prosa  kragtens  sy  hele 
aard  nie  kan  hê  nie,  want  poëtiese  taal  is  taal  in  hoogspanning:  klankmatig, 
beeldend,  ritmies,  seggend. 

Verder  is  so  'n  bepaalde  metafoor,  beeld,  soos  dié  van  die  pap  wat  in  die 
potte  prut,  ook  eie  aan  die  soldatewêreld,  help  dit  om  die  milieu  te  konkre- 
tlseer  én  werk  Oit  Karakteropenbarend  ten  aansien  van  oie  georuiker  daar- 
van,  t.w.  die  Derde  Soldaat:  onrusstoker. 

En  nou  moet  'n  mens  in  gedagte  hou  dat  Germanicus  as  drama  in  'n  hoë 

mate  'n  verhewe  debat  is,  dat  dit  nie  so  sterk  steun  op  uiterlike  handeling 
nie  — hoewel  dié  ook  genoegsaam  aanwesig  is  om  die  gehoor  te  boei. 
Daarom  is  'n  drama,  in  dié  geval  een  van  hoë  emosionele  en  intellektuele  in- 
tensiteit,  sterk  afhanklik  van  die  geladenheid  en  boeiendheid,  verrassend- 
heid  en  trefkrag  van  sy  woord-/taalgestalte.  So  gesien,  het  dié  bepaalde 
vorm  van  vers  hier  onontkomelik  geword. 

Beskou  'n  mens  die  vers  deurgaans,  blyk  al  hierdie  winste  daarvan,  bv.  die 
periodisiteit  van  bepaalde  woorde,  bv.  "rein"  in  verband  met  Germanicus, 
of  sy  "grys/helder  oë";  daarteenoor  bv.  die  dierbeelde  in  verband  met  die 
Caesars,  en  al  die  herhalende  terme  om  die  korrupte  Ryk  te  tipeer.  T.T. 
Cloete  het  hierdie  laasgenoemde  aspek  uitvoerig  nagegaan  in  "Versdrama- 
tiese  woordgedrag  in  Germanicus"  in  sy  bundel  Op  die  woord af  Was\ona\e 
Boekhandel.  Kaapstad,  1963). 

Indien  'n  mens  die  vers  in  Germanicus  sou  vergelyk  met  bv.  dié  in  D.J. 
Opperman  se  Periandros  van  Korinthe,  val  die  verskil  onmiddellik  op:  by  al 
sy  poëtiese  digtheid  van  klank,  beeld  en  ritme,  is  Van  Wyk  Louw  se  vers 
hier  rymloos,  ritmies  meer  gevarieerd  en  in  die  geheel  nie  so  streng  gestileer 
as  die  rymende  koeplette  van  Opperman  met  hul  meestal  ses  heffinge  nie. 
Van  Wyk  Louw  se  vers  in  Germanicus  neig  in  die  rigting  van  die  sg.  blank- 
vers,  die  rymlose  vyfheffingsvers  wat  die  spreektaal  benader,  maar  tog 
gestileerd  genoeg  is  om  al  die  voordele  van  poësie  te  aktiveer,  soos  hoërop 
aangedui. 

In  hierdie  opsig  sluit  Van  Wyk  Louw  aan  by  die  Shakespeare-tradisie,  terwyl 
Opperman  die  Vondellyn  voortsit.  Die  Afrikaanse  letterkunde  is  die  erf- 
genaam  van  'n  geskakeerde  Europese  kultuur  en  literêre  tradisie,  Engels  en 
Vastelands,  en  dié  twee  lyne:  Shakespeare  en  Vondel,  dramatiese  reuse 
van  die  17e  eeu,  vloei  hier  in  die  Afrikaanse  dramaliteratuur  saam,  word  elk 
voortgesit  op  'n  heel  besondere  wyse. 

Daarom  moet  ek  net  kortliks  'n  paar  woorde  wy  aan  die  twee  soorte  dra- 
mas,  t.w.  die  Klassistiese  en  die  Romantiese. 

VIII.  Die  drama  van  die  oop  sisteem 

Germanicus  behoort  tot  dié  tipe  drama  wat  'n  mens  kan  noem  die 
oopsisteemdrama.  Daar  is  dus  'n  sisteem,  'n  vormgewing,  maar  dié  is  vryer 
as  in  die  geslotesisteemdrama.  In  die  voorafgaande  afdeling  oor  die  vers  het 
al  iets  hiervan  geblyk.  Germanicus  is  geskryf  in  die  blankvers,  of  hoofsaaklik 
blankvers,  d.w.s.  die  rymlose  vyfvoetige  jambe.  Die  taal,  die  gewone  alle- 
daagse  spreektaal,  word  gestileer,  gedissiplineer  tot  'n  groter  patroon- 
matigheid  wat  eensdeels  'n  bepaalde  eenheid  aan  die  dramataal  gee,  al  die 
genoemde  voordele  van  poësie  bied,  bv.  digtheid  en  plastiek,  en  andersyds 
is  sulke  gedissiplineerde  taal  wesenlik  dramaties:  daar  is  voortdurende  span- 
ning,  botsing,  tussen  die  natuurlike  gang  van  die  alledaagse  spraak/taal,  en 
die  dissipline,  stilering,  wat  die  digter-dramaturg  daarop  afdwing,  o.m.  deur 
inversie,  soos  die  posisie,  die  sintaktiese  posisie,  van  daardie  woord  "van- 

nag”  in  die  vroeër  aangehaalde  reël. 

Teenoor  hierdie  soepele  maar  tog  funksioneel  gestileerde  taalgebruik  van 
Germanicus  se  blankvers,  staan  bv.  die  veel  strenger  ordening  van  die  taal 
in  die  rymende  koeplette  van  Periandros  van  Korinthe.  In  daardie  rituele 
poësiespel  is  dié  langer,  swieriger  en  paarsgewys  rymende  versreëls  gepas 
en  funksioneel,  maar  in  die  ruwer  soldatewêreld  en  elementêre  botsings  van 
Germanicus,  dien  dié  eie  soort  blankvers  sy  doel  beter. 

Soos  gesê,  sluit  Germanicus  se  blankvers  aan  by  die  Shakespeare-tradisie. 
Die  vryer  blankvers  is  ook  eie  aan  'n  vryer  ordeningsprinsipe  wat  die  hele 
dramatiese  bou  betref,  en  dié,  op  sy  beurt,  groei  organies  voort  uit  die  vryer 
Romantiese  kunsbeginsel  waarvan  Shakespeare  'n  beoefenaar  was.  Met 
Romanies/Romantiek  bedoel  ek  nie  die  kunsrigting  van  die  laat  19e  eeu, 
begin  20e  eeu  nie  — wel  die  wortels  daarvan  wat  teruggaan  tot  die  Renais- 
sance  en  wat  in  die  daaropvolgende  Barok  al  uitdrukking  gevind  het. 
Romantiek,  soos  Barok,  is  kunsrigtings  waarin  die  gevoel  hoogty  vier,  en  by 
Shakespeare  kry  'n  mens  die  versmelting  van  Romantiese  gevoel  en  vryheid 
met  die  Klassisistiese  strenge  gebondenheid  en  dissipline. 

Tydens  die  Renaissance  van  die  16e  en  17e  eeu,  met  die  hernude  belang- 
stelling  in  die  Klassieke,  kry  'n  mens  hoofsaaklik  Klassisistiese  kuns,  dus  na 
die  voorbeeld  van  die  Klassieke,  met  sy  wat  die  Duitsers  noem  "Masze  und 
Grósze:  maat  en  grootheid.  In  dié  soort  kuns  oorheers  verstand,  rede,  en 
die  vormdissipline  is  streng.  Vgl.  Vondel  se  dramas  en  Opperman  s'n  wat  op 
die  lees  daarvan  geskoei  is,  bv.  Periandros  van  Korinthe  met  sy  vyf  bedrywe 
van  drie  tonele  elk,  volgens  die  oeroue  patroon  van  Uiteensetting,  Verwik- 
keling,  Krisis,  Klimaks  en  Afwikkeling.  Daarmee  gaan  gepaard  die  ewe 
streng  gestileerde  rymende  koeplette  van  die  dialoog. 

Laasgenoemde  soort  drama  het  dus  'n  meer  geslote  skema  na  bou  en  vers 
as  bv.  die  oper,  vryer  skema  wat  Germanicus  met  sy  agt  tonele  en  blankvers 
ten  grondslag  lê.  Periandros  van  Korinthe  is  'n  rituele  ideëspel,  Germanicus 
in  der  waarheid  'n  konfrontasie  tussen  heerser  en  humanis.  Op  hierdie 
grondliggende  tema  is  alles  gerig,  terwyl  die  ideekonstruksie  in  Periandros 
van  Korinthe  verwikkelder  is:  staatsman,  gesinsman,  kunstenaar  — 
(digter-)  filosoof  — en  boonop  is  dié  drama  ook  vol  toespelings  op  die  Afri- 
kaanse  digtergenerasie  van  Dertig  — Opperman  se  dramatiese  afrekening 
daarmee.  Daarom  noem  ek  dit  'n  ideëspel,  teenoor  die  elementêre  harts- 
togte  van  menslikheid  en  onmenslikheid  in  Germanicus  wat  as't  ware  roep 
om  'n  oper  sisteem  ten  aansien  van  opset  en  vers,  selfs  karakters  en  tema. 
Germanicus  is  in  sy  diepste  wese  'n  gevoelsdrama;  daarin  lê  ook  sy  appél 
aan  die  leser/toeskouer  — 'n  drama  van  vlees  en  bloed  en  hartstogte,  eer- 
der  as  van  idees. 

Hierdie  basiese  tema,  en  die  dramatiese  uitbou  daarvan,  word  histories 
ingeklee.  Hierdie  historiese  inkleding,  konkretisering,  stel  hoë  eise  aan  die 
kunstenaar,  soos  getrouheid  aan  en  kennis  van  onomstootlike  feite,  maar 
ook  vryheid  van  vertolking  en  visie  — en  bowenal  afstand  en  perspektief  op 

hedendaagse  lewensproblematiek.  Die  kunstenaar  kyk  as't  ware  deur  die 
luik  van  die  geskiedenis  na  die  hede,  roep  konkrete  getuienis  in  vir  sy  stel- 
ling  en  visie  — kry  'n  sekere  universaliteit  en  tydloosheid  ingebou  in  sy 
drama/woordkunswerk. 

Daarom  moet  ons  vervolgens  let  op  die  historiese  boustof  van  Germanicus. 

IX.  Waarom  historiese  stof,  en  hoe  aangewend? 

In  die  aanduiding  van  die  seleksie  en  organisasie  van  gebeure  tot  'n  sinvolle 
en  samehangende  handelingslyn,  én  in  die  gebruik  van  die  vers,  dus 
gestruktureerde,  omgeskepte  spreektaal  tot  dramatiese  poësie,  het  die 
beginsel  van  ómskepping,  die  kreatiewe  ingryp  van  die  kunstenaar  op  sy 
materiaal,  reeds  sterk  op  die  voorgrond  getree.  Hierdie  ómskeppingsaspek 
van  die  kunsskeppingsproses  geld  eweneens  t.o.v.  die  historiese  boustof 
van  die  drama. 

'n  Drama  soos  Germanicus  wil  baie  duidelik  nie  'n  absoluut  geskiedkundig 
getroue  biografie  van  die  werklike  Germanicus  wees  nie;  dit  sluit  eerder  aan 
by  'n  prosagenre  wat  ons  as  die  vie  romancée  ken,  die  geromanseerde 
lewensbeskrywing.  En  in  dié  opsig  sluit  dit  aan  by  'n  soort  literatuur,  in  vers 
en  prosa,  in  epiek,  liriek  en  dramatiek,  wat  op  onheuglike  tye  teruggaan 
waar  legendes  geskep  is  deurdat  die  skeppende  gees  van  die  mens  die  feite 
van  die  geskiedenis  omfloers. 

Vir  ons  doel  hier,  en  vir  u doel  in  die  klaskamer  dus,  glo  ek  nie  dis  nodig  om 
'n  gedetailleerde  vergelyking  tussen  die  geskiedkundige  feite,  soos  opge- 
teken  in  bronne,  en  Van  Wyk  Louw  se  weergawe  daarvan  in  sy  drama  te 
maak  nie.  Net  die  hooftrekke  kan  uitgelig  word,  om  die  kunsskeppende  pro- 
ses  en  resultaat  te  illustreer.  Die  kunstenaar  vertolk  die  geskiedenis,  selek- 
teer  en  interpreteer,  bou  dit  om  om  sy  eie  visie  en  tema  te  vergestalt  — in 
hierdie  geval  die  tragiese  konflik  tussen  heerser  en  humanis  in  een  mens,  en 
dié  van  een  mens  teenoor  'n  hele  onmenslike  en  korrupte  stelsel. 

En  daarmee  beantwoord  ons  ook  die  vraag:  Waarom  historiese  stof?  Die 
kunstenaar  kyk  as't  ware  deur  die  luik  van  die  geskiedenis  na  die  lewe,  soos 
dit  was  en  soos  dit  is.  Daarom  het  'n  drama  soos  Germanicus  universele 
tydlose  seggingskrag,  het  dit  ook  iets  te  sê  in  verband  met  die  mens  van  ons 
eie  tyd  — "die  mens  se  wrede  spel"  soos  ons  lees  in  daardie  reeds 
genoemde  reeks  sonnette  van  Louw,  getitel  Drie  diere.  Die  Germanicus- 
geskiedenis,  kragtens  Van  Wyk  Louw  se  dramatiese  omskepping  daarvan 
tot  kuns,  word  één  groot  metafoor  met  al  die  suggestierykheid  en  beteke- 
nisdigtheid  wat  dié  kunsgreep  bied. 

Deur  sy  eie  vertolking  en  beligting,  deurskouing  van  die  Germanicusfiguur 
te  projekteer,  sy  dit  by  implikasie,  teen  dié  van  die  Christus  van  die  Bybel, 
kry  hierdie  omskepping  van  die  historiese  boustof  'n  bykomstige  en  aktuali- 
teit,  t.w.  dat  die  ideële,  die  ideale  menslike  waardes  geaktiveer  word.  As 
skadubeeld  van  die  Christus  besef  ons  eers  werklik  watter  hoë  en  noodsaak- 
like  lewenswaardes  Germanicus  gehuldig  het,  waarvoor  hy  gely  en  ge- 

sterwe  het,  kry  hy  éérs  tragiese  en  dramatiese  grootsheid  — en  dat  dié  stryd 
vandag  nog  voortduur:  dié  tussen  konsekwente  menslikheid  en 
onmenslikheid. 

En  so  word  ook  die  oeroue  en  basiese  doel  van  die  drama  verwesenlik,  nl. 
stigting  van  die  toeskouer  — in  ons  geval:  die  leser. 

Die  komedie  wou  nog  altyd  die  mens  in  sy  betreklikheid  op  lagwekkende 
manier  ontmasker  deur  hom  met  'n  ideële  opset  te  kontrasteer;  die  tragedie 
het  nog  altyd  die  lyde  en  ondergang  van  die  grootse  maar  dwase,  brose, 
beperkte  mens  ten  tonele  gevoer.  Altyd  gaan  dit  oor  werklikheid  teenoor 
ideaal:  wat  behoort  te  wees  en  wat  is,  in  wat  ons  (in  konfessionele  terme) 
noem  die  lotgevalle  van  die  sondige  mens  in  'n  gebroke  wêreld,  'n  beson- 
dere  konkretisering  van  die  universele  divina  commedia  (Dante),  die  godde- 
like  komedie  in  die  theatrum  dei  (teater  van  God),  wat  hierdie  skepping  per 
slot  van  sake  is. 

In  sy  diepste  wese  is  die  drama  religieus  en  wil  dit  leer  en  stig,  ook  Van  Wyk 
Louw  se  Germanicus.  Maar  dan  op  sy  eie  wyse,  kragtens  die  vvese  en  op  die 
wyse  van  die  literatuur,  en  in  besonder  die  wese  en  wyse  van  die  drama, 
dus  deur  'n  gestruktureerde  handeling  in  taalgestalte  van  'n  uitsonderlike 
mens  in  'n  besondere  situasie. 

En  as  ons  dan  die  drama  as  genre,  en  hierdie  voorbeeld  daarvan,  so  na  sy 
eie  reg  en  aard  benader,  dan  raak  ons  ook  aan  wat  'n  mens  nastreef  in  die 
beoefening  van  Christelike  literatuurwetenskap. 

Dit  is  nie  hier  die  plek  of  geleentheid  om  op  die  hele  aangeleentheid  van 
neutrale  of  Christelike  wetenskapsbeoefening  in  te  gaan  nie;  ook  nie  om 
Christelike  literatuurwetenskap  te  probeer  omlyn  nie.  Maar  tog  moet  ons 
ons  ook  net  ten  slotte  in  hooftrekke  daarvan  rekenskap  gee,  ons  net  weer 
daarvan  bewus  maak  dat  ons  as  belydende  Christene  ook  praktiserende 
Christene  is  of  behoort  te  wees,  ook  in  ons  opvoeding  en  wetenskaps- 
beoefening  — want  ons  is  immers  integrale  wesens:  ons  Christelike  per- 
spektief  en  waardes  deurtrek  alles  wat  ons  doen. 

Christelike  wetenskap 

Die  kern  van  wat  Christelike  wetenskap  is,  het  ek  reeds  probeer  aandui  en 
demonstreer,  soos  ek  dit  sien  en  kan  toepas.  En  dié  is  om  die  studieobjek, 
die  voorwerp  van  literêre  ondersoek  in  die  eerste  plek  te  sien  in  sy  eie  reg  en 
volgens  sy  eie  unieke  aard:  dus  drama  as  dramatiese  literatuur,  die  histo- 
riese  drama  as  vermenging  van  feit  en  verdigting,  Germanicus  gebeeld  en 
deurskou  met  Van  Wyk  Louw  se  besondere  optiek,  in  sy  eie  styl  en  met 
Louw  se  eie  seggingskrag  daaraan  ontlok.  Met  ander  woorde:  hierdie 
besondere  kunswerk  gelees  en  vertolk  en  beoordeel  in  terme  van  die  Wet- 
woorde  van  God  wat  daarvoor  geld. 

En  dan  met  die  relativerende  visie  wat  die  hele  Christelike  lewenstyl  geld: 
daardie  perspektief  op  sake,  elke  skeppingsding,  die  mens  en  jouself,  wat 
Paulus  aandui  in  die  eerste  Korintiërbrief.  Daar  (I  Kor.  7:29—31)  argu- 

menteer  die  apostel  soos  volg:  "Maar  dit  sê  ek,  broeders,  die  tyd  is  kort; 
van  nou  af  moet  ook  dié  wat  vroue  het,  wees  asof  hulle  nie  het  nie;  en  dié 
wat  ween,  asof  hulle  nie  ween  nie;  en  dié  wat  bly  is,  asof  hulle  nie  bly  is  nie; 
en  dié  wat  koop,  asof  hulle  nie  besit  nie;  en  dié  wat  hierdie  wêreld  gebruik, 
asof  hulle  dit  nie  ten  volle  gebruik  nie;  want  die  gedaante  van  hierdie  wêreld 
gaan  verby." 

Dit  gaan  hier  om  'n  objektiwiteit,  om  afstand  te  kan  neem,  alles  na  sy  regte 
waarde  te  kan  skat,  die  wesenlike  raak  te  sien  van  hierdie  skepping  van  uur 
en  feit,  tyd  en  stof  — dus  ook  die  kunswerk  in  sy  eie  reg  te  beoordeel.  En 
o,n  die  ewigheidsdimensie  van  hierdie  lewe  en  wêreld  as  relativerende 
beginsel  steeds  in  gedagte  te  hou.  Dus  inklusief  en  normatief  te  kyk  en  te 
handel. 

Met  hierdie  riglyn  van  'n  Christelike  lewens-  en  wêreldbeskouing,  dus  ook 
wetenskapsbeoefening,  in  gedagte,  is  dit  m.i.  nie  genoeg  om  die  drama 
Germanicus  as  Christelike  woordkuns  te  herken  en  te  waardeer  omdat 
Christelike  lewenswaardes  daarin  ingebou  is  nie  — en  wel  positief- 
normatief  daarin  gestalte  kry  nie  — dit  is  wel  nodig  en  ook  baie  noodsaaklik 
om  die  volle  omvang,  dus  die  betekenisdigtheid  en  estetiese  geladenheid 
van  dié  kunswerk  raak  te  sien.  Maar  in  ons  raaksien  daarvan  moet  ons  ons 
ook  op  literatuurkundige,  dus  literatuurwetenskaplike  wyse  rekenskap  gee, 
en  kontroleerbaar  en  verifieerbaar  rekenskap  gee,  van  hóé  daardie  rykdom 
en  verskeidenheid,  daardie  suggestierykheid  van  inhoud,  gestalte  gekry  het 
op  die  wyse  van  die  tragedie  in  versvorm.  En  dit  moet  ons  met  'n  Christelik- 
wetenskaplike  perspektief  doen,  op  so  'n  wyse  wat  eie  is  aan  die  Christelike 
leer  en  lewe.  Dít  is  Christelike  wetenskap,  'n  onontkombare  gevolg  van 
konsekwente  Christenskap  — nie  lippediens  aan  'n  mooiklinkende  ideaal 
nie,  maar  geloof  in  aksie. 

Slotopmerking 

In  die  loop  van  hierdie  bespreking  van  Germanicus  het  ek  die  vernaamste 
bronne  vir  die  studie  daarvan  genoem,  volledig  met  uitgewer,  plek  en 
datum.  Gevolglik  herhaal  ek  nie  hier  'n  alfabetiese  lys  van  bronne  nie.  Die 
genoemde  naslaanwerke  is  nie  al  wat  daar  te  raadpleeg  is  nie,  want  sedert 
die  eerste  verskyning  van  die  drama  in  1956  het  daar  talryke  studies 
verskyn,  ook  in  tydskrifte,  en  veral  in  tydskrifte  gerig  op  die  skoolstudie  van 
die  werk.  Een  van  die  jongstes  is  dié  deur  Jackie  Meyer  en  wel  in  Tydskrif  vir 
Letterkunde,  XXIV:  2,  Mei  1986.  Hierdie  stuk  en  die  ander  (wat  in  enige 
universiteitsbiblioteek  se  katalogus  te  vinde  is),  tesame  met  hierdie  uit- 
deelstuk,  kan  net  tot  u voordeel  strek.  U ken  uself,  u ken  u klas  en  u skool- 
situasie,  u ken  die  sillabus-  en  eksamenvereistes.  Daarom  moet  u oes  soos  u 
nodig  ag,  en  gebruik  na  behoefte. 

Ek  het  in  die  voorafgaande  bespreking  van  Germanicus  nie  probeer  om  al 
die  stof  te  rekapituleer  nie  — eerder  slegs  om  hoofsake  te  beklemtoon  soos 
ek  dit  vandag  sien  en  wat  ek  meen  bevrugtend  vir  onderwysers  kan  wees. 

om  u as  leermeesters  te  stimuleer,  nie  om  u te  leer  nie.  Daarom  het  ek  ook 
iets  aangeraak  van  die  metodologiese,  wat  m.i.  onontbeerlik  is  vir  sinvolle 
literatuurbeskouing,  literatuurstudie,  en  die  aanbieding  daarvan  as  vak. 


Henning  Pieterse 

Pylvak  (J.P.  en  Ria  Smuts  — samestellers) 

1.  DIE  SWERMS  (Ina  Rousseau) 

1.1  Inleiding 

Hierdie  verhaal  voldoen  aan  die  vereistes  van  die  moderne  kortverhaal, 
naamlik  kortheid,  woordekonomie  en  "oop  plekke"  in  die  teks  wat  die  leser 
tot  medeskepper  verhef.  In  terme  van  Barthes  (Brink:  31)  kan  "Die 
Swerms"  as  'n  skryfmatige  teks  beskou  word. 

Aangesien  die  reële  outeur  bekendheid  as  digteres  verwerf  het,  is  dit  aan- 
vaarbaar  dat  die  leser  heelwat  poëtiese  trekke  in  die  kort  prosateks  sal  raak- 
sien,  waarvan  die  volgende  die  aandag  verdien: 
relatiewe  tekskortheid 
patroonvorming  en  -verbreking 
opposisies  en  parallelle  binne  patrone 
besondere  tektoniese  samestelling 
klankaspekte  soos  halfrym 

Met  die  eerste  en  selfs  die  tweede  deurlees  van  die  teks  lyk  dit  of  dit  niks 
meer  is  nie  as  onbeduidende  losstaande  jeugimpressies.  Die  leser  kan  slegs 
tot  die  wesenlike  van  die  verhaal  deurdring,  alvorens  hy  die  beondere  ver- 
houding  tussen  die  fokalisator  en  die  verteller  raaksien  en  verstaan. 

Die  fokalisator  is  'n  jongeling  van  min  of  meer  tien  jaar  oud.  Die  verteller  en 
die  fokalisator  is  een  en  dieselfde  persoon,  maar  die  verteller  is  'n  volwas- 
sene.  Die  wesenlike  betekenis  van  die  verhaal  is  juis  geleë  in  die  herkenning 
van  die  breuk  tussen  fokalisator  en  verteller.  Dit  is  die  verteller  as  volwas- 
sene  wat  deur  sy  agternaperspektief  sin  gee  aan  die  vier  losstaande  swerm- 
insidente. 

Die  verhaal  is  in  wese  'n  outodidaktiese  ontwikkelingstog  van  'n  jongeling, 
met  die  natuur  as  sy  bron  van  kennis.  Dit  is  vanselfsprekend  dat  sake  die 
een  of  ander  synsvorm  in  die  natuur  aanneem;  in  hierdie  geval,  swerms.  Die 
eerste  drie  swerms  het  'n  oënskynlik  onskadelike  betekeniswaarde,  terwyl 
in  die  slotepisode  'n  suggestie  van  vernietiging  lê.  Dit  gaan  dus  oor  die  jon- 
geling  se  ontdekking  van  die  oralteenwoordige,  latente  aanwesigheid  van 
die  vernietiging  van  alle  menslike  bestaan.  Die  uitwissing  'van  menselewens 
is  'n  bloot  natuurlike  vasstelbaarheid  en  lê  dikwels  na  aan  die  bo-omvang 

van  die  leefwerklikheid.  Elke  swerm  het  vir  die  jongeling  'n  bepaalde  beteke- 
nisinhoud.  As  kind  sien  hy  weens  sy  naïwiteit  slegs  die  mooie  raak,  al  is  die 
gevaar  reeds  in  die  eerste  drie  episodes  by  wyse  van  suggestie  teenwoor- 
dig.  Let  op  hoe  byna  avontuurlustig  die  kind  die  slottoneel  fokaliseer:  Daar 
was  'n  "vreemde,  opwindende  geelgroen  donkerte  wat  alles  wat  wit  was, 
helder  teen  die  ander  dinge  uitgestoot  het"  (p.  151).  Die  jongeling  se  illusie 
omtrent  die  betekeniswaarde  van  swerms  word  finaal  die  nek  ingeslaan  aan 
die  einde  toe  hy  besef  dat  sy  koerantpapier  in  werklikheid  menslike  gebruiks- 
artikels  is  wat  magteloos  die  lug  in  dwarrel.  Al  sê  die  jongeling  nie  self  wat 
die  volle  konsekwensie  van  sy  ontdekking  is  nie,  word  dit  treffend  deur  die 
slot-ellips  gesuggereer,  en  is  dit  die  taak  van  die  leser  om  die  teks  te  voltooi. 

1.2  Intrige 

"Die  Swerms"  word  gekenmerk  deur  die  afwesigheid  van  'n  spannende 
storie  en  die  grondige  uitbeelding  van  karakters.  Daar  kan  vier  episodes 
onderskei  word  wat  elk  'n  sekere  getal  reëls  in  die  teks  beklee: 

Die  episodes  neem  kragtens  die  kwantitatiewe  beginsel  in  die  literatuur  (vgl. 
Cloete,  1980:  17)  die  volgende  rangorde  aan: 

episode  3 41  reëls 

episode  4 29  reëls 

episode  2 9 reëls 

episode  1 7 reëls 

Die  eerste  twee  episodes  volg  baie  dieselfde  patroon.  'n  Swerm  wit  vlinders 
en  swart  sprinkane  onderskeidelik,  verskyn  onverwags  op  'n  somersdag  om 
dan  weer  onverwags  te  verdwyn  en  die  lug  leeg  te  laat. 

Episode  drie  en  vier  vorm  'n  eiesoortige  eenheid  aangesien  albei  nie  bloot  'n 
blik  werp  op  die  verskyning  van  'n  swerm  insekte  of  vlinders  nie,  maar  ook 
die  aanloop  tot  die  sigbaarwording  van  die  swerm  uitbeeld.  Hierdie  twee 
episodes  beskryf  ook  anders  as  die  vorige  twee  die  aanvanklike  betekenis 
wat  die  jongeling  heg  aan  dit  wat  hy  sien,  naamlik  dat  dit,  confetti,  teeblare, 
swerms  duiwe,  of  leestekens  sou  wees.  Net  soos  in  die  eerste  twee  episo- 
des,  is  die  laaste  twee  swerms  ook  deel  van  die  natuur,  aangesien  dit  onder- 
worpe  is  aan  natuurwette  soos  byvoorbeeld  swaartekrag.  Tog  is  die  teen- 
natuurlike  duidelik  sigbaar  in  die  laaste  twee  swerms.  In  die  derde  episode 
word  die  swerm  deur  die  menslike  breinkind,  die  vliegtuig  losgelaat  en 
tydens  die  storm  is  dit  mensgemaakte  kultuurvoorwerpe  wat  die  lug  vul. 
Aangesien  die  derde  episode  die  langste  is,  behoort  dit  ook  op  die  seman- 
tiese  vlak  'n  belangriker  status  as  die  ander  drie  binne  die  verhaalstruktuur 
te  beklee. 

Die  verhaal  wil  die  gedagte  tuisbring  dat  die  jongeling  self  deur  waarneming 
tot  die  besef  van  die  oralteenwoordige  bedreiging  van  die  menslike  bestaan 
kom.  Die  slotinsig  van  die  jongeling  is  'n  antiklimaks  aangesien  dit  kontras- 
teer  met  die  beskermende  wêreld  van  die  kind.  Dit  is  juis  die  derde  episode 
wat  die  leser  toelaat  om  dieper  in  die  gedagtewêreld  van  die  kind  te  kan  kyk. 


122 


Om  die  rede  is  dit  die  langste  episode. 

Uit  episode  drie  leer  die  leser  die  kinderwêreld  soos  volg  ken:  Die  "ses-  en 
sewejariges"  stel  nie  soos  grootmense  belang  in  die  lugruim  nie.  Die  kind 
leef  vir  die  oomblik  en  kyk  nie  na  tekens  van  reën,  wat  'n  vereiste  vir  mens- 
like  voortbestaan  is  nie.  Kinders  hou  hul  met  onbenullighede  besig  en  versa- 
mel  kleinode  uit  die  onmiddellike  leefruimte. 

Die  vliegtuig  wat  waargeneem  word,  word  met  'n  naaldekokertjie  in  ver- 
band  gebring.  Die  swerm  stippeltjies  wat  daarna  in  die  lugruim  hang,  word 
'n  swerm  bye,  dan  swart  confetti,  asook  teeblare  teen  die  glasskerwe  van  'n 
kaleidoskoop.  Later  word  dit  'n  swerm  duiwe,  dan  parallelogramme  en  ein- 
delik  word  dit  as  pamflette  geëien.  Teenoor  die  ontsettende  ryk  ver- 
beeldingswêreld  van  die  kind,  kom  die  slotinsig  as  'n  wrede  realiteit  te 
staan. 

1.3  Bindmiddeis  in  die  teks 

Die  titel  Swerms  dien  as  oorkoeoelende  bindmiddel  en  verenia  die  vier  epi- 
sodes  tot  'n  hegte  struktuur.  Die  somer  as  die  seisoen  wat  in  al  vier  episodes 
aanwesig  is,  dien  as  verdere  bindmiddel.  Die  somerbeeld  is  aan  die  natuur 
ontleen,  juis  dit  wat  die  jongeling  se  bron  van  kennis  is.  Somer  is  die  seisoen 
van  groei.  Net  so  groei  die  geestelike  lewe  van  die  jongeling  progressief 
vanaf  'n  stadium  waar  net  die  onmiddellike  omwêreld  relevant  is,  tot  by  die 
meer  toekomsgerigte  lewensfase  waar  die  mens  hom  na  buite  begin  rig  en 
aldus  die  waarde  van  selfbehoud  rasioneel  begin  verstaan. 

Die  verteller  maak  van  skakels  gebruik  om  van  die  een  na  die  volgende  epi- 
sode  te  beweeg.  Die  tweede  episode  begin  met  die  woorde:  "Daar  was  ook 
'n  ander  somer,  toe  'n  leë  lug  ..."  Hierdie  skakelfrase  maak  bekend  dat  'n 
soortgelyke  episode  ("ook  'n  ander  somer")  gaan  volg.  Die  verteller  begin 
die  derde  episode  met  'n  tipe  selfversekerdheid,  asof  dit  die  slotepisode  is. 
Die  volgende  woorde  word  ingespan:  "En  hier  is  die  derde  gebeurtenis:" 
Dat  die  verteller  eintlik  sy  verhaal  hier  wou  laat  ophou  is  voor  die  hand  lig- 
gend,  want  let  op  hoe  huiwerig  hy  met  die  vierde  episode  begin:  "Miskien 
moet  ek  vertel  dat  daar  hierna  nog  'n  gebeurtenis  was:"  Hy  is  geensins 
seker  of  hy  van  hierdie  ander  gebeurtenis  moet  vertel  nie,  want  as  volwasse 
verteller  besef  hy  tot  watter  antiklimaks  dit  sy  verhaal  sal  laat  ontwikkel. 
Tog  besef  hy  ook  dat  indien  hy  die  vierde  episode  sou  verswyg,  sy  verhaal 
geen  boodskap  sal  hê  nie. 

Die  eerste  en  tweede  swerm  verskyn  onverwags.  In  die  derde  episode  word 
vertel  van  die  "klein,  onverwagte  voorwerpe,  vir  'n  kind  betowerend".  So 
onverwags  as  wat  die  vlinders  verskyn  het,  het  hulle  verdwyn:  "meteens, 
was  hulle  een  oggend  almal  weg  ..."  en:  "Die  lug  was  weer  leeg".  Dieselfde 
gebeur  met  die  sprinkane:  "plotseling,  is  die  sluier  weggepluk"  en  "was  die 
lug  weer  leeg".  Die  leë  lug-motief  word  in  die  derde  episode  voortgesit  met 
die  grootmense  se  verontwaardiging  dat  daar  nie  wolke  is  nie  en  dat  die  lug 
so  leeg  is. 

Die  wit  vlinders  het:  "stadig  rondgedryf  oor  die  gras  en  blombeddings,  of 
vinnig  hoër  op  rondgegly  teen  die  lug  se  blou,  'n  stil  warreling  van  sneeu- 
vlokke  wanneer  jy  jou  oë  klein  maak".  Dieselfde  beeld  van  teerheid  en  gra- 
sie  keer  in  episode  drie  terug.  Die  bietjie  wolke  wat  wel  daar  is,  lê  "wit  soos 
watte".  Die  grasieuse  beweging  van  die  pamflette  word  soos  volg  beskryf: 
"En  sag  land  daar  nou  op  die  gras  'n  stuk  of  tien  van  hulle,  en  lê  soos  plat, 
hoekige  blomme  in  die  wind  en  tril,  elkeen  met  sy  eie  kleur  ..." 

Die  feit  dat  positiewe  asook  negatiewe  sake  tegelyk  aanwesig  is,  kan  in  al 
vier  episodes  waargeneem  word,  en  selfs  daardeur  word  die  eenheid  van 
die  teks  bewaar.  Die  simultane  verskyning  van  positiewe  en  negatiewe  sake 
kan  soos  volg  voorgestel  word: 

a Episode  1: 

Die  lug  wemel  van  wit  vlinders  wat  soos  peerbloeisels  lyk.  Hulle  beweeg 
met  grasie,  maar  met  sonsondergang  "het  hulle  swart  geword:  'n  swerm 
draaiende  swart  vlinders  en  blomkrone  en  vlokke". 

b Episode  2: 

Die  sprinkane  het  die  lug  mooi  laat  lyk.  Dit  het  soos  'n  geweefde  stof  ver- 
toon.  Tog  was  dit  'n  "dik,  swart,  skommelende  ontwerp". 

c Episode  3: 

Die  kinders  soek  mooi  kleinode  soos  skerwe  gekleurde  porselein,  'n 
geblomde  knoop  en  'n  gestreepte  albaster.  Die  voorwerpe  wat  uit  die  vlieg- 
tuig  val,  lyk  soos  confetti  (aangename  konnotasie).  Lateraan  lyk  dit  na 
glasskerwe  van  'n  kaleidoskoop.  Die  pamflette  land  volmaak  soos  "blomme 
in  die  wind",  elkeen  met  sy  eie  kleur.  Maar  die  kinders  versamel  ook  skerwe 
gekleurde  porselein,  'n  pop  se  linkerbeen,  'n  teepotjie  sonder  deksel  en  die 
skedel  van  'n  diertjie.  Die  confetti  het  'n  swart  kleur  en  die  pamflette  val  uit 
'n  vliegtuig  wat  dreun. 

d Episode  4: 

Daar  is  sprake  van  'n  mirteheining.  Volgens  Cooper  (1984:  110)  dui  die  mirt 
op  rus,  vrede  en  geluk.  Die  storm  bou  wel  op,  maar  die  omgewing  lyk  mooi: 
Die  weerlig  is  groen  en  nie  silwer  nie.  Daar  is  donkerte  maar  nie  die  gewone 
grou  donkerte  wat  'n  storm  voorafgaan  nie.  Dit  is  'n  vreemde,  opwindende 
geelgroen  donkerte.  En  tog  bars  die  storm  dreunend  los  en  lig  alle  voor- 
werpe  van  die  aarde  in  'n  "wanordelike  warreling"  die  lug  in  op. 

e Gevolgtrekking 

Die  ontnugtering  aan  die  einde  van  die  verhaal  is  'n  onverwagse  skok  en  tog 
word  die  onheil  in  elk  van  die  episodes  gesuggereer.  Dit  sluit  aan  by  die 
boodskap  van  die  verhaal  naamlik  dat  dit  wat  die  mens  bedreig,  sluimerend, 
maar  tog  alomteenwoordig  eksisteer. 

Gaan  gerus  self  na  watter  ro!  kleur  as  bindmiddel  in  die  teks  speel. 

1.4  Ironie 

Die  grootmense  besef  hul  afhanklikheid  van  reën  en  daarom  hou  hulle  altyd 
in  die  somer  die  lug  dop  met  die  hoop  dat  dit  sal  reën.  Dit  herinner  aan  die 
beginwoorde  van  Ps.  121:  "Ek  kyk  op  na  die  berge:  waarvandaan  sal  daar 
vir  my  hulp  kom?"  Hierteenoor  staan  die  kinders:  "Ons,  ses-  en  sewejari- 
ges,  stel  nie  in  die  lug  belang  nie  en  veral  op  daardie  middag  kyk  ons  nie 
opwaarts  nie,  maar  afwaarts:"  (p.  150). 

Aan  die  einde  is  dit  juis  die  lug  (sfeer  van  hoop)  wat  die  nuus  van  die  onder- 
gang  visueel  demonstreer.  Die  aarde,  wat  die  bron  van  kleinode  vir  die  kin- 
ders  is,  lewer  ironies  genoeg  ook  nie  iets  positiefs  op  nie,  want  dit  wat  deur 
hulle  as  kosbaarhede  opgetel  word,  verteenwoordig  juis  die  vernietiging 
wat  werklikheid  word  aan  die  einde  van  die  verhaal. 

Die  porselein  word  beskryf  as  "skerwe"  porselein.  Die  skaapkakebeen  met 
los,  geel  tande  dui  op  die  dood.  Die  pop  se  linkerbeen  suggereer  die  tot  niet 
gaan  van  die  menslike  liggaam.  Nóg  die  grootmense,  nóg  die  kinders  vind 
uiteindelik  waarna  daar  gesoek  is. 

1.5  Slotopmerking 

Die  pamflette  dra  'n  boodskap.  Dit  adverteer  'n  verskeidenheidskonsert, 
terwyl  die  warrelende  voorwerpe  in  die  lug  aan  die  einde  deur  die  kind  as 
leestekens  geïnterpreteer  word.  Ook  die  leestekens  het  te  doen  met  die  oor- 
dra  van  'n  boodskap  soos  die  pamflet.  Later  lyk  die  leestekens  soos  velle 
koerantpapier.  Koerante  het  ook  met  die  oordra  van  nuus  of  boodskappe  te 
doen.  Die  slotswerm  verkondig  beslis  'n  waarheid.  Dit  deel  die  skokkende 
nuus  mee  van  'n  warrelende  "lugkonsert"  wat  'n  "verskeidenheid"  artikels, 
insluitende  die  kosbare  lewe  vernietig! 

2.  DIE  VADER  (Bjórnstjerne  Bjornson) 

2.1  Inleiding 

"Die  Vader"  is  'n  vertaalde  teks  uit  die  pen  van  die  Noorse  skrywer  Bjórnst- 
jerne  Bjórnson  en  dateer  uit  die  laat  negentiende  eeu.  Heelwat  kritici  herken 
Bybelse  verwysings  in  die  verhaal  wat  myns  insiens  geregverdig  is.  Aange- 
sien  die  teks  relatief  oud  is,  maar  wel  vandag  nog  'n  universele  boodskap 
oordra,  kan  dit  as  "waardevolle"  literatuur  beskou  word. 

2.2  Die  handelingsmomente 

Handelingsmoment  1: 

Die  gesprek  tussen  Thord  en  die  priester  in  verband  met  die  doop  van  Finn. 
Handelingsmoment  2: 

Die  gesprek  tussen  Thord  en  die  priester  in  verband  met  Finn  se  aanneming. 

Handelingsmoment  3: 

Die  gesprek  tussen  Thord  en  die  priester  in  verband  met  Finn  se  huweliks- 
hevestiging  met  Karen. 

Handelingsmoment  4: 

Die  episode  waar  Finn  verdrink  en  Thord  hom  soek. 

Handelingsmoment  5: 

Die  slotgesprek  tussen  Thord  en  die  priester. 

2.3  Die  teks:  'n  sprokie? 

Wat  opval  in  hierdie  verhaal  is  die  didaktiese  inslag  wat  aan  die  sprokie 
herinner.  Handeling  word  nie  in  besonderhede  gelokaliseer  nie,  met  die 
gevolg  dat  dit  'n  universele  leserinsig  in  die  hand  werk.  By  die  sprokie  is 
daar  gewoonlik  'n  kenmerkende  herhalingstruktuur  (vgl.  Pieterse,  1985)  wat 
ook  in  hierdie  teks  die  geval  is.  Vergelyk  in  hierdie  verband  die  eerste  drie 
episodes  of  handelingsmomente  wat  bestaan  uit  gesprekke  tussen  die 
priester  en  Thord,  en  wat  elkers  dieselfde  patroon  volg:  Dit  is  elke  keer  in 
die  nag;  Thord  vra  elke  keer  raad  en  betaal  die  priester  vir  sy  goedgunstige 
toegewing.  Die  priester  bied  elke  keer  sy  hulp  aan  in  die  vorm  van  'n  vraag 
soos:  "Is  daar  nog  iets?" 

'n  Verdere  ooreenkoms  met  die  sprokie  is  die  rol  wat  die  getal  drie  in  die 
teks  speel.  Thord  besoek  die  priester  drie  maal  voordat  die  ramp  hom  tref: 
"Dit  is  die  derde  maal,  Thord,  dat  jy  ter  wille  van  hom  hierheen  gekom  het" 
(p.  46).  In  handelingsmoment  vier  word  vertel  dat  die  mense  "drie  dae  en 
drie  nagte"  (p.  47)  gesien  het  hoe  die  vader  om  en  om  die  plek  roei  om  na 
Finn  se  lyk  te  soek. 

Waar  die  sprokie  aan  'n  gelukkige  einde  gekenmerk  word,  is  dit  nie  heelte- 
mal  die  geval  met  "Die  Vader"  nie,  alhoewel  daar  sprake  van  berusting  in 
die  gemoed  van  Thord  is.  Net  soos  in  die  sprokie,  seëvier  die  goeie  in  hierdie 
verhaal. 

Die  samestellers  van  "Pylvak"  is  van  mening  dat  die  verhaal,  aangesien  dit 
te  doen  het  met  die  mens-Godverhouding,  ooreenkoms  met  Bybelse  gely- 
kenisse  toon.  Net  soos  in  die  verhaal  is  daar  uit  elke  gelykenis  'n  les  te  leer. 
Indien  grondiger  op  hierdie  saak  ingegaan  word  en  besef  word  dat  die 
meeste  Bybelse  gelykenisse  allegoriese  trekke  het,  wil  dit  voorkom  of  "Die 
Vader"  op  grond  daarvan  nie  as  'n  tipe  gelykenis  beskou  kan  word  nie.  'n 
Allegorie  moet  eers  uitgelê  word  alvorens  die  werklike  betekenis  duidelik 
word  (vgl.  Christus  se  eie  uitleg  van  die  gelykenis  van  die  saaier  in  Luk.  8). 
Hierdie  kortverhaal  het  nie  'n  allegoriese  uitleg  nodig  om  verstaan  te  word 
nie. 

Vormlike  en  inhoudelike  verwantskap  tussen  hierdie  kortverhaal  en  tekste 
soos  Bybelse  gelykenisse  en  kindersprokies  bestaan  wel,  maar  dit  moet 
steeds  as  gestruktureerde  teks  in  eie  reg  beskou  en  geïnterpreteer  word. 

Literêre  tekste  is  van  nature  geneig  om  vormlike  en  inhoudelike  ooreen- 
komste  asook  verskille  met  ander  tekste,  nie  noodwendig  literêre  tekste  nie, 
te  toon. 

Maak  gerus  se/feers  'n  e/ementêre  se/fstudie  van  die  begrip  intertekstua/iteit. 

2.4  Verhaaltitel 

Die  titel  dui  in  die  eerste  instansie  op  die  hoofkarakter,  Thord.  Hy  is  as  vader 
verantwoordelik  vir  die  opvoeding  en  welstand  van  sy  seun  en  behoort  soos 
die  spreekwoord  lui:  soos  'n  vader  vir  sy  seun  te  sorg.  Volgens  die  HAT 
(Odendal:  1212)  kan  vader  ook  dui  op  'n  persoon  wat  deur  gesag,  waardig- 
heid  en  diens  'n  besondere  posisie  verwerf  en  dan  as  vader  aangespreek 
word.  Thord  is  volgens  die  teks  wel  Finn  se  biologiese  vader,  want  oënskyn- 
lik  sorg  hy  vir  hom.  Hy  laat  hom  op  'n  besondere  wyse  doop,  aanneem  en  in 
die  huwelik  bevestig,  maar  dit  is  nie  ter  wille  van  sy  seun  nie;  eerder  ter  wille 
van  eie  aansien.  Die  verhaaltitel  het  dusdoende  'n  duidelik  ironiese  implika- 
sie.  Thord  is  nie  die  eretitel  van  vader  waardig  nie. 

In  die  tweede  instansie  dui  die  titel  op  die  priester  wat  as  vader  van  sy 
gemeente  vir  die  geestelike  welstand  van  die  lede  aan  hom  toevertrou, 
verantwoordelik  is.  Die  priester  speel  wel  'n  belangrike  rol  in  Thord  se  lewe. 
As  hy  probleme  ondervind,  gaan  hy  soontoe  om  hulp  te  vra.  Thord  se  eie 
vader  het  moontlik  'n  belangrike  rol  in  sy  lewe  gespeel  aangesien  hy  Finn  na 
hom  vernoem.  Hy  sê  vir  die  priester:  "Finn  — na  my  vader"  (p.  45). 

In  die  laaste  instansie  dui  die  titel  op  die  Hemelse  Vader  wat  vir  Thord  aan- 
vanklik  'n  geleentheidsvader  was.  Sy  seun  se  doop  en  aanneme  geskied  nie 
uit  geloofsoortuiging  nie,  maar  is  slegs  die  uitvloeisel  van  sy  drang  om  in  tel 
te  wees  by  die  gemeente  waarvan  hy  die  "invloedrykste  persoon"  moet  bly. 
Waar  God  aan  die  begin  van  die  verhaal  'n  geleentheidsvader  was,  word  Hy 
aan  die  einde  die  voorbeeldvader  wat  Thord  nooit  vir  Finn  kon  wees  nie. 


2.5  Leserinsig 

Die  leserinsig  (boodskap)  kan  nie  tot  slegs  een  sin  gereduseer  word  nie.  Die 
mens  wat  sy  God  opsy  skuif,  word  deur  Hom  tot  nederige  erkenning 
gedw/ng.  Die  rykste  mense  is  van  die  geestelik  armste.  Die  mens  wat 
oënskynlik  'n  sorgvrye  bestaan  voer  leef  sonder  God.  Thord  sê  self  hy  dra  sy 
jare  goed,  omdat  hy  "geen  kwellings  het  nie"  (p.  45).  Die  mens  wat  pyn  en 
lyding  verduur  is  gewoonlik  nader  aan  sy  God. 

2.6  Die  rol  van  die  spieël 

"Daar  verskyn  'n  paar  borrels,  dan  nog  'n  paar,  en  uiteindelik  net  een  grote 
wat  bars  — en  die  meer  lê  weer  so  glad  en  blink  soos  'n  spieël"  (p.  46). 
Die  samestellers  van  "Pylvak"  (p.  50)  beweer  dat  die  spieël-beeld  in  ver- 
band  met  1 Kor.  13:12  gebring  moet  word.  Daar  kan  egter  ook  ander  inter- 
pretasies  hieraan  toegeken  word. 

Uit  bogenoemde  aanhaling  is  dit  vanselfsprekend  om  te  aanvaar  dat  die 
meer  se  water  normaalweg  “glad  en  blink  lê”.  Die  woord  "weer”,  bevestig 
die  feit.  Hiermee  wil  eintlik  gesê  word  dat  die  verdrinking  van  Finn  slegs  'n 
tydelike  versteuring  van  die  wateroppervlak  bewerkstellig  het.  Dit  is  maar 
net  nog  'n  verdrinkingsgeval  wat  gou  vergete  is.  Let  op  die  ironie  in  die  ver- 
band,  waar  die  vader  hom  en  sy  seun  as  spesiale  wesens  verhef.  Die  natuur 
sorg  dat  die  menslike  selfverheffing  uitgewis  word.  Die  objek  van  self- 
verheffing  word  ongeërg  deur  die  water  ingesluk. 

Daar  kan  veronderstel  word  dat  Thord  gedurende  die  drie  dae  van  soeke  na 
die  lyk  van  sy  seun  dikwels  sy  eie  beeld  in  die  waterspieël  sien  weerkaats 
het.  Cooper  (1984:  106)  beweer  dat  weerkaatsing  in  'n  spieël  die  mens  tot 
selfinsig  dwing  en  dat  dit  op  die  tydelikheid  van  die  menslike  lewe  dui.  Hy 
beweer  voorts  dat  die  weerkaatsing  in  'n  spieël  dui  op  die  helder  opper- 
vlakte  van  die  goddelike  oordeel  en  goddelike  waarheid.  Dit  is  juis  hierdie 
selfbeeld  van  Thord  in  die  water  wat  sy  oppervlakkige  bestaan  aan  sy  ver- 
stand  laat  deurdring  het  en  wat  ook  tot  die  besef  gebring  het  dat  God  iets 
met  die  hele  voorval  te  doen  het. 

2.7  Die  uitbeelding  van  karakterswakhede  van  Thord  asook  die 
priester 

Met  die  bespreking  van  die  verhaaltitel  (vgl.  par.  2.4),  het  dit  duidelik  geblyk 
dat  Thord  nie  die  ideale  vader  vir  sy  seun  is  nie.  Thord  word  as  swakkeling 
herken  en  wel  om  die  volgende  redes: 

*Hy  moet  homself  handhaaf  in  die  gemeente  deur  van  sy  voortreflike  seun 
gebruik  te  maak. 

*Hy  kan  sy  "posisie”  slegs  behou  as  hy  andere  met  geld  omkoop. 

*Toe  sy  geliefde  seun  magteloos  op  die  meer  dryf,  duik  hy  nie  manhaftig  in 
om  hom  te  red  nie.  Ewe  hoogdrawend  kom  dit  van  hom:  "Net  'n 
oomblik!”  Dan  begin  hy  na  Finn  toe  roei  en  kyk  toe  hoe  hy  omrol  op  sy  rug 
en  sink  (p.  46).  Dit  laat  die  gedagte  ontstaan  dat  Thord  se  vaderliefde  maar 
bra  bolangs  was. 

Ook  die  priester  se  menslike  swakheid  word  nie  verswyg  nie,  want  as  gees- 
telike  leier  behoort  hy  nie  omkoopgeld  te  aanvaar  nie. 

2.8  Oop  plekke  in  die  teks 

Oop  plekke  (''Leerstellen”)  dui  op  elemente  in  die  teks  wat  medeskepping 
deur  die  leser  verg  om  byvoorbeeld  adekwate  verstaan  daarvan  te  bewerk- 
stellig  (Malan,  1983,  inleiding:  xxiv).  Dit  is  hoofsaaklik  die  lesergerigte 
resepsie-estetika  wat  besondere  waarde  aan  oop  plekke  in  die  literêre  teks 
heg.  Daar  sal  slegs  na  die  vernaamste  oop  plekke  verwys  word: 

a Tussen  episode  1 en  2 verloop  16  jaar  wat  geensins  beskryf  word  nie. 

Hieruit  behoort  die  leser  af  te  lei  dat  dit  sestien  jaar  van  voorspoed  was  aan- 
gesien  Thord  na  al  die  jare  jonk  en  gesond  voorkom:  "Jy  dra  jou  jare  verba- 
send  goed,  Thord,"  sê  die  priester  aan  hom  (p.  45).  Dan  antwoord  hy:  "Dis 
omdat  ek  geen  kwellings  het  nie".  Daar  kan  aangeneem  word  dat  dit  ses- 
tien  jaar  sonder  God  en  sy  gebod  was.  Indien  dit  nie  die  geval  sou  wees  nie, 
sou  Thord  lank  voor  sestien  jaar  om  was  al  besoek  by  die  priester  afgelê  het. 

b Tussen  episode  2 en  3 volg  'n  verswygde  periode  van  agt  jaar.  Reeds 
in  die  eerste  sin  van  die  derde  episode  kan  afgelei  word  dat  daar  agt  jaar  van 
voorspoed  verby  is;  agt  jaar  waarin  dit  Finn  geluk  het  om  'n  lewensmaat  te 
kon  ontmoet. 

c Tussen  episode  3 en  4 verloop  'n  onvertelde  tydperk  van  14  dae.  Dit 
behoort  'n  vredige  periode  te  wees,  aangesien  daar  'n  huwelik  in  die  voor- 
uitsig  was. 

d Tussen  episode  4 en  5 verloop  'n  jaar  se  onvertelde  tyd.  Finn  se 
begrafnis  asook  Thord  se  geestelike  wroeging  en  gepaardgaande  liggaam- 
like  aftakeling  moet  deur  die  leser  "ingelees"  word. 

Die  verswyging  hiervan  is  effektief  aangesien  dit  die  leser  nie  'n  kans  gun 
om  Thord  te  bejammer  nie.  Indien  te  veel  simpatie  aan  hom  betoon  sou 
word,  sou  die  verhaal  sy  kragtige  didaktiese  inslag  verloor. 

Daar  moet  gelet  word  op  die  feit  dat  die  episodes  onvertelde  tyd  progressief 
korter  word.  Dit  loop  van  16  jaar  na  8 jaar  en  14  dae.  Slegs  die  laaste  oop 
plek  verbreek  hierdie  patroon  aangesien  dit  'n  volle  jaar  se  gebeure 
verswyg.  Selfs  ook  hierdie  patroonverbreking  is  funksioneel,  aangesien  dit 
die  slotinsig  van  Thord  met  betrekking  tot  sy  eie  oppervlakkige  lewe  vooraf- 
gaan.  Thord  se  selfinsig  moet  self  as  'n  patroonverbreking  beskou  word. 

2.9  Meerduidige  taalgebruik 

Literêre  taalgebruik  word  van  alledaagse  omgangstaal  onderskei  op  grond 
van  meerduidigheid,  wat  normaalweg  'n  suggestiewe  krag  binne  die  werk 
is. 

Aan  die  begin  van  die  verhaal  spreek  die  priester  die  volgende  wens  teenoor 
Thord  uit:  "Mag  God  gee  dat  die  kind  vir  jou  'n  groot  seën  mag  wees"  (p. 
45). 

Die  kind  was  toe  ook  'n  seën  vir  Thord,  maar  op  'n  ironiese  wyse,  definitief 
nie  soos  dit  deur  die  priester  aanvanklik  bedoel  is  nie.  Aan  die  einde  van  die 
teks  uiter  die  priester  die  woorde:  "Ek  dink  jou  kind  was  oplaas  tot  ware 
seën  vir  jou"  (p.  47). 

Aan  die  einde  van  episode  3 waar  die  priester  opmerk  dat  Thord  al  drie  maal 
na  hom  toe  gekom  het  ter  wille  van  sy  seun,  sê  Thord:  "Maar  nou  is  dit 
klaar"  (p.  46),  bedoelende  dat  Finn  van  nou  af  vir  homself  sal  sorg  en  dat  hy 
as  vader  nie  weer  by  die  priester  besoek  sal  kom  aflê  nie.  Ook  hierdie 

woorde  het  meer  as  een  betekenismoontlikheid.  Dit  kan  ook  Finn  se  dood 
vooruitspel  (dit  is  klaar).  Maar  ironies  genoeg  het  Thord  nie  besef  dat  hy 
nog  eendag  ootmoedig,  byna  gebroke  troos  by  die  priester  sal  gaan  soek 
nie. 

Met  Thord  se  laaste  besoek  aan  die  priester  was  dit  reeds  laat  in  die  aand  (in 
ander  episodes  was  dit  vroeër  die  aand  — weer  eens  patroonvorming!).  Die 
priester  sê;  ''Jy  kom  baie  laat"  en  Thord  beaam  dit:  "Ja,  ek  kom  laat"  (p. 
47).  Hierdie  laatkom  kan  ook  sinspeel  op  die  spyt  wat  te  laat  gekom  het, 
want  Finn  was  reeds  onherroeplik  dood. 

Maak  gerus  self  'n  studie  van  die  stiltes  in  elke  episode,  wat  die  effek  daar- 
van  is,  asook  die  dramatiese  effek  van  die  dialoog 

3.  DIE  BED  (Jan  Rabie) 

3.1  Inleiding:  tipies  volkse  taalgebruik  met  'n  verskuilde  betekenis- 
implikasie 

"Die  Bed"  word  net  soos  "Die  Halssnoer"  as  'n  lynvertelling  beskou  aange- 
sien  die  gebeure  chronologies  ontplooi  en  op  'n  verrassende  slot  uitloop. 
Die  ruimte  waarbinne  die  karakters  handel  is  'n  tipies  kleinburgerlike 
gemeenskap.  Die  taalgebruik  van  die  karakters  weerspieël  die  ongekuns- 
telde  plattelandse  gemeenskap.  Tog  is  dit  van  belang  om  elkers  'n  wyer 
betekenisimplikasie  te  probeer  vind  uit  van  die  Kransfonteiners  se  taal- 
gebruik,  wat  van  belang  is  vir  die  interpretasie  van  die  verhaal  in  sy  geheel. 
Die  afslaer  noem  die  bed  vroeg  in  die  teks  al  'n  "baken".  Behalwe  dat  dit 
hier  op  'n  winskoop  dui,  kan  die  leksikale  betekenis  van  die  woord  met  vrug 
nagegaan  word.  Die  bed  word  metterdaad  'n  baken  of  teken  van  enersyds 
die  skeiding  tussen  die  getroude  en  die  ongetroude  lewe  en  andersyds  'n 
voorwerp  wat  die  afgebakende  tydperk  van  wedywering  tussen  broer  en 
broer  afsluit. 

"Groot  Kerneels  het  gesê  hy  gaan  'n  opskud  gee  om  die  gebeurtenis  te  vier, 
'n  klomp  jongmense  met  kitaar  en  konsertina  in  'n  tweede  skuit  is  ook  by" 
(p.  142).  Die  woord  opskud  is  'n  kontaminasievorm  van  opskop  en  opskud- 
ding.  "Opskud"  suggereer  die  groot  beroering  wat  die  veiling  van  die  bed  in 
die  betrokke  gemeenskap  meegebring  het.  Die  opskudding  betrek  onmid- 
dellik  ook  die  stryd  van  die  twee  opponerende  karakters,  Groot  Kerneels  en 
Hans,  maar  opskud  (Odendal:  802)  kan  ook  beteken  om  iemand  wakker  te 
skud,  of  om  iemand  uit  'n  droom  wakker  te  maak.  Die  onverwagse  dood 
van  Hans  het  Groot  Kerneels  uit  die  illusie  laat  wakker  skrik  dat  hy  nie  so 
gewild  is  as  wat  hy  aangeneem  het  nie  en  dat  hy  nie  so  seker  van  sy  voorge- 
nome  huwelik  met  Hester  moet  wees  nie. 

Die  woord  "groeiwater"  (p.  134),  ook  eie  aan  die  Kransfonteiners  se 
woordeskat,  dui  ten  spyte  van  die  groeikrag  wat  die  water  het,  ook  ironies 
op  'n  uitwissingskrag  aangesien  Hans  daarin  verdrink  en  die  sinking  van  die 
bed  daarin,  die  liefde  tussen  Groot  Kerneels  en  Hester  uitwis. 

3.2  Intríge 

Die  intrige  is  chronologies  met  die  uitsondering  van  die  middelgedeelte  wat 
'n  terugflits  bevat.  Die  intrige  kan  hoofsaaklik  in  die  volgende  drie  dele  ver- 
deel  word: 

3.2.1  Eerste  fase 

Die  vertelling  begin  waar  die  afslaer  besig  is  om  die  dubbelbed  op  te  veil. 
Aanvanklik  is  daar  van  'n  menigte  sprake,  geen  name  word  genoem  nie  en 
die  geledere  word  uitgedun  totdat  slegs  drie  bieërs  oorbly;  Die  Joodse  win- 
kelier  Aaron,  'n  dik  bruinvrou  en  Groot  Kerneels  de  Jager.  Die  houding  van 
Groot  Kerneels  dui  daarop  dat  hy  aanspraak  op  die  bed  maak.  Hy  kom 
aggressief  voor.  Toe  die  prys  hier  by  twintig  pond  trek,  onttrek  die  Bruin- 
vrou  en  Aaron  hulle  aan  die  veiling.  Uiteraard  bly  Groot  Kerneels  agter  en  is 
dit  hy  wat  die  bed  koop.  Om  dit  te  vier,  besluit  hy  om  "'n  bottel  keel-af  te 
gaan  sny". 

Tot  nog  toe  was  Hans,  Groot  Kerneels  se  broer,  slegs  op  die  agtergrond: 
"en  aan  die  ander  kant  van  Groot  Kerneels  het  'n  jong  boer  met  'n  plat  bors 
onder  sy  kakiehemp,  vir  die  eerste  maal  sedert  die  bieëry  opgekyk.  Sy 
gelaatstrekke  wys  dat  hy  die  broer  van  Groot  Kerneels  is,  maar  wat  opval,  is 
dat  sy  oë  wat  nog  altyd  op  die  grond  gerig  was,  nou  na  die  Bruinvrou  staar" 
(p.  140). 

'n  Terugflits  volg  hierna: 

3.2.2  Tweede  fase 

Die  terugflitsepisode  bevat  die  aanleidende  faktore  tot  die  eintlike  verhaal. 
Tegnies  gesproke  moes  die  verhaal  met  hierdie  episode  begin  het.  Dit  is  hier 
waar  die  omvang  en  aanloop  van  die  stryd  tussen  Groot  Kerneels  en  sy 
broer  Hans,  toegelig  word.  Die  fase  moet  as  verhaaleksposisie  beskou  word 
en  kan  daarom  nie  deel  van  die  verlede  tyd  uitmaak  nie  (vgl.  Pylvak  glossa- 
rium,  p.  226).  Indien  die  verhaal  met  hierdie  fase  sou  begin,  sou  die  leser 
redelik  passief  wees.  Waar  die  eksposisiegedeelte  egter  nou  in  die  middel 
van  die  teks  voorkom,  word  die  leser  in  staat  gestel  om  al  lesende  gevolg- 
trekkings  te  maak  en  selfs  teksverwagtinge  te  koester. 

Die  begin  van  die  verhaal  met  die  opveil-episode  verlewendig  nie  net  die 
gebeurelyn  nie,  maar  bewerkstellig  voorts  'n  onmiddellikheid  in  die  vertel- 
ling. 

Kerneels  en  Hans  het  gesamentlik  'n  stukkie  grond  van  hul  vader  geërf. 
Vanweë  Kerneels  se  beter  gesondheid,  groter  werkywer  en  inhaligheid,  het 
hy  met  die  boerdery  'n  groter  sukses  as  Hans  gemaak.  Hans  was  'n  dromer 
en  Groot  Kerneels  het  met  sy  daadkragtige  geaardheid  'n  oënskynlik  groter 
aanspraak  op  die  erfporsie  gemaak. 

Albei  broers  het  terselfdertyd  na  dieselfde  meisie  gevry.  Ook  hiermee  was 
Groot  Kerneels  'n  uitblinker.  Die  "bekwame  Hester"  het  dit  moeilik  gevind 
om  'n  keuse  uit  te  oefen,  totdat  haar  pa,  ou  Tewie  vir  Groot  Kerneels  kies. 

omdat  daar  te  veel  skinderpraatjies  begin  rondloop  het.  Die  koop  van  die 
dubbelbed  was  vir  Groot  Kerneels  'n  verdere  oorwinning  oor  sy  broer. 

Dit  lyk  asof  die  verhaal  nou  slegs  een  logiese  afloop  sou  hê,  naamlik  dat 
Kerneels  en  Hester  sou  trou. 

3.2.3  Derde  fase 

Die  verhaal  word  hervat  waar  dit  voor  die  terugflits  in  die  lug  laat  hang  is. 
Die  bed  is  op  Rooi  Thys  se  bakkie  gelaai  en  almal  is  by  ou  Tewie-hulle  afge- 
laai  waar  daar  eers  gesellig  verkeer  is.  Daarna  is  die  bed  met  'n  skuit  twee 
myl  rivierlangs  vervoer.  Tydens  die  vaart  het  Kerneels  telkens  neerhalend 
teenoor  Hans  verkeer: 

*"Waarom  is  jy  dan  so  stil,  Hansie?" 

*"Hë,  Hans,  wat  makeer  jou?" 

*"Hans,  wat  dink  jy,  sal  die  bed  nie  lekker  lê  nie?"  (p.  143). 

Met  die  aflaaislag  laat  val  Hans  die  bed,  maar  tel  dit  dan  alleen  op  en  spring 
daarmee  die  water  in.  Hierdie  handeling  is  verrassend  omdat  Hans  tot  nog 
toe  'n  passiewe  karakter  was.  Skielik  doen  hy  iets  wat  drasties  teen  sy  aard 
indruis.  Die  wens  wat  hy  uitspreek  is:  "Hierop  sal  jy  nooit  slaap  nie!"  (p. 
143).  Ten  spyte  van  Groot  Kerneels  se  poging  om  die  bed  te  red,  het  Hester 
met  haar  bygelowige  vrees  geglo  dat  'n  huwelik  tussen  haar  en  Kerneels  nie 
sou  werk  nie.  Groot  Kerneels  het  'n  verbitterde  man  geword  en  moes  in  'n 
ander  kontrei  gaan  vrousoek. 

3.2.4  Slotopmerking 

Die  vertelde  tyd  is  ongeveer  vyf  jaar.  Dit  is  moeilik  om  dit  presies  vas  te  stel. 
Die  hoofgebeure  vind  binne  een  dag  plaas,  aangesien  die  verteller  se  agter- 
naperspektief  enige  tydperk  van  drie  tot  vyf  jaar  lank  kan  wees. 

Die  verrassende  slot  word  deur  die  leser  as  'n  antiklimaks  beleef  aangesien 
daar  'n  rolomkering  plaasvind.  Die  verhaalslot  het  kenbare  ironiese  implika- 
sies. 

Die  tema  van  die  verhaal  raak  meer  aan  as  slegs  die  tradisionele  broeder- 
twis.  Dit  handel  oor  'n  liefde  wat  meer  werd  is  as  geld  waarmee  gekoop  kan 
word.  Indirek  is  daar  dan  'n  verband  tussen  hierdie  gedagte  en  die  volgende 
vers  uit  die  Bybel  wat  oor  die  liefde  handel,  nl:  Joh.  15:13:  "Niemand  het 
groter  liefde  as  dit  nie:  dat  hy  sy  lewe  vir  sy  vriende  aflê."  Dit  waarvoor  'n 
mens  jou  lewe  opoffer  uit  liefde,  kom  jou  toe  maar  dit  wat  met  geld  gekoop 
word  behoort  nie  werklik  aan  jou  nie. 

Die  moralisties-didaktiese  leserinsig  kan  soos  volg  verwoord  word: 

a hoogmoed  kom  tot  'n  val. 
b die  wat  eerste  is  sal  laaste  wees  en  omgekeerd. 

4.  EK  GROET  JOU,  BERTIEN  (Hennie  Aucamp) 


4.1  Inleiding 

Dit  gaan  in  die  verhaal  oor  'n  krisismoment  in  die  lewe  van  Bertien;  haar  ver- 
werking  van  'n  eerste  liefde  (Malan;  47).  Die  verhaal  begin  as  'n  agterna- 
perspektief  deur  die  verteller  wat  alhoewel  meer  net  as  waarnemer,  heel 
waarskynlik  'n  soortgelyke  liefdesverwerking  behorende  tot  die  verlede  in 
hom  omdra.  Dit  is  nie  snaaks  nie,  dat  hy  nou  self  wonder  of  Pater  Lex  nie 
tussen  Bertien  en  haar  man  inskuif  nie.  Indien  die  verteller  in  Bertien  se 
situasie  was,  sou  volgens  hom  so  iets  wel  kon  gebeur. 

4.2  Verhaaltitel 

"Ek  groet  jou,  Bertien",  kan  vanuit  verskillende  perspektiewe  verstaan 
word.  Dit  wil  voorkom  asof  dit  hoofsaaklik  as  'n  groet  van  die  kant  van  die 
verteller,  gerig  aan  Bertien  vertolk  moet  word.  Die  groet  kan  verstaan  word 
in  die  sin  van  'n  "huldeblyk  bring".  Die  verteller  het  baie  respek  vir  die 
negentienjarige  meisie  gehad.  Sy  het  volgens  hom  alles  met  oorgawe  aan- 
gepak  en  het  nooit  onverantwoordelik  opgetree  nie;  behalwe  natuurlik  vir 
die  een  keer.  Sy  het  'n  uitnemende  vermoë  gehad  om  sake  te  beredeneer  en 
dit  is  moontlik  ook  haar  nugtere  uitkyk  op  die  lewe  wat  haar  dan  eindelik  in 
staat  gestel  het  om  anders  as  die  verteller  wat  steeds  'n  alleenloper  is,  'n 
ander  man  lief  te  kry  en  met  hom  te  trou.  Die  titel  kan  ook  meer  op  die  let- 
terlike  vlak  verstaan  word  as  'n  finale  afskeidsgroet  deur  die  verteller,  in  sy 
gedagtes,  noudat  Bertien  'n  kind  het  en  dit  voldoende  bewys  lewer  dat  sy 
haar  van  die  vroeëre  teleurstelling  kon  distansieer. 

Die  titel  word  in  die  vokatief  aangebied  en  volgens  Combrink  (Van  Jaars- 
veld:  4),  dui  die  vokatiwies  gebruikte  voornaam  op  die  erkenning  van  mens- 
waardigheid.  Bertien  se  bestaan  as  mens  word  in  hierdie  opsig  vrymoedig 
deur  die  verteller  erken,  omdat  hy  haar  as  mens  ken  en  geken  het.  Die  voka- 
tiwies  gebruikte  voornaam  kan  ook  aandui  dat  daar  'n  band  van  vriendskap 
was  en  steeds,  luidens  die  brief  met  die  nuus,  tussen  die  verteller  en  Bertien 
bestaan. 

4.3  Die  vaderfigure  in  Bertien  se  iewe 

Daar  is  vier  manlike  karakters  in  die  verhaal  wat  as  'n  tipe  vaderfiguur  vir 
Bertien  optree.  Kragtens  so  'n  siening  kan  die  titel  ook  wyer  implikasies  hê 
as  wat  in  die  vorige  paragraaf  aangedui  is: 

4.3.1  Bertien  en  meneer  Aken 

Bertien  se  pa  is  'n  begrypende  vader.  Hy  besit  'n  fyngebakwinkel.  Soms 
praat  hy  met  haar  oor  Die  Saak,  'n  restourant  waar  sy  werk.  Miskien  voel 
die  vader  dat  hulle  heelwat  gemeen  het  m.b.t.  die  onderskeie  werke.  Hy 
verkies  om  met  Bertien  te  praat.  Dikwels  redeneer  en  stry  hulle  oor  land- 
sake,  godsdiens  en  moraliteit. 

Wanneer  sy  daarvan  oortuig  is  om  na  Suid-Amerika  toe  te  gaan,  stem  hy  in, 
want  hy  is  van  mening  dat  dit  goed  is  as  dit  haar  hartewens  is. 

Die  vader  begryp  die  aand  met  die  afskeidsete  dat  Bertien  haar  liefde  vir  die 
Pater  ontdek.  Ook  daarvoor  het  hy  as  vader  begrip.  Hy  laat  haar  selfs  toe 
om  na  die  Voodoo-kroeg,  een  van  die  berugste  plekke  in  die  omgewing  te 
gaan,  want  hy  weet  dat  dit  'n  wyse  is  waarop  sy  die  saak  kan  verwerk.  Tog 
as  verantwoordelike  vader  versoek  hy  die  verteller  om  haar  te  vergesel. 
Vanuit  meneer  van  Aken  se  perspektief  het  die  verhaaltitel  'n  besondere 
betekenis.  Hy  moes  haar  groet  toe  sy  die  dag  trou.  Die  titel  kan  vanuit  dié 
perspektief  dui  op  sy  afgeeritueel. 

4.3.2  Bertien  en  Pater  Lex 

Die  woorde  pater  en  lex  is  albei  aan  die  Latyn  ontleen.  Pater  beteken  vader. 
Binne  die  verhaalkonteks  neem  die  woord  die  betekenis  aan  van  die  Rooms- 
Katolieke  Vader.  Net  so  was  Pater  Lex  vir  al  die  Aken-kinders  'n  vader  of 
soos  'n  tweede  vader.  Maar  Bertien  het  op  hom  verlief  geraak.  Hy  het  vir 
haar  meer  as  'n  tweede  vaderfiguur  geword.  Vanweë  die  eise  van  die 
Roomse  kerk,  mag  'n  priester  nie  in  die  huwelik  tree  nie.  Bertien  se  liefde 
sou  dus  onbeantwoord  bly.  Die  woord  Lex  beteken  "wet"  in  Latyn.  Moont- 
lik  is  dit  vergesog  om  afleidings  soos  hierdie  uit  die  name  te  maak,  maar  die 
vraag  is  dan:  waarom  het  Aucamp  juis  twee  Latynse  name  gekies!  Miskien 
kan  Lex  die  suggestie  dra  van  die  vrugteloosheid  van  so  'n  verhouding,  aan- 
gesien  dit  volgens  kerkwet  verbied  word. 

Die  Pater  was  'n  mooi  man  wat  selfs  'n  besondere  indruk  op  die  verteller 
gemaak  het:  met  sy  "lang,  regaf  neus;  'n  vol,  sinnelike  mond;  'n  korrekte 
ringbaardjie,  en  oë  wat  onbegryplik  blou"  is  (p.  105).  Hy  het  sy  vaste  sitplek 
in  Die  Saak  gehad  waar  hy  soggens  ontbyt  kom  eet  het.  Bertien  het  hom 
bederf.  As  hy  vir  'n  gewone  ontbyt  betaal,  kry  hy  altyd  ekstra  kaas  en  ham 
op  sy  brood. 

Pater  Lex  het  dikwels  aan  huis  van  die  Akens  gekom  waar  hy  soos  'n  fami- 
lielid  behandel  is.  Sy  begeerte  om  na  Suid-Amerika  te  gaan  het  volgens  die 
verteller  ontstaan  vanweë  sy  vertellings  oor  Afrika.  Miskien  het  die  Pater 
reeds  vroeg  vermoed  hoe  Bertien  oor  hom  voel.  Moontlik  was  sy  beplande 
weggaan  ook  met  die  doel  om  haar  baie  hartseer  te  spaar.  Dit  is  dan  vanuit 
hierdie  perspektief  van  die  Pater  waar  die  verhaaltitel  ook  sinvol  geïnterpre- 
teer  kan  word  as  'n  afskeidsgroet.  Die  afskeid  is  seremonieel  die  laaste  aand 
voltrek  toe  die  Pater  ook  vir  Bertien  geseën  het. 

4.3.3  Bertien  en  die  verteller 

Die  afwagting  wat  die  openingsituasie  wek,  motiveer  die  verteller  tot  'n  uit- 
voerige  uiteensetting  oor  Bertien,  haar  aandeel  in  Die  Saak,  Pater  Lex  se 
plek  in  die  familie  en  die  grond  van  sy  belangstelling  in  die  verteller  (Malan: 
47). 

Die  verteller  is  self  'n  karakter  in  die  verhaal,  maar  sy  naam  word  nooit 

genoem  nie.  Hy  vertel  in  die  eerste  persoon  met  die  gevolg  dat  dit  'n  onmid- 
dellikheid  en  geloofwaardigheid  aan  die  vertelling  verskaf.  Die  verteller  het 
'n  jaar  lank  in  België  by  Bertien-hulle  loseer.  Hy  kom  van  Suid-Afrika,  en 
word  voorgestel  deur  Bertien  se  gedagtes  as  'n  mens  wat  baie  gereis  en 
baie  gesien  het.  Hy  behoort  iemand  te  wees  wat  weens  sy  ryke  ervaring 
begrip  vir  Bertien  se  probleem  sal  hê. 

Tydens  sy  verblyf  by  die  Akens  het  hy  baie  uitgegaan:  "Wanneer  ek  saans 
laat  van  'n  konsert  of  film  of  lesing  af  terugkom  ..."  (p.  105). 

Die  verteller  was  inderdaad  die  persoon  wat  Bertien  gehelp  het  om  haar 
teleurstelling  verwerk  te  kry.  As  gevolg  van  sy  eie  ervaring  wonder  hy  nou 
na  alles  of  Pater  Lex  nie  soms  tussen  Bertien  en  haar  man  inskuif  nie.  Die 
Pater  het  hom  ook  besonder  geïmponeer.  Net  soos  Pater  Lex  het  die  vertel- 
ler  elke  dag  ontbyt  in  Die  Saak  geëet,  veral  omdat  hy  van  Bertien  se  opbeu- 
rende  en  prettige  gesprekke  gehou  het. 

Die  verteller  sluit  sy  vertelling  af  deur  sy  insig  by  Bertien  se  ervaring  te  voeg. 
Hy  sien  haar  as  meer  as  net  iemand  wat  liefde  moet  verwerk.  Sy  word  vir 
hom  'n  soort  lotsgenoot,  maar  ten  spyte  daarvan  dat  hy  by  die  herinnering 
van  haar  krisis  'n  kamera-oog  word  wat  tonele  filmies  weergee,  bly  die  ver- 
teller  nie  net  'n  waarnemer  nie.  Hy  word  iemand  wat  uit  eie  ervaring  weet: 
"Die  mense  sê  so  maklik:  eerste  liefde,  en  trek  hul  skouers  op  ..."  (Malan: 
50)  (vgl.  par.  4.1). 

Ook  die  verteller  word  'n  tipe  vaderfiguur  vir  Bertien.  As  gevolg  van  haar 
verbode  liefde  vir  Pater  Lex  het  sy  vuil  gevoel.  Die  vuilheid  sou  slegs  uitge- 
wis  word  deur  self  vir  een  keer  vuil  en  uitspattig  met  iemand  anders  te  kan 
verkeer.  Die  aand  by  die  Voodoo-nagklub,  'n  berugte  plek,  het  sy  dronk 
geword  en  die  verteller  moes  haar  soen  asof  sy  vuil  is.  As  substantief  dui 
voodoo  op  'n  bygeloof  wat  ontspring  het  in  Afrika,  en  veral  tot  uiting  kom 
onder  die  Wes-lndiese  Negers  en  die  inwoners  in  die  suide  van  die  VSA.  Die 
beoefening  daarvan  het  veral  na  vore  gekom  in  die  offering  van  mense,  kan- 
nibalisme  en  die  aanbidding  van  slange.  In  die  breë  word  dit  beskou  as 
enige  vorm  van  toorkuns.  Dat  die  nagklub  se  naam  die  Voodoo  is,  is  tog 
betekenisvol,  aangesien  Bertien  hier  ook  op  'n  byna  bonatuurlike  wyse  van 
haar  skuldgevoel  ontslae  raak. 

Wat  die  verhaaltitel  vanuit  die  verteller  se  perspektief  betref,  word  na  par. 
4.2  verwys. 

4.3.4  Bertien  en  haar  eie  man 

In  die  teks  word  niks  van  haar  man  gesê  nie  aangesien  fyner  detail  nie  vir  die 
begryp  van  die  verhaal  ter  sake  is  nie.  Tog  kan  die  verhaaltitel  vanuit  sy 
perspektief  beskou  word  as  'n  verwelkomingsgroet.  Waar  vroeër  in  die  be- 
spreking  gewys  is  op  die  vokatiewe  gebruik  van  die  eienaam,  is  beweer  dat 
dit  Bertien  se  menswaardigheid  uithef.  Hierby  kan  miskien  gevoeg  word  dat 
die  vokatief  in  die  titel  vanuit  die  man  se  perspektief  ook  'n  mate  van  intimi- 
teit  kan  suggereer. 

Bertien  se  man  is  nie  so  opvallend  'n  vaderfiguur  nie,  maar  die  feit  dat  hy 
reeds  'n  kind  het,  bevestig  dit  wel. 

4.4  Slotopmerkings 

As  die  Pater  besluit  om  Suid-Amerika  toe  te  gaan,  sê  Bertien;  "'n  Mens 
moet  doen  wat  jy  moet  doen"  (p.  106).  Met  hierdie  woorde  bevestig  sy  dat 
die  Pater  'n  geroepene  is  en  moet  gaan  waarheen  hy  hom  geroepe  voel.  Iro- 
nies  genoeg  weet  sy  dat  sy  'n  gevoel  van  liefde  jeens  hom  koester  en  dat  sy 
verplig  sal  wees  om  daarvan  af  te  sien. 

Bertien  se  woorde  in  die  nagklub  aan  die  verteller:  "Maar  ek  moet  betaal", 
is  dubbelsinnig.  Sy  wil  letterlik  vir  die  kos  en  die  wyn  betaal,  maar  op  'n 
ander  vlak  moet  sy  boet  (betaal)  vir  die  liefde  wat  nooit  beantwoord  sal 
word  nie.  Hierdie  boetedoening  word  deur  die  verteller  'n  ritueel  genoem  en 
die  voodoo  staan  ook  as  bygelowige  ritueel  bekend. 

5.  BOS  (Chris  Barnard) 

5.1  Inleiding 

Daar  sal  in  hierdie  bespreking  slegs  rekening  gehou  word  met  Kirst  as  die 
ander  ek  van  die  verteller.  Daardeur  wil  nie  te  kenne  gegee  word  dat  die 
interpretasies  op  Christelike  niveau  ontken  word  nie.  "Bos"  is  'n  verhaal  uit 
Barnard  se  bundel  "Duiwel-in-die-bos".  P.D.  van  der  Walt  (1969:  43)  maak 
die  volgende  uitspraak  in  die  verband:  "In  die  een  of  ander  vorm  loop  elke 
stuk  uit  op  'n  onthulling  van  iets  geheimenisvols  in  die  lewe  en  werklikheid, 
'die  donker  onder'  wat  die  mens  'ken  en  weer'. 

In  Gesprekke  met  skrywers  deel  1 (1971:  22)  maak  Barnard  die  volgende 
bekend  in  verband  met  die  bundeltitel:  'Duiwel-in-die-bos'  is  'n  onkruid,  'n 
pragtige  blom  en  groei  net  op  plekke  waar  mense  die  aarde  omdolwe.  Dit  is 
'n  parasiet  met  'n  vreeslike  wortelstelsel  wat  alle  plantegroei  rondom  hom 
vernietig.  (Woordeboeke  dui  dit  aan  as  kosmos).  Chris  Barnard  stel  die  bun- 
deltitel  gelyk  aan  die  destruktiewe,  die  korrupte  en  die  bose. 

5.2  Verhaaltitel 

Die  titel  "Bos"  vorm  terselfdertyd  die  ruimte  waarbinne  die  gebeure  voltrek 
word.  Kirst  verskyn  aan  die  verteller  in  'n  bos.  F.C.  Maatje  (1974:  176) 
onderskei  drie  ruimtes  in  die  literatuur,  te  wete  die  dramatiese,  liriese  en 
epiese  ruimte.  Oor  die  liriese  ruimte  beweer  hy:  (:176)  dat  dit  die  ruimte  is 
wat  self  tema  in  die  teks  word,  dit  wil  sê  die  teks,  normaalweg  'n  gedig, 
handel  oor  die  ruimte.  Liriese  ruimte  dui  slegs  'n  toestand  aan.  Dit  is  wel  so 
in  "Bos"  dat  dit  oor  'n  gesteldheid  van  die  verteller  in  verhouding  tot  Kirst 
handel.  Hierteenoor  kan  byvoorbeeld  Matthee  se  bosruimte  in  haar  bostrilo- 
gie  nie  gelyk  gestel  word  aan  die  een  of  ander  idee  of  toestand  wat  sy  wil 
uitbeeld  nie. 

Cooper  (1984:  71)  omskryf  die  begrip  bos  soos  volg:  "The  realm  of  the 

psyche  and  the  feminine  principle.  A place  of  testing  and  initiation,  of  un- 
known  perils  and  darkness.  Entering  the  dark  forest  is  a threshold  symbol; 
the  soul  entering  the  perils  of  the  unknown,  the  realm  of  death:  the  secrets 
of  nature,  or  the  spiritual  world  which  man  must  penetrate  to  find  the 
meaning.  It  can  also  represent  lack  of  spiritual  insight  and  light,  mankind 
lost  in  the  darkness  without  divine  direction”. 

Myns  insiens  kom  heelwat  van  bogenoemde  in  "Bos"  tereg.  Die  bos  word 
simbool  van  die  verteller  se  dwalende  verdwaalde  gees,  weg  van  goddelike 
leiding,  vol  donker  gevare.  Die  bos  word  "The  realm  of  the  psyche". 

5.3  Die  liriese  tydstruktuur 

Wat  die  tydstruktuur  in  "Bos"  betref,  voer  Miles  (Polley,  1973:  33)  aan  dat 
die  verhaal  'n  goeie  voorbeeld  is  van  'n  teks  met  'n  liriese  tydstruktuur.  Daar 
is  weinig  sprake  van  enige  tydsverloop  en  die  leser  word  so  by  die  toestand 
van  die  ewige  kringloop  by  die  ek  betrek,  dat  die  vertelde  tyd  weinig  ter  sake 
is  (Polley  1973:  37). 

"Tyd  is  hier  die  stol  van  een  moment:  die  koms  van  Kirst,  die  stol  en  oor- 
speel;  elke  keer  opnuut  die  presiese  voorstelling  van  die  verrassende  versky- 
ning  van  Kirst.  Sodat  alle  tye  ten  slotte  saamval:  verlede,  hede  en  toekoms 
is  een  groot  wag  op  Kirst,  hy  wat  moet  straf  uitdeel.  Maar  die  dag  van  afre- 
kening,  van  oordeel,  is  tog  ook  die  dag  van  aflossing,  want  is  daar  nie  'n 
verlange  na  die  versoening  met  Kirst  nie,  met  Kirst,  met  die  naaste,  met  die 
alter-ego,  met  Christus"  (Polley,  1973:  37). 

"Bos"  is  inderdaad  'n  unieke  teks  wat  neig  na  die  absurde,  die  enigmatiese 
of  die  onlogiese.  Om  hierdie  rede  kan  die  teks  as  uiting  van  die  droom;  'n 
surrealistiese  teks  bestempel  word. 

Aangesien  die  verhaal  poëtiese  elemente  soos  die  liriese  tydstruktuur  en  die 
liriese  ruimtestruktuur  vertoon,  behoort  die  leser  ook  ander  poëtiese  trekke 
in  die  teks  te  kan  herken.  Daar  sal  as  voorbeeld  stilgestaan  word  by  die 
klankaspek  en  in  die  besonder  by  halfrym  (alliterasie): 

In  die  eerste  paragraaf  word  die  s-klank  "geforeground”  en  dit  plaas  die 
leser  onmiddellik  binne  die  gans  ander  sfeer:  "Daar  is  'n  soort  stilte  wat 
meer  behels  as  die  afwesigheid  van  geluid;  'n  stilte  sonder  beweging;  'n 
stilte  wat  byna  die  dood  self  is.  Die  lug  is  stil,  die  blare  en  gras  is  stil,  die 
voëls  is  ongelooflik  stil.  As  die  vroue  smiddae  die  mangopitte  los  en 
wegraak  tussen  die  bome,  dan  kom  die  stilte.  Dis  die  uur  sonder  sonbesies 
— die  dooie  uur  waarin  'n  mens  begin  vermoed  dat  selfs  die  son  iewers  vas- 
gesteek  het". 

"Dis  laatmiddag  en  die  riete  staan  roerloos  in  die  lui  rivier"  (p.  196).  Die 
r-klank  het  hier  ook  'n  atmosfeerskeppende  funksie.  Daar  kan  beweer  word 
dat  klank  in  hierdie  teks  die  liriese  inslag  help  versterk.  Daar  is  voorts  ook 
herhalings  met  dieselfde  effek,  waarvan  Steenberg  (1982:  115)  'n  redelik 
volledige  uiteensetting  gee. 

5.4  Skuldgevoel  die  oorsaak 

Die  verteller  beleef  'n  intense  skuldgevoel.  Gouws  e.a.  (1981:  282)  definieer 
die  term  skuldgevoel  soos  volg:  "Die  gevoel  van  verlaagde  selfrespek  (wat 
gepaard  gaan  met  'n  behoefte  om  bestraf  te  word)  wat  'n  persoon  ervaar  as 
gevolg  van  die  besef  of  oortuiging  dat  hy  'n  morele,  etiese  of  sosiale  norm 
oortree  het". 

Heelwat  literatore  bestempel  die  verteller  as  iemand  met  'n  patologiese 
bewussyn.  Om  so  'n  verregaande  diagnose  te  maak,  is  myns  insiens  onreg- 
verdigbaar. 

Daar  is  sprake  van  'n  mens  wat  'n  ander  leed  aangedoen  het  en  as  gevolg 
daarvan  al  'n  leeftyd  lank  op  vergelding  wag.  Wat  die  verteller  presies  ver- 
keerd  gedoen  het,  kan  hoogstens  vermoed  word.  Feit  bly  staan  hy  het  'n 
afkeurenswaardige  sosiaal-morele  daad  gepleeg  wat  'n  diepe  skuldgevoel  in 
sy  gemoed  laat  voortleef.  Die  herhaalde  vermelding  van  die  beretta  kan 
sinspeel  op  'n  moord  wat  hy  kon  pleeg  en  nou  verwag  om  op  'n  soortgelyke 
wyse  met  sy  lewe  daarvoor  te  betaal.  Volgens  die  skuldgevoel-definisie, 
bestaan  daar  'n  behoefte  by  die  oortreder  om  gestraf  te  word.  Ook  hierdie 
behoefte  bestaan  by  die  verteller  en  moet  as  normaal  en  nie  afwykend  be- 
skou  word  nie. 

Kirst  kan  as  die  verteller  se  alter-ego  beskou  word.  Gouws  e.a.  (1981:  15) 
gee  die  volgende  omskrywing  van  die  begrip:  "'n  Baie  intieme  vriend  wat 
deur  die  individu  as  'n  tweede  self  of  'ander  self'  beskou  word".  Die  alter- 
ego  is  die  persoon  self  en  tog  ook  iemand  anders.  Daar  behoort  veronder- 
stel  te  word  dat  die  alter-ego  vanweë  sy  intimiteit  met  die  self,  die  self 
haarfyn  moet  ken.  Die  teks  is  deurspek  met  bewyse  in  die  guns  van  Ig.  Die 
verteller  sê:  "Ek  probeer  nie  vlug  nie.  My  oë  is  op  die  deur  gerig  en  ek  wag 
hom  in"  (p.  193). 

Daar  is  voldoende  bewys  uit  die  teks  dat  Kirst  die  verteller  se  alter-ego  is  en 
dat  daar  in  der  waarheid  slegs  van  een  persoon  sprake  is: 

*Albei  word  ewe  oud:  "Jy  weet  seker  teen  die  tyd  al  self:  'n  mens  se 
geheue,  as  hy  ouer  word,  verloor  sy  skerpte.  Jy  het  dit  tog  al  ondervind?" 
(p.  195)  en:  "Ek  kyk  nie  na  jou  broeksak  nie,  al  wil  ek  ook.  Nee,  ek  kyk  na 
jou  oë,  ek  soek  na  jou  oë  — want,  God,  jy  het  oud  geword,  Kirst!  Heelte- 
mal  te  oud"  (p.  197). 

*Kirst  sê  by  herhaling:  "Dis  jy  ...".  Hieruit  kan  afgelei  word  dat  die  twee  nie 
vreemdelinge  vir  mekaar  is  nie.  "Dis  jy  ..."  kan  as  veroordeling  deur  die 
alter-ego  beskou  word. 

*Albei  is  eensaam,  maar  die  eensaamheid  het  verskil:  "Myne  was  die  van 
iemand  wat  op  sy  straf  wag;  joune  die  van  iemand  wat  straf  moet  uitdeel" 
(p.  194). 

5.5  Slotgedagte 

Daar  is  kritici  wat  die  verteller  se  nakende  badtoneel  suiwer  met  die  seksuele 

verbind.  Miskien  kan  net  gewys  word  daarop  dat  dit  bloot  net  ook  daarop 
dui  hoe  onlosmaaklik  die  verteller  deur  sy  alter-ego  agtervolg  word.  Selfs  in 
sy  mees  intiemste  oomblik  waar  hy  nakend  en  ook  weens  die  ouderdom  lig- 
gaamlik  vervalle  is;  daar  dring  Kirst  ook  tussenbeide. 

Kirst  mag  ooreenkoms  met  ''Christ''  vertoon,  maar  veel  meer  voor  die  hand 
liggend  is  dit  die  metatesisvorm  van  die  naam  Kris.  Is  dit  nie  'n  verdere 
bevestiging  van  die  feit  dat  Kirst  die  verteller  se  alter-ego  is  nie?  Die  reële 
outeur  is  ook  Chris,  sy  alter-ego,  Kirst.  Laasgenoemde  uitspraak  is  spekula- 
tief  en  daarmee  word  die  terrein  van  die  literatuurpsigologie  betree. 

Vir  'n  bespreking  van  Aucamp  se  DIE  CALEDONNER  word  verwys  na  my  artikel  in  Tydskrif  vir 
Letterkunde  Februarie  1987,  pp.  144—146. 

M.J.  Prins 

Man  van  Ciréne  (F.A.  Venter) 


Inleiding 

In  'n  hoofstuk  van  die  werkie  Mensen  van  papier  (red.  Mieke  Bal:  1979)  met 
die  opskrif  "Karakterisering.  Een  model  voor  de  beschrijving  van  roman- 
personages"  bespreek  Marijke  de  Beus  die  term  "karakter"  en  doen  sy  'n 
model  aan  die  hand  waarvolgens  die  karakterisering  in  'n  roman  beskrywe 
kan  word.  Voor  ons  die  karakterisering  in  Man  van  Ciréne  van  nader  be- 
skou,  volg  eers  'n  samevatting  van  haar  beskouings,  wat  ook  as  uit- 
gangspunt  gebruik  sal  word. 

Karakterisering  kan  gedefinieer  word  as  die  wyse  waarop  'n  karakter  deur 
middel  van  woorde  opgebou  word.  Met  die  term  karakter  yvord  weer  bedoel 
"dit  wat  eie  is  aan  'n  bepaalde  persoon".  Die  karakter  van  'n  romanfiguur 
bestaan  in  die  eerste  instansie  uit  die  eindige  aantal  woorde  waarmee  dit 
beskrywe  word  en  in  die  tweede  instansie  uit  'n  onbepaalde  hoeveelheid 
nie-ingevulde  aspekte  wat  deur  die  leser  tydens  of  ná  die  kennisnameproses 
gekonkretiseer  word. 

'n  Narratiewe  teks  bestaan  basies  uit  twee  subtekste,  naamlik  die  verteller- 
teks  en  die  personeteks.  Onder  die  vertellerteks  verstaan  ons  die  woorde 
wat  deur  die  verteller  geuiter  word  en  onder  die  personeteks  die  wat  deur 
die  personasies  geuiter  word.  Die  narratiewe  teks  is  dus  'n  kombinasie  van 
hierdie  twee  tekssoorte. 

Karakterisering  vorm  'n  onderdeel  van  die  struktuur  van  'n  verhalende  teks 
en  kom  op  'n  wyse  tot  stand  wat  spesifiek  is  vir  dié  genre.  Om  daaroor  'n 
uitspraak  te  kan  lewer  is  dit  noodsaaklik  om  na  te  gaan  watter  aandeel  ver- 
tellerteks  en  personeteks  in  die  karakterisering  het.  Die  samespel  tussen  die 
verskillende  kanale  waarlangs  die  leser  oor  'n  bepaalde  personasie  informa- 
sie  kry,  het  'n  beslissende  invloed  op  die  karaktertekening.  'n  Roman  waarin 
die  vertellerteks  die  grootste  aandeel  in  die  beskrywing  het,  laat  'n  ander 
karakteriseringsbeeld  sien  as  'n  roman  wat  byna  heeltemal  uit  dialoë  en 
monoloë  bestaan.  Anders  is  die  situasie  weer  wanneer  vertellerteks  en 
personeteks  met  mekaar  in  ewewig  is. 

Die  vertellerteks  kan  verdeel  word  in  sewe  en  die  personeteks  in  twee  sub- 
kategorieë.  Wat  die  vertellerteks  betref,  staan  die  eerste  vier  kategorieë  in 
verband  met  die  aard  van  die  informasie  wat  die  verteller  omtrent  die  perso- 
nasie  meedeel,  naamlik  of  dit  informasie  is  wat  betrekking  het  op  a)  sy  uiter- 
like,  b)  sy  gedagte-  en  gevoelslewe,  c)  sy  handelinge  of  d)  sy  verlede.  Die 
laaste  drie  kategorieë  het  weer  betrekking  op  die  wyse  waarop  die  informa- 
sie  gegee  word,  d.w.s.  a)  beskrywend,  b)  ordenend  en  formulerend,  c) 
kleurend. 

Hoe  meer  'n  teks  bestaan  uit  'n  weergawe  van  die  gedagte-  en  gevoelslewe 

van  die  personasies,  hoe  nader  lê  die  swaartepunt  van  die  karakterisering  by 
die  personeteks,  en  omgekeerd.  Die  manier  waarop  informasie  in  die  vertel- 
lerteks  gegee  word,  kan  as  "beskrywend”  bestempel  word,  wanneer  a)  die 
inhoud  en  die  formulering  van  die  gedagtes  en  gevoelens  van  'n  persoon  in 
ooreenstemming  is  met  die  inhoud  en  formulering  in  die  personeteks  en  b) 
wanneer  die  verteller  terselfdertyd  sý  mening  t.o.v.  dit  wat  meegedeel  word 
nóg  eksplisiet,  nóg  implisiet  laat  blyk.  Hierdie  manier  is  die  neutraalste 
waarop  informasie  meegedeel  kan  word. 

Wanneer  die  verteller  vorm  gee  aan  en  orde  skep  in  gedagtes  en  gevoelens 
van  'n  personasie  wat  reeds  in  die  betrokke  personasie  lewe,  maar  nog  nie 
deur  hom  as  sodanig  benoem  is  nie,  praat  ons  van  die  karakterisering  as 
"formulerend"  en  "ordenend".  Die  term  "kleurend"  word  gebruik  wanneer 
die  mening  of  gevoelens  van  die  verteller  in  die  informasie  verwerk  is  of  dit 
begelei. 

Die  personeteks  bestaan  uit  twee  subkategorieë:  a)  al  die  alleensprake  wat 
deur  'n  persoon  in  die  vorm  van  "gedagtepraat"  of  "interne  monoloog" 
geuiter  word  en  b)  die  deur  'n  persoon  gesproke  woorde  in  die  dialoog  met 
derdes. 

Toepassing 

Vervolgens  gaan  ons  die  karakterisering  in  Man  van  Ciréne  aan  die  hand  van 
twee  passasies  bestudeer.  Dit  sal  by  wyse  van  rigtinggewende  vrae  — wat 
die  onderwyser  in  die  klassituasie  en  miskien  ook  vir  toetsdoeleindes  kan 
aanwend  — geskied. 

Die  eerste  passasie  vind  u op  bl.  10— 11.  Dit  begin  met  die  woorde  "Simon, 
die  Jood,  laat  sy  jaagbesem  saggies  oor  sy  hoop  glip  ..."  en  dit  eindig  met 
die  sin:  "Sy  eersgeborene  wat  hy  die  naam  Alexander  gegee  het  ..."  enso- 
voorts. 

Watter  informasie  omtrent  Simon  vind  ons  in  hierdie  gedeelte? 

Hy  is  'n  Jood,  'n  perfeksionis,  sy  arbeid  as  boer  verskaf  hom  baie  vreugde, 
hy  is  'n  man  van  die  grond,  groot  van  lyf,  baie  sterk,  sy  gesig  is  fors  en 
vriendelik,  hy  kan  hartlik  lag,  het  'n  donker  vel,  'n  groot  hart,  'n  ont- 
vlambare  humeur,  sy  oë  het  die  kleur  van  "ou  wyn",  hy  het  'n  gitswart 
baard,  opstand  (rebellie)  skuil  by  hom  slegs  onder  die  oppervlakte,  hy  is 
skaars  veertig,  'n  vaderlander  wat  seerkry  onder  die  "hiel"  van  die 
Romeinse  Ryk,  daarom  "slinger  daar  kepe  oor  sy  gesig",  hy  is  "'n  seun  van 
Israel  wat  moet  asemhaal  in  die  lug  van  Tiberius  se  Rome",  gevoelig  vir  die 
skoonheid  van  die  natuur,  en,  les  bes,  'n  liefdevolle  vader. 

Watter  van  hierdíe  informasie  kan  as  karaktertrekke  van  Simon  be- 
skou  word? 

Slegs  dié  waarop  herhaaldelik  in  die  loop  van  die  roman  gefokus  word, 
asook  dié  wat  'n  rol  speel  in  die  "fabel  (storie)".  Om  hierdie  vraag  te  beant- 

woord  sal  die  leerlinge  dus  eers  die  res  van  die  roman  moet  lees. 

Dit  sal  dan  blyk  dat  slegs  die  volgende  as  karaktertrekke  beskou  kan  word: 
Die  feit  dat  Simon  'n  ortodokse  Jood  is  wat  gegrief  word  deur  die  feit  dat  hy 
onder  die  dwingelandy  van  Rome  verkeer;  dat  hy  lief  is  vir  die  grond  en  die 
arbeid  daarop;  dat  hy  baie  sterk  is,  'n  ontvlambare  humeur  het  en  dat  hy  'n 
liefdevolle  vader  is.  Al  die  ander  gegewens  in  ons  lysie  is  bloot  ornamenteel, 
en  die  feit  dat  daar  — relatief  gesproke  — so  'n  groot  aantal  daarvan  is,  dui 
reeds  op  die  neiging  tot  bloot  uiterlike  karakterisering  in  die  res  van  die 
werk. 

Waar  kom  die  meeste  informasie  voor  — in  die  vertellerteks  of  in  die 
personeteks? 

Met  die  uitsondering  van  die  sinne  in  die  Er/ebte  Rede  ("Sy  Alexander  (...) 
groter  as  Jerusalem.")  kom  al  die  informasie  in  die  vertellerteks  voor.  So  'n 
groot  hoeveelheid  karakterisering  deur  die  verteller  kom  dikwels  in  'n  roman 
voor  wanneer  'n  karakter  vir  die  eerste  keer  op  die  toneel  verskyn. 

Kategoriseer  die  informasie  wat  in  die  vertellerteks  voorkom  in  die 
vier  kategorieë  wat  hierbo  aangestip  is. 

Uiterlil<e:  Simon  is  'n  baie  sterk,  'n  groot  man  met  breë  skouers,  'n  dik  nek 
en  'n  "fors  en  vriendelike  gesig".  Hy  het  'n  gitswart  baard,  'n  swaar  kop,  'n 
donker  vel  en  sy  oë  het  die  kleur  van  "ou  wyn".  Daar  is  kepe  oor  sy  gesig. 
Deur  hierdie  beskrywing  van  Simon  se  voorkoms  verkry  hy  iets  van  die 
voorkoms  van  die  tipiese  held  van  die  konvensionele  spanningsroman  en 
word  die  leser  reeds  voorberei  op  die  gewelddadige  tonele  later  in  die 
roman.  Rob  Antonissen  (s.j.;  317)  merk  op:  "Man  van  Ciréne  (...)  karakteri- 
seer  simplisties  en  baai  in  rolprent-romantiek". 

Gedagte-  en  gevoe/s/ewe:  Simon  ervaar  vreugde  in  die  arbeid,  en  elke  nuwe 
mud  koring  is  vir  hom  'n  oorwinning.  'n  Skewe  woord  kan  sy  hande  laat 
bewe  en  sy  oë  laat  gloei  van  wrewel.  Nou  is  sy  oë  kalm,  maar  diep  agter  die 
kalmte  kan  'n  mens  die  opstand  sien  skuil.  Nou  is  vrede  in  sy  hart,  maar 
partykeer  is  dit  asof  hy  iets  in  hom  vaskeer,  iets  wat  hy  nie  mag  vrylaat  nie. 
Hy  kry  seer  onder  die  "hiel"  van  Rome,  maar  die  skoonheid  van  die  natuur 
kan  sy  bitterheid  tydelik  verdrywe.  Wanneer  hy  na  die  see  kyk,  ervaar  hy 
verlange  en  hunkering,  maar  wanneer  hy  'n  Romeinse  vaartuig  sien,  "flik- 
ker"  die  woede  in  hom.  Die  hunkering  wat  hy  ervaar  is  die  gevolg  van  sy 
verlange  om  Alexander  weer  te  sien. 

Simon  is  dus  iemand  met  intense  emosies  en  gewaarwordinge;  vreugde, 
wrewel  en  verlange.  Hiermee  is  natuurlik  op  sigself  niks  verkeerd  nie.  Onge- 
lukkig  gee  dit  egter  aanleiding  tot  die  "teatrale  gebare,  gewelddadige 
optrede  en  skeldwoorde"  wat,  soos  J.C.  Kannemeyer  (1983:  54)  opgemerk 
het,  die  personasies  in  die  rigting  van  oppervlakkige  bioskoopfigure  laat 
neig. 

Hande/inge:  Simon  werk  behendig.  Die  los  kluitjies  "streel  hy  (...)  weg. 

want  vir  hom  moet  alles  perfek  wees".  Wanneer  hy  lag,  doen  hy  dit  "hard 
en  vry,  (...)  en  gooi  hy  sy  swaar  kop  agteroor".  Hy  kyk  graag  na  die  see 
omdat  hy  die  terugkoms  van  Alexander  verwag.  Die  kykhandeling  kom 
opvallend  dikwels  binne  die  bestek  van  die  passasie  voor.  Simon  "kyk  na 
Esegiël",  en  hy  "sien  dat  hulle  die  laaste  trapsel  amper  skoongegooi  het"; 
hy  "kyk  af  oor  die  terrasse";  hy  "kyk  sommer  oor  die  wêreld  weg";  "voor 
die  ou  bitterheid  hom  weer  pak,  kyk  hy  nogmaals  na  die  see",  "Simon  Niger 
kyk  hoe  die  roeislawe  die  lang  spane  blinkend  uit  die  water  haal";  Sy  oë 
word  nou  en  streng  (...)  onderwyl  hy  na  die  vaartuig  kyk".  Hierdie 
werkwyse  is  tipies  van  Venter  se  skryfstyl.  Hy  laat  sy  vertellers  by  voorbaat 
aanknoop  by  die  fokalisering  van  die  personasies.  Enersyds  gee  dit  soms 
aanleiding  tot  onnodige  omslagtigheid;  andersyds  verteenwoordig  dit  'n 
enigsins  lomp  poging  om  te  hou  by  die  fokalisering  van  die  sentrale  perso- 
nasie,  'n  strewe  wat  hy  op  die  duur  nie  kan  volhou  nie.  Hein  Viljoen  (1984: 
141)  merk  op:  "Veral  in  die  tweede  deel  is  die  manipulerende  hand  van  die 
outeur  maar  te  opsigtelik.  Orals  moet  hy  truuks  uithaal  om  te  verseker  dat 
Simon  wel  'n  getuie  van  die  belangrikste  momente  van  die  kruisigingsver- 
haal  is". 

Verlede:  Simon  het  reeds  'n  verlede  van  lyding  agter  die  rug.  Daar  was  'n 
tyd  toe  hy  gemeen  het  "Rome  en  Athene  is  groter  as  Jerusalem"  — dit  was 
toé  dat  hy  sy  seun  Alexander  'n  Romeinse  naam  gegee  het. 

Op  watter  wyse(s)  word  die  informasie  omtrent  Simon  in  die  onder- 
hawige  passasie  aan  die  leser  meegedeel? 

Die  informasie  word  feitlik  uitsluitlik  op  'n  beskrywende  wyse  meegedeel. 
Die  inhoud  en  formulering  van  Simon  se  gedagtes  en  gevoelens  is  in 
ooreenstemming  met  die  inhoud  en  formulering  daarvan  wat  later  in  die 
roman  in  die  personeteks  voorkom.  Die  verteller  se  mening  bly  dus  oorwe- 
gend  op  die  agtergrond. 

Ons  gee  'n  paar  voorbeelde.  Die  verteller  se  mededeling  betreffende  Simon 
se  vreugde  in  en  aan  die  arbeid  word  op  bl.  111  in  die  personeteks  bevestig 
wanneer  hy  vol  blydskap  teenoor  Debora  opmerk:  "Debora,  ek  het  grond 
...  Ek  het  grond  om  op  te  werk  ..."  En  op  bl.  112  word  dit  herhaal  en  be- 
klemtoon:  "Wingerde  ...  'n  boord  en  saaigrond.  Nou  kan  ek  weer  werk, 
Debora.  Nou  is  ons  nie  meer  swerwelinge  nie".  Sy  wrewel  jeens  Rome  blyk 
wanneer  hy  sê:  "Die  vrate  van  Rome  sal  weer  lekker  kan  vreet  aan  die  graan 
van  Simon  Niger  ..."  En  byvoorbeeld  ook  op  bl.  14:  "'n  Groot  man  in  die 
goddelose  tempels  van  Rome?"  of  bl.  24:  "'n  Tollenaar  ...  'n  skurk  ...  'n 
verraaier  ...  'n  lakei  van  Rome  — een  van  sy  volgelinge?".  Ook  sy  verlange 
na  Rufus  word  later  deur  die  personeteks  bevestig.  Reeds  op  bl.  11  in  die 
edebte  Rede  ('n  tekssoort  wat  elemente  van  sowel  die  personeteks  as  die 
vertellerteks  bevat):  "Sy  Alexander  ...  waar  sou  hy  wees?  Sy  oudste." 
Maar  ook  byvoorbeeld  op  bl.  28  ("Drie  jaar  ...  drie  jaar  het  ons  jou  nooit 
gesien  nie,  my  seun.  Bring  wyn,  Moeder,  (...)  Bring  wyn  dat  ons  kan  vier.") 
en  op  bl.  29  ("Hierdie  is  vir  my  'n  groot  dag."). 


143 


Die  karakterisering  in  die  vertellerteks  word  dus  feitlik  deurgaans  deur  die 
personeteks  ondersteun.  Maar  die  karakterisering  in  die  personeteks  word 
ook  deur  dié  in  die  vertellerteks  voorafgegaan,  sodat  ons  die  karakterisering 
ook  as  formulerend  en  ordenend  kan  beskrywe.  Ons  lees  byvoorbeeld  eers 
in  die  vertellerteks  van  Simon  se  wrewel  jeens  Rome  voor  ons  in  die  perso- 
neteks  daarmee  te  doen  kry. 

Word  die  informasie  omtrent  Simon  ook  kleurend  meegedeel,  d.w.s.  tref 
ons  die  menings  of  gevoelens  van  die  vertelinstansie  as  begeleiding  of  (in 
verwerkte  vorm)  as  deel  van  die  informasie  aan?  Die  antwoord  is:  Nee, 
nêrens  verkry  die  menings  of  gevoelens  van  die  verteller  t.o.v.  die  gedagtes 
en  emosies  van  die  personasie  'n  duidelike  reliëf  nie.  Ook  hierdeur  word  die 
"dramatiese"  toonaard  van  die  roman  ondersteun. 

Aan  die  ander  kant  vorm  die  gedagte-  en  gevoelslewe  van  die  sentrale  per- 
sonasie  feitlik  sonder  uitsondering  deel  van  die  vertellerteks,  artikuleer  die 
verteller  namens  hom  sy  gedagtes  en  gevoelens.  Dit  lei  daartoe  dat  die  sen- 
trale  personasie  eintlik  te  veel  van  buite  gesien  word  vir  'n  roman  waarin  die 
eintlike  gebeure  innerlik  (geestelik)  is,  naamlik  Simon  se  ontwikkeling  van 
ortodokse  Jood  tot  Christen.  Mede  as  gevolg  daarvan  "is  die  roman  nog  nie 
die  grootse  en  oortuigende  blik  op  die  gang  van  'n  mens  se  bekering  vanaf 
die  uiterste  pool  van  heftige  verset  tot  die  ander  uiteinde  van  deemoedige 
martelaarskap  nie"  (vgl.  Strydom,  1982:  480). 

Laat  ons  vervolgens  nog  'n  passasie  bekyk,  hierdie  keer  met  die  oog  op  die 
karakterisering  van  Debora,  Simon  se  vrou,  naamlik  die  gedeelte  wat  op  bl. 
12  met  die  woorde  "Simon  Niger,  jy  word  oud"  begin  en  op  bl.  17  eindig 
met  die  sin  "Hy  volg  haar  gang  deur  die  songloed  wat  'n  wasigheid  uit  die 
see  trek". 

Hierdie  gedeelte  bestaan  uit  'n  vermenging  van  vertelteks  en  personeteks, 
met  na  verhouding  veel  meer  personeteks  as  in  die  vorige  passasie. 

Informasie  omtrent  Debora: 

Haar  uiterlike:  Sy  het  vonkelende  oë  en  digte  swart  hare  wat  glim.  Haar  lig- 
gaam  is  lank  en  lenig,  net  soos  toe  sy  nog  jonk  was.  Haar  stem  is  diep, 
klankvol  en  innig.  Haar  tande  skitter  en  haar  oë  is  mooi.  Sy  is  dus  'n  mooi 
vrou,  die  vroulike  aanvulling  vir  haar  sterk  en  aantreklike  man.  Die  mooi 
vrou  en  die  sterk,  aantreklike  man  is  natuurlik  tipiese  bestanddele  van  die 
konvensionele  spanningsverhaal,  waarmee  Man  van  Ciréne  nogal  ooreen- 
koms  vertoon. 

Haar  gedagte-  en  gevoelslewe:  Sy  word  geroer  wanneer  sy  Simon  se  baard 
met  haar  vingers  aanraak,  waaruit  ons  kan  aflei  dat  sy  nog  steeds  verlief  is 
op  haar  man.  Wanneer  hy  van  die  "vrate  van  Rome"  praat  (13),  roer  haar 
hande  onrustig.  Sy  is  dus  waarskynlik  'n  versigtige  en  liefdevolle  vrou,  want 
ook  elders  maak  Simon  se  wrewel  jeens  Rome  haar  bekommerd.  Sy 
bekommer  haar  oor  Alexander  en  is  hartseer  oor  die  feit  dat  Rufus  'n  die- 
naar  van  Rome  is.  Sy  het  'n  visioen  wat  "vir  haar  verder  lê  as  alles  hier  om 

hulle”  (14),  naamlik  haar  Messiasverwagting.  Sy  wil  graag  sekerheid  hê 
omtrent  Jesus  en  voel  reeds  intuïtief  aangetrokke  tot  Hom:  ”...  sy  wens  'n 
groot  hand  wil  duskant  die  sterre  skryf  sodat  sy  kan  weet,  heeltemal  seker 
kan  weet  dat  Hy  groter  is  as  Jesaja”  (15).  Sy  verlang  vurig  na  die  koms  van 
die  Messias. 

Simon  se  reaksie  laat  haar  egter  twyfel.  Hy  "(laat)  'n  droom  in  haar 
vergaan”  (16).  Sy  woorde  het  'n  visioen  voor  haar  afgebreek  en  nou  voel 
sy  weer  so  klein  en  alleen,  so  leeg  omdat  hy  die  groot  verwagting  in  haar 
hart  geblus  het.  Simon  se  sekerheid  dat  die  Messias  tog  nog  sal  kom,  laat 
haar  ”ou  droom”  egter  herleef. 

Voor  sy  vertrek,  maan  sy  haar  man  nog  eens  tot  versigtigheid,  en  "die  ou 
onrus  roer  in  haar”  (17). 

Haar  handelinge:  Sy  het  die  mandjie  gevleg  waarin  sy  die  kos  bring.  Sy  raak 
Simon  se  baard  met  haar  vingers  aan  en  skuif  nader  aan  hom  om  die  hitte 
van  sy  sterk  liggaam  te  voel.  Sy  druk  'n  vy  in  sy  mond  ("Dis  'n  teer  gebaar 
asof  sy  hom  met  iets  probeer  versoen.”)  Die  koring  waarvan  die  rooster- 
koek  gebak  is,  het  sy  self  gemaal  en  die  bokmelkkaas  het  sy  self  gemaak. 
Haar  verlede:  Wanneer  sy  Simon  se  baard  aanraak,  roer  dit  haar  "net  soos 
die  dag  daar  in  die  boord  langs  die  kanaal  in  Alexandrië  toe  sy  hom  ontmoet 
het”  (13).  Saam  met  ander  het  sy  geglo  dat  Johannes  die  Doper  die  Mes- 
sias  is.  Sy  is  nog  net  so  mooi  soos  toe  sy  jonk  was. 

Watter  karaktertrekke  van  Debora  blyk  uit  hierdie  gegewens? 

Sy  is  'n  liefdevolle  en  toegewyde  eggenote  en  moeder,  hardwerkend  en 
sorgsaam.  Sy  verlang  vurig  na  die  koms  van  die  Messias  en  het  'n  intuïtiewe 
aanvoeling  dat  Jesus  die  Messias  is.  Hoewel  die  leser  hier  die  indruk  kry  dat 
haar  gedagte-  en  gevoelslewe  volkome  deur  haar  man  oorheers  word,  blyk 
dit  later  in  die  roman  nie  heeltemal  die  geval  te  wees  nie.  Sy  bly  vatbaar  vir 
die  oortuiging  dat  Jesus  wel  die  Messias  is  en  kom  lank  voor  hom  tot  die 
oortuiging  dat  dit  inderdaad  so  is. 

Die  bostaande  eienskappe  van  Debora  as  sentrale  randpersonasie  speel  ook 
elders  in  die  roman  'n  rol,  en  daarom  kan  ons  dit  as  karaktertrekke  bestem- 
pel. 

Watter  van  die  inligting  omtrent  Debora  word  beskrywend  gegee  — 

d.w.s.  in  watter  gevalle  is  die  inhoud  en  formulering  van  haar  gedagtes  en 
gevoelens  in  ooreenstemming  met  die  inhoud  en  formulering  daarvan  in  die 
personeteks,  terwyl  die  verteller  sy  eie  mening  nie  laat  blyk  nie? 

(i)  Nadat  Debora  "'n  Graanskip?  'n  Groot  skip?”  gevra  het,  lees  ons:  "Sy 
leun  vooroor  en  hy  sien  die  verwagting  in  haar  oë”  (13).  Hier  oevestig 
Simon  se  fokalisering  van  Debora  se  emosie  (soos  deur  die  verteller  gerap- 
porteer)  die  illokusie  van  haar  taalhandeling. 

(ii)  Die  verteller  rapporteer:  ”Sy  kyk  weg  oor  die  glinstering  van  die  wingerd 
na  'n  visioen  wat  vir  haar  verder  lê  as  alles  hier  om  hulle  (...)”  En  dan  volg 

die  personeteks  met:  ''As  hy  (d.w.s.  Rufus)  leer,  kan  hy  dalk  nog  die  Mees- 
ter  dien  (...)"  (14).  Later  ook  met:  "Ek  het  'n  gevoel  Hy's  die  Messias  ..." 
Die  personeteks  strook  dus  telkens  met  die  vertellerteks.  Dit  beteken  dat  die 
verteller,  ten  minste  wat  sy  eie  gedagtes  en  gevoelens  omtrent  Debora  se 
Messiasverwagting  betref,  op  die  agtergrond  bly  en  bloot  die  gedagtes  en 
gevoelens  van  die  personasie  beskrywe  en  bevestig. 

(iii)  Dieselfde  gebeur  wanneer  Debora  wens  "'n  groot  hand  wil  duskant  die 
sterre  skryf  sodat  sy  kan  weet,  heeltemal  seker  kan  weet  dat  Hy  groter  is  as 
Jesaja"  nadat  Simon  reeds  uitgeroep  het:  "Hy  moet  nog  groter  wees  as 
Jesaia"  (15)  En  wanneer  ons  van  Debora  lees:  "'Ek  wil  nie  sondig  nie,'  sê  sy 
bang"  (15),  dan  klop  die  vertellerkommentaar  (sê  sy  bang)  weer  eens  met 
die  voorafgaande  personeteks  ("Ek  wil  nie  sondig  nie").  Die  mededelings 
van  die  verteller  omtrent  Debora  se  gedagtes  en  gevoelens  is  bloot  beskry- 
wend  en  nie  vertolkend  of  beoordelend  nie. 

Die  skrywer  maak  dus  van  'n  eenvoudige  en  enkelduidige  karakteriserings- 
tegniek  gebruik. 

Watter  inligting  word  weergegee  op  'n  wyse  wat  die  ordenende  en 
formulerende  hand  van  die  verteller  verraai? 

Gee  die  vertelinstansie  vorm  aan  en  skep  hy  orde  in  die  gedagtes  van  'n  per- 
sonasie  nog  voor  die  personasie  dit  as  sodanig  benoem  het? 

(i)  Debora  se  liefde  vir  Simon  word  eers  in  die  vertellerteks  meegedeel  en 
daarná  in  die  personeteks.  Eers  deel  die  verteller  ons  mee  dat  die  aanraking 
van  sy  baard  haar  nog  steeds  roer  soos  die  dag  toe  sy  hom  ontmoet  het 
(Ons  het  hier  die  tipiese  "love  at  first  sight"-gegewe  van  die  populêre 
roman)  en  daarná  verklaar  sy  self:  "Jy  kan  nooit  oud  word  nie,  Simon 
Niger"  (17). 

(ii)  Ook  Debora  se  Messiasverwagting  word  éérs  deur  middel  van  die  vertel- 
lerteks  gekommunikeer  en  pas  daarná  via  die  personeteks.  Hier  het  ons  baie 
duidelik  die  estetiserend  formulerende  stem  van  die  verteller:  "(...)  'n 
visioen  wat  vir  haar  verder  lê  as  alles  hier  om  hulle  — verder  as  die  see,  ver- 
der  as  die  horison  waar  dit  lyk  asof  die  warm  lug  stomend  aan  die  groen  dei- 
ning  raak"  (14).  Hierdie  formulering  moet  aan  die  verteller  toegeskrywe 
word,  en  nie  byvoorbeeld  aan  die  erlebte  Rede  van  die  personasie  nie, 
omdat  dit  ooreenstem  met  die  wyse  waarop  die  verteller  die  gedagtes  en 
gevoelens  van  die  personasies  elders  rapporteer. 

(iii)  Dieselfde  gebeur  met  betrekking  tot  haar  twyfel  of  Jesus  werklik  die 
Messias  is.  Eers  lees  ons  dat  Simon  "'n  droom  in  haar  laat  vergaan  het"  en 
daarná  kom  die  twyfelvraag  in  die  dialoog  tussen  haar  en  Simon:  "Sal  hy 
nog  kom  — die  Messias?" 

Die  vertellerteks  staan  dus  telkens  op  die  voorgrond,  hoewel  die  verteller 
self  nêrens  direk  sy  eie  gevoelens  en  gedagtes  laat  blyk  nie.  Ten  spyte  van 
hierdie  oënskynlike  "beskeidenheid"  van  die  verteller,  kry  mens  tog  dikwels 
die  indruk  dat  hy  as't  ware  namens  die  personasies  voel  en  dink.  Ons  kan 

dus  sê  dat  die  betrokke  informasie  soms  byna  "kleurend”  aangebied  word. 
Tog  kan  ons  dit  ook  nie  heeltemal  as  sodanig  bestempel  nie,  aangesien  die 
menings  en  gevoelens  wat  in  die  vertelteks  geformuleer  word,  nie  in  die 
eerste  instansie  dié  van  die  verteller  self  is  nie. 

Die  personeteks:  Die  onderhawige  passasie  bevat  geen  alleensprake  wat 
van  Debora  afkomstig  is  nie,  maar  wel  heelwat  dialoog  met  Simon  as  derde 
persoon  in  die  driehoekrelasie:  verteller/karakter/gespreksgenoot.  Die  ver- 
teller  "staan"  met  ander  woorde  heel  dikwels  "die  woord  af"  aan  die  be- 
trokke  twee  personasies. 

Watter  uitsprake  van  Debora  kan  ons  as  karakteríserend  bestempel, 

m.a.w.  watter  uitsprake  staan  in  verband  met  motiewe  wat  herhaaldelik 
voorkom  of  wat  'n  rol  speel  in  die  fabel  van  die  roman?  'n  Personasie  se  uit- 
sprake  fungeer  natuurlik  nie  alleen  t.o.v.  homself  as  karakteriserend  nie, 
maar  kan  ook  t.o.v.  die  ander  personasies  'n  karakteriserende  funksie  ver- 
vul,  naamlik  wanneer  hy  uitsprake  maak  m.b.t.  huHe. 

Ons  gee  vervolgens  'n  lys  van  karakteropenbarende  uitsprake  deur  Debora, 
met  telkens  'n  aanduiding  van  die  karaktertrek  wat  daaruit  blyk. 

"Dit  is  nie  vandag  'n  gewone  dag  nie  (...)  Vandag  is  die  laaste  dag  van  die 
oes,  nie  waar  nie?  Is  die  oes  goed?" 

Sy  is  'n  liefdevolle,  sorgsame  vrou  wat  belang  stel  in  en  besorg  is  oor  haar 
man  se  welsyn.  Hierdie  karaktertrek  van  haar  blyk  ook  uit  die  volgende:  "Jy 
kan  nooit  oud  word  nie,  Simon  Niger  , "Jy  moet  versigtig  wees,  my 
man". 

Uit  die  volgende  blyk  dat  sy  eweneens  'n  liefdevolle  en  sorgsame  moeder  vir 
haar  seuns  is:  "'n  Graanskip?  'n  Groot  skip?";  "Eendag  is  ons  Rufus  dalk  'n 
groot  man";  "Ek  wens  ek  was  een  van  daardie  voëls  wat  na  Egipte  vlieg  (...) 
Dan  was  ek  móre  by  Rufus  ..." 

Sy  het  'n  sterk  Messiasverwagting:  "As  hy  leer,  kan  hy  dalk  nog  die  Mees- 
ter  dien  (...)";  "Ek  het  'n  gevoel  hy's  die  Messias  ..."  "Sal  hy  nog  kom  — 
die  Messias?" 

In  die  woorde  van  Simon  kan  ons  Debora  beskrywe  as  "'n  goeie,  gelowige 
Jodin".  Sy  is  een  van  'n  hele  reeks  geïdealiseerde  vrouefigure  in  F.A.  Ven- 
ter  se  romans.  'n  Mens  dink  aan  Maria  en  Matilda  in  Die  rentmeesters, 
Hendriena  in  die  Groot  Trek-tetralogie,  en  Miriam  in  Swart  pe/grim. 

Die  ongenuanseerde  korrespondensie  tussen  personeteks  en  vertellerteks  is 
een  van  die  faktore  wat  van  Man  van  Ciréne  'n  maklik  leesbare  roman  maak. 
Daar  vind  feitlik  geen  "intertekstuele  spel"  tussen  personeteks  en  verteller- 
teks  in  die  roman  plaas  nie.  Alles  klop  netjies  en  daar  is  weinig  "leë  plekke" 
vir  die  leser  om  in  te  vul,  kortom  — die  soort  roman  wat  gewoonlik  by  die 
breë  samelewing  byval  vind. 

